
        
            
                
            
        

    Εισαγωγή
Από τον Οκτώβριο του 2023, όταν η Χαμάς εισέβαλε στο Ισραήλ με την επιχείρηση «Πλημμύρα του Αλ-Άκσα», τα μάτια του κόσμου είναι στραμμένα σε μια χώρα στην οποία δεν φαίνεται να υπάρχει συμφωνία ούτε καν όσον αφορά το όνομα. Οι Παλαιστίνιοι την αποκαλούν Παλαιστίνη. Στις 7 Οκτωβρίου, κάπου 1.200 Ισραηλινοί – στην πλειονότητά τους άμαχοι – έχασαν τη ζωή τους και 240 κρατήθηκαν όμηροι, πολλοί από τους οποίους δεν έχουν ακόμα επιστρέψει στα σπίτια τους. Τα αντίποινα του Ισραήλ, η επιχείρηση «Σιδερένια Σπαθιά», έχουν σκοτώσει μέχρι στιγμής πάνω από 30.000 Παλαιστίνιους – περίπου το ένα τρίτο (1/3) εξ αυτών παιδιά. Ότι ακολουθεί είναι μια συνοπτική ιστορία του πώς συνέβη αυτό, τόσο για εκείνους που βλέπουν τη σύγκρουση να εκτυλίσσεται για πρώτη φορά όσο και γι’ αυτούς οι οποίοι ασχολούνται με τον ακτιβισμό για την ειρήνη και τη δικαιοσύνη στην περιοχή εδώ και πολλά χρόνια.
Η σύγκρουση δεν ξεκίνησε στις 7 Οκτωβρίου. Ο γενικός γραμματέας του ΟΗΕ, Αντόνιο Γκουτιέρες, καταδικάζοντας την επίθεση που διέπραξε η Χαμάς, υπενθύμισε στον κόσμο ότι οι Παλαιστίνιοι έχουν υποστεί «56 χρόνια ασφυκτικής κατοχής» μετά τη νίκη του Ισραήλ στον Πόλεμο των Έξι Ημερών το 1967. Αλλά οι ρίζες πάνε πιο πίσω κι απ’ αυτόν, βαθύτερα στο παρελθόν, πριν ακόμα από την ίδρυση του κράτους του Ισραήλ το 1948. Οι απαρχές της μπορούν να εντοπιστούν στα τέλη του 19ου αιώνα. Η ιστορία, όπως και όλα τα άλλα, έχει αμφισβητηθεί – έχει συσκοτιστεί από ισχυρά πολιτικά συμφέροντα και από την πόλωση σε αμφότερες τις πλευρές. Αλλά είμαι ιστορικός, και το να προσφέρω ένα πλαίσιο δεν είναι ταυτόσημο με το να δικαιολογώ.
Ξεκινώντας από τη στιγμή που οι πρώτοι Εβραίοι εποίκoι έφτασαν στην ιστορική Παλαιστίνη μέχρι τις μέρες μας, θέλω να ρίξω φως στα σημαντικότερα γεγονότα, τις προσπάθειες που έχουν κάνει για να λυθεί η σύγκρουση έχει γίνει τόσο δυσεπίλυτη. Δεν ισχυρίζομαι ότι τα περιλαμβάνω όλα: υπάρχει μια τεράστια βιβλιογραφία που εκτείνεται σε δεκαετίες για όσους ενδιαφέρονται να εμβαθύνουν στο θέμα. Πιστεύω όμως πως όποιος αντιτίθεται στην καταπίεση και την αδικία μπορεί να κατανοήσει τις βασικές αρχές αυτού που σήμερα ξέρουμε ως Ισραηλινοπαλαιστινιακή σύγκρουση. Το βιβλίο αυτό είναι η προσπάθειά μου να τις κάνω ευανάγνωστες.

Πότε και που ξεκίνησε η σύγκρουση;
Η σύντομη απάντηση βρίσκεται στα τέλη του 19ου αιώνα, όταν η Παλαιστίνη βρισκόταν για άλλη μια φορά υπό οθωμανική κυριαρχία, όπως και από το 1516, με εξαίρεση κάποια σύντομα μεσοδιαστήματα. Υπολογίζεται ότι μέχρι το τέλος του 19ου αιώνα περίπου μισό εκατομμύριο άνθρωποι ζούσαν εκεί, σε τρεις περιφέρειες της Οθωμανικής Αυτοκρατορίας: Ναμπλούς, Άκκρα και Περουσαλήμ. Οι τρεις αυτές περιοχές εκτείνονταν λίγο-πολύ στην περιοχή που σήμερα είναι το Ισραήλ και τα κατεχόμενα εδάφη. Περίπου το 70% του πληθυσμού ήταν μουσουλμάνοι, ενώ υπήρχαν σημαντικές χριστιανικές και εβραϊκές μειονότητες.
Ταξιδιώτες και διπλωμάτες απ’ όλον τον κόσμο σημείωναν τη γη στους χάρτες τους ως Παλαιστίνη και περιέγραφαν τους κατοίκους της ως Άραβες της Παλαιστίνης. Οι άνθρωποι αυτοί μιλούσαν τη δική τους αραβική διάλεκτο και είχαν τα δικά τους έθιμα, τα οποία συμπεριελάμβαναν πλούσιο κεντητό ρούχο και δήλωναν την ένταξη στο χωριό και τη φυλή. Αλλά η Παλαιστίνη άλλαζε, όπως και ο υπόλοιπος κόσμος, ανάμεσα στη δεκαετία του 1830 και το τέλος του αιώνα. Ο 19ος αιώνας ήταν η εποχή του εθνικισμού, και η Παλαιστίνη δεν είχε ανοσία. Οι αστικές της ελίτ, όπως της Δαμασκού, της Δαμιέττας ή της Βηρυτού, ανέπτυσσαν ένα ανανεωμένο ενδιαφέρον για την αραβική λογοτεχνία και τον πολιτισμό, διαμορφώνοντας μια εθνική ταυτότητα στη βάση της κοινής γλώσσας. Διανοούμενοι υποστήριζαν ένα νέο παναραβικό σχέδιο ενοποίησης, το οποίο θα εκτεινόταν από το Μαρόκο ως το Ιράκ και από τη Συρία ως την Υεμένη και το Σουδάν. Το εκκολαπτόμενο παναραβικό αίσθημα απέκτησε δημοτικότητα μετά την άνοδο των Νέων Οθωμανών, ενός μεταρρυθμιστικού κινήματος που προσπαθούσε να επιβάλει την τουρκική εθνική ταυτότητα σε όλη την αυτοκρατορία – τα δύο τρίτα (2/3) της οποίας ήταν υπό οθωμανικό έλεγχο. Οι Νέοι Οθωμανοί, κηρύσσοντας την τουρκική γλώσσα ως τη μόνη επίσημη κρατική γλώσσα, οι Άραβες υπήκοοι, περιλαμβανομένων των Παλαιστινίων, δικαίως ενοχλήθηκαν από αυτή την προσπάθεια πολιτιστικού αποικισμού. Οι τάσεις αυτές θα ενταθούν όταν οι ιδεολογικοί διάδοχοι των Νέων Οθωμανών, οι Νεότουρκοι, αναλάβουν την εξουσία το 1908.
Η γέννηση μιας σύγχρονης παλαιστινιακής ταυτότητας συνέπεσε με μια ζωηρή πολιτιστική αναγέννηση, με επικεφαλής πρωτοπόρους συγγραφείς, ποιητές και δημοσιογράφους, όπως ο Ρούι Καλίντι και ο Νατζίμπ Νάσαρ. Την εποχή συνήθιζαν να λένε ότι τα καλά βιβλία γράφονταν στο Κάιρο, τυπώνονταν στη Βηρυτό και διαβάζονταν στην Ιακωβία – ένα κομμάτι της αραβικής λογοτεχνίας που συνιστά αναπόσπαστο μέρος του κόσμου. Είναι επίσης σαφές ότι ποτέ δεν υπήρξε «μία γη χωρίς κατοίκους», όπως έλεγαν οι Σιωνιστές, πρόσφορη για αρπαγή.
Παράλληλα με αυτόν τον πολιτιστικό μετασχηματισμό, η Οθωμανική Αυτοκρατορία, στις τελευταίες της ημέρες ζωής, εκσυγχρόνισε τη χώρα. Στην Ιερουσαλήμ και τη Ναμπλούς ιδρύθηκαν νέες τοπικές κυβερνήσεις με μεταρρυθμιστικές διοικήσεις. Στις αρχές του 20ού αιώνα προτάθηκαν σχέδια και υπογράφτηκαν συμφωνίες για την κατασκευή γραμμών τραμ, την παροχή ηλεκτροφωτισμού και την επισκευή των παλαιών συστημάτων αποχέτευσης. Οι επαρχιακές κωμοπόλεις, σύμφωνα με αυτό το όραμα, θα γίνονταν σύγχρονα αστικά κέντρα. Ωστόσο, το ξέσπασμα του Πρώτου Παγκοσμίου Πολέμου σήμανε ότι πολλές από αυτές τις μεγάλες φιλοδοξίες θα έμεναν μόνο στα χαρτιά.
Τη στιγμή ακριβώς που η Παλαιστίνη βρισκόταν στα πρόθυρα μιας νέας εποχής, εμφανίστηκε ο σιωνισμός στην περιοχή.
Ο σιωνισμός ήρθε σαν εισαγόμενο προϊόν. Γεννήθηκε τον 16ο αιώνα σαν ευαγγελικό χριστιανικό σχέδιο στην Ευρώπη. Ένας σημαντικός αριθμός προτεσταντών χριστιανών πίστευε ότι η επιστροφή των Εβραίων στη «Σιών» θα εκπλήρωνε τις υποσχέσεις του Θεού προς τους Εβραίους στην Παλαιά Διαθήκη. Αυτό θα αποτελούσε προάγγελο της Δευτέρας Παρουσίας του Χριστού, σηματοδοτώντας την αρχή του τέλους του κόσμου — μία διαδικασία που πολλοί Ευαγγελικοί ήθελαν να επιταχύνουν.
Ήταν οι πρώτοι που θεώρησαν τους Εβραίους ως μέλη ενός έθνους ή μιας φυλής, αντί για πιστούς μιας πίστης. Δραστηριοποιούνταν ιδιαίτερα στις ΗΠΑ και τη Βρετανία ενώ ορισμένοι από αυτούς, όπως ο Γουίλιαμ Μπλάκστον (William Blackstone) στις ΗΠΑ και ο Λόρδος Σάφτσμπερι (Shaftesbury) στη Βρετανία, εξασφάλισαν σημαντική πολιτική επιρροή.
Τί τους παρακινούσε; Ασφαλώς όχι η συμπάθεια για τους Εβραίους. Ορισμένοι ήταν ξεκάθαρα αντισημίτες, που έβλεπαν την Παλαιστίνη σαν μια χωματερή για τους Εβραίους των ΗΠΑ, της Βρετανίας και της Ευρώπης, καθώς ποτέ δεν τους αποδέχθηκαν ως ισότιμα μέλη των αντίστοιχων εθνών τους. Εκτός αυτού, ήταν, όμως, και κάτι που βόλευε πολιτικά, ιδίως όσους ανήκαν στις κυβερνητικές ελίτ. Οι Εβραίοι, στα μάτια τους, θα μπορούσαν να κινητοποιηθούν για θρησκευτικούς λόγους και να πάρουν τους «Αγίους Τόπους», όπως περιέγραφαν την Παλαιστίνη, από τα χέρια των «μουσουλμάνων», δηλαδή της Οθωμανικής Αυτοκρατορίας, η οποία ματαίωνε τα ευρωπαϊκά ιμπεριαλιστικά σχέδια στην εν λόγω περιοχή.
Εβραίοι διανοούμενοι και ακτιβιστές άντλησαν έμπνευση από αυτό το κίνημα, ανεξάρτητα από τον κυνισμό των κινήτρων του. Οι σημερινοί χριστιανοί φονταμενταλιστές, που στις ΗΠΑ αναφέρονται ως χριστιανοί σιωνιστές, εξακολουθούν να ασπάζονται αυτές τις ιδέες και αποτελούν το σημαντικότερο φιλοϊσραηλινό λόμπι στις ΗΠΑ, όχι μόνο προσφέροντας υποστήριξη στο Ισραήλ αλλά προχωρώντας ακόμη πιο πέρα: υποστηρίζοντας την προσάρτηση και τον εξεβραϊσμό της κατεχόμενης Δυτικής Όχθης από το Ισραήλ.
Ωστόσο, θα πρέπει να είμαστε προσεκτικοί στη διαφοροποίηση του χριστιανικού σιωνισμού από τον εβραϊκό σιωνισμό. Ο εβραϊκός σιωνισμός παρορμήθηκε από δύο κινητήριες δυνάμεις. Πρώτον, ήταν μια απάντηση στην άνοδο του βίαιου αντισημιτισμού στην Ανατολική και την Κεντρική Ευρώπη, η οποία έφτασε μέχρι και σε πογκρόμ με κόστος εκατοντάδες ζωές. Η Ευρώπη είχε ανέκαθεν πρόβλημα με τον αντισημιτισμό — επί αιώνες οι Χριστιανοί καταδίκαζαν τους Εβραίους ως δολοφόνους του Χριστού, και προσέθεταν σε αυτό διάφορες φρικαλεότητες, όπως η διαβόητη συκοφαντία του αίματος. Στα τέλη του 19ου αιώνα, ο ζήλος του σύγχρονου εθνικισμού οδήγησε στην απεικόνιση των Εβραίων ως ξεχωριστού έθνους μέσα σε ένα έθνος — μη ανεκτού και αναξιόπιστου.
Ο σιωνισμός, παρά ταύτα, δεν ήταν η ενστικτώδης απάντηση στον καλπάζοντα αντισημιτισμό της εποχής — στην πραγματικότητα δεν ήταν καν δημοφιλής αρχικά. Το να προτείνεις σε μια ομάδα, η οποία έχει ζήσει αιώνες στην Ευρώπη, να μεταμοσχευθεί μαζικά σε μια ζεστή, άνυδρη γη αρκετές χιλιάδες μίλια μακριά, όπου ομιλείται μία άγνωστη σε αυτήν γλώσσα, είναι αρκετά δύσκολο να το πουλήσεις. Χιλιάδες Εβραίοι εργάτες οργανώθηκαν σε σοσιαλιστικά κινήματα, πιστεύοντας πως η επανάσταση και η ανατροπή του καπιταλιστικού συστήματος θα έβαζαν τέλος στην καταπίεσή τους ως Εβραίων. Άλλοι Εβραίοι, έχοντας αναμφίβολα κατά νου την αυθαιρεσία και βαρβαρότητα του τσάρου της Ρωσικής Αυτοκρατορίας, είχαν την άποψη πως η οικοδόμηση ισχυρών φιλελεύθερων δημοκρατιών θα προσέφερε ευκαιρίες στους Εβραίους να γίνουν πλήρεις και ισότιμοι πολίτες, λύνοντας έτσι το «Εβραϊκό Ζήτημα». Το Ολοκαύτωμα τσάκισε την πίστη σε αυτά τα οράματα. Μετά τον θάνατο έξι και πλέον εκατομμυρίων Εβραίων και ύστερ’ από χρόνια όπου οι επιζώντες των στρατοπέδων συγκέντρωσης μαράζωναν σε στρατόπεδα «εκτοπισμένων» χωρίς καμία ευρωπαϊκή χώρα να είναι πρόθυμη να τους φιλοξενήσει, η ασφάλεια στην πρώην κατεχόμενη από τους ναζί Ευρώπη δεν φαινόταν πλέον εφικτή. Μόνο τότε ο σιωνισμός ως κίνημα κέρδισε πραγματικά ευρεία υποστήριξη σε όλο τον εβραϊκό κόσμο.
Η δεύτερη κινητήρια δύναμη ήταν ο εθνικισμός. Στην καμπή του αιώνα, πολλές ομάδες στην Ευρώπη, κάτω από τον ζυγό μεγάλων, δυσκίνητων αυτοκρατοριών όπως της Ρωσίας και της Αυστροουγγαρίας, άρχισαν να οργανώνονται υπό τη μορφή εθνικών κινημάτων αγωνιζομένων για την αποκατάσταση χαμένων δικαιωμάτων. Έτσι, υπήρξαν αιτήματα εθνικής-πολιτισμικής αυτονομίας εκ μέρους της Πολωνίας, της Ουκρανίας, της Τσεχίας, της Σερβίας και πολλών ακόμη εθνογλωσσικών συλλογικοτήτων. Οι Εβραίοι διανοούμενοι έβλεπαν το εθνικό πλαίσιο ως μέσον εκσυγχρονισμού της εβραϊκής ταυτότητας, εργαλείο για να την αναβαθμίσουν κατά κάποιον τρόπο. Αυτό σήμανε την αναβίωση της αρχαίας εβραϊκής γλώσσας και την εκ νέου ανάγνωση των θρησκευτικών κειμένων του Ιουδαϊσμού ως πολιτικών γραπτών, με σημαντικότερο εξ αυτών την Παλαιά Διαθήκη. Σε αντίθεση με τους ορθόδοξους Εβραίους, οι κοσμικοί σιωνιστές, όπως και οι ευαγγελικοί χριστιανοί, άρχισαν να ερμηνεύουν την Παλαιά Διαθήκη ως ιστορικό ντοκουμέντο που αποδείκνυε ότι η Παλαιστίνη ανήκε στον εβραϊκό λαό. Οι ορθόδοξοι Εβραίοι, παντί πάνω σε αυτό, την έβλεπαν ως θρησκευτικό και ηθικό σύγγραμμα που τους υποχρέωνε να υπακούουν στους νόμους του Θεού για την ανθρωπότητα.
Ύστερα από ένα ιδιαίτερα άγριο κύμα πογκρόμ το 1881 στα νοτιοδυτικά της Ρωσικής Αυτοκρατορίας, μια ομάδα νεαρών Εβραίων σχεδίασε να εγκατασταθεί στην Παλαιστίνη, ελπίζοντας ότι ο ζήλος και ο σκοπός τους θα ενέπνεε και άλλους ν’ ακολουθήσουν το παράδειγμά τους. Έφτασαν στην Παλαιστίνη το 1882. Μπόρεσαν να αγοράσουν γη εκεί με χρήματα που πρόσφεραν εβραίοι φιλάνθρωποι και επιχειρηματίες όπως οι Ρότσιλντ (Rothschild). Η γη που αγόρασαν ανήκε ως επί το πλείστον σε απόντες γαιοκτήμονες — δηλαδή σε πλούσιους ανθρώπους οι οποίοι ζούσαν εκτός Παλαιστίνης και είχαν αγοράσει γη από το οθωμανικό κράτος μετά τις μεταρρυθμίσεις στην οθωμανική νομοθεσία περί γης στα μέσα του 19ου αιώνα.
Πριν από τις εν λόγω μεταρρυθμίσεις, άτομα γενικότερα δεν μπορούσαν να κατέχουν γη ως ιδιωτική ιδιοκτησία στην Οθωμανική Αυτοκρατορία. Η αυτοκρατορία τη νοίκιαζε σε γαιοκτήμονες ή αγρότες, οι οποίοι έχτιζαν σε αυτήν τα χωριά τους. Πολλά από αυτά τα χωριά υπήρχαν εκεί επί αιώνες. Στην Παλαιστίνη ορισμένα τέτοια χωριά προϋπήρχαν ακόμη και της ύπαρξης της αυτοκρατορίας. Όμως, σύμφωνα με το νέο γαιοκτησιακό καθεστώς, η γη των χωριών, την οποία προηγουμένως εκμίσθωνε το κράτος, αποτελούσε πλέον ιδιωτική ιδιοκτησία ενός γαιοκτήμονα. Ωστόσο, σύμφωνα με την οθωμανική αντίληψη, η ιδιοκτησία γης δεν συνεπαγόταν το δικαίωμα αποβολής των ενοικιαστών που ήταν προσδεδεμένοι σε αυτήν, δηλαδή τους χωρικούς και τους χωριάτους. Καθώς οι πρώτοι Σιωνιστές έποικοι ήθελαν να φτιάξουν τις δικές τους γεωργικές κολλεκτίβες, οι αρχικές τους αγορές αφορούσαν ακαλλιέργητη γη, όπου κατά κύριο λόγο δεν ζούσε κανείς.
Αυτό επρόκειτο ν’ αλλάξει με την έναρξη της βρετανικής κυριαρχίας, μετά την κατάρρευση της Οθωμανικής Αυτοκρατορίας στο τέλος του Πρώτου Παγκοσμίου Πολέμου, όπως θα δούμε αργότερα. Το σιωνιστικό κίνημα απηύθυνε έκκληση στους βρετανούς κυβερνήτες του Προτεκτοράτου της Παλαιστίνης να αγνοήσουν το οθωμανικό έθιμο. Απαίτησαν από τους Βρετανούς να αναγνωρίσουν πως η ιδιοκτησία γης σήμαινε ότι είχαν το δικαίωμα να εκδιώξουν τους Παλαιστίνιους αγρότες.
Οι πρώτοι σιωνιστές έποικοι, που αποβιβάστηκαν στη Γιάφα το καλοκαίρι του 1882, δεν είχαν ιδέα από γεωργία. Ήταν ως επί το πλείστον πρώην φοιτητές πανεπιστημίου, μεγαλωμένοι σε πόλεις της Ανατολικής Ευρώπης, χωρίς καμία γεωργική εμπειρία και ένστικτο. Χρειάστηκαν τη βοήθεια Παλαιστίνιων αγροτών, οι οποίοι τους δίδαξαν πως να καλλιεργούν και να οργώνουν τη γη για να την κάνουν αποδοτική. Ακόμη και τότε, ο αρχηγός της πρώτης αυτής ομάδας, ο Ισραήλ Μπέλκιντ (Israel Belkind), ποτέ δεν προσαρμόστηκε στις αγροτικές εργασίες και πέρασε τη ζωή του σαν πλανόδιος δάσκαλος. Εκείνοι οι παλαιστίνιοι αγρότες αναμφίβολα πίστευαν πως έσωζαν ανίδεους νεαρούς ιδεαλιστές από τη σχεδόν βέβαιη πείνα, και πιθανώς δεν είχαν ιδέα για το πώς τους αντιλαμβανόταν το σιωνιστικό σχέδιο. Πάντως, ακόμη και στην πρώιμη σιωνιστική προπαγάνδα, οι Παλαιστίνιοι παρουσιάζονταν στην καλύτερη περίπτωση ως ξένοι στην ίδια τους τη γη· και στη χειρότερη, ως εμπόδιο στην επιστροφή του εκλεκτού εβραϊκού λαού από τον καιρό της Παλαιάς Διαθήκης. Ήδη σε αυτό το στάδιο, οι σιωνιστές διανοητές δεν έβλεπαν την κίνηση προς την Παλαιστίνη απλώς σαν απελπισμένη διαφυγή από τον αντισημιτισμό της Ευρώπης· την έβλεπαν ως θεμελίωση των βάσεων για κατάληψη της Παλαιστίνης.
Ως το τέλος της οθωμανικής κυριαρχίας, το 1918, οι Εβραίοι έποικοι αποτελούσαν περίπου το 5-6% του πληθυσμού. Εξακολουθούσαν να αποτελούν μειονότητα, μία οργανωμένη, όμως, και σχετικά ευκατάστατη μειονότητα.
Ταυτόχρονα με τις εξελίξεις στην Παλαιστίνη, οι Σιωνιστές στην Ευρώπη άρχισαν να προπαγανδίζουν την ιδέα της εβραϊκής πατρίδας στους διαδρόμους της εξουσίας, ασκώντας ουσιαστικά κυβερνητική διπλωματία. Επικεφαλής αυτών των προσπαθειών ήταν ο Θεόδωρος Χερτζλ (Theodor Herzl), Αυστριακός Εβραίος, δημοσιογράφος και θεατρικός συγγραφέας. Ο Χερτζλ δεν ήταν μεταξύ των πρώτων σιωνιστών, αλλά έγινε μια από τις πιο σημαντικές και κινητήριες δυνάμεις του σύγχρονου σιωνιστικού σχεδίου. Επεδίωκε να παγιώσει μια ευκρινέστερη πολιτική δομή ως μέσον για την επίτευξη των σιωνιστικών στόχων. Για τον σκοπό αυτόν, συγκάλεσε το Πρώτο Σιωνιστικό Συνέδριο στη Βασιλεία το 1897, το οποίο υιοθέτησε ένα πρόγραμμα περί δημιουργίας «μίας πατρίδας στην Παλαιστίνη για τον εβραϊκό πληθυσμό». Το πρόγραμμα δεν έκανε καμία αναφορά στο τί θα συνέβαινε στους Παλαιστίνιους αν οικοδομείτο μια τέτοια πατρίδα. Ωστόσο, ο Χερτζλ απαισιοδοξούσε εμφανώς για την ειρηνική συνύπαρξη. Στα ημερολόγιά του το 1895 εξέφραζε την ελπίδα ότι ο «πένης πληθυσμός», δηλαδή οι φτωχοί Παλαιστίνιοι, θα έπρεπε να «απομακρυνθεί πέρ’ από τα σύνορα των κρατών που θα παραχωρούσαμε σε αυτούς».
Ο Χερτζλ ανέμενε ότι η Οθωμανική Αυτοκρατορία, υπό την πίεση των ευρωπαϊκών δυνάμεων, θα ήταν πρόθυμη να παραχωρήσει την Παλαιστίνη στο σιωνιστικό κίνημα. Προσέφερε μάλιστα χρήματα —τα οποία δεν διέθετε πραγματικά— στην οθωμανική κυβέρνηση σε αντάλλαγμα για μια τέτοια συμφωνία. Οι Οθωμανοί, όμως, αρνήθηκαν. Καθώς το όνειρο απομακρυνόταν μπροστά στα μάτια του, ο Χερτζλ άλλαξε πλεύση και δήλωσε στη βρετανική κυβέρνηση ότι το εβραϊκό κράτος δεν χρειαζόταν να είναι στην Παλαιστίνη· θα μπορούσε να είναι στην Ουγκάντα, η οποία τότε ελεγχόταν από τους Βρετανούς. Η βρετανική κυβέρνηση ήταν ανοιχτή σε διαπραγματεύσεις για το θέμα αυτό, αλλά όταν ο Χερτζλ το παρουσίασε στο Σιωνιστικό Συνέδριο του 1903, λίγο έλλειψε να προκαλέσει διάσπαση του κινήματος. Η υγεία του Χερτζλ είχε πια εξασθενήσει και πέθανε το 1904. Είναι εντφιασμένος στο σημερινό Ισραήλ, αναπαυόμενος για πάντα σε μια χώρα που επισκέφθηκε μόνο μία φορά στη ζωή του. Το 1905, το Σιωνιστικό Συνέδριο απέρριψε οριστικά το σχέδιο της Ουγκάντα. Από τούδε και στο εξής, η εβραϊκή πατρίδα θα ήταν είτε στην Παλαιστίνη είτε πουθενά.
Άλλοι κορυφαίοι σιωνιστές ιδεολόγοι, όπως ο Νταβίντ Μπεν Γκουριόν (David Ben-Gurion) και ο Μεναχέμ Ουσίσκιν (Menachem Ussishkin), δεν ενδιαφέρονταν ιδιαίτερα για κυβερνητική έγκριση, είτε από τους Βρετανούς είτε από τους Οθωμανούς. Στα ημερολόγιά τους γίνεται φανερό ότι ακόμη και στην πρώτη φάση του σιωνιστικού αποικισμού της Παλαιστίνης, δεν λογάριαζαν τους Παλαιστίνιους και συζητούσαν ανοιχτά πώς θα μπορούσε να επιτευχθεί αυτό. Σε αντίθεση με τον Χερτσλ, ο οποίος δεν νοιαζόταν ιδιαίτερα για την Παλαιστίνη ως τόπο, εγκαταστάθηκαν και οι ίδιοι στην Παλαιστίνη. Η διεθνής νομιμότητα δεν είχε τόση σημασία γι’ αυτούς. Γι’ αυτούς, προτεραιότητα ήταν η δημιουργία τετελεσμένων επί του εδάφους. Όλα τα υπόλοιπα θα προέκυπταν απ’ αυτό.
Ο Χάιμ Βάιζμαν (Chaim Weizmann) διαδέχθηκε τον Χερτσλ ως ηγέτης του επίσημου σιωνιστικού κινήματος. Ήταν Ρώσος μετανάστης στο Μάντσεστερ της Αγγλίας. Όταν ανέλαβε την ηγεσία του κινήματος, κατάλαβε ότι ο ρόλος του ήταν να οικοδομήσει ένα ισχυρό φιλοσιωνιστικό λόμπι τόσο στη Βρετανία όσο και στις ΗΠΑ. Ένα λόμπι ήταν απαραίτητο, διότι όσες φορές κι αν επέμεναν οι προπαγανδιστές ότι η Παλαιστίνη ήταν άδεια, ολοφάνερα δεν ήταν. Έπρεπε να δημιουργήσει μια δύναμη πίεσης ικανή να πείσει τη Βρετανία να αγνοήσει τις προσδοκίες των γηγενών Παλαιστινίων και να βοηθήσει στην ίδρυση ενός εβραϊκού κράτους εκεί. Το τελευταίο θα διαφημιζόταν στους Βρετανούς ως προπύργιο ενάντια στην Οθωμανική Αυτοκρατορία, ένα ευρωπαϊκό προκεχωρημένο φυλάκιο στη Μέση Ανατολή.
Το ξέσπασμα του Πρώτου Παγκοσμίου Πολέμου έκανε το έργο αυτό πολύ πιο δύσκολο. Ο κύριος σύμμαχος της Βρετανίας στον αραβικό κόσμο ήταν η δυναστεία των Χασεμιτών. Οι Χασεμίτες κυβερνούσαν τους δύο ιερότερους τόπους του Ισλάμ: τη Μέκκα και τη Μεδίνα. Το 1916 πείστηκαν να εξεγερθούν εναντίον της Οθωμανικής Αυτοκρατορίας, που πολεμούσε τότε στο πλευρό της Γερμανίας και της Αυστροουγγρικής Αυτοκρατορίας, αφότου η Βρετανία υποσχέθηκε ότι τα αραβικά εδάφη υπό οθωμανική κυριαρχία θα παραχωρούνταν σε αυτούς ως εκπροσώπους του παναραβικού εθνικού κινήματος. Τα εδάφη αυτά περιελάμβαναν την Παλαιστίνη.
Αν η Βρετανία ήταν διατεθειμένη να τηρήσει τον λόγο της, η σύγχρονη ιστορία της Μέσης Ανατολής θα ήταν εντελώς διαφορετική. Κατά τη διάρκεια, ωστόσο, του Πρώτου Παγκοσμίου Πολέμου ο Βάιζμαν άρχισε να χτίζει δεσμούς μεταξύ του σιωνιστικού κινήματος και της βρετανικής κυβέρνησης. Εκτίμησε σωστά ότι η Βρετανία ήταν κρίσιμη για το μέλλον της Παλαιστίνης. Η Βρετανία απέβλεπε ήδη στο τέλος του πολέμου και στην προβλεπόμενη κατάρρευση της Οθωμανικής Αυτοκρατορίας, χαράσσοντας έναν νέο χάρτη της Μέσης Ανατολής για την προστασία των βρετανικών αυτοκρατορικών συμφερόντων στην περιοχή.
Ο Βάιζμαν δημιούργησε ένα φιλοσιωνιστικό λόμπι στη Βρετανία, το οποίο αποτελούνταν από ευσεβείς χριστιανούς που πίστευαν στην «επιστροφή των Εβραίων» στην Παλαιστίνη ως εκπλήρωση του θελήματος του Θεού, αντισημίτες που ήθελαν τους Εβραίους έξω από τη Βρετανία και αγγλοεβραίους αριστοκράτες, οι οποίοι δεν θα ήθελαν να μεταναστεύσουν οι ίδιοι στην Παλαιστίνη αλλά την έβλεπαν ως κατάλληλο προορισμό για τους Εβραίους της εργατικής τάξης της Ανατολικής Ευρώπης, τους οποίους θεωρούσαν κομμουνιστές ταραχοποιούς. Με άλλα λόγια, το μόνο κοινό στοιχείο που είχαν αυτοί οι άνθρωποι ήταν ότι ήθελαν να ιδρύσουν ένα εβραϊκό κράτος.
Χρειάστηκαν δύο χρόνια — μεταξύ 1915 και 1917 — ώστε το σιωνιστικό λόμπι να πείσει τη βρετανική κυβέρνηση ότι μια εβραϊκή Παλαιστίνη θα αποτελούσε στρατηγικό πλεονέκτημα για την αυτοκρατορία. Για τη Βρετανία, εκείνο που έγειρε τη ζυγαριά ήταν η συνειδητοποίηση πως η Παλαιστίνη θα ήταν καίριας σημασίας όσον αφορά την υπεράσπιση της διώρυγας του Σουέζ στην Αίγυπτο. Ως εκ τούτου, ένα φιλικό κυβερνητικό καθεστώς εκεί ήταν ζωτικής σημασίας. Έτσι, οι ιμπεριαλιστές ήθελαν την Παλαιστίνη για στρατηγικούς λόγους, οι χριστιανοί ευαγγελικοί την ήθελαν για να συμβάλει στην έλευση της Δευτέρας Παρουσίας και η εβραϊκή ηγεσία την ήθελε ως ασφαλές καταφύγιο για τους Εβραίους της Ρωσίας, καθώς και ως μέσο βίαιου εκμοντερνισμού του Ιουδαϊσμού. Για να επιβιώσει στη σύγχρονη εποχή, πίστευαν, ο εβραϊσμός έπρεπε να είναι εθνικότητα και όχι θρησκεία.
Στις 2 Νοεμβρίου 1917, η βρετανική κυβέρνηση εξέδωσε τη Διακήρυξη Μπάλφουρ, υποσχόμενη να καταστήσει την Παλαιστίνη «εθνική πατρίδα για τον εβραϊκό λαό», προστατεύοντας παράλληλα τα πολιτικά και θρησκευτικά δικαιώματα των «υπαρχουσών μη εβραϊκών κοινοτήτων» στην Παλαιστίνη, δηλαδή της αυτόχθονης πλειοψηφίας. Η δήλωση αυτή ήταν στην πραγματικότητα μια επιστολή, γραμμένη από τον Βρετανό Υπουργό Εξωτερικών Άρθουρ Μπάλφουρ, προς τον ανεπίσημο ηγέτη της αγγλοεβραϊκής κοινότητας, λόρδο Ρότσιλντ. Ο Άρθουρ Μπάλφουρ (Arthur Balfour) δεν έδωσε αυτή την υπόσχεση από οποιοδήποτε ενδιαφέρον για την ευημερία των Εβραίων. Ως πρωθυπουργός το 1905, είχε στην πραγματικότητα προωθήσει τον Νόμο περί Αλλοδαπών της ίδιας χρονιάς, ένα σύνολο περιορισμών στη μετανάστευση που απέβλεπαν στο να εμποδίσουν τους Εβραίους της Ανατολικής Ευρώπης να φτάσουν στη Βρετανία. Η εκτροπή των Εβραίων που διέφευγαν από τις διώξεις προς την Παλαιστίνη, μια χώρα για την οποία δεν ενδιαφερόταν εξίσου, φαινόταν να είναι η ιδανική λύση.
Η Βρετανία, μαζί με τη Γαλλία και τις ΗΠΑ, αναδείχθηκε νικήτρια του Πρώτου Παγκοσμίου Πολέμου. Αυτή η συμμαχία μπορούσε πλέον να τεμαχίσει τα εδάφη της έκπτωτης Οθωμανικής Αυτοκρατορίας κατά το δοκούν. Για να προσδώσουν στο εγχείρημα μια επίφαση διεθνούς νομιμότητας, οι νικητές ίδρυσαν την Κοινωνία των Εθνών, κατ’ αρχήν έναν διεθνή οργανισμό δεσμευμένο να διατηρεί την ειρήνη σε ολόκληρο τον κόσμο. Εδώ επινοήθηκε το σύστημα των εντολών, στο πλαίσιο του οποίου η Κοινωνία των Εθνών έδινε σε ένα κράτος-εντολοδόχο την προσωρινή διακυβέρνηση μιας περιοχής που ανήκε προηγουμένως στην ηττημένη αυτοκρατορία. Αυτό ήταν ένα είδος συμβιβασμού μεταξύ της Βρετανίας και της Γαλλίας από τη μία πλευρά, οι οποίες έβλεπαν τους θριάμβους τους ως ευκαιρία να επεκτείνουν τις αυτοκρατορίες τους, και των ΗΠΑ από την άλλη, ο πρόεδρος των οποίων, ο Γούντροου Γουίλσον (Woodrow Wilson), είχε δηλώσει πως τάσσεται υπέρ του να έχουν οι άλλες εθνότητες της Οθωμανικής Αυτοκρατορίας «μιαν απολύτως απρόσκοπτη ευκαιρία για αυτοδιάθεση». Τα εδάφη της πρώην Οθωμανικής Αυτοκρατορίας επρόκειτο να επωφεληθούν από τη συμμαχική διοίκηση μόνο μέχρις ότου μπορέσουν να σταθούν μόνα τους και αναγνωρίστηκε ότι βρίσκονταν καθ’ οδόν προς την πλήρη ανεξαρτησία. Το Ιράκ, για παράδειγμα, έγινε ανεξάρτητο το 1932, ο Λίβανος ακολούθησε το 1943 και η Συρία έλαβε ανεξαρτησία το 1946. Μόνο η Παλαιστίνη ήταν η περίεργη εξαίρεση — άμεση συνέπεια της Διακήρυξης Μπάλφουρ.
Στα τέλη του 1918, η Βρετανία είχε ολοκληρώσει την κατοχή της ιστορικής Παλαιστίνης, αυτού που σήμερα γνωρίζουμε ως Ισραήλ, Δυτική Όχθη και Λωρίδα της Γάζας. Η Παλαιστίνη βρισκόταν πλέον υπό βρετανική στρατιωτική διοίκηση. Το 1922, η Κοινωνία των Εθνών παραχώρησε στην Παλαιστίνη καθεστώς εντολής στη Βρετανία, η οποία την κυβερνούσε πρακτικά ως προτεκτοράτο επί δύο χρόνια. Η εντολή που συμφωνήθηκε από την Κοινωνία των Εθνών απηχούσε τη διατύπωση της Διακήρυξης Μπάλφουρ, δίνοντας οδηγία στους Βρετανούς να «εξασφαλίσουν τη δημιουργία μιας εβραϊκής εθνικής πατρίδας» και να «διευκολύνουν την εβραϊκή μετανάστευση υπό κατάλληλες συνθήκες».
Οι Βρετανοί προσπάθησαν να αναπαραγάγουν τη δομή που είχαν εφαρμόσει στις άλλες εντολές τους. Στην κεφαλή μιας χώρας-προτεκτοράτου βρισκόταν ο Ύπατος Αρμοστής της προστάτιδας δύναμης. Υπήρχε στη συνέχεια μια κυβέρνηση και ένα κοινοβούλιο που αποτελούνταν από τους ίδιους τους κατοίκους της Εντολής, με κάποιες περιορισμένες εξουσίες, πολύ στενά εποπτευόμενα, βέβαια, από τους συμβούλους που είχαν αναπτυχθεί από την ευρωπαϊκή προστάτιδα δύναμη.
Ήταν, παρ’ όλα αυτά, αδύνατο για τη Βρετανία να οικοδομήσει αυτό το μοντέλο στην Παλαιστίνη. Έφτασε μέχρι το σημείο να διορίσει έναν Ύπατο Αρμοστή, τον Χέρμπερτ Σάμιουελ (Herbert Samuel), καθώς ο σχηματισμός κυβέρνησης αποδείχθηκε πολύ πιο δύσκολος — καμία από τις δύο πλευρές δεν ήταν ευχαριστημένη με τις βρετανικές προτάσεις. Οι Παλαιστίνιοι απέρριπταν ένα νομοθετικό συμβούλιο που θα ήταν δεσμευμένο στην αποδοχή της Διακήρυξης Μπάλφουρ και στο οποίο διαρκώς θα μειοψηφούσαν. Απέρριψαν επίσης όλες τις προτάσεις για μια «Αραβική Υπηρεσία», ανάλογη με την Εβραϊκή Υπηρεσία για τη διαχείριση της μετανάστευσης, διότι ουσιαστικά τους αντιμετώπιζε ως μειονότητα στην ίδια τους τη χώρα. Κι έτσι, αφού δεν μπορούσε να επιτευχθεί συμφωνία, όλες οι εξουσίες, οι εκτελεστικές όσο και οι νομοθετικές, θα ήταν αρμοδιότητα του Ύπατου Αρμοστή και του προσωπικού του.
Στην αρχή της βρετανικής εντολής, οι Εβραίοι αποτελούσαν περίπου το 11% του πληθυσμού. Τους είχε όμως δοθεί η υπόσχεση της Παλαιστίνης ως μελλοντικής τους πατρίδας από την Κοινωνία των Εθνών, ενώ αυτό ενυπήρχε και στο σύνταγμα για την Παλαιστίνη που συνέταξαν οι Βρετανοί. Στα χρόνια της βρετανικής κυριαρχίας, η βρετανική κυβέρνηση προσπάθησε να χαλκεύσει τη συναίνεση των Παλαιστινίων στο να χάσουν την ίδια τους τη χώρα, προσφέροντας «λύσεις» όπως διχοτόμηση, ομοσπονδία και σχηματισμό διζωνικού κράτους. Δεν ήταν πρόθυμοι να σεβαστούν την αρχή της Εντολής ότι η πλειοψηφία του λαού μιας χώρας έχει το δικαίωμα ν’ αποφασίζει για το μέλλον της, όπως συνέβη σε όλες τις γειτονικές αραβικές χώρες. Και ακόμη και όταν η παλαιστινιακή ηγεσία προθυμοποιήθηκε να συναινέσει στην αποδοχή της παρουσίας Εβραίων εποίκων σε μια μελλοντική Παλαιστίνη, η Βρετανία δεν τόλμησε να επιβάλει στο σιωνιστικό κίνημα οποιαδήποτε λύση η οποία δεν περιελάμβανε ένα εβραϊκό κράτος σε μέρος ή σε ολόκληρη την Παλαιστίνη.

Τα ήσυχα χρόνια, 1915-1926
Οι Παλαιστίνιοι δεν είχαν σκοπό να παραδώσουν τη χώρα τους, εν όλω ή εν μέρει, σε νεόφερτους Εβραίους μετανάστες βάσει διπλωματικών συμφωνιών στις οποίες οι ίδιοι δεν είχαν λόγο. Μεταξύ 1918 και 1920, στη διάρκεια της βρετανικής στρατιωτικής κυριαρχίας, Παλαιστίνιοι διανοητές και ακτιβιστές άρχισαν να οργανώνονται σε μουσουλμανικές-χριστιανικές ενώσεις. Αυτές δημιουργήθηκαν με σκοπό να πιέσουν υπέρ της αυτοκυβέρνησης και να αντιταχθούν στην εφαρμογή της Διακήρυξης Μπάλφουρ. Μέχρι το 1919, οι οργανώσεις αυτές είχαν συμπαραταχθεί κάτω από τη σημαία του Αραβικού Κογκρέσου της Παλαιστίνης.
Η ίδια η ύπαρξη του Αραβικού Κογκρέσου της Παλαιστίνης καταρρίπτει δύο μύθους που είναι εξαιρετικά διαδεδομένοι μεταξύ όσων αγνοούν τα γεγονότα: ότι η σύγκρουση είναι μια σύγκρουση μεταξύ Μουσουλμάνων και Εβραίων και ότι η Παλαιστίνη δεν είχε δική της εθνική ταυτότητα πριν από το 1948. Από την αρχή του παλαιστινιακού εθνικού κινήματος, οι Χριστιανοί έπαιξαν καθοριστικό ρόλο σε αυτό. Ήδη από το 1911, δύο εξαδέλφια, Χριστιανοί Ορθόδοξοι, ξεκίνησαν την εφημερίδα “Φιλαστήν”, υπερασπιζόμενοι μια αραβική Παλαιστίνη και κρούοντας εγκαίρως τον κώδωνα του κινδύνου για τις σιωνιστικές φιλοδοξίες. Αυτό θα έπρεπε να μας βάλει σε σκέψεις, δεδομένου ότι ακόμη και σήμερα ένα κοινό ισραηλινό αφήγημα επιμένει ότι η Παλαιστίνη δεν έχει ιστορία εθνικισμού πριν από την ίδρυση του Ισραήλ. Το 1969, η ισραηλινή πρωθυπουργός Γκόλντα Μέιρ (Golda Meir) είπε το περίφημο: «Δεν υπάρχει τέτοιο πράγμα όπως παλαιστινιακός λαός». Πάρα πολλοί Ισραηλινοί εξακολουθούν να απηχούν αυτό το συναίσθημα σήμερα.
Στα χρόνια 1918-1920 γεννήθηκε επίσης μια νέα παλαιστινιακή κοινωνία των πολιτών, περιλαμβανομένων πολιτικών οργανώσεων, λεσχών νεολαίας και αραβικών εφημερίδων. Οι ομάδες αυτές συνασπίστηκαν επίσης στο πλαίσιο του Αραβικού Κογκρέσου της Παλαιστίνης, το οποίο λειτουργούσε ως αντιπροσωπευτικό όργανο των Παλαιστινίων. Στις αρχές του 1919, ενώ βρισκόταν σε εξέλιξη η Σύνοδος Ειρήνης του Παρισιού, το Κογκρέσο συνεκλήθη και ζήτησε την αποκήρυξη της Διακήρυξης Μπάλφουρ. Έβλεπαν την Παλαιστίνη ως μέρος μιας ανεξάρτητης αραβικής Συρίας. Σε κάθε περίπτωση, όπως βλέπουμε, υπήρχε ενότητα ενάντια στην προσπάθεια οικοδόμησης ενός νέου κράτους, η οποία υπερέβαινε τις θρησκευτικές διαχωριστικές γραμμές.
Οι Βρετανοί ανταποκρίθηκαν σε αυτές τις εξελίξεις δημιουργώντας τα δικά τους θεσμικά όργανα. Τον Δεκέμβριο του 1921, ο Ύπατος Αρμοστής Χέρμπερτ Σάμιουελ ίδρυσε το Ανώτατο Μουσουλμανικό Συμβούλιο, το οποίο θα είχε εξουσία επί των μουσουλμανικών δικαστηρίων και εδαφών — οι Βρετανοί προσπαθούσαν τώρα να χωρίσουν τους Παλαιστίνιους ανάλογα με τη θρησκεία. Ωστόσο, οι μουσουλμάνοι που συμμετείχαν σε αυτό το συμβούλιο παρέμεναν ιδιαίτερα πολιτικοποιημένοι και ιδιαίτερα αφοσιωμένοι στον παλαιστινιακό αγώνα. Ο Μεγάλος Μουφτής της Ιερουσαλήμ, η ανώτατη μουσουλμανική θρησκευτική αρχή της χώρας, Χατζ Μουχάμαντ Αμίν αλ-Χουσαΐνι (Haj Muhammad Amin al-Husseini), διορίστηκε επικεφαλής του εν λόγω συμβουλίου — γεγονός που τον κατέστησε ένα από τα άτομα με τη μεγαλύτερη επιρροή στην Παλαιστίνη. Χρησιμοποίησε την επιρροή και την αυθεντία του για να κινητοποιήσει παρασκηνιακά τον εθνικισμό.
Πριν από την επισημοποίηση της Εντολής, οι Παλαιστίνιοι εξακολουθούσαν να ελπίζουν ότι θα μπορούσαν να συνεργαστούν με τους Βρετανούς για να εξασφαλίσουν τη μελλοντική τους ανεξαρτησία. Υπήρξαν όμως δύο γεγονότα που διέψευσαν αυτή την ψευδαίσθηση.
Τον Απρίλιο του 1920, μια δεξιά ομάδα σιωνιστών με επικεφαλής τον Ζέεβ Γιαμποτίνσκι (Ze’ev Jabotinsky) πραγματοποίησε πορεία στη μουσουλμανική συνοικία της Παλιάς Πόλης της Ιερουσαλήμ, ενώ οι μουσουλμάνοι γιόρταζαν τη γέννηση του προφήτη Μωάμεθ. Ο Γιαμποτίνσκι, ο οποίος εξόπλιζε κρυφά Εβραίους σε οργανώσεις «αυτοάμυνας», είχε υποκινήσει ένα πογκρόμ τον Μάρτιο κι έκανε ό,τι μπορούσε για να αναζωπυρώσει τις εντάσεις μεταξύ μουσουλμάνων και Εβραίων.
Πριν από τον Απρίλιο, ο εβραϊκός τύπος δημοσίευσε άρθρα υπέρ της οικοδόμησης ενός Τρίτου Εβραϊκού Ναού στο Όρος του Ναού, τον τόπο όπου βρισκόταν ο Δεύτερος Ναός, ο οποίος καταστράφηκε από τους Ρωμαίους το 70 μ.Χ. Αυτό θα σήμαινε την κατεδάφιση του συγκροτήματος Χαράμ αλ-Σαρίφ, του τρίτου ιερότερου τόπου του Ισλάμ, από όπου πιστεύεται ότι ο προφήτης Μωάμεθ ανήλθε στον ουρανό. Οι ανταγωνιζόμενες θρησκευτικές διεκδικήσεις για αυτόν τον χώρο δεν έχουν ακόμη διευθετηθεί με ικανοποιητικό τρόπο για κανέναν και θα μπορούσαν να προκαλέσουν ευρύτερη ανάφλεξη σε μεγάλο μέρος του μουσουλμανικού κόσμου ανά πάσα στιγμή, αν η ισραηλινή κυβέρνηση δεν επιλέξει την οδό του συμβιβασμού. Πριν από μερικά χρόνια αυτό μπορεί να φαινόταν αβάσιμη κινδυνολογία. Αλλά από τον Νοέμβριο του 2022, η ισραηλινή κυβέρνηση περιλαμβάνει δύο πολιτικά κόμματα που έχουν δεσμευτεί για την οικοδόμηση του Τρίτου Ναού στο Όρος του Ναού. Ο κίνδυνος μιας ολοκληρωτικής σύγκρουσης είναι πλέον πολύ πιο κοντά απ’ όσο θα θέλαμε.
Πίσω στο 1920, αυτές οι προκλήσεις οδήγησαν σε οδομαχίες μεταξύ νεαρών Αράβων και νεαρών Εβραίων, οξύνοντας το χάσμα μεταξύ του γηγενούς πληθυσμού και των σιωνιστών νεοφερμένων.
Οι Παλαιστίνιοι προσπάθησαν να οργανωθούν κατά της εφαρμογής της Διακήρυξης Μπάλφουρ χρησιμοποιώντας όλα τα μέσα που είχαν στη διάθεσή τους. Ένα άλλο κύμα βίας ξέσπασε τον Μάιο του 1921 στη Γιάφα, με αφορμή τις διαδηλώσεις της Πρωτομαγιάς από δήθεν μαρξιστές Εβραίους εποίκους που υποτίθεται ότι γιόρταζαν την εργατική ενότητα. Είχαν έρθει από το Τελ Αβίβ, την πόλη όπου κυριαρχούσαν οι έποικοι, ακριβώς δίπλα από τη Γιάφα, και εξαπλώνονταν όλο και περισσότερο. Καθώς οι τελευταίοι παρέλαυναν σε μια παλαιστινιακή γειτονιά, οι Βρετανοί έριξαν προειδοποιητικές βολές για να τους διαλύσουν. Οι Παλαιστίνιοι, φοβούμενοι μια επικείμενη εβραϊκή επίθεση στη γειτονιά τους, άρχισαν να επιτίθενται στους διαδηλωτές, πράγμα που οδήγησε σε σύγκρουση με νεκρούς σαράντα επτά Εβραίους και σαράντα οκτώ Παλαιστίνιους. Αυτά τα δύο κύματα βίας, τα οποία πυροδοτήθηκαν από προκλήσεις και διατηρήθηκαν εξαιτίας σύγχυσης, σηματοδότησαν ότι η ηρεμία στην Παλαιστίνη ήταν αδύνατο να μακροημερεύσει ενόψει μιας ενεργής προσπάθειας εποικισμού.
Παρ’ όλα αυτά, ως το 1929 επικρατούσε σχετική ειρήνη στον προτεκτοράτο της Παλαιστίνης — οι εντάσεις σιγόκαιγαν αλλά δεν έφταναν σε σημείο βρασμού. Ωστόσο, η ηρεμία αξιοποιήθηκε από τους Σιωνιστές για να δημιουργήσουν γεγονότα επί του εδάφους: να καταστήσουν το μελλοντικό τους κράτος τετελεσμένο γεγονός. Αυτό το εγχείρημα θα είχε καταστροφικές επιπτώσεις για τον παλαιστινιακό λαό.
Ο Βρετανός Ύπατος Αρμοστής διευκόλυνε τους Σιωνιστές να στυλώσουν την υποδομή για το μελλοντικό τους κράτος, ενώ οι παλαιστινιακές υποθέσεις παρέμεναν στα χέρια των Βρετανών. Έτσι, οι αρχές του προτεκτοράτου επέτρεψαν στους Εβραίους εποίκους να οικοδομήσουν το δικό τους εκπαιδευτικό σύστημα, τις δικές τους βιομηχανίες, ακόμη και στρατιωτικές υποδομές και τις υπόλοιπες υπηρεσίες που θεωρούνται αρμοδιότητα του κράτους. Ταυτόχρονα, σιωνιστές όπως ο Ελιέζερ Μπεν-Γιεχούντα (Eliezer Ben-Yehuda) πρωτοστατούσαν στην αναβίωση της εβραϊκής γλώσσας, όπως τα γίντις και τα λαντίνο, εις βάρος των ευρωπαϊκών γλωσσών. Μια νέα εβραϊκή εθνοκρατική ταυτότητα διαμορφωνόταν σε πραγματικό χρόνο.
Ενώ η εβραϊκή κοινότητα αφέθηκε ανενόχλητη να σχηματίσει ουσιαστικά το δικό της πρωτο-κράτος, η παλαιστινιακή πλειοψηφία αντιμετωπιζόταν σαν αποικιακός πληθυσμός υπό ξένη κυριαρχία. Η βρετανική διοίκηση επέβαλε το δικό της εκπαιδευτικό σύστημα στον κυρίως αγροτικό μουσουλμανικό πληθυσμό και προσέφερε περιορισμένη και αποσπασματική κρατική υγειονομική περίθαλψη. Οι κρατικές παροχές ήταν πολύ κατώτερες από τις υποδομές που είχαν δημιουργήσει οι σιωνιστικές οργανώσεις. Επιπλέον, η Βρετανία δεν επέτρεψε στους Παλαιστίνιους να αναπτύξουν μια πραγματική εγχώρια κυβερνητική ελίτ, όπως είχε κάνει, για παράδειγμα, στο Ιράκ.
Η διαφορετική μεταχείριση των δύο κοινοτήτων αποτυπώνεται ξεκάθαρα στην πολιτική για την τριτοβάθμια εκπαίδευση. Η βρετανική διοίκηση της Εντολής επέτρεψε στην εβραϊκή κοινότητα να διατηρήσει το ήδη υπάρχον Τεχνικό Ινστιτούτο Technion στη Χάιφα και να ιδρύσει το Εβραϊκό Πανεπιστήμιο της Ιερουσαλήμ (1918–1925). Ωστόσο, δεν διατέθηκαν πόροι για την ίδρυση πανεπιστημίων για τους Παλαιστίνιους.
Στην πραγματικότητα, κατά τη διάρκεια της Εντολής λειτουργούσε μόνο ένα κυβερνητικό ίδρυμα για την εκπαίδευση δασκάλων σε όλη την Παλαιστίνη: το Εκπαιδευτήριο Ανδρών Δασκάλων, το οποίο αργότερα θα εξελιχθεί στο Αραβικό Κολέγιο Ιερουσαλήμ. Η βρετανική διοίκηση, με την εμπειρία της από αποικιακά καθεστώτα όπως στην Ινδία και στην Αίγυπτο, φοβόταν ότι ένας μορφωμένος πληθυσμός θα ήταν δύσκολο να ελεγχθεί. Παρ’ όλα αυτά, οι Παλαιστίνιοι αξιοποίησαν το Αραβικό Κολέγιο μετατρέποντάς το ουσιαστικά σε πανεπιστήμιο. Από το 1925, προετοίμαζε τους φοιτητές του για πτυχιακές εξετάσεις ώστε να συνεχίσουν τις σπουδές τους στο εξωτερικό. Το επίπεδό του ήταν υψηλό και επιλεκτικό. Πολλοί απόφοιτοί του ακολούθησαν λαμπρές σταδιοδρομίες σε άλλες αραβικές χώρες, όπως το Ιράκ και ο Λίβανος. Αν δεν είχε μεσολαβήσει η καταστροφή του 1948 και η βίαιη διακοπή της παλαιστινιακής κρατικής συγκρότησης, αυτοί οι άνθρωποι πιθανότατα θα αποτελούσαν τη μελλοντική κυβερνητική ελίτ της Παλαιστίνης.
Ακόμη πιο σημαντικό είναι το γεγονός ότι η βρετανική διοίκηση ανέχθηκε τη δημιουργία της σιωνιστικής παραστρατιωτικής οργάνωσης Χαγκανά (Haganah). Υπήρχαν, μάλιστα, ενδείξεις συνεργασίας μεταξύ των βρετανικών δυνάμεων ασφαλείας και των σιωνιστικών παραστρατιωτικών, γεγονός που προκαλούσε αγανάκτηση στους Παλαιστίνιους. Οι Παλαιστίνιοι, αντίθετα, δεν επιτρεπόταν να εξοπλιστούν ή να οργανωθούν σε αποτελεσματική κλίμακα.
Ωστόσο, εκείνη την εποχή, η σιωνιστική παρουσία παρέμενε σχετικά περιορισμένη. Το κρίσιμο ερώτημα —πώς θα μπορούσε να οικοδομηθεί μια «εβραϊκή πατρίδα» στη χώρα ενός άλλου λαού— παρέμενε αναπάντητο, και η βρετανική πολιτική παρέμενε ασταθής. Στο πρώτο μισό της δεκαετίας του 1920, η συνύπαρξη των δύο κοινοτήτων ήταν ακόμη δυνατή. Παρά τον αποκλεισμό των Αράβων εργατών από το σιωνιστικό συνδικάτο Χισταντρούτ (Histadrut), υπήρχαν κοινές απεργίες, όπως στις βιοτεχνίες ραπτικής και ξυλουργικής της Χάιφα το 1925. Άραβες και Εβραίοι ίδρυαν από κοινού επιχειρήσεις — περισσότερες από 1.000 κοινές επιχειρήσεις άνοιξαν εκείνη τη δεκαετία.
Δημιουργούνταν, πράγματι, τετελεσμένα γεγονότα επί του εδάφους, αλλά η επερχόμενη καταστροφή δεν ήταν αναπόφευκτη. Έγινε αναπόφευκτη μόνο όταν άλλαξε ριζικά ο χαρακτήρας του σιωνιστικού κινήματος — όπως θα δούμε στη συνέχεια.

Γιατἰ το σιωνιστικὀ κίνηµα ξεκίνησε την εθνοκάθαρση;
Στα μέσα της δεκαετίας του 1920, το σιωνιστικό κίνημα πέρασε από μια φάση αμυντικής αναζήτησης ασφαλούς πατρίδας σε μια φάση ενεργητικής αποικιοποίησης της Παλαιστίνης, όπου η εκδίωξη του ντόπιου πληθυσμού θεωρήθηκε απαραίτητο βήμα για την πραγματοποίηση του εθνικού του οράματος. Αν και συχνά η εθνοκάθαρση της Παλαιστίνης τοποθετείται χρονικά στο 1948, τα θεμέλιά της τέθηκαν ήδη στα μέσα της δεκαετίας του 1920.
Μέχρι το 1926, το σιωνιστικό κίνημα είχε ανατρέψει την παραδοσιακή οθωμανική πρακτική σχετικά με την ιδιοκτησία γης. Οι οθωμανικές μεταρρυθμίσεις του 19ου αιώνα είχαν ήδη αποδυναμώσει τη συλλογική ιδιοκτησία των αγροτών και είχαν ενισχύσει τους μεγαλογαιοκτήμονες, πολλοί εκ των οποίων δεν ζούσαν στην Παλαιστίνη («απόντες γαιοκτήμονες»), κάνοντας τους χωρικούς ευάλωτους σε εκτοπίσεις. Οι αγρότες που καλλιεργούσαν τη γη για γενιές, συχνά χωρίς επίσημους τίτλους, θεωρούνταν πλέον ενοικιαστές, κάτι που έκανε νομικά εφικτή την έξωσή τους.
Η βρετανική διοίκηση διευκόλυνε τις αγορές γης από τους σιωνιστές αίροντας πολλούς περιορισμούς το 1920. Παρότι, κάτω από την πίεση των Παλαιστινίων, διατήρησε ορισμένα όρια, στην πράξη το σιωνιστικό κίνημα μπορούσε να αγοράσει όση γη επέτρεπαν οι οικονομικές του δυνατότητες.
Μεταξύ 1921 και 1925, η Αμερικανική Κοινοπολιτεία της Σιών απέκτησε περίπου 80.000 στρέμματα στη σημερινή κοιλάδα Τζεζριέλ (τότε Μαρτζ ιμπν Άμρ) από τη λιβανέζικη οικογένεια Σάρσοκ. Το 1929, το Εβραϊκό Εθνικό Ταμείο αγόρασε άλλες 7.500 στρέμματα στο Ουάντι Χαουάριθ, μεταξύ Χάιφα και Τελ Αβίβ, λόγω των οικονομικών προβλημάτων των Λιβανέζων κληρονόμων. Και στις δύο περιοχές, οι σιωνιστές έποικοι, υποστηριζόμενοι από τις βρετανικές αρχές που εξέδιδαν εντολές έξωσης, εκδίωξαν τους Παλαιστίνιους χωρικούς που καλλιεργούσαν τη γη επί γενιές. Η βία και ο εξαναγκασμός έγιναν πλέον μέρος της διαδικασίας εγκατάστασης.
Το ιδεώδες του «Εβραίου που εργάζεται τη δική του γη», που προωθούσαν οι σιωνιστικές οργανώσεις, σήμαινε ότι οι Παλαιστίνιοι αγρότες έπρεπε να απομακρυνθούν. Η πολιτική αυτή σηματοδοτούσε μια βαθιά αλλαγή στο σιωνιστικό κίνημα: από ένα σχέδιο για την εθνική αναγέννηση των Εβραίων, εξελισσόταν σε αποικιοκρατικό εγχείρημα που βασιζόταν στην υποδούλωση ή την εκδίωξη του αυτόχθονου πληθυσμού.
Με αυτή τη μεταστροφή, το σιωνιστικό κίνημα άρχισε να μοιάζει περισσότερο με τα ευρωπαϊκά αποικιακά πρότυπα της εποχής, παρά με ένα κίνημα αυτοδιάθεσης ενός κατατρεγμένου λαού. Η εθνοκάθαρση της Παλαιστίνης είχε ήδη ξεκινήσει, θέτοντας σε κίνηση μια διαδικασία που, κατά τους Παλαιστίνιους ιστορικούς, συνεχίζεται μέχρι και σήμερα.
Η μέθοδος δια της οποίας οι σιωνιστικοί οικισμοί επεκτάθηκαν μέσω της εκδίωξης των ντόπιων κατοίκων, δείχνει μια αλλαγή στον χαρακτήρα του σιωνισμού. Αυτό που ξεκίνησε ως ένα κίνημα για τη διάσωση των Εβραίων και τον εκσυγχρονισμό του Ιουδαϊσμού με τη μετατροπή του σε εθνική ταυτότητα μεταξύ άλλων, ήταν πλέον ξεκάθαρα ένα εποικιστικό-αποικιακό σχέδιο, στηριζόμενο στην υποταγή ενός άλλου λαού.
Πρέπει να εξηγήσω τί εννοώ με τον όρο εποικιστική αποικιοκρατία. Στην κλασική αποικιοκρατία, οι αποικίες διοικούνται από τις μητροπόλεις — όπως η Βρετανία διοικούσε την Ινδία ή η Πορτογαλία τις αφρικανικές αποικίες της. Ο στόχος είναι να μετατραπεί ο αυτόχθων πληθυσμός σε πιστούς αποικιακούς υπηκόους: οι αποικιοκράτες ποτέ δεν επιδιώκουν να γίνουν ο κυρίαρχος πλειοψηφικός πληθυσμός στην αποικία. Στην εποικιστική αποικιοκρατία, ο έποικος στοχεύει στην πλήρη αντικατάσταση της κοινωνίας των γηγενών από την κοινωνία των εποικιστών. Οι έποικοι είναι συχνά απόβλητοι στις μητροπόλεις τους — η Βόρεια Αμερική, ως γνωστόν, αποικίστηκε από ανθρώπους που διέφευγαν από τις θρησκευτικές διώξεις στην Ευρώπη. Οι εποικιστές αποικιοκράτες προσπαθούν να δημιουργήσουν μια πατρίδα που θα τους θέλει. Και αποτελούν ένα χρήσιμο εργαλείο για τις αυτοκρατορικές δυνάμεις ώστε να επεκτείνουν τις δικές τους σφαίρες επιρροής — να αποκτήσουν φίλα προσκείμενα καθεστώτα σε μακρινούς τόπους.
Το πρόβλημα είναι ότι τα εδάφη δεν είναι ποτέ άδεια. Για τους εποίκους, που θέλουν απεγνωσμένα να επιβάλουν τον πολιτισμό και το κοινωνικό τους σύστημα, ο αυτόχθων πληθυσμός, τόσο πρόδηλα διαφορετικός από τους ίδιους, είναι ένα εμπόδιο που πρέπει ν’ απαλειφθεί. Αυτό δεν μπορεί ποτέ να γίνει χωρίς κτηνωδίες. Στην Αυστραλία, για παράδειγμα, υπήρξαν τουλάχιστον 2760 σφαγές του ντόπιου πληθυσμού στα 146 χρόνια της βρετανικής εγκατάστασης, πέρα από τις ένοπλες συγκρούσεις και τους μαζικότατους θανάτους εξαιτίας επιδημιών. Η διαδικασία αυτή, ωστόσο, δεν είναι απλώς μια διαδικασία ωμής βίας. Οι έποικοι εξαλείφουν την ίδια την ιστορία των ιθαγενών κοινωνιών — χρονολογώντας την από τότε που οι ίδιοι πρωτοήρθαν. Πολύ παλιά έθιμα εξαφανίζονται και παραδοσιακά φαγητά παρουσιάζονται ως δικά τους. Για να το πούμε απλά, η γη δεν είναι άδεια. Κι έτσι οι έποικοι την αδειάζουν.
Ο αείμνηστος Πάτρικ Γουλφ (Patrick Wolfe), ο μεγάλος Αυστραλός μελετητής της εποικιστικής αποικιοκρατίας, περιέγραψε τη στάση των εποίκων απέναντι στους ιθαγενείς ως «λογική της εξάλειψης». Υποστήριξε ότι όσο η εξάλειψη δεν είναι ολοκληρωτική, το εποικιστικό-αποικιακό σχέδιο θα προσπαθεί να την ολοκληρώσει. Με άλλα λόγια, όσο το Ισραήλ διατηρεί ένα εποικιστικό-αποικιοκρατικό ήθος, δεν θα συνυπάρξει ποτέ ειρηνικά με τους Παλαιστίνιους.
Αυτές οι ενέργειες δεν λαμβάνουν χώρα εν κενώ. Πριν από τέτοιες πράξεις εθνοκάθαρσης και γενοκτονίας, και κατά τη διάρκειά τους, οι έποικοι οικοδομούν μια ιδεολογική δικαιολογία· κατασκευάζουν μια συναίνεση. Γράφουν για τις προθέσεις τους, μερικές φορές άμεσα και κάποιες φορές πολύ πιο συγκεκαλυμμένα. Μπορούμε να το δούμε αυτό σε φαινομενικά αθώα μέσα όπως η ζωγραφική. Οι πρώτοι σιωνιστές ζωγράφοι απεικόνιζαν το τοπίο της μελλοντικής τους πατρίδας χωρίς να υπάρχουν σε αυτό παλαιστινιακά χωριά. Τα χωριά παραμόρφωναν την πραγματικότητα όπως την φαντάζονταν οι σιωνιστές, οπότε έπρεπε να φύγουν. Πώς δικαιολογούσαν οι σιωνιστές τη στάση τους απέναντι στον ντόπιο πληθυσμό;
Όπως και άλλοι εποικιστές αποικιοκράτες, βασίζονταν στην απο-ανθρωποποίηση του ιθαγενούς πληθυσμού, ο οποίος παρουσιαζόταν ως «άγριος» ή «πρωτόγονος». Ένα ιδιαίτερο ρητορικό τέχνασμα στην περίπτωση της Παλαιστίνης ήταν η αναφορά σε «νομάδες», ανθρώπους χωρίς κανένα δεσμό με τη γη. Και αυτό παρά το γεγονός ότι πολλά χωριά υπήρχαν εκεί επί χιλιάδες χρόνια. Ταυτόχρονα, οι έποικοι ισχυρίζονται ότι διαπνέονται από πιο ευγενείς σκοπούς, φέρνουν δηλαδή τα οφέλη του εκσυγχρονισμού (και του πολιτισμού) σε έναν υπανάπτυκτο τόπο. Βέβαια, οι εποικιστές αποικιοκράτες διαφέρουν από τους κλασικούς αποικιοκράτες στο εξής κρίσιμο σημείο. Οι κλασικοί αποικιοκράτες θεωρούσαν ότι έφερναν τον εκσυγχρονισμό στους άγριους. Οι εποικιστές αποικιοκράτες έβλεπαν τους εαυτούς τους ως εκσυγχρονιστές της γης, όχι των ανθρώπων. Οι άνθρωποι ήταν ενόχληση που έπρεπε να παραμεριστεί για την πρόσβαση στη γη. Ακόμη και σήμερα, πολλοί Ισραηλινοί επαναλαμβάνουν τον μύθο ότι η Παλαιστίνη ήταν ουσιαστικά μια απέραντη έρημος μέχρι που ήρθαν οι σιωνιστές κι «έκαναν την έρημο ν’ ανθίσει». Μια προσωπικότητα όπως η Ούρσουλα φον ντερ Λάιεν (Ursula von der Leyen), πρόεδρος της Ευρωπαϊκής Επιτροπής, επανέλαβε αυτό το παμπάλαιο κλισέ στο μήνυμά της προς το Ισραήλ, συγχαίροντάς το για την 75η επέτειό του. Όπως είδαμε, όμως, η Παλαιστίνη δεν ήταν σε καμία περίπτωση έρημος, και οι λαοί της δεν ήταν νομαδικοί, ούτε πρωτόγονοι.
Ενώ τέτοιες ψευδαισθήσεις προπαγανδίζονταν για να κάνουν το σιωνιστικό σχέδιο πιο εύγευστο στους Εβραίους στην Ευρώπη και πέραν αυτής, οι σιωνιστές διανοητές γνώριζαν πολύ καλά πως υπήρχε ένας ντόπιος πληθυσμός που έπρεπε να αντιμετωπιστεί. Πολύ πριν τη δεκαετία του 1920, βλέπουμε σιωνιστές ηγέτες να συζητούν για το πώς θα μπορούσε να μετακινηθεί ο παλαιστινιακός πληθυσμός. Ορισμένοι από τους σιωνιστές ιδεολόγους ήλπιζαν ότι οι Παλαιστίνιοι θα μετανάστευαν εθελοντικά σε γειτονικές αραβικές χώρες, εάν τους παρέχονταν επαρκής οικονομική αποζημίωση. Εάν ωστόσο δεν συνέβαινε αυτό, η αναγκαστική μεταφορά παρέμενε στο τραπέζι. Οι σιωνιστές ηγέτες και ακτιβιστές ανέπτυσσαν αυτές τις γραμμές σκέψης από τα μέσα της δεκαετίας του 1920 έως το 1948, όταν ήρθε η ώρα να τις θέσουν σε εφαρμογή. Τώρα, οι προηγούμενες αφηρημένες ιδέες μεταφράστηκαν σε ένα γενικό σχέδιο που θα οδηγούσε στην εθνοκάθαρση του μισού αραβικού πληθυσμού της Παλαιστίνης.
Οι μαζικές αγορές γης τη δεκαετία του 1920 και οι επιχειρήσεις εθνοκάθαρσης που τις συνόδευαν, συνέδραμαν στο να μπει ένα τέλος στα ήσυχα χρόνια. Καθώς η δεκαετία πλησίαζε στο τέλος της, μια πολύ πιο τεταμένη σχέση μεταξύ των Εβραίων εποίκων και των Παλαιστινίων θ’ αναδυόταν, με τις βίαιες συγκρούσεις να γίνονται όλο και πιο συχνές στη δεκαετία του 1930. Επιπλέον, αμφότερες οι πλευρές συγκρούστηκαν με τις βρετανικές αρχές θεωρώντας ότι απέτυχαν να τις προστατεύσουν.
Τα σημάδια μιας επερχόμενης καταστροφής ήταν ήδη ορατά καθώς οι νέοι ακτήμονες Παλαιστίνιοι, αφού εκδιώχθηκαν από αγροκτήματα τα οποία είχαν κάνει καρποφόρα, αναγκάστηκαν να μετακομίσουν στις πόλεις. Αυτοί οι Παλαιστίνιοι ήταν θύματα των κατ’ όνομα «σοσιαλιστικών» σιωνιστικών ομάδων, γνωστές ως Εβραίοι Εργατικοί, που πίστευαν πως οι Εβραίοι μπορούσαν να εκμοντερνιστούν μόνο μέσω της ενασχόλησης με την παραγωγική εργασία. Ως εκ τούτου, ήθελαν οι γεωργικές εργασίες να γίνουν αποκλειστικότητα των Εβραίων. Ακόμη και Εβραίοι εργοδότες Παλαιστινίων εργατών γης αντιτάχθηκαν σε αυτή την πολιτική, καθώς σήμαινε ότι άφηναν έμπειρα χέρια να φύγουν για χάρη των εποίκων, οι οποίοι πιθανόν να μην είχαν δουλέψει ποτέ στο παρελθόν σε πραγματικό αγρόκτημα. Φυσικά, γαιοκτήτες με τέτοια στάση δέχονταν επιθέσεις κι εξευτελίζονταν δημοσίως μέχρι να ενδώσουν. Κι έτσι οι Παλαιστίνιοι, εξαθλιωμένοι κι εκτοπισμένοι, αναζήτησαν εργασία στις πόλεις.
Το 1929 οι εντάσεις θα εκρήγνυντο με καταστροφικές επιπτώσεις.

Τα γεγονότα του 1929.
Αυτό που συνέβη το 1929 είναι γνωστό στους Παλαιστίνιους ως η Επανάσταση του Αλ-Μπουράκ. Στο Ισλάμ, ο Αλ-Μπουράκ είναι ένα φτερωτό ον, μισό μουλάρι μισό γαϊδούρι, που μετέφερε τον Μωάμεθ από τη Μέκκα στην Ιερουσαλήμ και από την Ιερουσαλήμ στον ουρανό. Ο Προφήτης Μωάμεθ, σύμφωνα με την παράδοση, έδεσε τον Αλ-Μπουράκ σε μια ρωγμή στο Δυτικό Τείχος —το οποίο βάσει της εβραϊκής παράδοσης περικλείει τον χώρο του Δεύτερου Ναού. Οι σιωνιστές, βέβαια, αποκαλούν την επανάσταση στάση.
Όπως και το 1920, όταν οι σιωνιστές διέσχιζαν τη μουσουλμανική συνοικία, η αναταραχή ξεκίνησε από την παλιά πόλη της Ιερουσαλήμ. Από το φθινόπωρο του 1928, οι σιωνιστές αμφισβητούσαν όλο και πιο έντονα τον μουσουλμανικό έλεγχο της πρόσβασης στο Ιερό Όρος ή Χαράμ αλ-Σαρίφ. Στις 15 Αυγούστου 1929, η Χαγκανά και οι Αναθεωρητές Σιωνιστές, εμπνεόμενοι από τον Γιαμποτίνσκι, οργάνωσαν διαδηλώσεις στο Τείχος, οδηγώντας τους μουσουλμάνους να κινητοποιηθούν την επόμενη ημέρα σε αντιδιαμαρτυρίες. Εν μέσω φημών και δόλιας υποκίνησης, βίαια επεισόδια σημειώθηκαν μεταξύ Μουσουλμάνων και Εβραίων καθ’ όλη τη διάρκεια της εβδομάδας, με αποκορύφωμα τη δολοφονία δεκαεπτά Εβραίων μετά τη μουσουλμανική προσευχή της Παρασκευής στις 23 Αυγούστου. Αυτό πυροδότησε μιαν αλυσιδωτή αντίδραση και μέσα σε μια εβδομάδα, 133 Εβραίοι και 116 Παλαιστίνιοι έχασαν τη ζωή τους στο χάος που ακολούθησε. Η βία δεν έμεινε μόνο στην Ιερουσαλήμ: εξαπλώθηκε και σε άλλες πόλεις, με πιο γνωστή τη σφαγή στη Χεβρώνα.
Οι Εβραίοι της Χεβρώνας ήταν μέρος της μικρής εβραϊκής μειονότητας που υπήρχε στην Παλαιστίνη πολλούς αιώνες πριν από την έλευση του Σιωνισμού. Ζούσαν ειρηνικά με τη μουσουλμανική κοινότητα. Και οι δύο κοινότητες πίστευαν στην ιερότητα της Χεβρώνας, καθώς είναι ο τόπος ανάπαυσης του προφήτη Αβραάμ που τιμάται και στις δύο θρησκείες. Ωστόσο, οι νεαροί σιωνιστές, φοιτητές της γιεσίβα με σύγχρονα ευρωπαϊκά ρούχα, ήταν ανεπιθύμητες αφίξεις. Ενόσω οι ειδήσεις από την Ιερουσαλήμ κυκλοφορούσαν, μουσουλμάνοι από χωριά λίγο έξω από τη Χεβρώνα κατέβηκαν στην πόλη. Εξήντα επτά Εβραίοι σφαγιάστηκαν, αν και ορισμένοι βρήκαν καταφύγιο στα σπίτια φιλικών μουσουλμανικών οικογενειών. Τώρα, η σφαγή της Χεβρώνας, μια φρικτή θηριωδία, χρησιμοποιείται ως όπλο από την επίσημη ισραηλινή αφήγηση για ν’ «αποδείξει» ότι η συνύπαρξη δεν είναι δυνατή και, κατά ειρωνικό τρόπο, να δικαιολογήσει τις συνακόλουθες σφαγές των Παλαιστινίων.
Αν και το άμεσο έναυσμα για τα γεγονότα του 1929 ήταν θρησκευτικό, οι ταραχές εξαπλώθηκαν γρήγορα και καταστροφικά, καθώς οι Παλαιστίνιοι έβλεπαν την κοινωνική αρμονία να καταρρέει μπροστά στα μάτια τους. Ήταν ένα ξέσπασμα απογοήτευσης μετά από μια δεκαετία κατά την οποία το σιωνιστικό κίνημα είχε προχωρήσει άλλοτε με βήματα κι άλλοτε με άλματα. Σε αυτή τη δεκαετία, στην ύπαιθρο, οι Παλαιστίνιοι μπορούσαν να δουν τί τους περίμενε όλους: εθνοκάθαρση και οργανωμένος εξανδραποδισμός.
Δεδομένου ότι όλο και περισσότεροι Παλαιστίνιοι αναγκάζονταν να εγκαταλείψουν τις γεωργικές εργασίες, φύτρωσαν παραγκουπόλεις. Στις παραγκουπόλεις της Χάιφα, στο βόρειο τμήμα της Παλαιστίνης, διαμορφώθηκε μια νέα μορφή παλαιστινιακής αντίστασης κατά του Σιωνισμού και των Βρετανών ή συνεργατών του: ο ανταρτοπόλεμος. Εδώ ήρθε στο προσκήνιο ένας χαρισματικός ιεροκήρυκας, ο ιμάμης Ιζαλντίν αλ-Κασάμ. Ίσως αναγνωρίσετε το όνομα. Η στρατιωτική πτέρυγα της Χαμάς πήρε το όνομά του, μαζί και οι πρώτες ρουκέτες της. Μολαταύτα, πολλές κοσμικές παλαιστινιακές ομάδες αντίστασης τιμούν επίσης την κληρονομιά του διότι εισήγαγε στον παλαιστινιακό αγώνα, σε μια καταδικασμένη αντίσταση κατά των Βρετανών, τις μεθόδους του ανταρτοπόλεμου.
Ο Αλ-Κασάμ γεννήθηκε στη Συρία το 1852. Το 1919-20 συμμετείχε στην εξέγερση κατά των Γάλλων κατακτητών πολεμώντας τους στα βουνά. Οι Γάλλοι συνειδητοποίησαν πως αποτελούσε απειλή και τον καταδίκασαν σε θάνατο. Στα τέλη του 1920, διαφεύγοντας από τους Γάλλους, εγκαταστάθηκε στη Χάιφα. Κήρυξε στο τζαμί Ιστίκλαλ, που στέκει ακόμα και σήμερα, και δίδαξε σε μουσουλμανικό σχολείο. Σύντομα το όνομά του έγινε διάσημο με τη δράση του στον αντιαποικιακό αγώνα μπόρεσε να εμπνεύσει ενθουσιασμό στους νεαρούς μουσουλμάνους που ζούσαν στις παραγκουπόλεις γύρω από τη Χάιφα, ώστε να δημιουργήσουν τις δικές τους παραστρατιωτικές ομάδες ήθελαν να προετοιμαστούν για παρατεταμένο αγώνα κατά της βρετανικής αποικιοκρατίας. Ωστόσο, αντιμέτωπος με μια μαζική εισροή εβραϊκής μετανάστευσης και την αυξανόμενη επιτήρηση από τις βρετανικές αρχές, αναγκάστηκε να ανοίξει πρόωρα τα χαρτιά του. Στους λόφους κοντά στην Τζενίν, τον Νοέμβριο του 1935, ο ίδιος και έντεκα άλλοι πολέμησαν επί αρκετές ώρες μια πολύ μεγαλύτερη βρετανική δύναμη, μέχρις ότου ο Αλ-Κασάμ και τέσσερις άλλοι έπεσαν νεκροί. Η Χάιφα κήρυξε γενική απεργία την αμέσως επόμενη ημέρα. Μπορείτε ακόμα να επισκεφθείτε τον τάφο του κοντά σε μια εβραϊκή πόλη που ονομάζεται Νεσέρ — τότε ήταν η Μπαλάντ αλ-Σέιχ. Ο θάνατός του ενέπνευσε όλο και περισσότερους νεαρούς Παλαιστίνιους να πάρουν τα όπλα και να προετοιμάσουν έναν πόλεμο εναντίον της Βρετανίας με σκοπό να την αναγκάσουν να εγκαταλείψει τη σιωνιστική πολιτική της. Εκτός αυτών, εδραίωσε μεγαλύτερη ενότητα στην παλαιστινιακή πολιτική ηγεσία, η οποία προηγουμένως ήταν διαιρεμένη βάσει οικογενειακών γραμμών μεταξύ των Χουσαίνι και των Νασασίμπι. Παρότι η στρατιωτική εξέγερση του Αλ-Κασάμ έμελλε ν’ αποτύχει, άνοιξε το δρόμο για την πιο οργανωμένη αντίσταση που θα ακολουθούσε στο δεύτερο μισό της δεκαετίας του 1930.

Η μεγάλη αραβική εξέγερση, 1936-1939
Μετά το 1929, οι Βρετανοί αναγνώρισαν ότι αυτό που προσπαθούσαν να αντιμετωπίσουν ήταν μια σύγκρουση μεταξύ δύο λαών — έναντι των οποίων είχαν αναλάβει δεσμεύσεις. Έστειλαν δύο εξεταστικές επιτροπές να διερευνήσουν τα αίτια του ξεσπάσματος της βίας το 1929. Επικεφαλής της μίας ήταν ο Γουόλτερ Σο και της άλλης ο Τζον Χόουπ Σίμπσον. Η Επιτροπή Σο κατέληξε στο συμπέρασμα ότι η βία ήταν αποτέλεσμα του σιωνιστικού σχεδίου εκτοπισμού των Παλαιστινίων αγροτών και της θεμελιώδους απόρριψης του σιωνισμού από τους Παλαιστινίους. Η Έρευνα Χόουπ Σίμπσον, η οποία διεξήχθη στη συνέχεια, κατέληξε σε παρόμοια συμπεράσματα. Η τελική έκθεση συνιστούσε τον περιορισμό της εβραϊκής μετανάστευσης στην Παλαιστίνη. Αρχικά, η βρετανική κυβέρνηση έλαβε πολύ σοβαρά υπόψιν της τα πορίσματα των εν λόγω επιτροπών και ήταν διατεθειμένη να αλλάξει ρότα. Τον Οκτώβριο του 1930, ο λόρδος Πάσφιλντ παρουσίασε μια Λευκή Βίβλο που πρότεινε τον περιορισμό των μελλοντικών αγορών γης και της μετανάστευσης εκ μέρους των σιωνιστών, και ασκούσε δριμεία κριτική στις σιωνιστικές οργανώσεις για την επιδείνωση της αραβικής ανεργίας.
Ήταν μια δραματική στροφή στην κυβερνητική πολιτική. Αλλά ακόμη και το 1930 υπήρχε ένα πολύ ισχυρό φιλοσιωνιστικό λόμπι στη Βρετανία. Υπό την πίεση του Χαΐμ Βάιζμαν, τότε ηγέτη της Παγκόσμιας Σιωνιστικής Οργάνωσης, ο Βρετανός πρωθυπουργός Ράμσεϊ ΜακΝτόναλντ εξέδωσε, στις αρχές του 1931, μια επιστολή εν είδει «διευκρίνισης» πάνω στη Λευκή Βίβλο: στην πράξη επρόκειτο για ανάκληση. Οι φιλοσιωνιστικές πολιτικές θα συνεχίζονταν απρόσκοπτα στην Παλαιστίνη. Η υπόσχεση μιας αλλαγής η οποία αποσύρθηκε γρήγορα, έριξε λάδι στη φωτιά της παλαιστινιακής πλευράς. Προσπάθησαν να μιμηθούν τις στρατηγικές του σιωνιστικού λόμπι, αλλά δεν είχαν ούτε κατά διάνοια αντίστοιχο πλεονασμό πόρων.
Μεταξύ 1930 και 1936, οι Παλαιστίνιοι επιχείρησαν να αλλάξουν τη βρετανική πολιτική μέσω συλλογής υπογραφών, διαδηλώσεων και συνεδρίων στο Λονδίνο — όλα μάταια. Το 1936, η παλαιστινιακή ηγεσία ήξερε ότι χρειαζόταν κάτι πιο ισχυρό. Μια ομάδα ομπρέλα όλων των παλαιστινιακών πολιτικών οργανώσεων, η Αραβική Ανώτατη Επιτροπή, κάλεσε εξάμηνη εθνική απεργία τον Απρίλιο του 1936, απαιτώντας, από τη μία, τον τερματισμό της εβραϊκής μετανάστευσης και των αγορών γης και, από την άλλη, τη δημιουργία μιας παλαιστινιακής αντίστασης. Τα ηλικιακά νεότερα και αγροτικά στοιχεία της παλαιστινιακής αντίστασης δεν περιόρισαν τη δράση τους στην απεργία. Οργάνωσαν μια ολοκληρωτική εξέγερση στοχοποιώντας τις βρετανικές και εβραϊκές δυνάμεις. Τρία χρόνια χρειάστηκαν για την καταστολή της.
Η Βρετανία χρησιμοποίησε ωμή βία για να καταστείλει την εξέγερση, περιλαμβανομένων αεροπορικών βομβαρδισμών από τη Βασιλική Πολεμική Αεροπορία. Επιπροσθέτως, χρησιμοποίησε μοντέλα συλλογικής τιμωρίας που είναι πλέον γνωστά σε όλους μας από τις σκηνές που εκτυλίσσονται στην κατεχόμενη Δυτική Όχθη και τη Λωρίδα της Γάζας. Το πιο συγκλονιστικό είναι ότι τον Ιούνιο του 1936 ο βρετανικός στρατός ανατίναξε πάνω από διακόσια κτίρια στην παλιά πόλη της Γιάφας, κάνοντας πάνω από έξι χιλιάδες Παλαιστίνιους άστεγους. Χιλιάδες Παλαιστίνιοι σκοτώθηκαν, πολλοί συνελήφθησαν και τραυματίστηκαν. Οι στρατιωτικοί ηγέτες που κρίθηκαν ως υποκινητές της εξέγερσης στοχοποιήθηκαν αδίστακτα, με τεράστιο αριθμό να δολοφονείται. Πέρα από τους ηγέτες, μεγάλα τμήματα της στρατιωτικής ελίτ, οι πιο έμπειρες δυνάμεις της παλαιστινιακής πλευράς, έχασαν τη ζωή τους.
Ο σκοπός δεν ήταν απλώς να κατασταλεί η εξέγερση: ήταν να διασφαλιστεί ότι οι Παλαιστίνιοι δεν θα μπορούσαν ποτέ ξανά να εξεγερθούν αποτελεσματικά. Και πράγματι, το 1945, οι Παλαιστίνιοι υπερφαλαγγίστηκαν γρήγορα από τις προελαύνουσες σιωνιστικές δυνάμεις που είχαν σκοπό να ιδρύσουν το Ισραήλ. Μερικούς μήνες μετά την εξέγερση, στη διάρκεια μιας κατάπαυσης πυρός, οι Βρετανοί έστειλαν μια εξεταστική επιτροπή, την Επιτροπή Πιλ, για να βρει λύση στη σύγκρουση. Τον Ιούλιο του 1937 η επιτροπή συνέστησε τον διαμελισμό της Παλαιστίνης και πρότεινε λίγο πολύ τη δημιουργία ενός μικρού μελλοντικού εβραϊκού κράτους δίπλα στην Ιορδανία (τότε γνωστή ως Υπεριορδανία), το οποίο θα προσαρτούσε αυτό που η έκθεση ανέφερε ως «αραβικά» τμήματα της Παλαιστίνης. Τόποι ιδιαίτερης θρησκευτικής και στρατηγικής σημασίας θα παρέμεναν υπό προσωρινή βρετανική διοίκηση μέσω του Συστήματος Εντολής μέχρις ότου υπογραφούν Συνθήκες μεταξύ της Βρετανίας και των δύο νέων κρατών.
Όσον αφορά τον εναπομείναντα παλαιστινιακό πληθυσμό στη γη που προοριζόταν για το Εβραϊκό κράτος, περίπου 250.000 άνθρωποι, πρότεινε τη μεταφορά του στην Υπεριορδανία. Δεν εκπλήσσει το γεγονός ότι η Αραβική Ανώτατη Επιτροπή απέρριψε πλήρως αυτή τη πρόταση. Το δραστήριο στα επίμαχα εδάφη σιωνιστικό κίνημα βρισκόταν τότε υπό την ηγεσία του Νταβίντ Μπεν Γκουριόν. Αυτός τήρησε μια πιο διαλλακτική στάση απέναντι στις βρετανικές προτάσεις. Παρότι άλλοι στο σιωνιστικό κίνημα απαίτησαν να απορρίψει τις συστάσεις, ο Μπεν Γκουριόν ήταν πρόθυμος να δεχθεί τη σχετικά μικρή περιοχή που προσφέρθηκε στους σιωνιστές ως κράτος για δύο λόγους. Όπως εξήγησε, οι Εβραίοι ήταν ακόμα μια μικρή κοινότητα. Η αποδοχή των συστάσεων τώρα, δεν απέκλειε την προσκόπηση περισσότερων εδαφών στο μέλλον. Και δεύτερον, δεν του κόστιζε τίποτα να τείνει κλαδί ελαίας στους Βρετανούς με αυτόν τον τρόπο, επειδή γνώριζε με απόλυτη βεβαιότητα πως οι Παλαιστίνιοι θα απέρριπταν τις προτάσεις. Σκεφτόταν ήδη το μέλλον.
Με τους πιο έμπιστους ανθρώπους του και τον γιο του, συζητούσε το πώς θα ετοιμάζονταν οι σιωνιστές για τη μεταφορά Παλαιστινίων έξω από το έδαφος του εβραϊκού κράτους: διαισθανόταν ότι οι Βρετανοί δεν θα βοηθούσαν σε αυτό. Συνειδητοποιώντας ότι δεν επρόκειτο να βρεθεί λύση στο πεδίο, η Βρετανία σκέφτηκε να υποβάλει την πρόταση του Πιλ στην Κοινωνία των Εθνών. Πριν το κάνει, έστειλε το 1938, μια άλλη εξεταστική επιτροπή στην Παλαιστίνη, την Επιτροπή Γούντχεντ. Η επιτροπή αυτή απέρριψε τη διχοτόμηση, όπως είχε προτείνει η Επιτροπή Πιλ, ως εξ ολοκλήρου ανέφικτη καθώς οποιαδήποτε διχοτόμηση θα απαιτούσε τεράστια και βίαιη μεταφορά πληθυσμού των Παλαιστινίων. Κατά την προτιμώμενη λύση της Επιτροπής Γούντχεντ, θα υπήρχε ένα μικρό εβραϊκό κράτος, ένα μεγαλύτερο παλαιστινιακό κράτος, και τα εδάφη στο βορρά και στο νότο, όπως και η Ιερουσαλήμ, θα παρέμεναν έδαφος υπό Εντολή. Όλα αυτά θα εντάσσονταν σε μια τελωνειακή ένωση. Η πρόταση αυτή ήταν ακόμη και αμφιλεγόμενη μεταξύ των μελών της Επιτροπής.
Εν ολίγοις, η Επιτροπή Γούντχεντ κατέστησε σαφές ότι δεν ήταν δυνατόν, χωρίς να διαπραχθεί μια τεράστια αδικία, το μεγαλύτερο μέρος του προτεκτοράτου Παλαιστίνης να γίνει εβραϊκό κράτος. Μετά από αυτή τη συνειδητοποίηση ήταν ευκολότερο να τερματιστεί η εξέγερση, καθώς οι Παλαιστίνιοι ηγέτες ήλπιζαν πως η Βρετανία θα καταλάβαινε επιτέλους ότι ήταν αδύνατο να επιβληθεί ένα εβραϊκό κράτος στους Παλαιστίνιους. Η βρετανική κυβέρνηση δημοσίευσε τον Μάιο του 1939 μια Λευκή Βίβλο που λίγο πολύ το έλεγε αυτό ρητά. Δήλωνε ότι δεδομένου πως υπήρχαν πλέον πάνω από 450.000 Εβραίοι εγκατεστημένοι στην Παλαιστίνη, η Βρετανία είχε εκπληρώσει την υποχρέωσή της βάσει της Διακήρυξης Μπάλφουρ να τους παράσχει μια «εθνική πατρίδα». Συνιστούσε η Παλαιστίνη να γίνει ανεξάρτητο κράτος σε δέκα χρόνια, το οποίο θα διοικούνταν από κοινού από Παλαιστίνιους και Εβραίους.
Η εβραϊκή μετανάστευση και οι αγορές γης θα περιορίζονταν τουλάχιστον για τα επόμενα πέντε χρόνια. Όπως ήταν αναμενόμενο, αυτό δεν έκανε κανέναν ευτυχισμένο. Η σιωνιστική ηγεσία απέρριψε τη Λευκή Βίβλο ως αντιβαίνουσα πλήρως στις δεσμεύσεις που είχαν αναληφθεί στη Διακήρυξη Μπάλφουρ. Η παλαιστινιακή Αραβική Ανώτατη Επιτροπή απογοητεύτηκε βλέποντας ότι η Λευκή Βίβλος εξακολουθούσε να υποστηρίζει την προοπτική μίας «εβραϊκής εθνικής πατρίδας» και η μοναδική της πρόταση ήταν να περιοριστεί η εβραϊκή μετανάστευση για πέντε χρόνια. Λίγους μόλις μήνες μετά τη Λευκή Βίβλο.
Ο Χίτλερ και ο Στάλιν εισέβαλαν στην Πολωνία: ο Δεύτερος Παγκόσμιος Πόλεμος είχε αρχίσει. Η Βρετανία είχε επίγνωση τόσο των προσπαθειών του Χίτλερ να κατακτήσει προσφάτως ανεξαρτητοποιημένα κράτη, παραδείγματος χάριν το Ιράκ όσο και της αναγκαιότητας να τοποθετήσει συμμαχικά στρατεύματα στην Παλαιστίνη ως στρατηγικά κρίσιμο ενδιάμεσο σταθμό στη Μέση Ανατολή. Κι έτσι, ακόμη και όταν Εβραίοι σε όλη την κατεχόμενη από τους ναζί Ευρώπη αναζητούσαν καταφύγιο αλλού, η Βρετανία κράτησε τις πόρτες της Παλαιστίνης ερμητικά κλειστές. Η γρήγορη επέλαση του Χίτλερ στην Ευρώπη και η συνακόλουθη μαζική δολοφονία των Εβραίων σκλήρυνε τη σιωνιστική στάση. Δεν ήθελαν πλέον να συμβιβαστούν με τους Παλαιστίνιους με κανέναν τρόπο.
Στο ξενοδοχείο Μπίλτμορ της Νέας Ύόρκης τον Μάιο του 1942, η σιωνιστική ηγεσία δήλωσε την πρόθεσή της να μετατρέψει όλη την ιστορική Παλαιστίνη σε εβραϊκό κράτος. Η επιλογή της Νέας Ύόρκης είναι καίρια. Το σιωνιστικό κίνημα κατανοούσε ότι τα κλειδιά για το μέλλον της Παλαιστίνης ενδέχεται να μην ήταν για πολύ ακόμα στα χέρια της Βρετανίας τώρα που μια νέα παγκόσμια δύναμη έμπαινε στο προσκήνιο. Το σιωνιστικό κίνημα επιθυμούσε να είναι τόσο ισχυρό στις ΗΠΑ όσο ήταν προηγουμένως στη Βρετανία. Οι Παλαιστίνιοι δεν είχαν τίποτα αντίστοιχο με το σιωνιστικό λόμπι στη Βρετανία ή τις ΗΠΑ το 1942. Η παλαιστινιακή ηγεσία δεν είχε ακόμα συνέλθει από τον απόλυτο αποδεκατισμό της κατά τη διάρκεια της αραβικής εξέγερσης.
Οι περισσότεροι από τους εξέχοντες πολιτικούς της ήταν εξόριστοι ή φυλακισμένοι. Ηγετική φυσιογνωμία της παλαιστινιακής πολιτικής εκείνη την εποχή ήταν ο Χατζ Μοχάμεντ Αμίν αλ-Χουσαΐνι, ο μεγάλος μουφτής της Ιερουσαλήμ, ο οποίος είχε αρχικά υποστηριχθεί από τους Βρετανούς στις αρχές της δεκαετίας του 1920. Μέχρι τη δεκαετία του 1930 είχε ιδρύσει τη δική του πολιτική οργάνωση με μέλη άτομα από την οικογένειά του με μεγάλη επιρροή καθώς κι από άλλες τοπικές ελίτ. Μια άλλη παλαιστινιακή ομάδα είχε ως επίκεντρο μία άλλη ελιτίστικη οικογένεια, τους Νασασίμπι.
Αυτές και άλλες ομάδες εκπροσωπούνταν στην Αραβική Ανώτατη Επιτροπή, αλλά ο Χατζ Αμίν παρέμεινε η πιο προβεβλημένη προσωπικότητα και ήταν πρόεδρος της Επιτροπής. Όταν ξέσπασε η αραβική εξέγερση, η βρετανική διοίκηση κήρυξε την επιτροπή παράνομη και καθαίρεσε τον Χατζ Αμίν από τη θέση του προέδρου του Ανώτατου Μουσουλμανικού Συμβουλίου. Τον Ιούλιο του 1937 οι βρετανικές αρχές εξέδωσαν ένταλμα σύλληψής του. Πληροφορημένος εκ των προτέρων, κατάφερε για αρχή να διαφύγει στη Δαμασκό, ενώ το 1941 προσγειώθηκε στη ναζιστική Γερμανία, κάνοντας

Καθ οδόν προςτη Νάκμπα, 1945-1047
Η βρετανική εντολή θα έληγε το 1948. Στα τρία χρόνια που μεσολάβησαν μεταξύ του τέλους του πολέμου και της αναχώρησης των Βρετανών, μπορούμε να εντοπίσουμε τρεις παράλληλες διεργασίες που οδήγησαν τον παλαιστινιακό λαό στην καταστροφή, γνωστή ως Νάκμπα, και στην ίδρυση του κράτους του Ισραήλ.
Η πρώτη ήταν η αποτυχία των διπλωματικών προσπαθειών για τον τερματισμό της σύγκρουσης μεταξύ Παλαιστινίων και σιωνιστών εποίκων. Η δεύτερη ήταν η αδυναμία των προσπαθειών του αραβικού κόσμου να επηρεάσουν ουσιαστικά την κατάσταση επί του πεδίου. Η τρίτη ήταν η τελική προετοιμασία της σιωνιστικής πλευράς για την εθνοκάθαρση της Παλαιστίνης — η οποία θα γινόταν πράξη αμέσως μετά την αποχώρηση των Βρετανών το 1948.
Η διπλωματική προσπάθεια, 1945-1948
Λίγο μετά τη λήξη του Δευτέρου Παγκοσμίου Πολέμου, η Βρετανία εξακολουθούσε να ελπίζει ότι μπορούσε να βρεθεί μια λύση με την οποία θα ήταν δυνατόν να συμβιβαστούν αμφότερες οι πλευρές. Για τον σκοπό αυτόν, η βρετανική κυβέρνηση επιστράτευσε τους Αμερικανούς, ιδρύοντας τον Νοέμβριο του 1945 μια νέα Αγγλοαμερικανική Επιτροπή επιφορτισμένη με την τελευταία διεθνή προσπάθεια επίλυσης της σύγκρουσης πριν από το τέλος της Εντολής. Η Επιτροπή έφτασε στην Παλαιστίνη στις αρχές του 1946 και υπέβαλε την έκθεσή της τον Απρίλιο του ίδιου έτους.
Η έκθεση πέτυχε ως κοινωνικοοικονομική έρευνα — δίνοντας λεπτομερείς πληροφορίες όσον αφορά τη δημογραφία, την οικονομία, την εκπαίδευση και την πολιτική του προτεκτοράτου της Παλαιστίνης. Οι μελετητές τη χρησιμοποιούν ως πηγή μέχρι σήμερα. Όσον αφορά όμως την εξεύρεση μιας πραγματικής λύσης, η έκθεση δεν προσέφερε τίποτα που οι δύο πλευρές να μην είχαν ακούσει δεκάδες φορές στο παρελθόν. Δεν πρότεινε ένα εβραϊκό κράτος ή ένα ανεξάρτητο παλαιστινιακό κράτος, αλλά πρότεινε μια εκτεταμένη βρετανική παρουσία στην υπό Εντολή Παλαιστίνη για να επιβλέπει αυτόνομους αραβικούς και εβραϊκούς θύλακες. Και οι δύο πλευρές απέρριψαν αυτή την ιδέα ασυζητητί, συνειδητοποιώντας ότι τους αρνούνταν τα ίδια τα δημοκρατικά δικαιώματα πάνω στα οποία θεμελιώνονταν, υποτίθεται, η νέα διεθνής τάξη.
Στις αρχές του 1947 η Βρετανία είχε κουραστεί με το θέμα Παλαιστίνη. Είχε αρχίσει επιτέλους να γίνεται αντιληπτό από τους Βρετανούς ότι δεν μπορούσαν να λάβουν τη συγκατάθεση των Παλαιστινίων για την υπόσχεση που έδωσαν στους Εβραίους με τη Διακήρυξη Μπάλφουρ, δηλαδή για μία «εβραϊκή εθνική πατρίδα». Κι επιπλέον, αυτό που εννοούσε τώρα το σιωνιστικό κίνημα με τον όρο «εβραϊκή εθνική πατρίδα» ήταν ασυμβίβαστο με την επέκταση της εθνικής ανεξαρτησίας στους Παλαιστίνιους. Η βρετανική μεταπολεμική οικονομία κατέρρευσε υπό το βάρος ενός σκληρού χειμώνα και της τεράστιας προσπάθειας ανοικοδόμησης που χρειαζόταν για να δημιουργηθούν σπίτια μετά την Αιφνιδιαστική Επίθεση. Επιπλέον, η κυβέρνηση των Εργατικών υπό τον Κλήμεντ Άτλι είχε αποφασίσει ότι η Βρετανική Αυτοκρατορία ήταν πλέον δυσβάστακτο βάρος και ότι μεγάλο μέρος της έπρεπε να το αποφορτωθεί. Εν τω μεταξύ, ο Δεύτερος Παγκόσμιος Πόλεμος είχε ριζοσπαστικοποιήσει το σιωνιστικό κίνημα και δεν ήταν πλέον ευχαριστημένοι βλέποντας τη Βρετανία να σέρνει τα πόδια της. Μαχητικές σιωνιστικές ομάδες διέπρατταν τρομοκρατικές επιθέσεις για να παρακινήσουν τους Βρετανούς. Τον Ιούλιο του 1946, η σιωνιστική αντιστασιακή οργάνωση Ιργκούν είχε ανατινάξει τα κεντρικά γραφεία της Βρετανικής Εντολής στο ξενοδοχείο Κίνγκ Ντέιβιντ στην Ιερουσαλήμ σκοτώνοντας 91 άτομα. Οι σιωνιστές αντάρτες έβαζαν συχνά στο στόχαστρο Βρετανούς στρατιώτες για απαγωγές και δολοφονίες.
Η Βρετανία, που δεν έβλεπε κανένα τέλος στον ορίζοντα, παρέπεμψε την 1η Φεβρουαρίου 1947 το μέλλον της Παλαιστίνης στα Ηνωμένα Έθνη. Τα Ηνωμένα Έθνη ήταν λιγότερο από δύο ετών εκείνη τη στιγμή και δεν είχαν καμία εμπειρία στην αντιμετώπιση συγκρούσεων δεκαετιών όπως αυτών στην Παλαιστίνη.
Επιπλέον, το μεγαλύτερο μέρος του αποικιοκρατούμενου κόσμου δεν εκπροσωπούνταν ακόμα στα Ηνωμένα Έθνη καθώς το κύριο κύμα της αποαποικιοποίησης δεν είχε ακόμη εκσκήψει. Στα περισσότερα ζητήματα, ο ΟΗΕ κατέληγε πεδίο διπλωματικής διαμάχης ανάμεσα στις δύο υπερδυνάμεις, τις ΗΠΑ και την ΕΣΣΔ. Ωστόσο, όποιος ήλπιζε σε μιαν αναμέτρηση μεταξύ των δύο μπλοκ εξουσίας για την Παλαιστίνη θα απογοητευόταν. Και τα δύο κράτη απουσίαζαν από τη συμμετοχή στην επιτροπή για τη διερεύνηση της κατάστασης. Τον Μάιο του 1947, ο ΟΗΕ διόρισε από δύο αντιπροσώπους εκ μέρους έντεκα «ουδέτερων» κρατών-μελών για να βρουν μία λύση σε αυτό που ονόμασε «το Παλαιστινιακό Ζήτημα».
Πρόκειται για την Ειδική Επιτροπή του ΟΗΕ για την Παλαιστίνη (UNSCOP). Έφτασε στην Παλαιστίνη τον Ιούνιο και πραγματοποίησε πολλές δημόσιες ακροάσεις, πριν υποβάλει την τελική της έκθεση τον Σεπτέμβριο του 1947, με την οποία συνιστούσε διχοτόμηση. Η παλαιστινιακή πολιτική ηγεσία, εκπροσωπούμενη από την Αραβική Ανώτατη Επιτροπή, μποϊκοτάρισε τις διαδικασίες της επιτροπής. Απαίτησε να τύχει η Παλαιστίνη της ίδιας μεταχείρισης με όλες τις γειτονικές της αραβικές χώρες, οι οποίες είχαν λάβει πλήρη ανεξαρτησία μόλις έληξαν οι αντίστοιχες εντολές τους. Οι Παλαιστίνιοι αρνήθηκαν να νομιμοποιήσουν μια διαδικασία που θεωρούσε το δικαίωμά τους στην ανεξαρτησία ως αντικείμενο διαπραγμάτευσης. Συνέκριναν την κατάστασή τους μ’ εκείνη της Αλγερίας και ρώτησαν τον ΟΗΕ αν οι Αλγερινοί θα συμφωνούσαν να διαπραγματευτούν στο μέλλον το δικαίωμά τους στην ίδια τους τη χώρα με τους Γάλλους εποίκους.
Σε αυτό το σημείο, ορισμένοι από τους πιο οξυδερκείς Παλαιστίνιους πολιτικούς και διανοούμενους είχαν καταλάβει τι πραγματικά ήθελε η σιωνιστική ηγεσία: όσο το δυνατόν περισσότερη Παλαιστίνη με όσο το δυνατόν λιγότερους Παλαιστίνιους. Ήταν απογοητευμένοι που τα ίδια τα σχέδια του Σιωνισμού δεν συζητούνταν σοβαρά ως εμπόδιο για την επίλυση της σύγκρουσης στις αίθουσες του ΟΗΕ. Τελικά, οι διπλωματικές προσπάθειες απέτυχαν επειδή κανείς δεν μπορούσε να δικαιολογήσει το ότι η Παλαιστίνη αντιμετωπίστηκε ως έκτακτη περίπτωση — ένα μέρος όπου δεν ίσχυαν οι πολυδιαφημισμένες αρχές των «ίσων δικαιωμάτων και της αυτοδιάθεσης των λαών» του Καταστατικού Χάρτητου ΟΗΕ.
Ο αραβικός κόσμος και η Παλαιστίνη, 1945-1094
Ο αραβικός κόσμος υποστήριξε την απόρριψη της UNSCOP από την Παλαιστίνη, εκφράζοντας την αλληλεγγύη του μέσω της θέσης του Αραβικού Συνδέσμου, ενός νέου οργανισμού που ιδρύθηκε το 1945. Μόνο ένα αραβικό κράτος διαφοροποιήθηκε: η Υπεριορδανία. Αυτό θα επηρέαζε αξιοσημείωτα την πορεία της παλαιστινιακής ιστορίας. Για να καταλάβουμε γιατί οι Ιορδανοί παρέκκλιναν από τη συναινετική αραβική θέση, πρέπει να πάμε πίσω στο χρόνο, στη δημιουργία της Ιορδανίας ως κράτους.
Η Υπεριορδανία ιδρύθηκε ως βρετανικό προτεκτοράτο το 1921: προηγουμένως, όπως και η Παλαιστίνη, αποτελούσε τμήμα της Οθωμανικής Αυτοκρατορίας. Όταν η Υπεριορδανία καταλήφθηκε από τους Βρετανούς το 1918, το αρχικό σχέδιο ήταν να ενσωματωθεί στο προτεκτοράτο της Παλαιστίνης.
Οι εξελίξεις, όμως, που επακολούθησαν στη Χετζάζ, την περιοχή που περιλαμβάνει τις ιερότερες πόλεις του Ισλάμ, τη Μέκκα και τη Μεδίνα, περιέπλεξαν την κατάσταση στην Υπεριορδανία. Κατά τη διάρκεια του Πρώτου Παγκοσμίου Πολέμου, μια τοπική δυναστεία, οι Χασεμίτες, ανακήρυξαν τη Χετζάζ ανεξάρτητο βασίλειο υπό την κυριαρχία τους. Οι Βρετανοί συνήψαν συμμαχία μαζί τους: επειδή οι Χασεμίτες πολεμούσαν εναντίον των Οθωμανών, οι Βρετανοί, για αντάλλαγμα, θα τους αναγνώριζαν ως ανεξάρτητο κράτος. Επιπλέον, οι Βρετανοί υποσχέθηκαν στους Χασεμίτες πως θα μπορούσαν να ιδρύσουν νέους βασιλικούς οίκους στη μετέπειτα Συρία και το Ιράκ, με επικεφαλής τους κληρονόμους του Χουσείν μπιν Αλί (Hussein bin Ali), ο οποίος ήταν σαρίφης της Μέκκας και βασιλιάς της Χετζάζ.
Καμία, όμως, από αυτές τις υποσχέσεις δεν ήταν εύκολο να τηρηθεί. Στην Αραβική Χερσόνησο οι Βρετανοί είχαν επίσης υποστηρίξει τους κύριους ανταγωνιστές των Χασεμιτών, τον Οίκο των Σαούντ. Έτσι, η Βρετανία δεν επενέβη όταν οι Σαουδάραβες διεξήγαγαν πόλεμο εναντίον των Χασεμιτών, καταλαμβάνοντας τη Χετζάζ το 1924 και καθιστώντας την αναπόσπαστο τμήμα της Σαουδικής Αραβίας.
Αρχικά οι Βρετανοί υποσχέθηκαν το βασίλειο του Ιράκ στον μεγαλύτερο γιο του σαρίφη Χουσείν, τον Αμπντάλα (Abdullah), και το βασίλειο της Συρίας στον μικρότερο γιο του, τον Φεϊζάλ (Faisal). Αλλά η Βρετανία είχε επίσης συμφωνήσει ότι η Συρία θα ήταν υπό τον έλεγχο της Γαλλίας στη Συμφωνία Σάικς-Πίκο (Sykes-Picot), άρα δεν ήταν πλέον δική τους για να τη δώσουν. Οι αντιφατικές υποσχέσεις σε διάφορες πλευρές είναι κάτι σύνηθες στην εξωτερική πολιτική της Βρετανίας.
Οι δύο γιοι αποφάσισαν να αναλάβουν οι ίδιοι δράση και άλλαξαν τον χάρτη της περιοχής. Ο Φεϊζάλ, με τη βοήθεια του θρυλικού Λώρενς της Αραβίας (Lawrence of Arabia), του Βρετανού εμπνευστή της συμμαχίας μεταξύ Βρετανών και Χασεμιτών, εκμεταλλεύθηκε το γεγονός ότι μέχρι το 1920 δεν υπήρχαν γαλλικά στρατεύματα στο έδαφος της Ανατολικής Μεσογείου. Μπήκε στη Δαμασκό το 1918 ως ο νέος ηγεμόνας, όχι μόνο της πόλης αλλά και αυτού που ονόμασε Μεγάλη Συρία, που περιλάμβανε τον Λίβανο, την Ιορδανία, τη Συρία, το Ισραήλ και τα σημερινά παλαιστινιακά εδάφη. Άντεξε κάτι λιγότερο από δύο χρόνια χωρίς καμία επίσημη διεθνή αναγνώριση· αναγκάστηκε να παραδοθεί στους Γάλλους τον Ιούλιο του 1920.
Οι Βρετανοί προσπάθησαν να τον εξευμενίσουν εγκαθιστώντας τον στο θρόνο του Ιράκ το 1921 — στερώντας τον από τον μεγαλύτερο αδελφό του, τον Αμπντάλα. Το 1920 ο Αμπντάλα είχε φύγει από τη Χετζάζ ακολουθούμενος από 20.000 άνδρες, υποτίθεται για να «απελευθερώσει» τη Συρία από τους Γάλλους. Τα στρατεύματά του ήταν σταθμευμένα στο Αμμάν της Υπεριορδανίας.
Ενώ ο Αμπντάλα περίμενε εκεί, απειλώντας να καταλάβει τη Συρία, οι Βρετανοί ανασχηματίσαν τα κομμάτια του αραβικού κόσμου που βρίσκονταν υπό τον έλεγχό τους σε μια διάσκεψη στο Κάιρο τον Μάιο του 1921. Επικεφαλής της διάσκεψης ήταν ο τότε Βρετανός Υπουργός Αποικιών Ουίνστον Τσώρτσιλ (Winston Churchill). Πρότεινε να δοθεί στον Αμπντάλα η Υπεριορδανία ως το νέο του βασίλειο. Η Υπεριορδανία έγινε Ιορδανία και ήταν πλέον αυτοτελές κράτος, χωριστό από το Προτεκτοράτο της Παλαιστίνης.
Η δεξιά πτέρυγα του σιωνιστικού κινήματος, με επικεφαλή τον Ζέεβ Γιαμποτίνσκι, δεν αποδέχτηκε αυτή την απώλεια εδαφών, θεωρώντας την Υπεριορδανία ως μέρος του μελλοντικού εβραϊκού κράτους. Ακόμη και σήμερα, τα εδάφη της Ιορδανίας εμφανίζονται ως μέρος του Ισραήλ στη σημαία του Μπεϊτάρ, ενός δεξιού σιωνιστικού κινήματος νεολαίας που προέρχεται από την οργάνωση του Γιαμποτίνσκι.
Ωστόσο, οι Εργατικοί Σιωνιστές, οι οποίοι εκείνη την εποχή κυριαρχούσαν στο σιωνιστικό κίνημα, καλώσόρισαν τον έλεγχο της Υπεριορδανίας από τους Χασεμίτες. Από την αρχή, ο Αμπντάλα ήταν σε στενή συνεργασία με την Εβραϊκή Υπηρεσία, ουσιαστικά τη σιωνιστική διοίκηση της εβραϊκής κοινότητας κατά την περίοδο της Εντολής. Ήθελε να επεκτείνει το βασίλειό του, που αποτελούνταν από σχετικά άγονες εκτάσεις, και είχε το βλέμμα στραμμένο στα εύφορα εδάφη του Προτεκτοράτου της Παλαιστίνης. Εκτός από την Εβραϊκή Υπηρεσία, ανέπτυξε σχέση συνεργασίας με την πραγματιστική οικογένεια της παλαιστινιακής ηγεσίας Νασασίμπι (Nashashibi), μία φατρία μετριοπαθέστερη από τους Χουσαίνι.
Ας επιστρέψουμε στο 1947. Όταν η UNSCOP συγκροτήθηκε και ξεκίνησε τις διαβουλεύσεις της, η σχέση μεταξύ της Εβραϊκής Υπηρεσίας και του Αμπντάλα είχε φτάσει σε ένα πιο πρακτικό στάδιο. Φαίνεται ότι και οι δύο πλευρές συμφώνησαν ότι η Υπεριορδανία θα μπορούσε να επεκταθεί σε τμήματα του Προτεκτοράτου της Παλαιστίνης με αντάλλαγμα τη σιωπηρή συγκατάθεσή της για την ίδρυση εβραϊκού κράτους στην Παλαιστίνη. Αυτός είναι ο λόγος για τον οποίον ο Αμπντάλα ήταν ο μόνος Άραβας ηγέτης που ήταν πρόθυμος να συναντηθεί με την UNSCOP.
Τα άλλα μέλη του Αραβικού Συνδέσμου δεν είχαν ιδέα για τις μυστικές αυτές συμφωνίες. Ο Αραβικός Σύνδεσμος συνέχισε τις προσπάθειες να πιέσει τα Ηνωμένα Έθνη να υιοθετήσουν μία προσέγγιση για την Παλαιστίνη βασιζόμενη στις αρχές της δημοκρατίας και της αυτοδιάθεσης. Αφότου ο ΟΗΕ τάχθηκε υπέρ της διχοτόμησης, ο Αραβικός Σύνδεσμος άρχισε να δημιουργεί έναν εθελοντικό στρατό, τον Αραβικό Απελευθερωτικό Στρατό, και ήταν διατεθειμένος να σκεφτεί μια στρατιωτική επιχείρηση στην υπό Εντολή Παλαιστίνη, σε περίπτωση που όλες οι διπλωματικές προσπάθειες αποτύγχαναν.
Σιωνιστικές στρατηγικές, 1945-1948
Σε αντίθεση με τους Παλαιστίνιους, οι οποίοι εστίαζαν τις προσπάθειές τους στην εξασφάλιση διεθνούς νομιμότητας, το σιωνιστικό κίνημα είδε το τέλος της Εντολής σαν μια ευκαιρία να εδραιώσει με ταχύτητα την κυριαρχία του επί του εδάφους.
Το σιωνιστικό κίνημα ζητούσε τον τερματισμό της Εντολής από το 1942. Στα μάτια τους, οι Βρετανοί δεν μπορούσαν να φύγουν ούτε μία μέρα νωρίτερα. Στη διάρκεια του 1945-1947 έθεσαν τις βάσεις για να καταλάβουν τη διοίκηση ολόκληρης της χώρας.
Η παλαιστινιακή ηγεσία πίστευε, με αρκετή αφέλεια, ότι, στον βαθμό που αποτελούσαν και τον γηγενή πληθυσμό και πλειοψηφία, ο ΟΗΕ προφανώς θα έκανε την Παλαιστίνη ένα κράτος για τους Παλαιστίνιους. Οι σιωνιστές ηγέτες πίστευαν ότι οι πράξεις μιλούν πιο δυνατά από τα λόγια. Σωστά υπολόγισαν ότι η διεθνής κοινότητα δεν θα βοηθούσε τους Παλαιστίνιους να διεκδικήσουν αυτό που οι σιωνιστές είχαν κλέψει εξαρχής με τη βία. Σχεδίασαν, λοιπόν, να καταλάβουν όλα τα βασικά στρατηγικά σημεία αμέσως μόλις τα εγκαταλείψουν τα βρετανικά στρατεύματα: ραδιόφωνο, ταχυδρομικές υπηρεσίες, τηλεπικοινωνίες, σιδηροδρόμους, εναέριο χώρο, δημόσιες μεταφορές, τραπεζικές υπηρεσίες και, φυσικά, γη.
Μέσα σε δύο χρόνια, εντατικοποίησαν τη δημιουργία στρατιωτικών δυνάμεων, προμηθεύτηκαν όπλα από το εξωτερικό και σχεδίασαν ένα σύστημα επιστράτευσης για όλους τους νέους Εβραίους άνδρες και τις Εβραίες γυναίκες στην Παλαιστίνη. Οι Βρετανοί θεωρούσαν ότι η Χαγκανά, η οποία μετατράπηκε από παραστρατιωτική οργάνωση ουσιαστικά σε τακτικό στρατό ενός κράτους που δεν υπήρχε ακόμα, ήταν η δεύτερη ισχυρότερη στρατιωτική δύναμη στη Μέση Ανατολή. Ακόμη και επιζώντες του Ολοκαυτώματος στην Ευρώπη, πολλοί από τους οποίους ήταν ακόμα εγκλωβισμένοι σε στρατόπεδα εκτοπισμένων, στρατολογήθηκαν σε σιωνιστικές στρατιωτικές οργανώσεις. Η διαδικασία ένταξης στον σιωνιστικό στρατό ήταν πολύ ευκολότερη από το να πάρει κανείς βίζα για τις ΗΠΑ.
Προς το τέλος του 1947 όλα τα βλέμματα ήταν στραμμένα στη Νέα Υόρκη. Ο ΟΗΕ επρόκειτο, επιτέλους, να λάβει μια τελική απόφαση για το μέλλον της Παλαιστίνης. Στις 29 Νοεμβρίου, η Γενική Συνέλευση του ΟΗΕ εξέδωσε το Ψήφισμα 181, που είναι πλέον διαβόητο στο διεθνές δίκαιο. Διακήρυττε τη διχοτόμηση της Παλαιστίνης. Οι σιωνιστές πανηγύρισαν, όπως κάνει ακόμα σήμερα το Ισραήλ — είχαν επιτέλους αποκτήσει το εβραϊκό κράτος που τους είχαν υποσχεθεί. Για τους Παλαιστίνιους, είναι η ημέρα έναρξης της Νάκμπα, η ημέρα που έριξε την προειδοποιητική βολή για μια καταστροφή την οποία συνεχίζουν να υπομένουν έως τις ημέρες μας.

Ίο ψήφισμα της ὁιχοτόµησης και τα επακόλουθά του
Πριν αναφερθούμε στον αντίκτυπο του ψηφίσματος της διχοτόμησης στην πράξη, πρέπει να εξετάσουμε πιο προσεκτικά τους αινιγματικούς γεωπολιτικούς ελιγμούς στον ΟΗΕ.
Η UNSCOP, η ειδική επιτροπή που απαρτιζόταν από έντεκα κράτη μέλη, δεν μπόρεσε στην πραγματικότητα να καταλήξει σε μια συναινετική θέση σχετικά με το τι έπρεπε να γίνει στην Παλαιστίνη. Παρήγαγε δύο προτάσεις, μία εκ μέρους της μειοψηφίας και μία εκ μέρους της πλειοψηφίας.
Το μειοψηφικό σχέδιο συνιστούσε ένα διζωνικό ομοσπονδιακό κράτος στην Παλαιστίνη, χωρισμένο σε αραβικό και σε εβραϊκό έθνος, με την εβραϊκή μετανάστευση να επιτρέπεται στο εβραϊκό έθνος. Η ομοσπονδιακή κυβέρνηση θα εκλεγόταν απ’ όλους τους ενήλικους πολίτες του αραβικού και του εβραϊκού κράτους. Στην UNSCOP, αυτό υποστηρίχθηκε μόνο από την Ινδία, το Ιράν και τη Γιουγκοσλαβία. Η πλειοψηφία υποστήριξε τη διχοτόμηση της Παλαιστίνης σε δύο κράτη.
Η πρόταση της πλειοψηφίας πρόσφερε το 56% της Παλαιστίνης για ένα εβραϊκό κράτος, περιλαμβανομένων των περισσότερων εκ των σημαντικών παραχωρήσεων του ΟΗΕ, όπως την ηλεκτρική ενέργεια, τα λιμάνια και τα φωσφορικά άλατα στο έδαφος, και το 42% για ένα παλαιστινιακό κράτος. Η Ιερουσαλήμ και τα περίχωρά της θα διοικούνταν ως corpus separatum [«χωριστό σώμα»], δηλαδή ως διεθνής θύλακας.
Το εβραϊκό κράτος θ’ αποτελείτο από σχεδόν ίσο αριθμό Εβραίων και Παλαιστινίων ενώ το αραβικό κράτος θα είχε μεγάλη πλειοψηφία Παλαιστινίων. Και οι δύο κοινότητες θα μπορούσαν να αποφασίζουν πού θα ψηφίζουν και πού θα ανήκουν ως πολίτες· τα δύο κράτη υποτίθεται ότι θα είχαν κοινό νόμισμα και οικονομία και μία από κοινού συμφωνημένη μεταναστευτική πολιτική.
Στις 29 Νοεμβρίου 1947, η Γενική Συνέλευση του ΟΗΕ ψήφισε μόνο την πρόταση της πλειοψηφίας, ελαφρώς τροποποιημένη ύστερ’ από συζήτηση στο πλαίσιο μιας Ειδικής Επιτροπής όλων των κρατών-μελών. Τελικά, τριάντα τρία κράτη ψήφισαν υπέρ της διχοτόμησης, με δεκατρείς ψήφους κατά και δέκα αποχές. Με νύχια και με δόντια, το σιωνιστικό κίνημα απέσπασε πλειοψηφία των δύο τρίτων. Παραλίγο να μη συμβεί.
Παρότι ο ΟΗΕ, τότε αποτελούμενος από 57 έθνη, κυριαρχούνταν ακόμη από τις ευρωπαϊκές αυτοκρατορικές δυνάμεις, τις ΗΠΑ και την ΕΣΣΔ, υπήρχαν κράτη-μέλη που θυμόντουσαν πολύ καλά τη βαρβαρότητα της αποικιοκρατίας, όπως η Λιβερία και η Αϊτή. Η ψηφοφορία επρόκειτο αρχικά να διεξαχθεί στις 26 Νοεμβρίου, αλλά το σιωνιστικό κίνημα ανησυχούσε μήπως δεν κατάφερνε να εξασφαλίσει τις ψήφους που χρειαζόταν. Έτσι, μέσω κάποιων διπλωματικών ζυμώσεων, αναβλήθηκε για τις 29 Νοεμβρίου. Το σιωνιστικό λόμπι στις ΗΠΑ παρότρυνε την κυβέρνηση των ΗΠΑ να πιέσει τα ανένδοτα κράτη να ψηφίσουν υπέρ της διχοτόμησης — ένα κρίσιμο ορόσημο, καθώς συνεπαγόταν τη διεθνή αναγνώριση ενός εβραϊκού κράτους. Η αμερικανική κυβέρνηση, η οποία ήταν ήδη εξ ορισμού φιλοσιωνιστική από τότε, συμμορφώθηκε ευχαρίστως και υποσχέθηκε στα διστακτικά κράτη χρηματοδότηση για την ανάπτυξη των χωρών τους ή απείλησε να αποσύρει ανάλογη χρηματοδότηση. Πρόκειται για την κλασική προσέγγιση «καρότο και μαστίγιο» την οποία χρησιμοποιούν τα πλουσιότερα έθνη στη διπλωματία.
Το Ψήφισμα 181 πρότεινε επίσης ένα χρονοδιάγραμμα για το επόμενο έτος. Καθόρισε ως ημερομηνία λήξης της Βρετανικής Εντολής την 1η Μαΐου 1948. Μέχρι τότε, η Βρετανία θα εξακολουθούσε να είναι υπεύθυνη για το νόμο και την τάξη, με τη βοήθεια μιας νέας Επιτροπής για την Παλαιστίνη του ΟΗΕ, με αποστολή την εφαρμογή του σχεδίου διαμελισμού.
Τόσο οι ΗΠΑ όσο και η ΕΣΣΔ, παρά το γεγονός ότι ήταν αντίπαλες δυνάμεις, συμφώνησαν να υποστηρίξουν το σχέδιο διχοτόμησης. Η ΕΣΣΔ ανέτρεψε δεκαετίες σταθερού αντισιωνισμού ως αναπόσπαστο μέρος του κομμουνισμού και τάχθηκε υπέρ της προοπτικής διχοτόμησης ήδη από τον Μάιο του 1947. Παρ’ όλο που τα αραβικά κράτη ήταν πεπεισμένα πως η ΕΣΣΔ θα πήγαινε με το μέρος τους, ο Στάλιν είδε τον Σιωνισμό σαν έναν τρόπο αποδυνάμωσης της επιρροής της Βρετανίας στην περιοχή και διευκόλυνε τη μαζική μετανάστευση Εβραίων από την ΕΣΣΔ και την Πολωνία στα στρατόπεδα εκτοπισμένων — με τελικό προορισμό την Παλαιστίνη.
Στις ΗΠΑ, μια δυναμική προσπάθεια των σιωνιστών να ασκήσουν πιέσεις ανάγκασε τον Αμερικανό πρόεδρο να υποστηρίξει τη διχοτόμηση και να πείσει και άλλους να την υποστηρίξουν. Και αυτό παρά τον σκεπτικισμό του αμερικανικού Υπουργείου Εξωτερικών και των εμπειρογνωμόνων του για τη Μέση Ανατολή, οι οποίοι πίστευαν ότι ένας τέτοιος εναγκαλισμός του Σιωνισμού έβλαπτε άλλα συμφέροντα των ΗΠΑ στην περιοχή.
Εν τω μεταξύ, η βρετανική κυβέρνηση δεν ήταν καθόλου ενθουσιασμένη με την προοπτική ενός παλαιστινιακού αραβικού κράτους, το οποίο αποκαλούσε υποτιμητικά «κράτος των μουφτήδων». Από τη Μεγάλη Αραβική Επανάσταση του 1936, ο μουφτής Χατζ Αμίν αλ-Χουσαϊνί ήταν ο κύριος εχθρός της Βρετανίας στον αραβικό κόσμο. Παρότι δεν επετράπη στον ίδιο, όπως και σε πολλούς άλλους παλαιστίνιους ηγέτες που διέφυγαν μετά την εξέγερση, να επιστρέψει στην Παλαιστίνη, φαινόταν πως εξακολουθούσε να ηγείται του παλαιστινιακού εθνικού κινήματος από την εξορία του στο Κάιρο. Οι Βρετανοί πίστευαν ότι θα γινόταν ο ηγέτης του μελλοντικού παλαιστινιακού κράτους και θα ενεργούσε ενάντια στα συμφέροντά τους στην περιοχή.
Προκειμένου να αποτρέψει αυτή την προοπτική, η Βρετανία επέλεξε να ενισχύσει τη θέση του βασιλιά Αμπντάλα της Υπεριορδανίας προτείνοντάς του να προσαρτήσει στο βασίλειό του μέρος των παλαιστινιακών εδαφών κατά το σχέδιο διαμελισμού του ΟΗΕ. Ενθάρρυναν τον βασιλιά Αμπντάλα να βαθύνει τους δεσμούς του με τη σιωνιστική ηγεσία στην Παλαιστίνη. Εν γνώσει και με τη σιωπηρή συγκατάθεση της Βρετανίας, ο βασιλιάς Αμπντάλα ήρθε πράγματι σε μια άτυπη συμφωνία με τη σιωνιστική ηγεσία: αν κάποια από τα παλαιστινιακά αραβικά εδάφη προσαρτώνταν στην Υπεριορδανία, θα έκανε ό,τι μπορούσε για ν’ αποτραβηχτεί από την αντίθεση του Αραβικού Συνδέσμου στη διχοτόμηση.
Αυτό ήχησε σαν μελωδία στα αυτιά των Σιωνιστών. Το 1947, ήταν προφανές ότι μια απόπειρα κατάληψης της Παλαιστίνης με τη βία θα μπορούσε να προκαλέσει μια τρομερή στρατιωτική αντίδραση από τον αραβικό κόσμο. Η σιωνιστική ηγεσία χρειαζόταν έναν τρόπο να υπονομεύσει την αραβική στρατιωτική προσπάθεια εξαρχής. Η Αραβική Λεγεώνα, ο κρατικός στρατός της Ιορδανίας, ήταν ο πιο αποτελεσματικός στρατός στον αραβικό κόσμο. Ήταν ο μόνος στρατός που είχε πολεμήσει στον Δεύτερο Παγκόσμιο Πόλεμο, στον αγγλοϊρακινό πόλεμο. Όλοι οι ανώτεροι αξιωματικοί της ήταν Βρετανοί, μέχρι και ο αρχηγός του γενικού επιτελείου, Τζον Μπάγκοτ Γκλουμπ (Sir John Bagot Glubb). Η εξουδετέρωση αυτού του στρατού, ή έστω ο περιορισμός της συμμετοχής του, θα διευκόλυνε αποφασιστικά τους σιωνιστές να μετατρέψουν την Παλαιστίνη σε εβραϊκό κράτος.
Ο εφησυχασμός της διεθνούς κοινότητας, η παράξενη συμμαχία που δημιουργήθηκε υπέρ της σιωνιστικής υπόθεσης στον ΟΗΕ και ο τρόπος με τον οποίο ένα εβραϊκό κράτος αντιμετωπίστηκε ουσιαστικά σαν τετελεσμένο γεγονός εξηγούν τις αντιδράσεις που ακολούθησαν στο πεδίο. Οι Εβραίοι έποικοι υποδέχθηκαν με χαρά τα νέα, ακόμη και αν η προτεινόμενη διχοτόμηση δεν ήταν ούτε κατά διάνοια εκείνο που θεωρητικά ήθελαν. Το θεμελιώδες ήταν ότι το ανώτατο διεθνές όργανο είχε συστήσει τη δημιουργία ενός εβραϊκού κράτους. Εν τω μεταξύ, οι Παλαιστίνιοι άκουσαν δυνατά και καθαρά το μήνυμα: η αυτοδιάθεση δεν ίσχυε γι’ αυτούς. Οι Παλαιστίνιοι βγήκαν στους δρόμους για να διαμαρτυρηθούν κατά του ψηφίσματος, με τις διαδηλώσεις να γίνονται βίαιες σε ορισμένες περιπτώσεις. Ωστόσο, μετά από λίγες ημέρες επικράτησε μια αμήχανη ηρεμία. Τόσο για τους Παλαιστίνιους όσο και για τους σιωνιστές, ήταν η ώρα να προετοιμαστούν για έναν κατακλυσμό. Γνωρίζοντας ότι οι σιωνιστές εξοπλίζονταν, οι Παλαιστίνιοι πολιτικοί επί του εδάφους ένιωθαν πως η ύπαρξή τους απειλούνταν. Η σιωνιστική παραστρατιωτική οργάνωση Ιργκούν, παράλληλα με τη στόχευση Βρετανών, επιτέθηκε σε αραβικά χωριά για να ενσπείρει φόβο και να ωθήσει τους Παλαιστίνιους Άραβες σε φυγή. Οι Παλαιστίνιοι προσπάθησαν να οργανώσουν παραστρατιωτικές ομάδες για να υπερασπιστούν τις κοινότητές τους, αλλά τα λίγα όπλα που διέθεταν ήταν κακής ποιότητας και λίγοι είχαν εμπειρία στον χειρισμό τους. Όποιος είχε πραγματικό ταλέντο στη στρατιωτική οργάνωση είχε ήδη σκοτωθεί ή φυλακιστεί στη διάρκεια της εξέγερσης του 1936. Η παλαιστινιακή ηγεσία ήλπιζε ότι η εθελοντική δύναμη του Αραβικού Συνδέσμου ήταν πιθανό να προσφέρει μεγαλύτερη προστασία, αλλά οι ελπίδες της θα διαψεύδονταν.
Τελικά η παλαιστινιακή νεολαία σχημάτισε δύο μικρές παραστρατιωτικές οργανώσεις, με τη βοήθεια μερικών εκατοντάδων εθελοντών που κατάφεραν να διεισδύσουν στην Παλαιστίνη. Οι περισσότεροι από αυτούς οργανώθηκαν στο πλαίσιο ενός νέου σώματος που ιδρύθηκε από τον Αραβικό Σύνδεσμο, τον Αραβικό Απελευθερωτικό Στρατό, με επικεφαλής τον Φαούζι αλ-Καούκι (Fawzi al-Qawuqji), έναν ιρακινό αξιωματικό με εμπειρία στην Αραβική Επανάσταση.
Ωστόσο, ο Αραβικός Σύνδεσμος αποφάσισε να μην στείλει τακτικά στρατεύματα πριν από το τέλος της Βρετανικής Εντολής, που είχε προγραμματιστεί για τις 14 Μαΐου 1948. Η συστοιχία δυνάμεων από την παλαιστινιακή πλευρά δεν μπορούσε να αντιμετωπίσει τις τρεις σιωνιστικές παραστρατιωτικές ομάδες: τη Χαγκανά, την Ιργκούν και τη συμμορία Στερν. Οι ομάδες αυτές ήταν καλύτερα εξοπλισμένες, είχαν υπηρετήσει στον βρετανικό στρατό και, το κρίσιμο, είχαν τουλάχιστον δεκαπλάσιο αριθμό μελών. Η διεθνής κοινότητα, που σύσσωμη είχε υπογράψει μια χάρτα δέσμευσης υπέρ του κράτους δικαίου, της δικαιοσύνης και των ίσων δικαιωμάτων των εθνών, είχε ανοίξει το δρόμο για μια καταστροφή — μια καταστροφή τόσο ολοκληρωτική που έγινε ο ορισμός της αραβικής λέξης Νάκμπα.

Η εθνοκάθαρση της Παλαιστίνης
Αφότου ορίστηκε ένα χρονοδιάγραμμα για την αποχώρηση των Βρετανών και ο ΟΗΕ ενέκρινε τη διχοτόμηση ως «λύση» στη σύγκρουση, η σιωνιστική ηγεσία άρχισε να σχεδιάζει τα επόμενα βήματά της. Μια μικρή και άκρως μυστική ομάδα συμβούλων γύρω από τον ηγέτη της εβραϊκής κοινότητας στην Παλαιστίνη, τον Νταβίντ Μπεν Γκουριόν, άρχισε να σκιαγραφεί τον τρόπο με τον οποίο θα εγκαθιδρύσει την κυριαρχία στην περιοχή που είχε οριστεί για το εβραϊκό κράτος — μια περιοχή όπου σχεδόν ο μισός πληθυσμός ήταν Παλαιστίνιοι.
Ήταν προφανές, από τη στιγμή που ο ΟΗΕ εξέδωσε το ψήφισμα, ότι οι Παλαιστίνιοι και ο αραβικός κόσμος θα απέρριπταν τη διχοτόμηση. Προβλέποντας έναν πόλεμο, ο Μπεν Γκουριόν και οι συνεργάτες του ήταν έτοιμοι να εξετάσουν την κατάληψη εδαφών που διανεμήθηκαν στο αραβικό παλαιστινιακό κράτος, μετά από μια εικαζόμενη σιωνιστική νίκη.
Από τον Φεβρουάριο του 1947 έως τον Φεβρουάριο του 1948, η ομάδα συγκέντρωνε τις δυνάμεις της και περίμενε την κατάλληλη στιγμή, με την πεποίθηση ότι ο σχεδιασμός της θα απέδιδε καρπούς. Υπήρχαν δύο στάδια για τη διασφάλιση της εβραϊκής κυριαρχίας, τόσο αριθμητικά όσο και από άποψη καθαρής ισχύος, στο εβραϊκό κράτος που οραματίζονταν οι Σιωνιστές. Στο πρώτο στάδιο, οι Σιωνιστές εκμεταλλεύθηκαν την αγανάκτηση των Παλαιστινίων για το σχέδιο διχοτόμησης. Όταν οι Παλαιστίνιοι επιτίθονταν σε εβραϊκούς οικισμούς, οι σιωνιστές απαντούσαν με συλλογική τιμωρία. Χρησιμοποίησαν την παλαιστινιακή βία ως δικαιολογία για ν’ αρχίσουν να εκκαθαρίζουν τις παλαιστινιακές αραβικές περιοχές από αυτό που θα αποτελούσε το εβραϊκό κράτος — με άλλα λόγια, εθνοκάθαρση. Τον Φεβρουάριο του 1948 έλαβε χώρα το πιο θρασύ παράδειγμα αυτού του είδους επιχείρησης σε τρία χωριά γύρω από την αρχαία ρωμαϊκή πόλη της Καισαρείας. Τα τρία αυτά χωριά υποβλήθηκαν σε τόσο βίαιη και ωμή εκκαθάριση που σχεδόν κανένα από τα κτίρια δεν έμεινε όρθιο. Είναι σχεδόν αδύνατο να βρει κανείς ίχνη από τις ακμάζουσες κοινότητες που υπήρχαν κάποτε. Οι Άραβες χωρικοί αναγκάστηκαν να φύγουν μαζικά εάν ήθελαν να ζήσουν. Όλα αυτά έγιναν ενόσω οι Βρετανοί ήταν υπεύθυνοι για την τήρηση του νόμου και της τάξης.
Κατά τους δύο πρώτους μήνες του 1948, τέτοια πειράματα εθνοτικής κάθαρσης ήταν περιορισμένα — δικαιολογούνταν πάντα, έστω και ψευδώς, από τις σιωνιστικές δυνάμεις ως αναλογικά αντίποινα σε παλαιστινιακές επιθέσεις εναντίον εβραϊκών οικισμών και υποδομών. Αλλ’ από τα τέλη Φεβρουαρίου του 1948 ήταν προφανές ότι η σιωνιστική τακτική άλλαζε. Τώρα οι σιωνιστικές δυνάμεις εφάρμοζαν μαζικές επιχειρήσεις εκδίωξης, χωρίς να συνδέονται με οιαδήποτε υποψία αυτοάμυνας ή απάντησης στην παλαιστινιακή επιθετικότητα.
Η εντατικοποίηση της σιωνιστικής δράσης τράβηξε την προσοχή του Υπουργείου Εξωτερικών (State Department) των ΗΠΑ, που ήταν επί μακρόν σκεπτικιστικό έναντι του σιωνιστικού εποικισμού. Το σχέδιο διχοτόμησης του ΟΗΕ δεν φαινόταν πια πειστικό ως δρόμος προς την ειρήνη — είχε αποδειχθεί συνταγή για περισσότερη βία. Σε μια προσπάθεια υπαναχώρησης και για να δοθεί χρόνος προκειμένου να εκμαιευτεί η συναίνεση για μια διαφορετική λύση, στις 19 Μαρτίου 1948 ο Αμερικανός εκπρόσωπος στον ΟΗΕ, Γουόρεν Όστιν (Warren Austin), πρότεινε να τεθεί η Παλαιστίνη υπό διεθνή κηδεμονία για πέντε χρόνια. Αυτό συνέβη μόλις μία ημέρα μετά τη συνάντηση του Προέδρου Τρούμαν με τον Χαϊμ Βάιζμαν, ηλικιωμένο πια πολιτικό στέλεχος του σιωνιστικού κινήματος, όπου ο πρώτος διαβεβαίωσε για την αμερικανική υποστήριξη της διχοτόμησης.
Το σιωνιστικό κίνημα ήταν αναμενόμενα εξοργισμένο. Κινητοποίησε αμέσως το τρομερό λόμπι του στις ΗΠΑ. Το λόμπι διευκολύνθηκε από το γεγονός ότι ήταν έτος εκλογών. Μια πολύ επιθετική εκστρατεία απέδωσε γρήγορα καρπούς. Μέσα σε λίγες εβδομάδες, η αμερικανική κυβέρνηση έκανε μια εσπευσμένη υποχώρηση από κάθε χειρονομία υπέρ της κηδεμονίας και διπλασίασε την προγενέστερη υποστήριξή της στο σχέδιο διχοτόμησης.
Το Σχέδιο Δ
Ενώ οι ΗΠΑ εξέφραζαν διστασμούς αναφορικά με τη διχοτόμηση, η σιωνιστική ηγεσία στην Παλαιστίνη προχωρούσε στην ενίσχυση της θέσης της στο πεδίο. Έκαναν την εκτίμηση ότι αν προχωρούσαν και έχτιζαν ένα εβραϊκό κράτος, οι όποιες διεθνείς αντιρρήσεις θα κατέληγαν άνευ σημασίας.
Στις 10 Μαρτίου 1948, ο Νταβίντ Μπεν Γκουριόν και μια μικρή ομάδα στρατιωτικών ηγετών της μονάδας πληροφοριών της Χαγκανά δημιούργησαν αυτό που θα έμενε στην ιστορία ως Σχέδιο Ντάλετ ή «Σχέδιο Δ». Όπως δηλώνει το όνομα, ήταν το τέταρτο τέτοιο σχέδιο. Ήταν, βέβαια, αυτό που επρόκειτο να εφαρμοστεί, με καταστροφικές συνέπειες.
Το εν λόγω σχέδιο μεταφράστηκε σε άμεσες εντολές προς τα στρατεύματα επί του εδάφους. Ο στόχος του ήταν απλός: να απομακρυνθούν όσο το δυνατόν περισσότεροι Παλαιστίνιοι από την Παλαιστίνη, ώστε να δημιουργηθεί ένα κράτος με εβραϊκή πλειοψηφία. Ιδού η μέθοδος: κάθε χωριό και γειτονιά έπρεπε να περικυκλωθεί από τρεις πλευρές, αφήνοντας την τέταρτη πλευρά ελεύθερη για τους κατοίκους να φύγουν καθώς εκδιώκονταν ή έφευγαν τρομοκρατημένοι. Στη συνέχεια, το χωριό θα γινόταν ερείπια και στα ερείπια θα τοποθετούνταν εκρηκτικά, ώστε κανένας να μην μπορεί να επιστρέψει. Που θα πήγαιναν όλοι αυτοί οι Παλαιστίνιοι; Το σχέδιο εδώ ήταν ξεκάθαρο: θα έπρεπε να εγκαταλείψουν τα σύνορα της χώρας.
Σύμφωνα με το στρατηγικό Σχέδιο Δ το οποίο εγκρίθηκε από τη σιωνιστική πολιτική ηγεσία, οι Παλαιστίνιοι μπορούσαν να αποφύγουν αυτή τη μεταχείριση με την άνευ όρων παράδοση. Αλλά ακόμη και τότε, αυτό απέκλειε στρατηγικές τοποθεσίες. Μολαταύτα, οι έμπρακτες διαταγές που στάλθηκαν στα στρατεύματα δεν έδιναν ιδιαίτερη σημασία σε τέτοιες ευαίσθητες λεπτομέρειες. Αν δούμε τις ενέργειες των στρατευμάτων στο έδαφος, είναι προφανές ότι τα παλαιστινιακά χωριά και οι γειτονιές που εποφθαλμιούσαν οι σιωνιστές ήταν εκ προοιμίου καταδικασμένα να υποστούν εθνοκάθαρση.
Στις διαταγές που στάλθηκαν στα στρατεύματα βρίσκουμε περισσότερες οδυνηρές λεπτομέρειες σχετικά με τις μεθόδους οι οποίες χρησιμοποιήθηκαν. Υπήρχε μία αναφορά ότι άνδρες, που μερικές φορές ορίζονταν ως νέοι μέχρι δέκα ετών, αλλά συνήθως μεταξύ δεκαοκτώ και σαράντα οκτώ, έπρεπε είτε να σκοτωθούν είτε να συλληφθούν.
Τώρα γνωρίζουμε πως η διαδικασία αυτή ήταν ακόμη πιο στοχευμένη, αν και τα στοιχεία δεν εμφανίζονται σε καμία επίσημη εντολή. Στη δεκαετία του 1940, η μονάδα πληροφοριών της Χαγκανά ετοίμαζε φακέλους για κάθε χωριό στην Παλαιστίνη. Εμπεριείχαν εξαιρετικά λεπτομερείς πληροφορίες σχετικά με τον πλούτο του χωριού, από τις εσωτερικές σχέσεις και τους πολιτικούς προσανατολισμούς του μέχρι το πόσα οπωροφόρα δέντρα είχε. Και κάθε φάκελος περιείχε έναν κατάλογο των ανθρώπων που έλαβαν μέρος στην Αραβική Εξέγερση του 1936. Αν οι άνθρωποι αυτοί ήταν ακόμα ζωντανοί το 1948, θα συλλαμβάνονταν ή θα εκτελούνταν επί τόπου.
Κατά τους μήνες Μάρτιο, Απρίλιο και αρχές Μαΐου, οι σιωνιστικές δυνάμεις στόχευσαν τα αστικά κέντρα της Παλαιστίνης. Τελικά, όλα καταστράφηκαν ολοσχερώς σε αυτό που τώρα μπορούμε να περιγράψουμε μόνον ως αστυκτονία. Εκείνη την περίοδο, ο παλαιστινιακός πληθυσμός εκδιώχθηκε από τη Χάιφα, το Μπισάν, τη Γιάφα, την Άκρα, την Τιβεριάδα και τη Σάφεντ, καθώς και από τα γύρω χωριά. Σε πολλές περιπτώσεις, μια σφαγή σε ένα χωριό προηγείτο της στρατιωτικής επιχείρησης στην πόλη — οι σιωνιστικές δυνάμεις ήλπιζαν ότι θα επιτάχυνε τη φυγή και θα αποδυνάμωνε την αντίσταση. Η πλέον διαβόητη περίπτωση τέτοιας τακτικής ήταν η εκκαθάριση της Δυτικής Ιερουσαλήμ και των τριάντα εννέα γειτονικών χωριών της τον Απρίλιο του 1948. Στις 9 Απριλίου 1948, δεξιές παραστρατιωτικές ομάδες, η Ιργκούν και η συμμορία Στερν, εισέβαλαν στο χωριό Ντέιρ Γιασίν (Deir Yassin) και σκότωσαν όλους τους κατοίκους σπίτι προς σπίτι, χωρίς να λυπηθούν ούτε τις γυναίκες και τα παιδιά. Πάνω από εκατό χωρικοί έχασαν τη ζωή τους. Οι Παλαιστίνιοι πήραν το μήνυμα και πολλοί από τις γύρω περιοχές έφυγαν, φοβούμενοι ότι οι προελαύνουσες εβραϊκές δυνάμεις θα έκαναν το ίδιο και στα δικά τους χωριά και γειτονιές. Πολλά μέλη αυτών των παραστρατιωτικών ομάδων θα ενσωματώνονταν στον ισραηλινό στρατό μετά την ανεξαρτησία, με αιχμή του δόρατος τη Χαγκανά.
Η αντίδραση του αραβικού κόσμου
Μέχρι το επίσημο τέλος της Εντολής, περίπου 250.000 Παλαιστίνιοι ήταν ήδη πρόσφυγες, ορισμένοι από τους οποίους κατέφυγαν στα γειτονικά αραβικά κράτη. Αυτή η ροή προσφύγων άσκησε πίεση στις αραβικές κυβερνήσεις να κάνουν περισσότερα για την Παλαιστίνη. Μέχρι τότε, ο αραβικός κόσμος παρείχε διπλωματική υποστήριξη στους Παλαιστίνιους κι επέτρεπε σε εθελοντές να προσπαθήσουν να εισδύσουν στην Παλαιστίνη για να πολεμήσουν στο πλευρό των Παλαιστινίων εναντίον των σιωνιστικών δυνάμεων. Αλλά οι μικρές ομάδες εθελοντών ήταν σαφώς αδύνατον να αντιμετωπίσουν μια καλά οργανωμένη και καλά χρηματοδοτούμενη στρατιωτική δύναμη που είχε εκπαιδευτεί για την περίσταση αυτή επί χρόνια.
Τα αραβικά κράτη περίμεναν μέχρι τις 14 Μαΐου 1948, δηλαδή την επίσημη λήξη της Εντολής, πριν στείλουν στρατεύματα για να σταματήσουν τις επιχειρήσεις εθνοκάθαρσης. Μέχρι τότε η βοήθεια ήταν ελάχιστη και κατέφθανε κατόπιν εορτής. Γιατί συνέβη αυτό; Ομολογουμένως, αραβικές κυβερνήσεις όπως ο Λίβανος και η Συρία που είχαν επιτύχει την ανεξαρτησία τους μόλις λίγα χρόνια πριν, ήταν δύσκολο να προκαλέσουν ενθουσιασμό για την αποστολή μεγάλων στρατιών στην Παλαιστίνη ενώ παράλληλα αντιμετώπιζαν τις δικές τους εσωτερικές διαμάχες για εξουσία.
Ο μεγαλύτερος στρατός ήταν ο αιγυπτιακός, αλλά ακόμη και αυτός δεν ήταν επαγγελματικός. Τα μισά στρατεύματα ήταν εθελοντές της Μουσουλμανικής Αδελφότητας, οι οποίοι έβλεπαν την παλαιστινιακή υπόθεση ως μέρος ενός ευρύτερου αντιιμπεριαλιστικού αγώνα. Η αιγυπτιακή κυβέρνηση θα προτιμούσε να είχε αποφύγει εντελώς τη συμμετοχή σε μια στρατιωτική επιχείρηση· ενέκρινε την ανάπτυξη στρατευμάτων μόνο δύο ημέρες πριν από τη λήξη της Εντολής. Τόσο η εκπαίδευσή τους όσο και ο εξοπλισμός τους ήταν ελλιπή.
Ο πιο επαγγελματικός αραβικός στρατός ήταν η Αραβική Λεγεώνα της Ιορδανίας. Αλλά, όπως είδαμε, η κυβέρνηση της Ιορδανίας είχε μια παρασκηνιακή συμφωνία με τη σιωνιστική ηγεσία. Καθώς πλησίαζε η 14η Μαΐου 1948, τα κύρια στοιχεία της μυστικής συμφωνίας έγιναν ξεκάθαρα. Αυτό που σήμερα γνωρίζουμε ως Δυτική Όχθη θα προσαρτάτο από την Ιορδανία χωρίς αγώνα. Αλλά οι δύο πλευρές δεν είχαν καταλήξει σε συμφωνία για την τύχη της Ιερουσαλήμ και των γύρω περιοχών, κι έτσι η Αραβική Λεγεώνα πολέμησε για την πόλη. Η γενναιότητά τους εκεί έρχεται σε πλήρη αντίθεση με τον τρόπο που οι ιορδανικές δυνάμεις παρακολουθούσαν παθητικά την καταστροφή παλαιστινιακών χωριών αλλού.
Ο βασιλιάς Αμπντάλα έπρεπε να ακροβατήσει σε τεντωμένο σχοινί μεταξύ της συμφωνίας του με το Ισραήλ και της δέσμευσής του να συμμετάσχει στην προσπάθεια του Αραβικού Συνδέσμου για τη διάσωση των Παλαιστινίων. Έτσι, ο Αμπντάλα διαπραγματευόταν κατ’ ιδίαν με τους Ισραηλινούς, ενώ ταυτόχρονα αναλάμβανε ηγετικό ρόλο στο σχεδιασμό των αραβικών στρατιωτικών επιχειρήσεων στην Παλαιστίνη. Ως αποτέλεσμα της διπλής διαπραγμάτευσής του, αντίθετα με τα σχέδια που είχε καταρτίσει ο Αραβικός Σύνδεσμος υπό την καθοδήγησή του, η Ιορδανική Αραβική Λεγεώνα δεν εισήλθε σε πολλά μέρη της Παλαιστίνης και δεν ένωσε τις δυνάμεις της με τον αιγυπτιακό στρατό στο νότο, όπως είχε προγραμματιστεί.
Ελλείψει κατάλληλης υλικοτεχνικής υποστήριξης, ο αιγυπτιακός στρατός σταμάτησε μετά από κάποια αρχική επιτυχία στην κατάληψη απομονωμένων σιωνιστικών οικισμών, ακόμη και αν αυτό δεν βοηθούσε πραγματικά τους Παλαιστίνιους. Μέχρι τα μέσα Αυγούστου του 1948, η αμιγώς αραβική προσπάθεια, που απαρτιζόταν τόσο από τακτικά στρατεύματα όσο και από εθελοντές υπό τη σημαία του Αραβικού Απελευθερωτικού Στρατού, απέτυχε να αποτρέψει τις μαζικές εκτοπίσεις Παλαιστινίων και την κατάληψη του μεγαλύτερου μέρους της Παλαιστίνης από το Ισραήλ.
Όσο αυτές οι παναραβικές προσπάθειες λάμβαναν χώρα, η εθνοτική κάθαρση της Παλαιστίνης συνεχιζόταν. Επιταχύνθηκε, μάλιστα, καθώς η αραβική βοήθεια εξασθενούσε. Μέχρι το τέλος του 1948, ο μισός αραβικός πληθυσμός της Παλαιστίνης είχε εκδιωχθεί, περισσότερα από 500 χωριά είχαν καταστραφεί και οι περισσότερες πόλεις της είχαν κατεδαφιστεί.
Στα ερείπια, το Ισραήλ έχτισε εβραϊκούς οικισμούς και φύτεψε πεύκα εισαγόμενα από την Ευρώπη. Ακόμη πιο προκλητικά, ορισμένα κατεστραμμένα χωριά μετατράπηκαν σε πάρκα αναψυχής. Με αυτόν τον τρόπο, κάθε εναπομένον απομεινάρι «αραβικότητας» σβήστηκε. Η εβραϊκή Παλαιστίνη, στο μυαλό των σιωνιστών, επρόκειτο να γίνει μια ευρωπαϊκή Παλαιστίνη.
Πού πήγαν οι εκδιωγμένοι Παλαιστίνιοι; Το Ισραήλ μπόρεσε να εκδιώξει τους Παλαιστίνιους προς τα ανατολικά στην κατεχόμενη Δυτική Όχθη και την Υπεριορδανία. Αυτοί που βρίσκονταν στο βορρά απωθήθηκαν στη Συρία και τον Λίβανο. Αλλά στο νότο, η Αίγυπτος αρνήθηκε να ανοίξει τα σύνορά της στους Παλαιστίνιους.
Προς το τέλος του πολέμου, το Ισραήλ «έλυσε» αυτό το πρόβλημα δημιουργώντας αυτό που σήμερα γνωρίζουμε πολύ οδυνηρά ως Λωρίδα της Γάζας. Ήταν ένα μικρό ορθογώνιο, χαραγμένο στο χάρτη της ιστορικής Παλαιστίνης (2% της χώρας). Επινοήθηκε για να υποδεχθεί τις εκατοντάδες χιλιάδες Παλαιστίνιους που εκδιώχθηκαν από το Ισραήλ από τις κεντρικές και νότιες περιοχές της Παλαιστίνης. Τότε ήταν ο μεγαλύτερος καταυλισμός προσφύγων στον κόσμο. Εξακολουθεί να είναι και σήμερα.
Είναι δύσκολο να το φανταστεί κάποιος σήμερα, αλλά εκείνη την εποχή η Γάζα ήταν μια κοσμοπολίτικη πόλη πάνω στη Βία Μάρις (Via Maris), μια αρχαία εμπορική οδό που εκτείνεται από το Κάιρο ως τη Δαμασκό και φιλοξενούσε μερικές από τις παλαιότερες χριστιανικές και εβραϊκές κοινότητες στον κόσμο.
Η πρώτη αποτυχημένη προσπάθεια ειρήνευσης, 1948-1949
Το Ισραήλ διέπραξε μια εθνοκάθαρση μπροστά στα μάτια όλου του κόσμου. Ήδη από τον Μάιο του 1948, ο ΟΗΕ διόρισε έναν μεσολαβητή, τον κόμη Φόλκε Μπερναντότ (Folke Bernadotte), έναν Σουηδό διπλωμάτη, αναγνωρισμένο για τη διάσωση κάπου 15.000 κρατουμένων από τα στρατόπεδα συγκέντρωσης μέσω διαπραγματεύσεων με τους Γερμανούς προς το τέλος του Δεύτερου Παγκοσμίου Πολέμου. Πρότεινε την αναθεώρηση του σχεδίου διχοτόμησης και την κατά το δυνατόν προσαρμογή του στα δημογραφικά δεδομένα. Παραχωρούσε περισσότερα εδάφη στο αραβικό κράτος και απαιτούσε να μπορέσουν οι εκδιωγμένοι Παλαιστίνιοι να επιστρέψουν στις προηγούμενες εστίες τους. Η Ιερουσαλήμ, όπως και στο αρχικό σχέδιο του ΟΗΕ, θα αποτελούσε διεθνή θύλακα.
Οιαδήποτε πρόταση περιορισμού του μεγέθους του εβραϊκού κράτους ήταν εντελώς απαράδεκτη για τη σιωνιστική ηγεσία. Η διπλωματική του σταδιοδρομία έληξε απότομα. Στις 17 Σεπτεμβρίου 1948 δολοφονήθηκε από τη συμμορία Στερν· η δολοφονία του πέρασε ως τρομοκρατική ενέργεια ανταρτών. Ωστόσο, κάποιοι ιστορικοί υποψιάζονται ότι η επίσημη σιωνιστική ηγεσία ήταν συνένοχη, αν και η έκταση του συμβάντος δεν έχει αποδειχθεί.
Μετά τον θάνατό του, ο ΟΗΕ επανέφερε και πάλι το ζήτημα του τερματισμού της σύγκρουσης και της εξεύρεσης μιας λύσης με την οποία θα μπορούσαν να συμβιβαστούν και οι δύο πλευρές. Τον Δεκέμβριο του 1948, ο ΟΗΕ ενέκρινε, με μεγάλη πλειοψηφία, το ψήφισμα 194. Αυτό ζητούσε να έχουν οι πρόσφυγες το δικαίωμα της επιστροφής, μια διεθνή Ιερουσαλήμ και διαπραγματεύσεις για μια λύση δύο κρατών με βάση τα σύνορα που είχαν καθοριστεί στο ψήφισμα του 1947 για τον διαμελισμό. Για την εφαρμογή αυτού του ψηφίσματος, δημιούργησε ένα νέο όργανο, την Επιτροπή Συμφιλίωσης για την Παλαιστίνη.
Το κύριο επίτευγμα αυτής της επιτροπής ήταν η σύγκληση μιας ειρηνευτικής διάσκεψης στη Λωζάνη της Ελβετίας τον Απρίλιο του 1949, στην οποία συμμετείχαν το Ισραήλ, οι Παλαιστίνιοι, η Αίγυπτος, η Συρία, ο Λίβανος και η Ιορδανία. Το Ισραήλ συμμετείχε απρόθυμα: η συμμετοχή του ήταν προϋπόθεση για την αποδοχή του ως πλήρες κράτος-μέλος του ΟΗΕ. Το Υπουργείο Εξωτερικών των ΗΠΑ, κατά τις τελευταίες ημέρες της επιρροής του σε αυτό που πλέον θεωρούνταν ως αραβοϊσραηλινή σύγκρουση, άσκησε επίσης ισχυρές πιέσεις στο Ισραήλ να συμμετάσχει. Στις 11 Μαΐου, το Ισραήλ έγινε πλήρες μέλος του ΟΗΕ.
Μία ημέρα αργότερα, όλοι οι αντιπρόσωποι της εν λόγω διάσκεψης υπέγραψαν το Πρωτόκολλο της Λωζάνης. Το πρωτόκολλο ανέφερε ότι όλοι συμφωνούσαν να συνεχίσουν τις διαπραγματεύσεις με βάση τρεις αρχές: την επιστροφή των Παλαιστινίων προσφύγων, το σχέδιο διχοτόμησης του 1947 και τη διεθνοποίηση της Ιερουσαλήμ.
Το Ισραήλ αμφισβήτησε γρήγορα τον ισχυρισμό ότι είχε συμφωνήσει με τους όρους του πρωτοκόλλου, όπως γίνονταν κατανοητοί απ’ όλους τους άλλους. Ήταν ήδη απρόθυμο να περιορίσει τα σύνορά του σε εκείνα που περιγράφονταν στο σχέδιο διαμελισμού του 1947. Παρά την αμερικανική πίεση, η οποία ήταν βραχύβια, κατάφερε σε μεγάλο βαθμό να ξεφύγει από αυτό και οι διαπραγματεύσεις σταμάτησαν. Μέσα σε έναν χρόνο η Επιτροπή Συμφιλίωσης σταμάτησε ουσιαστικά να αναζητεί λύση. Το μόνο πράγμα που πραγματικά πέτυχε ο ΟΗΕ ήταν η μεσολάβηση για μια σειρά συμφωνιών ανακωχής με τους Άραβες γείτονες του Ισραήλ, και, ως εκ τούτου, η οριστικοποίηση των συνόρων του Ισραήλ.
Αυτή ήταν η κατάληξη της διεθνούς αντίδρασης στην εθνοκάθαρση της Παλαιστίνης. Το 1950 ιδρύθηκε ένας ακόμη οργανισμός: η Υπηρεσία Αρωγής και Έργων των Ηνωμένων Εθνών (ΟΝΕΑ/Α). Ο οργανισμός αυτός προοριζόταν να προσφέρει φροντίδα σε σχεδόν ένα εκατομμύριο Παλαιστίνιους πρόσφυγες, ενώ περίμεναν να επιστρέψουν στην πατρίδα τους. Κατασκεύασε τους προσφυγικούς καταυλισμούς που αποτελούν σήμερα οικείο μέρος πόλεων όπως η Βηρυτός, η Δαμασκός και το Αμμάν. Δεδομένης της δέσμευσης του ΟΗΕ για το δικαίωμα επιστροφής των προσφύγων, οι πρόσφυγες δεν δέχθηκαν την υπηκοότητα αλλού, ούτε έχτισαν νέα σπίτια στις χώρες υποδοχής τους. Δεν ήθελαν να υπονοήσουν ότι συμφιλιώθηκαν με τον εκτοπισμό τους. Σε κάθε περίπτωση, πολλές αραβικές χώρες, όπως ο Λίβανος, δεν προσέφεραν καν τη δυνατότητα διεκδίκησης ιθαγένειας. Η Ιορδανία το έκανε, αλλά μόνο το ήμισυ της προσφυγικής κοινότητας εκεί την πήρε.
Οι Παλαιστίνιοι δεν ήταν πρόσφυγες μόνο στις αραβικές χώρες. Στο νέο κράτος του Ισραήλ, υπήρχε επίσης μεγάλος αριθμός προσφύγων, συνήθως κοντά στα κατεστραμμένα χωριά επί των οποίων χτίστηκαν εβραϊκοί οικισμοί. Το Ισραήλ αρνείται να τους αντιμετωπίσει ως πρόσφυγες, αντίθετα τους αναφέρει ως εσωτερικά εκτοπισμένους. Ο αριθμός τους εντός των ισραηλινών συνόρων ξεπερνά σήμερα τις 300.000. Αποτελούν τον πιο σημαντικό σύνδεσμο μεταξύ των Αράβων του ‘48, όπως αναφέρουν οι Παλαιστίνιοι την παλαιστινιακή μειονότητα στο Ισραήλ, και των Παλαιστινίων που βρίσκονται διασκορπισμένοι αλλού, χωρισμένοι από σύνορα, στρατιωτική βία και δεκαετίες εκτοπισμού.
Αυτό το δεδομένο είναι σημαντικότατο. Η Νάκμπα δεν ήταν απλώς μια αρπαγή γης εκ μέρους των σιωνιστικών δυνάμεων, αλλά μια προσπάθεια να καταστεί αδύνατη η ανοικοδόμηση ενός παλαιστινιακού έθνους. Η διασπορά των Παλαιστινίων σε τόσα πολλά διαφορετικά κράτη και η απώλεια πανάρχαιων κοινοτήτων κατέστησε δύσκολη την ενοποίηση όλων των ομάδων σε ένα ενιαίο εθνικό κίνημα. Θα δούμε πώς αυτό εξελίχθηκε αργότερα.

Μετά τη Νάκμπα: Ισραήλ και Παλαιστίνη. 1948-1967
Όπως βλέπουμε από τις δισταχτικές και τελικώς μάταιες προσπάθειες του ΟΗΕ να το αποτρέψει με διπλωματικά μέσα, το Ισραήλ έμεινε ουσιαστικά ατιμώρητο για την εθνοκάθαρση της Παλαιστίνης. Κανείς δεν το καταδίκασε για προφανή εγκλήματα κατά της ανθρωπότητας. Αυτό δεν οφείλεται σε έλλειψη πληροφόρησης. Δημοσιογράφοι, απεσταλμένοι του Διεθνούς Ερυθρού Σταυρού, εκπρόσωποι του ΟΗΕ και άλλοι έγραψαν ειλικρινείς, λεπτομερέστατες εκθέσεις για το τι συνέβαινε επί τόπου, αναφέροντας κρούσματα τύφου, ελονοσίας και σκορβούτου. Οι εκθέσεις αυτές, όμως, δεν υπεβλήθησαν ποτέ σε ευρύτερη δημόσια ακρόαση λόγω αποφάσεων που είχαν ληφθεί άνωθεν.
Το Ισραήλ έχει μια ιδιότυπη αντίληψη του διεθνούς δικαίου και των διεθνών συμβάσεων: στα μάτια του, σημασία έχει πώς οι πολιτικοί ηγέτες του Ισραήλ ερμηνεύουν κάθε μεμονωμένη θέση που λαμβάνει ο ΟΗΕ ή άλλος διεθνής οργανισμός. Οι προθέσεις της διεθνούς κοινότητας απλούστατα δεν υπολογίζονται. Το Ισραήλ εξέλαβε τη σιωπή και την αδράνεια κατά τη διάρκεια της Νάκμπα σαν συγχωροχάρτι για να συνεχίσει να χρησιμοποιεί την εθνοκάθαρση ως μέσο εγκαθίδρυσης και οχύρωσης του ισραηλινού κράτους και της εθνικής του ασφάλειας. Στο κάτω κάτω, κανένας δεν προσπάθησε να τους σταματήσει την πρώτη φορά. Η συνεχιζόμενη εθνοκάθαρση της Παλαιστίνης από το 1948, μια διαδικασία που συνεχίζεται ως και σήμερα, ονομάζεται αλ-Νάκμπα αλ-Μουστάμιρα από τους Παλαιστίνιους, η εν εξελίξει Νάκμπα.
Η επανειλημμένη χρήση μεθόδων εθνοκάθαρσης από το Ισραήλ κατά των Παλαιστινίων οδήγησε πολλούς μελετητές να το χαρακτηρίσουν ως μια εποικιστική-αποικιοκρατική κοινωνία. Όπως έχουν υποστηρίξει μελετητές της εποικιστικής αποικιοκρατίας, η αποικιοκρατία δεν είναι ένα εφάπαξ γεγονός - η απλή κατάκτηση γης - αλλά μια διαρκής δομή που διευκολύνει την απαλλοτρίωση για όσο διάστημα το σχέδιο των εποικιστών-αποικιοκρατών είναι ζωντανό. Ο γηγενής πληθυσμός πρέπει να παραμένει σε υποτελή θέση μέχρις ότου η αυτόχθονη κοινωνία καταστραφεί, με θάνατο ή με εκτόπιση, είτε μέχρις ότου οι αποικιοκράτες εγκαταλείψουν το σχέδιο και αποδεχθούν, όπως οι λευκοί στη Νότια Αφρική, να αποτελέσουν μέρος μιας απο-αποικιοκρατούμενης χώρας.
Η εθνοκάθαρση συνεχιζόταν εντός του Ισραήλ από το 1948 έως το 1967, όταν ξέσπασε ο Πόλεμος των Έξι Ημερών, μια σύγκρουση που προκάλεσε την καταστροφή πολλών παλαιστινιακών χωριών. Παρ’ όλ’ αυτά, οι Παλαιστίνιοι παρέμειναν μια πολυάριθμη μειονότητα στο εβραϊκό κράτος, αποτελώντας περίπου το 17% του πληθυσμού. Το ποσοστό αυτό θα αυξηθεί στο 20% μετά την προσάρτηση της Ανατολικής Ιερουσαλήμ και των Υψιπέδων του Γκολάν από το Ισραήλ, όπως θα δούμε.
Στρατιωτική διακυβέρνηση στο Ισραήλ, 1948-1966
Οι απελάσεις των Παλαιστινίων πολιτών του Ισραήλ μεταξύ 1948 και 1967 ήταν μέρος ενός ρεπερτορίου καταστολής που αναπτύχθηκε εναντίον των εναπομεινάντων Παλαιστινίων. Το Ισραήλ έθεσε τους Παλαιστίνιους εντός των συνόρων του υπό στρατιωτική διοίκηση, ένα καθεστώς που διήρκεσε ως το 1966 στα περισσότερα μέρη, ενώ σε άλλα και μέχρι το 1967. Το στρατιωτικό καθεστώς ήταν στην πραγματικότητα κληρονομιά των βρετανικών κανονισμών εκτάκτου ανάγκης, κατά τους οποίους εκχωρούνταν στον στρατό ο απόλυτος έλεγχος της ζωής των πολιτών. Οι εξουσίες αυτές επέτρεπαν την εκδίωξη ανθρώπων χωρίς ιδιαίτερο λόγο, τον εξορισμό από τα σπίτια τους, την κράτησή τους χωρίς δίκη, τις εν ψυχρώ εκτελέσεις και τη λεηλασία των επιχειρήσεών τους. Τις τακτικές αυτές βλέπουμε ακόμα και σήμερα στη Δυτική Όχθη και στη Λωρίδα της Γάζας.
Οι ισραηλινές δυνάμεις επέβαλλαν επίσης απαγορεύσεις κυκλοφορίας, συχνά χωρίς να ανακοινώνονται εκ των προτέρων. Μια τέτοια απαγόρευση κυκλοφορίας επιβλήθηκε στο χωριό Καφρ Κάσιμ, στα σύνορα μεταξύ του Ισραήλ και της Δυτικής Όχθης της Ιορδανίας, τον Οκτώβριο του 1956, την παραμονή του πολέμου στο Σινά. Ο πόλεμος του Σινά ήταν μια αποτυχημένη προσπάθεια του Ισραήλ, της Γαλλίας και της Βρετανίας να ανατρέψουν τον Γκαμάλ Αμπντάλ Νάσερ (Gamal Abdel Nasser), τον πρόεδρο της Αιγύπτου, μετά την επανάσταση του 1952.
Ο Νάσερ είχε εθνικοποιήσει τη Διώρυγα του Σουέζ, η οποία βρισκόταν υπό βρετανικό έλεγχο από την κατασκευή της τον 19ο αιώνα. Απαίτησε την απόσυρση των βρετανικών δυνάμεων από την Αίγυπτο. Ακόμη χειρότερα για τη Δύση, βοήθησε το Εθνικό Μέτωπο Απελευθέρωσης, το αλγερινό αντιαποικιακό κίνημα κατά των Γάλλων. Το Ισραήλ τον θεωρούσε ισχυρό υποστηρικτή της παλαιστινιακής υπόθεσης. Ήλπιζε ότι θα μπορούσε να τον ανατρέψει σε συνεργασία με τη Βρετανία και τη Γαλλία και να εγκαταστήσει στη θέση του έναν φιλοδυτικό ηγέτη.
Την παραμονή αυτού του φιάσκου, οι ισραηλινές υπηρεσίες ασφαλείας ισχυρίστηκαν, χωρίς κανένα στοιχείο, ότι Παλαιστίνιοι μέσα στο Ισραήλ θα εξεγείρονταν και θα τάσσονταν με το μέρος των Αιγυπτίων. Πρότειναν την επιβολή απαγόρευσης κυκλοφορίας σε παλαιστινιακά χωριά κοντά στα σύνορα, και το Καφρ Κάσιμ ήταν ένα τέτοιο χωριό. Αυτό συνέβη παρά το γεγονός ότι το Καφρ Κάσιμ βρισκόταν στην Πράσινη Γραμμή, στα σύνορα της ιορδανικής Δυτικής Όχθης, και καθόλου κοντά στην Αίγυπτο.
Η απαγόρευση κυκλοφορίας επιβλήθηκε στις 4.30 μ.μ. της Δευτέρας 29 Οκτωβρίου 1956. Σύμφωνα με τους όρους της, όποιος - άντρας, γυναίκα ή παιδί - έβγαινε έξω μετά τις 5 μ.μ. θα πυροβολούνταν. Φυσικά, πολλοί κάτοικοι του χωριού δούλευαν στα χωράφια το απόγευμα και δεν μπορούσαν να ξέρουν για την απαγόρευση κυκλοφορίας. Καθώς επέστρεφαν στα σπίτια τους μετά τη δουλειά τους, η ισραηλινή συνοριακή αστυνομία τους πυροβόλησε σκοτώνοντας σαράντα εννέα άτομα. Η σφαγή εξακολουθεί να αποτελεί μια ανοιχτή πληγή στην ιστορία και τη μνήμη της παλαιστινιακής μειονότητας του Ισραήλ.
Γεγονότα στην υπόλοιπη ιστορική Παλαιστίνη, 1948-1967
Όπως είδαμε, η Ιορδανία προσάρτησε τη Δυτική Όχθη στη διάρκεια του πολέμου του 1948. Παρότι ο Αραβικός Σύνδεσμος είχε αποφασίσει επισήμως πως οιαδήποτε διακυβέρνηση σε οιοδήποτε τμήμα της ιστορικής Παλαιστίνης που δεν εμπίπτει στα επίσημα σύνορα του Ισραήλ θα ήταν προσωρινή μέχρις ότου απελευθερωθεί η Παλαιστίνη, ο βασιλιάς της Ιορδανίας Αμπντάλα το αγνόησε αυτό. Ένωσε την ανατολική και τη δυτική όχθη του ποταμού Ιορδάνη ανακηρύσσοντας τον εαυτό του βασιλιά της Ιορδανίας και της Παλαιστίνης. Κάποιες διακεκριμένες οικογένειες στη Δυτική Όχθη χαιρέτισαν την κίνηση αυτή, θεωρώντας την ρεαλιστική. Από τη στιγμή, όμως, που το παλαιστινιακό εθνικό κίνημα αναγεννήθηκε από τις στάχτες του, είδε τη Δυτική Όχθη ως έδαφος που έπρεπε ν’ απελευθερώσει.
Υπήρχαν λίγοι καταυλισμοί προσφύγων στη Δυτική Όχθη· οι πρόσφυγες εξακολουθούσαν να ελπίζουν ότι θα επιστρέψουν στην πατρίδα τους και παρέμενε έντονη η αίσθηση της παλαιστινιακής εθνικής ταυτότητας. Στους προσφυγικούς καταυλισμούς στη Λωρίδα της Γάζας, μάλιστα, το παλαιστινιακό έθνος επαναφυπνίστηκε με πλήρη ισχύ. Οι πρώτες πράξεις αντίστασης ξεκίνησαν, όπως και στη Δυτική Όχθη, με προσπάθειες των προσφύγων να ανακτήσουν ό,τι είχε απομείνει από τα ζώα, τις καλλιέργειες και άλλα υπάρχοντά τους στα εθνικά εκκαθαρισμένα χωριά. Οι ισραηλινές δυνάμεις εφάρμοσαν εναντίον τους την πολιτική του «πυροβολείν στο ψαχνό». Το επόμενο βήμα ήταν η δημιουργία αντάρτικων μονάδων που στόχος τους ήταν ο στρατός του Ισραήλ και οι πολίτες του. Ονομάστηκαν Φενταγίν, που στα αραβικά σημαίνει «εκείνοι που είναι έτοιμοι να θυσιαστούν».
Καθώς η δραστηριότητα αυτή γινόταν όλο και πιο συντονισμένη, το Ισραήλ απάντησε με τη δημιουργία μιας νέας επίλεκτης στρατιωτικής μονάδας, της Μονάδας 101, υπό τη διοίκηση του Αριέλ Σαρόν (Ariel Sharon). Σε μια διαβόητη πράξη αντιποίνων το 1953, αφότου οι Φενταγίν σκότωσαν τρεις αμάχους στο Ισραήλ, η Μονάδα 101 επιτέθηκε στην Κίμπια, ένα χωριό στη Δυτική Όχθη, σκοτώνοντας τουλάχιστον εξήντα εννέα άτομα και ανατινάζοντας σαράντα πέντε σπίτια, σε ορισμένα από τα οποία υπήρχαν ακόμα άνθρωποι μέσα.
Αυτές και άλλες παρόμοιες δραστηριότητες εντάθηκαν στα σύνορα Γάζας-Ισραήλ το 1955, αποτελώντας πρόσχημα για το Ισραήλ να συμμετάσχει μαζί με τη Βρετανία και τη Γαλλία στον πόλεμο του Σινά. Σε αυτόν τον πόλεμο το Ισραήλ κατέλαβε για λίγο τη Λωρίδα της Γάζας και τη Χερσόνησο του Σινά, αλλά αναγκάστηκε να αποσυρθεί υπό την πίεση των ΗΠΑ και της ΕΣΣΔ.
Μετά το 1956, οι Φενταγίν στη Γάζα συνδέθηκαν με νέες πρωτοβουλίες που καθοδηγούνταν από εξόριστους Παλαιστίνιους φοιτητές σε μέρη όπως η Αίγυπτος, το Κουβέιτ και ο Λίβανος. Μέχρι το 1957, είχαν οργανωθεί ανεπίσημα σε μια ομάδα που ονομαζόταν Φατάχ, ένα αντεστραμμένο ακρωνύμιο στα αραβικά του «Παλαιστινιακού Εθνικού Απελευθερωτικού Κινήματος». Την 1η Ιανουαρίου 1965 έφτασε στα πρωτοσέλιδα με μια επιχείρηση δολιοφθοράς κατά του Ισραήλ, στην οποία προσπάθησε, ανεπιτυχώς, να ανατινάξει μέρος του Εθνικού Υδατομεταφορέα. Το Ισραήλ είχε κατασκευάσει ένα σύστημα αγωγών που εξέτρεπε μέρος των υδάτων του ποταμού Ιορδάνη και κατέληγε στο νότιο Ισραήλ. Η απόπειρα σαμποτάζ καταδικάστηκε από τις ΗΠΑ και αύξησε περαιτέρω τις εντάσεις στα ισραηλινοσυριακά σύνορα.
Οι νέοι κυβερνήτες της Δυτικής Όχθης, η δυναστεία των Χασεμιτών της Ιορδανίας, προσπάθησαν να εμποδίσουν τους Παλαιστίνιους πρόσφυγες να διασχίζουν τα σύνορα προς τα πρώην χωριά τους και τους Φενταγίν να διεξάγουν επιχειρήσεις κατά του Ισραήλ. Επιπλέον, ο βασιλιάς Χουσεΐν, εγγονός του βασιλιά Αμπντάλα, επέμενε στις προσπάθειες να διαπραγματευθεί με το Ισραήλ για την καταστολή των συγκρούσεων στα σύνορα σε όλη τη διάρκεια των αρχών της δεκαετίας του 1950, αλλά χωρίς αποτέλεσμα. Οι Φενταγίν και οι ισραηλινές δυνάμεις συνέχισαν να συγκρούονται.
Η προσπάθεια του βασιλιά Χουσεΐν να «εξιορδανίσει», κατά κάποιον τρόπον, τη Δυτική Όχθη δεν έφερε αποτελέσματα με τον εκεί πληθυσμό να διατηρεί πεισματικά την παλαιστινιακή του ταυτότητα. Παρέμεινε παλαιστινιακός ακόμη και μετά το 1957, όταν ο βασιλιάς Χουσεΐν υποψιάστηκε μια απόπειρα πραξικοπήματος από φιλο-Νασερικές αραβικές εθνικιστικές μονάδες των ιορδανικών ενόπλων δυνάμεων που προέρχονταν κυρίως από τη Δυτική Όχθη· σε απάντηση, ο βασιλιάς Χουσεΐν έθεσε τη Δυτική Όχθη υπό στρατιωτική απαγόρευση κυκλοφορίας, απαγόρευσε τα πολιτικά κόμματα κι επέβαλε αυστηρή λογοκρισία.
Παρά την εχθρότητά του προς τον παναραβισμό, ο βασιλιάς Χουσεΐν συμμετείχε σε μια πρωτοβουλία του Αραβικού Συνδέσμου υπό την ηγεσία του Νάσερ με στόχο την ανανέωση του ενδιαφέροντος για τον απελευθερωτικό αγώνα των Παλαιστινίων. Στην Ιερουσαλήμ, το 1964, ο Αραβικός Σύνδεσμος συγκάλεσε το Παλαιστινιακό Εθνικό Συμβούλιο, το οποίο θα ίδρυε την Οργάνωση για την Απελευθέρωση της Παλαιστίνης (PLO). Απαρτιζόταν από τους πρώην πολιτικούς ηγέτες της παλαιστινιακής κοινότητας κατά την περίοδο της Εντολής.
Εν τω μεταξύ, πιο ριζοσπαστικοί Παλαιστίνιοι εντάχθηκαν στο αριστερό παναραβικό εθνικιστικό κίνημα, το Καουμίγια αλ-Αραμπία, από το οποίο θα προέκυπταν αριστερές ομάδες εντός της PLO μετά το 1967, όπως το Λαϊκό Μέτωπο για την Απελευθέρωση της Παλαιστίνης (PFLP) και το Δημοκρατικό Μέτωπο για την Απελευθέρωση της Παλαιστίνης (DFLP). Άλλοι εντάχθηκαν σε κομμουνιστικά κόμματα, πανσυριακά κόμματα και διάφορα παραρτήματα του Κόμματος Μπάαθ (το οποίο υποστήριζε τη σοσιαλιστική παναραβική ενότητα). Το τελευταίο, του οποίου το όνομα σημαίνει «αναγέννηση» στα αραβικά, θα γινόταν η κυρίαρχη πολιτική δύναμη στη Συρία και το Ιράκ.
Το μεγαλύτερο μέρος της πολιτικής δραστηριότητας των Παλαιστινίων, είτε στη Δυτική Όχθη και τη Λωρίδα της Γάζας είτε εκτός Παλαιστίνης, λάμβανε χώρα στους προσφυγικούς καταυλισμούς. Παρά τη φτώχεια και τις πικρές συνθήκες, εκεί οι Παλαιστίνιοι ακτιβιστές ήταν σε θέση να προσφέρουν εκπαίδευση, πρόνοια και αλληλεγγύη. Δεν κέρδισαν την απελευθέρωση, προφανώς. Αλλά κράτησαν ζωντανή την υπόθεση της Παλαιστίνης: αρνήθηκαν να παραιτηθούν από τις διεκδικήσεις τους για δικαιοσύνη.
Οι Άραβες Εβραίοι
Πριν προχωρήσουμε όμως θα πρέπει να πούμε κάτι για τη σύσταση του Ισραήλ, ιδίως για τους 650.000 Εβραίους που έφτασαν από τον αραβικό και μουσουλμανικό κόσμο. Πριν από το 1948, η σιωνιστική ηγεσία δεν έδειχνε ενδιαφέρον για τους Άραβες Εβραίους, τους οποίους θεωρούσαν βασικά Άραβες. Στα μάτια των Σιωνιστών, δεν θα βοηθούσαν στην οικοδόμηση ενός ευρωπαϊκού προγεφυρώματος στο έδαφος της Μέσης Ανατολής.
Ωστόσο, το Ολοκαύτωμα κατέστρεψε τις ευρωπαϊκές εβραϊκές κοινότητες αφήνοντας τον πληθυσμό στο 1/3 του προηγούμενου μεγέθους του. Επιπλέον, οι περισσότεροι Εβραίοι από τις ΗΠΑ και τη Βρετανία δεν μετανάστευσαν στο Ισραήλ —ήταν πολύ καλά βολεμένοι στην πατρίδα τους. Αυτό σήμαινε ότι οι Σιωνιστές έπρεπε να κοιτάξουν ανατολικά για να επανδρώσουν το νέο εβραϊκό κράτος τους. Αλλά δεν ήταν εύκολο να πείσουν τους Άραβες Εβραίους να εγκαταλείψουν χώρες στις οποίες, σε πολλές περιπτώσεις, ήταν εγκατεστημένοι επί αιώνες, αν όχι χιλιετίες. Είχαν ευημερήσει εκεί, είχαν μικρή εμπειρία αντισημιτισμού και αισθάνονταν τόσο Άραβες όσο και οι γείτονές τους. Οι Σιωνιστές έπρεπε να καταφύγουν σε μια επιθετική εκστρατεία πειθούς, προσφεύγοντας συχνά σε ύπουλες μεθόδους.
Στα τέλη της δεκαετίας του 1940 και τις αρχές της δεκαετίας του 1950, το σιωνιστικό κίνημα στόχευσε κυρίως την ιρακινή εβραϊκή κοινότητα, μία από τις παλαιότερες με συνέχεια εβραϊκές κοινότητες στον κόσμο, που χρονολογείτο από τον καιρό της Παλαιάς Διαθήκης. Πώς τους έκανε η σιωνιστική ηγεσία να μεταναστεύσουν μαζικά;
Πρώτον, η ισραηλινή υπηρεσία πληροφοριών, η Μοσάντ, διεξήγαγε πλαστές τρομοκρατικές επιχειρήσεις για να σπείρει το φόβο στην εβραϊκή κοινότητα, συμπεριλαμβανομένης της τοποθέτησης βομβών σε συναγωγές και άλλα κοινοτικά κέντρα. Δεύτερον, το Ισραήλ έκανε μια μυστική συμφωνία με τον πρωθυπουργό του Ιράκ, Νούρι αλ-Σάιντ (Nuri al-Said), ο οποίος πρόθυμα πέρασε νομοθεσία κατά των Εβραίων, παρακινώντας τους να φύγουν. Το εξέλαβε ως ευκαιρία για να αρπάξει τη μεγάλη περιουσία και το κεφάλαιό τους.
Μια διαφορετική τακτική χρησιμοποιήθηκε στην Υεμένη. Οι Εβραίοι της Υεμένης ήταν πολύ πιο θρησκευόμενοι από τους ιρακινούς Εβραίους. Τους έπεισαν να έρθουν στην Παλαιστίνη ως εκπλήρωση μιας εβραϊκής μεσσιανικής προφητείας που συνέδεε την επιστροφή τους με την έναρξη της λύτρωσης του εβραϊκού λαού. Τους είπαν ότι στην Παλαιστίνη οι Σιωνιστές οικοδομούσαν μια ευσεβή εβραϊκή κοινωνία. Αυτό συνέβαινε την ίδια στιγμή που ισραηλινοί ηγέτες όπως ο Νταβίντ μπεν-Γκουριόν προωθούσαν την εικόνα ότι οικοδομούν ένα σύγχρονο σοσιαλιστικό κράτος.
Κατοπινά κύματα μετανάστευσης από τη Βόρειο Αφρική, τη Συρία και τον Λίβανο ακολούθησαν μετά τον Πόλεμο των Έξι Ημερών το 1967. Στη διάρκεια των δύο δεκαετιών από την ίδρυση του Ισραήλ, το σιωνιστικό κράτος είχε καταφέρει να κάνει τον αραβικό κόσμο να εξισώσει τον Σιωνισμό με τον Ιουδαϊσμό. Και άρα, φοβούμενοι διώξεις στις πατρίδες τους, οι Άραβες Εβραίοι έφυγαν για το Ισραήλ.
Η εβραϊκή κοινότητα της Αιγύπτου είναι μια ιδιαίτερα ενδιαφέρουσα περίπτωση. Και εκεί, η εβραϊκή παρουσία είχε εδραιωθεί πριν από την έλευση του Χριστιανισμού. Το Ισραήλ έκανε τη ζωή των Αιγυπτίων Εβραίων δύσκολη το 1954, όταν στρατολόγησε μια χούφτα νεαρών μελών της κοινότητας για να διαπράξουν τρομοκρατικές επιθέσεις εναντίον στόχων στην Αίγυπτο που συνδέονταν με τη Δύση (όπως βιβλιοθήκες και κινηματογράφους). Η ελπίδα ήταν ότι αυτό θα έβλαπτε τη σχέση της Αιγύπτου με τη Δύση. Μολονότι οι τρομοκράτες συνελήφθησαν, τα γεγονότα πυροδότησαν εντάσεις στην Αίγυπτο και οι περισσότεροι Εβραίοι έφυγαν για το Ισραήλ ή τις ΗΠΑ, ανησυχώντας για την ασφάλειά τους σε ένα τόσο εχθρικό κλίμα. Έχει μείνει ως η κακόφημη Υπόθεση Λάβον, από το όνομα του υπουργού Άμυνας Πινιάς Λάβον (Pinhas Lavon), ο οποίος διέταξε τις πράξεις αλλά αρνήθηκε την ευθύνη. Η υπόθεση υπονόμευσε την προσπάθεια του Ισραηλινού πρωθυπουργού Μοσέ Σάρετ (Moshe Sharett) να διαπραγματευθεί ειρήνη με την Αίγυπτο.
Η παλαιά σιωνιστική ηγεσία θεωρούσε τους Εβραίους που έφταναν από αραβικές και μουσουλμανικές χώρες κατώτερους και δεν δίσταζε να δείχνει την περιφρόνησή της. Κατά την άφιξή τους στο Ισραήλ, πολλοί Άραβες Εβραίοι ψεκάστηκαν με DDT σε ένα δόλιο τελετουργικό ταπείνωσης. Οι Σιωνιστές πίστευαν ότι αυτοί οι Εβραίοι έπρεπε να αποαραβοποιηθούν. Οι αρχές διέσπασαν τις μεγάλες διευρυμένες οικογένειες σε πυρηνικές οικογένειες κι εξασφάλισαν ότι τα μικρά παιδιά θα εκπαιδεύονταν μόνο στα εβραϊκά και θα κατηχούνταν έτσι ώστε να πιστεύουν στη γενναιότητα του ισραηλινού κράτους, ενώ τους κράτησαν σκόπιμα στο περιθώριο της κοινωνίας. Πολλοί από τους νεοφερμένους, ανεξάρτητα από το επάγγελμα που ασκούσαν στην πατρίδα τους, μετακόμισαν σε φτωχές συνοριακές πόλεις, δίπλα στα γειτονικά αραβικά κράτη, και, λόγω έλλειψης επιλογών, αναγκάστηκαν να αναλάβουν ανειδίκευτες εργασίες. Όποιος επιθυμούσε να αναγνωριστεί από τους ευρωπαίους Εβραίους που αποτελούσαν την ισραηλινή ελίτ ως ισότιμος, ήταν προφανές ότι έπρεπε ν’ αποκηρύξει ολοκληρωτικά και αμετάκλητα το αραβικό του παρελθόν. Αυτό το επιθετικό σχέδιο σε μεγάλο βαθμό πέτυχε.
Σήμερα οι Άραβες Εβραίοι αποτελούν ένα από τα μεγαλύτερα εκλογικά ακροατήρια των δεξιών κομμάτων στο Ισραήλ και συχνά είναι οι πιο ένθερμοι υποστηρικτές της βίας κατά των Παλαιστινίων. Έχουν αποδειχθεί οι πιο ανυποχώρητοι υποστηρικτές του Σιωνισμού —έστω κι αν δεν έχουν ακόμα επιτύχει την ισότητα ούτε για τον εαυτό τους.

Πριν τον Πόλεμο των Έξι Ημερών, 1967
Το Ισραήλ αρέσκεται να προπαγανδίζει τον μύθο ότι είναι μόνο του, περιτριγυρισμένο από κράτη που θέλουν να το εξοντώσουν, και γι’ αυτό χρειάζεται σχεδόν απεριόριστη στρατιωτική βοήθεια. Ο Πόλεμος των Έξι Ημερών το 1967 θεωρείται ως ένα χαρακτηριστικό παράδειγμα. Αλλ’ αυτό δεν αποτελεί ακριβή απεικόνιση της στάσης των αραβικών κρατών απέναντι στο Ισραήλ. Τη δεκαετία του 1950, παρά την υποστήριξη του παλαιστινιακού αγώνα, ο Αιγύπτιος πρόεδρος Γκαμάλ Αμπντάλ Νάσερ ήταν πρόθυμος να διερευνήσει το ενδεχόμενο μιας συμφωνίας με το Ισραήλ, η οποία θα επέτρεπε την επιστροφή των προσφύγων, τη δημιουργία ενός παλαιστινιακού κράτους δίπλα στο Ισραήλ και μία χερσαία γέφυρα που θα συνέδεε την Αίγυπτο με την Ιορδανία. Ωστόσο, δεν είχε αξιόπιστους συνομιλητές στην ισραηλινή πλευρά. Ήλπιζε σε μια διεθνή παρέμβαση που θα αποκαθιστούσε την αδικία η οποία είχε γίνει εις βάρος των Παλαιστινίων και θα περιόριζε τον επεκτατισμό του Ισραήλ.
Μέχρι την κρίση του Σουέζ το 1956, τόσο το βρετανικό Υπουργείο Εξωτερικών όσο και το αμερικανικό Στέητ Ντηπάρτμεντ ήταν πρόθυμα να εξετάσουν αυτή την ιδέα ως βάση για διαπραγματεύσεις. Αλλ’ αφότου ο Νάσερ εθνικοποίησε τη διώρυγα του Σουέζ, απαίτησε τη βρετανική αποχώρηση και στράφηκε προς τη Μόσχα για βοήθεια, η πρωτοβουλία αυτή πέθανε και οι Βρετανοί, χωρίς την αμερικανική έγκριση, συνωμότησαν με τη Γαλλία και το Ισραήλ, με σκοπό να ανατρέψουν τον Νάσερ, όπως είδαμε.
Η ισραηλινή συμμετοχή στην εν λόγω αποτυχημένη επιχείρηση εμφύτευσε στο μυαλό του Νάσερ τον φόβο ότι το Ισραήλ δεν σκόπευε να σταματήσει εκεί και ότι θ’ ανέτρεπε τα αραβικά εθνικιστικά καθεστώτα που είχαν εγκαθιδρυθεί στη Συρία και το Ιράκ. Για να προσπαθήσει να το αποτρέψει αυτό και να ενισχύσει τη θέση του στον αραβικό κόσμο, το 1958 κατόρθωσε να πείσει τη συριακή κυβέρνηση να ενωθεί με την Αίγυπτο ως μία δημοκρατία. Αυτό ονομάστηκε Ενωμένη Αραβική Δημοκρατία (ΕΑΔ) και διήρκεσε μόνο τρία χρόνια. Αλλ’ ακόμη και μετά τη διάλυσή της, η Αίγυπτος και η Συρία παρέμειναν στρατηγικοί σύμμαχοι, ενωμένοι από τον φόβο μιας επικείμενης ισραηλινής επίθεσης στη Συρία και τη δέσμευση για την απελευθέρωση της Παλαιστίνης. Όταν το Ισραήλ ξεκίνησε το σχέδιό του για την εκτροπή των υδάτων του Ιορδάνη προς τον Εθνικό Υδατομεταφορέα στα μέσα της δεκαετίας του 1960, προκλήθηκε διαρκή προστριβή στα σύνορα Ισραήλ-Συρίας.
Ακόμη και η Ιορδανία, αντίπαλος των παναραβικών κινημάτων της Αιγύπτου και της Συρίας και υπό την διακυβέρνηση της δυναστείας των Χασεμιτών, συμμεριζόταν την ανησυχία για την ισραηλινή επιθετικότητα. Τελικά, τον Μάιο του 1967, υπέγραψε αμυντική συμφωνία με την Αίγυπτο.
Είχε σοβαρούς λόγους να ανησυχεί. Τα σύνορα της Ιορδανίας με το Ισραήλ είχαν γίνει πεδίο μάχης. Από το 1965, η Φατάχ, το παλαιστινιακό αντάρτικο, εξαπέλυε επιχειρήσεις από την Ιορδανία και τη Δυτική Όχθη. Αυτό οδήγησε σε βάναυσα αντίποινα από τις ισραηλινές δυνάμεις, που πέρασαν στο ιορδανικό έδαφος. Τον Νοέμβριο του 1966, οι ισραηλινές δυνάμεις κατέβηκαν στο χωριό Σάμου για να επιτεθούν στη Φατάχ και κατέληξαν σε σύγκρουση με τον ιορδανικό στρατό, σκοτώνοντας δεκαπέντε στρατιώτες και έναν πιλότο. Αυτό οδήγησε την περιοχή σε ολοκληρωτικό πόλεμο.
Οι κυβερνήσεις της Αιγύπτου, της Ιορδανίας και της Συρίας φοβούνταν πραγματικά ότι το Ισραήλ σχεδίαζε επίθεση στη Συρία. Ο Νάσερ αποφάσισε να αντιδράσει με την τακτική της «επικίνδυνης διπλωματίας» (brinkmanship). Αυτό σήμαινε την ανάληψη στρατιωτικών ελιγμών με την ελπίδα ότι θα προκαλούσε τη διεθνή κοινότητα να παρέμβει για άλλη μια φορά στο μέλλον της μετά-την-Εντολή Παλαιστίνης. Για τον σκοπό αυτό, μετέφερε στρατεύματα στη Χερσόνησο του Σινά, η οποία είχε αποστρατιωτικοποιηθεί μετά το 1956 υπό την εποπτεία του ΟΗΕ, και έκλεισε τα Στενά Τιράν, που βρίσκονται στην είσοδο από την Ερυθρά Θάλασσα προς τον Κόλπο της Άκαμπα και οδηγούν στο ισραηλινό λιμάνι του Εϊλάτ.
Αλλά το Ισραήλ εκμεταλλεύθηκε αυτή την επικίνδυνη διπλωματία για να υλοποιήσει ένα όραμα που πολλοί από τους ηγέτες του ήθελαν να προωθήσουν: το Μεγάλο Ισραήλ. Το Μεγάλο Ισραήλ ισοδυναμούσε με όλη την ιστορική Παλαιστίνη, δηλαδή το Ισραήλ, τη Δυτική Όχθη και τη σημερινή Λωρίδα της Γάζας. Όλο αυτό θα ήταν εβραϊκό κράτος δια παντός. Στα υψηλότερα κλιμάκια της ισραηλινής κυβέρνησης υπήρχε ένα λόμπι του Μεγάλου Ισραήλ. Αποτελούνταν κυρίως από πρώην στρατηγούς του πολέμου του 1948 και παλιούς ιδεολόγους του Εργατικού κινήματος, που όλοι τους θρηνούσαν για το ότι δεν κατέκτησαν ολόκληρη την ιστορική Παλαιστίνη το 1948. Υποστηρίχθηκαν από μια μικρή τότε ομάδα θρησκευόμενων σιωνιστών, νεαρών μαθητών μιας νεοσύστατης σχολής στην Ιερουσαλήμ που ονομαζόταν Κέντρο του Ραββίνου (Merkaz Harav)· ήταν μαθητές ενός ραβίνου ονόματι Ζβι Κουκ (Zvi Kook), ο οποίος δίδασκε ότι ο εποικισμός της Δυτικής Όχθης και της Λωρίδας της Γάζας ήταν θέλημα Θεού και θρησκευτική επιταγή.
Το λόμπι αυτό είχε ήδη προσπαθήσει αρκετές φορές να πείσει τον πρωθυπουργό του Ισραήλ Νταβίντ Μπεν Γκουριόν, που ήταν στην εξουσία ως το 1963, ότι η παραβίαση της συμφωνίας εκεχειρίας με την Ιορδανία και η κατοχή της Δυτικής Όχθης ήταν δικαιολογημένη. Το 1958, το λόμπι ισχυρίστηκε ότι η Ιορδανία επρόκειτο να καταληφθεί από ένα φιλονασερικό πραξικόπημα και ότι θα ήταν συνετό για το Ισραήλ να έχει ένα σταθερό σύνορο στον ποταμό Ιορδάνη και τον έλεγχο της Δυτικής Όχθης. Μια δεύτερη μεγάλη προσπάθεια σημειώθηκε το 1960, όταν ο Νάσερ θεώρησε λανθασμένα ότι το Ισραήλ ήταν έτοιμο να επιτεθεί στη Συρία κι έλαβε μέτρα παρόμοια μ’ εκείνα που δοκίμασε πριν από τον Ιούνιο του 1967: έστειλε στρατεύματα στη Χερσόνησο του Σινά και έκλεισε τα Στενά του Τιράν. Το Ισραήλ επιστράτευσε τον εφεδρικό του στρατό και αυτό άρκεσε για να αποκλιμακωθεί η ένταση. Και οι δύο απόπειρες ματαιώθηκαν από τον Νταβίντ Μπεν-Γκουριόν, τον αρχιτέκτονα της εθνοκάθαρσης του 1948. Έχοντας επιβλέψει την εκδίωξη κάπου ενός εκατομμυρίου Παλαιστινίων το 1948, δεν επιθυμούσε να ενσωματώσει αυτές τις παλαιστινιακές περιοχές σε ένα εβραϊκό κράτος.
Το 1963, ωστόσο, ο Μπεν Γκουριόν απομακρύνθηκε από την κεντρική πολιτική και οι διάδοχοί του ήταν πολύ πιο ανοιχτοί στην ιδέα της δημιουργίας ενός Μεγάλου Ισραήλ. Μάλιστα, η κυβέρνηση συγκάλεσε μια ειδική ομάδα εμπειρογνωμόνων για να καταρτίσει ένα σχέδιο διακυβέρνησης της Δυτικής Όχθης και της Λωρίδας της Γάζας σε περίπτωση που οι δύο αυτές περιοχές περιέλθουν στα χέρια του Ισραήλ. Επικεφαλής της ομάδας ήταν ο Μίκαελ Σάχαμ (Michael Shasham), ο οποίος προΐστατο της στρατιωτικής διοίκησης που επιβλήθηκε στους Παλαιστίνιους πολίτες. Ως εκ τούτου, το πρόγραμμα είναι γνωστό ως Σχέδιο Σάχαμ. Ολοκληρώθηκε μεταξύ 1963 και 1964, περιλαμβάνοντας σαφείς κατευθυντήριες γραμμές για το πώς θα δημιουργηθεί ένα στρατιωτικό νομικό σύστημα μετά την κατοχή ώστε να καταστεί δυνατή η αστυνόμευση και ο έλεγχος του πληθυσμού. Αυτό ακριβώς συνέβη τον Ιούνιο του 1967.
Καθώς ένας πόλεμος θα αποτελούσε χρήσιμο πρόσχημα για την κατάληψη του πολυπόθητου εδάφους, το Ισραήλ εξασφάλισε ότι δεν θ’ αξιοποιηθούν όλες οι έξοδοι κινδύνου για την αποφυγή του πολέμου. Και υπήρχαν κάμποσα τέτοια σημεία. Η διεθνής κοινότητα θα μπορούσε να είχε αποκλιμακώσει την κατάσταση με αρκετή πυγμή, αλλά το Ισραήλ ήταν αποφασισμένο να εκμεταλλευθεί τις εντάσεις για να ξεκινήσει έναν πόλεμο που θα του επέτρεπε να καταλάβει τα τμήματα της ιστορικής Παλαιστίνης τα οποία δεν είχε καταφέρει να καταλάβει το 1948.
Το Ισραήλ εξαπέλυσε τη συντονισμένη επίθεσή του στις 5 Ιουνίου 1967, ξεκινώντας με την καταστροφή των αεροπορικών δυνάμεων της Αιγύπτου, της Συρίας και της Ιορδανίας. Μέσα σε έξι ημέρες ο ισραηλινός στρατός δημιούργησε μια μίνι αυτοκρατορία, καταλαμβάνοντας τη Δυτική Όχθη, τη Λωρίδα της Γάζας, τη χερσόνησο του Σινά και τα Υψίπεδα του Γκολάν.
Για να κατανοήσουμε τη σύγκρουση, δεν χρειάζεται να εξετάσουμε τις σχέσεις μεταξύ του Ισραήλ και της Αιγύπτου ή της Συρίας που αναπτύχθηκαν μετά τον Ιούνιο του 1967. Θα κρατήσουμε τον φακό μας εστιασμένο στην ιστορική Παλαιστίνη. Ωστόσο, πρέπει να σημειώσουμε ότι όταν το Ισραήλ κατέλαβε τα Υψίπεδα του Γκολάν στον Πόλεμο των Έξι Ημερών, εκκαθάρισε εθνοτικά σχεδόν 100 χωριά της περιοχής εκδιώκοντας τους κατοίκους τους στη Συρία. Το Ισραήλ συνέχισε, λοιπόν, να αποικίζει αυτές τις περιοχές, χρησιμοποιώντας τις ίδιες μεθόδους που είχε «ακονίσει» το 1948.

Η δημιουργία των δύο μεγαλύτερων φυλακών της γης, 1967-2000
Όπως γίνεται σαφές από τις ενέργειες του Ισραήλ από το 1945 έως το 1967, το σιωνιστικό κίνημα είναι ένα εν εξελίξει εποικιστικό-αποικιοκρατικό σχέδιο, που επιδιώκει όσο το δυνατόν περισσότερη γη, με όσο το δυνατόν λιγότερους γηγενείς κατοίκους. Μέχρι το 1967, το Ισραήλ είχε κατακτήσει μόνο το 78% της ιστορικής Παλαιστίνης, άρα δεν είχε επιτύχει πλήρως τους στόχους του.
Αλλά ο Πόλεμος των Έξι Ημερών έδωσε στο Ισραήλ τον έλεγχο όλης της ιστορικής Παλαιστίνης. Τι θα έκανε τώρα; Στο εξής ερώτημα επιχείρησε να απαντήσει η 13η κυβέρνηση του Ισραήλ.
Ήταν η πιο πλουραλιστική κυβέρνηση που είχε ποτέ το Ισραήλ, μέχρι σήμερα. Κάθε σιωνιστικό κόμμα εκπροσωπήθηκε σε αυτή την κυβέρνηση, ακόμη και τα υπερορθόδοξα θρησκευτικά κόμματα συμμετείχαν. Η ενότητα αυτού του φαινομενικά παράδοξου συνασπισμού είναι ο λόγος για τον οποίο μπόρεσε να λάβει στρατηγικές αποφάσεις που συνεχίζουν να καθορίζουν τη μοίρα του Ισραήλ και της Παλαιστίνης έως και σήμερα. Ευτυχώς, τα πρακτικά αυτών των κυβερνητικών συνεδριάσεων έπαψαν να αποτελούν απόρρητα κρατικά αρχεία του Ισραήλ, τα τελευταία χρόνια. Έτσι γνωρίζουμε με κάθε λεπτομέρεια τις αποφάσεις που ελήφθησαν τότε και τις αιτιολογήσεις που δόθηκαν.
Αλλά πρώτα ας ορίσουμε το πρόβλημα άλλη μία φορά από τη σκοπιά της εποικιστικής αποικιοκρατίας. Οι κατεχόμενες περιοχές, ιδίως η Δυτική Όχθη, θεωρήθηκαν ζωτικής σημασίας από τη δέκατη τρίτη κυβέρνηση. Για ορισμένα τμήματα της κυβέρνησης, ήταν απαραίτητος ο έλεγχος της Δυτικής Όχθης επειδή η περιοχή θεωρούνταν η καρδιά του βιβλικού Ισραήλ και συνεπώς «η καρδιά του έθνους», όπου βρίσκονταν βιβλικές πόλεις όπως η Χεβρώνα και η Βηθλεέμ. Για άλλους ήταν μια αναγκαία εδαφική προσθήκη στο Ισραήλ προκειμένου να έχει τον ποταμό Ιορδάνη ως στρατηγικό φράγμα έναντι ενός πιθανού ανατολικού μετώπου σε έναν μελλοντικό αραβοϊσραηλινό πόλεμο. Αυτό είναι κάπως παράλογο: και αρκεί να ρίξετε μια ματιά στον χάρτη ώστε να δείτε γιατί. Ο ποταμός Ιορδάνης έχει μέσο πλάτος τριάντα μέτρων: κανένας στρατός που προελαύνει δεν θα δυσκολευόταν να τον διασχίσει.
Ωστόσο, υπήρχε ένα πασιφανές πρόβλημα. Η Δυτική Όχθη και η Λωρίδα της Γάζας είχαν αμφότερες μεγάλους παλαιστινιακούς πληθυσμούς. Πώς καταλαμβάνεις το έδαφος χωρίς τους ανθρώπους; Το 1948, όπως είδαμε, η λύση ήταν η εθνοκάθαρση των εδαφών και η αποτροπή της επιστροφής των Παλαιστινίων. Θα μπορούσε να γίνει το ίδιο και μετά τον Πόλεμο των Έξι Ημερών;
Η κυβέρνηση αποφάσισε ότι δεν μπορούσαν να χρησιμοποιηθούν οι ίδιες μέθοδοι. Έλαβαν χώρα διάφορες αποφάσεις που θα διαμόρφωναν την ισραηλινή στρατηγική έναντι της Δυτικής Όχθης και της Λωρίδας της Γάζας μέχρι το 2005.
Η πρώτη απόφαση που έλαβε η κυβέρνηση ήταν να αφήσει την πλειονότητα των Παλαιστινίων να παραμείνει στις νέες κατεχόμενες περιοχές, εκδιώκοντας μόνο έναν σχετικά μικρό αριθμό, τουλάχιστον σε σύγκριση με το 1948. Συνολικά, το Ισραήλ απομάκρυνε περίπου 300.000 Παλαιστίνιους από τα εδάφη που κατέλαβε το 1967, κυρίως από τους προσφυγικούς καταυλισμούς κοντά στην Ιεριχώ, την παλιά πόλη της Ιερουσαλήμ και την ευρύτερη περιοχή της Ιερουσαλήμ.
Δεύτερον, η ισραηλινή κυβέρνηση έκανε την επιλογή να μην χορηγήσει την ισραηλινή υπηκοότητα στους Παλαιστίνιους στα κατεχόμενα εδάφη. Αυτό ήταν πιο αμφιλεγόμενο στο εσωτερικό της κυβέρνησης: ορισμένοι υπουργοί αναρωτήθηκαν πόσον καιρό θα μπορούσε κάποιος να ζει ως υπήκοος μιας κυβέρνησης χωρίς κανένα από τα δικαιώματα της ιθαγένειας. Ο Μοσέ Νταγιάν, ο υπουργός Άμυνας, είπε ευθέως ότι οι άνθρωποι θα μπορούσαν να ζήσουν έτσι τουλάχιστον πενήντα χρόνια. Με άλλα λόγια, δεν τους ενδιέφερε να είναι προσωρινό το μέτρο.
Στην πράξη, έχουμε μάθει ότι μπορείς να στερήσεις από εκατομμύρια ανθρώπους την ιδιότητα του πολίτη, δηλαδή το δικαίωμα να έχουν λόγο στις αποφάσεις που διαμορφώνουν τη ζωή τους, μόνο με συστημική καταπίεση. Δεν μπορείς να διατηρήσεις ένα τέτοιου είδους καθεστώς παρά μόνο μ’ ένα σύστημα αστυνόμευσης και ελέγχου που παραβιάζει τα θεμελιώδη πολιτικά και ανθρώπινα δικαιώματά τους. Για το σκοπό αυτόν, οι κανονισμοί έκτακτης ανάγκης που χρησιμοποιήθηκαν για τον έλεγχο της παλαιστινιακής μειονότητας εντός του Ισραήλ μέχρι το 1967 εφαρμόστηκαν στη Δυτική Όχθη και τη Λωρίδα της Γάζας, όπως ακριβώς είχε σχεδιάσει η ομάδα του Σάχαμ πριν από τον πόλεμο. Οι εν λόγω κανονισμοί έδιναν απόλυτη εξουσία στον στρατό να κρατάει ανθρώπους χωρίς δίκη, να κλείνει επιχειρήσεις, σχολεία και χώρους εργασίας, να επιβάλλει απαγόρευση κυκλοφορίας και αποκλεισμό, να εκδιώκει ανθρώπους και να παρενοχλεί ατιμώρητα τους πολίτες.
Σε αυτές τις συνεδριάσεις έλαβαν μία ακόμη θεμελιώδη απόφαση. Ενώ το Ισραήλ δεν είχε αντίρρηση για μια ειρηνευτική διαδικασία επί της αρχής, αυτή δεν θα περιελάμβανε ποτέ την παραίτηση από τον έλεγχο της Δυτικής Όχθης και της Λωρίδας της Γάζας. Αυτό γέννησε μια εξόχως ανειλικρινή ισραηλινή θέση όλ’ αυτά τα χρόνια, ιδίως στο Εργατικό Κόμμα (στην κυβέρνηση 1969-77· από κοινού στις κυβερνήσεις ενότητας του 1984-90, 1992-6 και 1999-2001). Οι ισραηλινές κυβερνήσεις ισχυρίζονται ότι συμφωνούν να συμμετάσχουν σε μια ειρηνευτική διαδικασία που θα συζητήσει την τύχη της Δυτικής Όχθης και της Λωρίδας της Γάζας, αλλά στην πράξη δεν έχουν στο όραμά τους ένα Ισραήλ που δεν θα ελέγχει άμεσα ή έμμεσα αυτές τις περιοχές. Η ισραηλινή κυβέρνηση τηρεί αυτή τη θέση μέχρι σήμερα και στην πραγματικότητα την έχει εντείνει με την πάροδο των δεκαετιών.
Η κυβέρνηση ενότητας του 1967 αντικαταστάθηκε από κυβερνήσεις που κυριαρχούνταν από τους Εργατικούς οι οποίες κυβέρνησαν το Ισραήλ για τα επόμενα οκτώ χρόνια (1969-77). Όσο αυτές βρίσκονταν στην εξουσία, η επίσημη ισραηλινή θέση ήταν γνωστή ως «ιορδανική επιλογή», η οποία προτάθηκε από τον Εργατικό πολιτικό Γιγκάλ Αλλόν (Yigal Allon), ανέκαθεν οπαδό του Μεγάλου Ισραήλ. Σύμφωνα με τους όρους αυτού του σχεδίου, το Ισραήλ θα παραχωρούσε τον έλεγχο ορισμένων τμημάτων της Δυτικής Όχθης στην Ιορδανία και θα ανελάμβανε τα υπόλοιπα. Αυτό θα επέτρεπε στους Ιορδανούς να προσαρτήσουν τις περιοχές που κατοικούνται περισσότερο από Παλαιστίνιους και ν’ αφήσουν τις λιγότερο πυκνοκατοικημένες περιοχές, ακόμη και αν γειτνίαζαν με τα σύνορα της Ιορδανίας, στα χέρια του Ισραήλ.
Παρότι αυτό δεν κατέληξε πουθενά, ο Αλλόν πίεσε να εγκατασταθούν Εβραίοι στις περιοχές της Δυτικής Όχθης που θεωρούσε ότι ανήκουν στο Ισραήλ. Έτσι, το Εργατικό Κόμμα δημιούργησε τους πρώτους, παράνομους εβραϊκούς οικισμούς στην κοιλάδα του Ιορδάνη κοντά στη Χεβρώνα, στη Βηθλεέμ και την ευρύτερη περιοχή της Ιερουσαλήμ. Ο Αλλόν ήταν επίσης υπεύθυνος για την πρώτη προσπάθεια εκδίωξης των Παλαιστινίων από τα νότια όρη της Χεβρώνας, μια περιοχή που ονομάζεται Μασάφερ Γιάττα, χάριν εδραίωσης εβραϊκής εδαφικής ακεραιότητας από τη Νεγκέβ μέχρι τον Ιορδάνη ποταμό. Οι Παλαιστίνιοι εκεί αντιστάθηκαν, κι εξακολουθούν να αντιστέκονται στην εθνοκάθαρση στην περιοχή αυτή σήμερα. Μετά τα γεγονότα της 7ης Οκτωβρίου 2023, ενώ τα μάτια όλων ήταν στραμμένα στη Γάζα, οι Εβραίοι έποικοι της περιοχής, με την πλήρη συνεργασία του ισραηλινού στρατού, κατάφεραν να εκδιώξουν χιλιάδες Παλαιστίνιους από τα εκεί χωριά τους.
Αλλά το πρόβλημα για το Εργατικό Κόμμα ήταν ότι οι έποικοι είχαν τις δικές τους ιδέες αναφορικά με το πού ήθελαν να ζήσουν, χωρίς να περιορίζονται από διπλωματικές λεπτότητες. Ένα νέο μεσσιανικό κίνημα Εβραίων, που θα γινόταν το Γκους Εμουνίμ («Στρατόπεδο των Πιστών») το 1974, θα έφερνε χιλιάδες Εβραίους στη Δυτική Όχθη και στη Λωρίδα της Γάζας. Το σύνθημά τους ήταν: «Η γη του Ισραήλ για το λαό του Ισραήλ, σύμφωνα με την Τορά του Ισραήλ».
Οι Γκους Εμουνίμ εγκαταστάθηκαν ακριβώς στα μέρη που το σχέδιο Αλλόν θα παραχωρούσε στην Ιορδανία. Χρησιμοποίησαν έναν «βιβλικό χάρτη» — ο οποίος έδειχνε τις πιο πυκνοκατοικημένες παλαιστινιακές περιοχές της Δυτικής Όχθης ως στόχους του εποικισμού τους. Επιδίωξαν να καταστήσουν τους εβραϊκούς οικισμούς τετελεσμένο γεγονός, και η κυβέρνηση τους άφησε να το κάνουν.
Όλοι αυτοί οι εποικισμοί ήταν και είναι παράνομοι σύμφωνα με τις συμβάσεις του διεθνούς δικαίου, και κυρίως τη Σύμβαση της Γενεύης. Σύμφωνα με την Τέταρτη Σύμβαση της Γενεύης, τα κράτη δεν επιτρέπεται να μεταφέρουν πολίτες τους στην κατεχόμενη περιοχή και δεν επιτρέπεται να παίρνουν τη γη των κατεχομένων δια της βίας. Όταν οργανώσεις ανθρωπίνων δικαιωμάτων προσπάθησαν να αμφισβητήσουν τους οικισμούς στα πρώτα τους στάδια, το Ανώτατο Δικαστήριο του Ισραήλ ενέκρινε τους οικισμούς υποστηρίζοντας ότι ήταν προσωρινοί και μόνο για λόγους άμυνας και εθνικής ασφάλειας. Αργότερα το ίδιο Ανώτατο Δικαστήριο νομιμοποίησε τη μετατροπή αυτών των «στρατιωτικών» φυλακίων σε πολιτικούς οικισμούς. Ως εκ τούτου, το Ισραήλ ισχυρίζεται πως είναι στο απυρόβλητο· όμως το διεθνές δίκαιο δεν έχει αλλάξει.
Οι νέοι οικισμοί στη Λωρίδα της Γάζας ξεκίνησαν ήδη από το 1966. Υπό την πρωθυπουργία του Γιτζάκ Ράμπιν (Yitzhak Rabin), κατά την πρώτη του θητεία μεταξύ 1974-1977, το Εργατικό Κόμμα ενθάρρυνε επίσης την εγκατάσταση Εβραίων στη Λωρίδα της Γάζας, δημιουργώντας αυτό που θα γινόταν το Γκους Κάτιφ, μια πυκνή συγκέντρωση εβραϊκών οικισμών στη Λωρίδα.
Η Λωρίδα της Γάζας ήταν μια επινόηση των Ισραηλινών το 1948, οι οποίοι αντιμετώπιζαν ένα φαινομενικά δυσεπίλυτο πρόβλημα προσφύγων. Αλλά παρά τις προσπάθειες του Αλλόν και άλλων οραματιστών του Μεγάλου Ισραήλ, μετά το 1967 η ισραηλινή κυβέρνηση κατάφερε να εγκαταστήσει εκεί μόνο μερικές χιλιάδες. Πολλοί περισσότεροι εγκαταστάθηκαν στη Χερσόνησο του Σινά που κατέλαβε το Ισραήλ, οδηγώντας το Ισραήλ να χτίσει εκεί δύο νέες πόλεις. Οι κάτοικοί τους επρόκειτο να εκδιωχθούν μετά το 1979, όταν το Ισραήλ σύναψε ειρήνη με την Αίγυπτο.
Οι προσπάθειες εξεβραϊσμού δεν περιορίστηκαν στη Δυτική Όχθη και τη Λωρίδα της Γάζας υπό την κυβέρνηση των Εργατικών. Οι μισοί Παλαιστίνιοι πολίτες στο Ισραήλ ζούσαν στην περιοχή της Γαλιλαίας και αποτελούσαν το ήμισυ του πληθυσμού της επικράτειας. Το Ισραήλ ήθελε να μεταστρέψει δραματικά τη δημογραφική ισορροπία ώστε οι Εβραίοι να βρεθούν στη θέση της πλειοψηφίας. Ενώ είχαν γίνει σποραδικές προσπάθειες από το 1948, το 1976, η κυβέρνηση των Εργατικών πρωτοστάτησε στο σχέδιο «Ιουδαιοποίησης της Γαλιλαίας». Δήμευσε αραβικά εδάφη και έχτισε νέες στρατιωτικές βάσεις και νέους εβραϊκούς οικισμούς.
Η παλαιστινιακή κοινότητα της Γαλιλαίας δεν είχε ψευδαισθήσεις ως προς το τι συνέβαινε. Προκειμένου να διαμαρτυρηθούν για τη συνεχιζόμενη κλοπή της γης τους, ανακοίνωσαν ημέρα απεργίας τον Μάρτιο του 1976. Το Ισραήλ αντέδρασε αδίστακτα, σκοτώνοντας έξι Παλαιστίνιους πολίτες. Η ημέρα αυτή έγινε η «Ημέρα της Γης», που τιμάται κάθε χρόνο από τους Παλαιστίνιους στο Ισραήλ και στα κατεχόμενα εδάφη.
Διεθνής ασυλία για την κατοχή
Αμέσως μετά τον Πόλεμο των Έξι Ημερών, οι ΗΠΑ ανέλαβαν την ευθύνη για τις προσπάθειες «επίλυσης» της σύγκρουσης. Πριν από το 1967, οι ΗΠΑ είχαν μείνει μακριά από κάθε διπλωματική προσπάθεια για την μεταβολή της πραγματικότητας στο έδαφος της ιστορικής Παλαιστίνης, θεωρώντας ότι δεν ήταν δική τους αρμοδιότητα.
Στην πραγματικότητα, μέχρι τη δολοφονία του προέδρου Τζων Φ. Κέννεντι τον Νοέμβριο του 1963, οι αμερικανικές διπλωματικές παρεμβάσεις για το θέμα, στις σπάνιες περιπτώσεις που γίνονταν, δεν συντονίζονταν με το Ισραήλ, και κατά καιρούς, παρ’ όλο που η αμερικανική κυβέρνηση ισχυριζόταν πως υποστήριζε γενικά το Ισραήλ, οι θέσεις της Αμερικής συγκρούονταν με τις ενέργειες και τις επιθυμίες του Ισραήλ. Μέχρι το 1963, η αμερικανική κυβέρνηση εξακολουθούσε να υποστηρίζει το δικαίωμα επιστροφής των Παλαιστινίων προσφύγων, δεν ενθουσιάστηκε με την ισραηλινή εκτροπή του ποταμού Ιορδάνη και κατά καιρούς καταδίκαζε τις υπερβολικές ισραηλινές επιχειρήσεις αντιποίνων σε κυρίαρχα εδάφη της Ιορδανίας και της Συρίας εναντίον του παλαιστινιακού αντάρτικου κινήματος. Οι ΗΠΑ αρνήθηκαν επίσης να βοηθήσουν το Ισραήλ ν’ αποκτήσει πυρηνική τεχνολογία· το Ισραήλ έπρεπε να στραφεί στη Γαλλία γι’ αυτήν τη χάρη.
Ωστόσο, το 1963 ιδρύθηκε η ΑΙΡΑΚ (American Israel Public Affairs Committee), μια τρομερή ομάδα πίεσης (lobby) υπέρ του Ισραήλ. Δημιούργησε έναν εκτεταμένο πολιτικό μηχανισμό που εξασφάλισε ότι η μεγάλη πλειονότητα των Αμερικανών πολιτικών θα παρείχε στο Ισραήλ άνευ όρων υποστήριξη. Έτσι, ακόμη και αν η κυβέρνηση δεν ένιωθε άνετα με τις πολιτικές του Ισραήλ, αυτό δεν θα μεταφραζόταν ποτέ σε οιαδήποτε ουσιαστική δράση.
Η τελική άκαρπη καταδίκη από τις ΗΠΑ ήρθε μετά το τέλος του Πολέμου των Έξι Ημερών, όταν το Ισραήλ προσάρτησε επισήμως την Ανατολική Ιερουσαλήμ. Ακόμη και το 1949, οι ΗΠΑ είχαν συμπλεύσει με άλλες χώρες στην καταδίκη της ισραηλινής απόφασης να καταστήσει τη Δυτική Ιερουσαλήμ πρωτεύουσά του, παραβιάζοντας ως εκ τούτου τους όρους του ψηφίσματος του ΟΗΕ για το διαμελισμό που προέβλεπε ότι η Ιερουσαλήμ θα ήταν μια διεθνής πόλη. Κι έτσι, μέχρι την προεδρία του Ντόναλντ Τραμπ, η πρεσβεία των ΗΠΑ βρισκόταν στο Τελ Αβίβ και όχι στην Ιερουσαλήμ.
Αλλά μετά τον πόλεμο του 1967 οι ΗΠΑ υιοθέτησαν μια διαφορετική στρατηγική που εξακολουθεί να καθορίζει τις προτεραιότητές τους μέχρι σήμερα. Η στρατηγική βασίστηκε στην άποψη ότι η σύγκρουση είχε ξεκινήσει το 1967, ότι δεν έφταιγε το Ισραήλ, και ότι θα ήταν γενναιόδωρο εκ μέρους του Ισραήλ να παραχωρήσει κάποια εδάφη χάριν της ειρήνης. Βάση αυτής της στρατηγικής ήταν το Ψήφισμα 242 του Συμβουλίου Ασφαλείας του ΟΗΕ ως απάντηση στον πόλεμο του 1967. Μία εκδοχή του Ψηφίσματος 242 καλούσε το Ισραήλ να αποσυρθεί απ’ όλα τα κατεχόμενα εδάφη και να αναγνωρίσει την εδαφική ακεραιότητα των γειτόνων του ως προϋπόθεση για την ειρήνη. Επέμενε, δηλαδή, ότι αυτό που εξελισσόταν γοργά σε τυπική συμπεριφορά του Ισραήλ, σήμαινε απλώς αποχώρηση απ’ ορισμένα εδάφη.
Τα Ηνωμένα Έθνη θα επαναλάμβαναν την ίδια αρχή και μετά τον Πόλεμο του Γιομ Κιπούρ τον Οκτώβριο του 1973, κατά τον οποίο η Αίγυπτος και η Συρία επιτέθηκαν στο Ισραήλ με στόχο να κερδίσουν τα κατεχόμενα υψίπεδα του Γκολάν. Το Ισραήλ απέκρουσε την επίθεση με τη βοήθεια των ΗΠΑ, οδηγώντας σε μία μακρά εκεχειρία που θα κατέληγε τελικά σε μια συνθήκη ειρήνης μεταξύ Ισραήλ και Αιγύπτου. Το Ψήφισμα 338 του Συμβουλίου Ασφαλείας του ΟΗΕ ζητούσε την εφαρμογή του Ψηφίσματος 242 και προσποιήθηκε ότι ασχολείται με τα δικαιώματα των Παλαιστινίων προσφύγων, τόσο από το 1948 όσο και από το 1967.
Πριν από τον Πόλεμο του Γιομ Κιπούρ, αυτή η αμερικανική στρατηγική, που πήγαζε από το Ψήφισμα 242 του ΟΗΕ, είχε επίσης υποστηριχθεί από την Ευρωπαϊκή Οικονομική Κοινότητα. Οι ΗΠΑ δεν την εφάρμοσαν με ενιαίο και συνεπή τρόπο· κυμαινόταν ανάλογα με την προσωπικότητα του εκάστοτε προέδρου. Προφανώς, ένας Ομπάμα εξέπεμπε διαφορετικό τόνο από ό,τι ένας Τραμπ.
Κατά την περίοδο διακυβέρνησης του Ρίτσαρντ Νίξον (1969-1974), οι ΗΠΑ είχαν συμμετάσχει στις πρώτες προσπάθειες να προωθηθεί μια λύση με βάση το Ψήφισμα 242. Ως υπουργός Εξωτερικών, ο Γουίλιαμ Ρότζερς (William Rogers) προσπάθησε να υλοποιήσει το ομώνυμο Σχέδιο Ρότζερς για την ειρήνη, που συνεπαγόταν την αποχώρηση του Ισραήλ από τα αιγυπτιακά εδάφη και τη διαρκή ειρήνη μεταξύ Ισραήλ και Αιγύπτου. Αγνόησε το ζήτημα της Παλαιστίνης. Υπερφαλαγγίστηκε, όμως, από τον σύμβουλο εθνικής ασφάλειας του Νίξον, τον Χένρι Κίσινγκερ, ο οποίος αργότερα θα αναλάμβανε τη θέση του Ρότζερς ως Υπουργός Εξωτερικών.
Η προσπάθεια αυτή απέτυχε, μια αποτυχία που οδήγησε στον πόλεμο του Γιομ Κιπούρ το 1973.
Υπήρξε μια εναλλακτική προσπάθεια που υποστηρίχθηκε στον ΟΗΕ από αραβικές και αφρικανικές χώρες, οι οποίες πρότειναν μια πολύ διαφορετική προσέγγιση του προβλήματος στην ιστορική Παλαιστίνη. Οι πρόσφατα αποαποικιοποιημένες χώρες, ιδίως από την Αφρική, ενώθηκαν για να βοηθήσουν τους μαύρους στη Νότια Αφρική στον αγώνα τους κατά του καθεστώτος του απαρτχάιντ. Θεωρούσαν ότι το Ισραήλ ήταν επίσης ένα κράτος απαρτχάιντ στο οποίο έπρεπε να αντισταθούν με τον ίδιο τρόπο. Στα μάτια τους, το Αφρικανικό Εθνικό Κογκρέσο (ΑΝΟ) και η Οργάνωση για την Απελευθέρωση της Παλαιστίνης (PLO, που ιδρύθηκε το 1964 ως φορέας-ομπρέλα όλων των παλαιστινιακών ομάδων αντίστασης) ήταν αμφότερα νόμιμα αντιαποικιοκρατικά κινήματα. Το 1975, αυτά τα κράτη-μέλη κατάφεραν να περάσουν ένα ψήφισμα στη Γενική Συνέλευση του ΟΗΕ που ανέφερε ότι ο Σιωνισμός «είναι μια μορφή ρατσισμού και φυλετικών διακρίσεων». Το ψήφισμα αυτό θα ίσχυε μέχρι το 1991, όταν ένα νέο ψήφισμα, με πρωτεργάτες τις ΗΠΑ, το ανακάλεσε. Αποτελούσε μέρος του διπλωματικού μετώπου στη διττή στρατηγική της PLO για την απελευθέρωση της Παλαιστίνης, παράλληλα με τον ένοπλο αγώνα.
Η προθυμία της PLO να ξεκινήσει διαπραγματεύσεις εξασφάλισε ευρύτερη νομιμοποίηση για την οργάνωση σε όλη την Ευρώπη. Αντιπροσωπείες της PLO άνοιξαν σε όλο τον κόσμο. Δεν εγκατέλειψε, ωστόσο, τον ανταρτοπόλεμο, μερικές φορές εις βάρος της. Μία από τις επιχειρήσεις της που επανέδρασε καταστροφικά ήταν η απαγωγή της ισραηλινής αντιπροσωπείας στους Ολυμπιακούς Αγώνες του Μονάχου το 1972, που πραγματοποιήθηκε από τη μαχητική οργάνωση Μαύρος Σεπτέμβρης. Έντεκα ισραηλινά μέλη της αποστολής έχασαν τη ζωή τους σε μιαν αποτυχημένη προσπάθεια διάσωσής τους από τη γερμανική αστυνομία. Το Ισραήλ ανταπέδωσε με τη δολοφονία ηγετών της PLO στην Ευρώπη και τον αραβικό κόσμο σε μια περίοδο είκοσι ετών, μέσω αυτού που ονόμασε «Επιχείρηση Οργή του Θεού».
Έξι χρόνια αργότερα, η Φατάχ ανέλαβε μία άλλη επιχείρηση: κατέλαβε ένα λεωφορείο που κατευθυνόταν από τη Χάιφα προς το Τελ Αβίβ, σκοτώνοντας τριάντα επτά πολίτες. Αυτή τη φορά το Ισραήλ απάντησε με την κατοχή του νοτίου Λιβάνου, βάσης της PLO από το 1970. Θέλε να καταστρέψει όλες τις υποδομές της PLO εκεί. Μέχρι το 1970 τα κεντρικά γραφεία και οι κύριες δυνάμεις της PLO ήταν συγκεντρωμένα στους παλαιστινιακούς προσφυγικούς καταυλισμούς στην Ιορδανία. Αλλά οι Χασεμίτες ηγεμόνες ένιωθαν να απειλούνται από την PLO και τις ομάδες που την απάρτιζαν, οι οποίες χρησιμοποιούσαν το ιορδανικό έδαφος ως βάση για να εξαπολύουν επιθέσεις στο ισραηλινό έδαφος. Τον Σεπτέμβριο του 1970, οι Ιορδανοί αποφάσισαν να δράσουν κατά της παρουσίας της PLO στην χώρα τους και άρχισαν μια ανελέητη στρατιωτική εκστρατεία εναντίον της, με κορυφαία συνέπεια τη μεταφορά του αρχηγείου της PLO στη Βηρυτό και τον νότιο Λίβανο. Στον νότιο Λίβανο, εθελοντές από πολλά μέρη του κόσμου εντάχθηκαν στις παλαιστινιακές ομάδες για την εκπαίδευση ανταρτών. Μέχρι το 1978, το Ισραήλ δεν ήταν διόλου ευχαριστημένο με το γεγονός ότι οι αντίπαλοί του είχαν οκτώ χρόνια εκπαίδευσης ανταρτών στο ενεργητικό τους κι έτσι ξεκίνησε την Επιχείρηση Λιτάνι, που πήρε το όνομά της από τον ποταμό που βρίσκεται τριάντα χιλιόμετρα από τα σύνορα Ισραήλ-Λιβάνου.
Το Ισραήλ κατέλαβε τον νότιο Λίβανο μέχρι τον ποταμό Λιτάνι κι επενέβη άμεσα στον εμφύλιο πόλεμο του Λιβάνου, που μαινόταν από το 1975. Στο Λίβανο, σουνιτικές μουσουλμανικές πολιτοφυλακές, αριστερές ομάδες, δεξιοί Μαρωνίτες Χριστιανοί γνωστοί ως Φαλαγγίτες και μια σιιτική μαχητική ομάδα με την ονομασία Αμάλ (ο πρόδρομος της Χεζμπολάχ) μάχονταν για τον έλεγχο της χώρας. Η PLO και η Συρία είχαν ήδη πάρει θέση. Στη διάταξη των δυνάμεων που προέκυψε, η PLO και οι Μαρωνίτες Φαλαγγίτες βρίσκονταν σε αντίπαλα στρατόπεδα. Όταν το Ισραήλ αποφάσισε να εισβάλει στον νότιο Λίβανο, συμμάχησε με τον μαρωνιτικό στρατό του νοτίου Λιβάνου, υπό τη διοίκηση του ταγματάρχη Χαντάντ, με στρατιώτες που προέρχονταν από τις μαρωνιτικές και σιιτικές κοινότητες του νοτίου Λιβάνου.
Ο στρατός του νοτίου Λιβάνου διοικούσε στην πράξη το νότιο τμήμα του Λιβάνου για λογαριασμό του Ισραήλ, αντικαθιστώντας την PLO ως ένοπλη δύναμη εκεί. Βέβαια, η PLO συνέχισε τον αγώνα της και, μέχρι το 1981, τα σύνορα μεταξύ Λιβάνου και Ισραήλ έγιναν επανειλημμένα πεδίο μάχης. Παρ’ όλ’ αυτά, με αμερικανική διαμεσολάβηση, συμφωνήθηκε εκεχειρία και από τις δύο πλευρές στις αρχές του 1982. Ωστόσο δεν κράτησε πολύ. Μέσα σε λίγους μήνες το Ισραήλ θα παραβίαζε τους όρους της.
Ο πόλεμος του Σαρόν κατά των Παλαιστινίων, 1982-1985
Αυτή η υποτροπή σε πόλεμο οφείλεται στις αποφάσεις ενός φιλόδοξου νέου Υπουργού Άμυνας, του Αριέλ Σαρόν, που διορίστηκε από τη δεξιά κυβέρνηση του Μεναχέμ Μπέγκιν (1977-1983). Ήταν αποφασισμένος να προσαρτήσει τόσο τη Δυτική Όχθη όσο και τη Λωρίδα της Γάζας, επισήμως ή όχι. Αυτή δεν ήταν η πρώτη του επαφή με τους Παλαιστίνιους, όπως είδαμε. Το 1953 ήταν επικεφαλής της Μονάδας 101 η οποία διέπραξε την περιβόητη σφαγή της Κίμπια. Ως γενικός διοικητής των νοτίων περιοχών του Ισραήλ, διεξήγαγε μιαν ανελέητη εκστρατεία καταστολής στη Γάζα κατά των Παλαιστινίων που συμμετείχαν σε αντιστασιακές δραστηριότητες μεταξύ 1965 και 1970.
Αν και η σταδιοδρομία του άνθισε σε περιοχές που συνήθως συνδέονται με το Εργατικό Κόμμα του Ισραήλ, το 1977 βοήθησε τον Μεναχέμ Μπέγκιν να ιδρύσει ένα σημαντικό δεξιό πολιτικό κόμμα, το Λικούντ (Likud), που υποστήριζε τη δημιουργία ενός Μεγάλου Ισραήλ, δηλαδή την προσάρτηση της Δυτικής Όχθης και της Λωρίδας της Γάζας.
Ακόμα και πριν γίνει Υπουργός Άμυνας, ήταν ο κινητήρας πίσω από την επέκταση των εβραϊκών οικισμών στη Δυτική Όχθη στις προηγούμενες κυβερνητικές του θέσεις. Όταν ανέλαβε το υπουργείο Άμυνας, αντικατέστησε τη στρατιωτική διοίκηση με μια πολιτική διοίκηση η οποία επιβλήθηκε στη Δυτική Όχθη και τη Λωρίδα της Γάζας το 1981. Η πολιτική διοίκηση βρισκόταν στα χέρια του Ισραήλ ως οιονεί κυβέρνηση των κατεχομένων εδαφών· οδήγησε το Ισραήλ ένα βήμα πιο μπροστά στην πορεία προς την προσάρτηση. Στην πράξη, έκανε τη ζωή των Παλαιστινίων ακόμη πιο άθλια, προσθέτοντας στην ταπείνωση της στρατιωτικής καταπίεσης την ταλαιπωρία από μια εχθρική γραφειοκρατία. Ως Παλαιστίνιος στη Δυτική Όχθη ή στη Λωρίδα της Γάζας, δεν μπορούσες να μετακινηθείς, να εργαστείς, να πας στο πανεπιστήμιο ή σε νοσοκομείο χωρίς να λάβεις τις απαραίτητες άδειες από την πολιτική διοίκηση.
Οι άδειες αυτές εξετάζονταν στα σημεία ελέγχου. Αυτά έγιναν η πληγή της καθημερινής ύπαρξης των Παλαιστινίων. Ο εκφοβισμός, η κακοποίηση και καταδίωξη Παλαιστινίων έγινε κανονικότητα. Η ισραηλινή υπηρεσία ασφαλείας χρησιμοποιούσε τα σημεία ελέγχου για να πιέζει τους Παλαιστίνιους να συνεργαστούν ως πληροφοριοδότες, απειλώντας τους με άρνηση των αδειών που χρειάζονταν.
Η υπό κατοχή τοπική παλαιστινιακή ηγεσία απάντησε το 1978 με τη δημιουργία μιας εθνικής επιτροπής, της Λάτζνατ αλ-Ταουχίντ (η «επιτροπή καθοδήγησης» στα αραβικά). Επιδίωξε μη βίαια μέσα για τον τερματισμό της κατοχής, αλλά οι ηγέτες της συνελήφθησαν από τον ισραηλινό στρατό και δέχθηκαν επιθέσεις από Εβραίους εποίκους.
Αλλά ούτε αυτό ήταν αρκετό για τον Σαρόν. Πρώτα προσπάθησε να δημιουργήσει μια εναλλακτική παλαιστινιακή ηγεσία, την αποκαλούμενη «Ένωση των Χωριών», η οποία θα ήταν πιστή στο Ισραήλ, πράγμα που ωστόσο δεν είχε επιτυχία. Η ηγεσία στη Δυτική Όχθη και τη Λωρίδα της Γάζας εκείνη την εποχή ήταν πιστή στην PLO ως τον μόνο εκπρόσωπο του παλαιστινιακού λαού που ήταν πρόθυμος να συζητήσει μια λύση δύο κρατών και απαιτούσε την επιστροφή των προσφύγων.
Το αρχηγείο της PLO εκείνο τον καιρό βρισκόταν στο Λίβανο. Παρά την ισραηλινή κατοχή του νοτίου Λιβάνου το 1978, εξακολουθούσε να ασκεί ισχυρή επιρροή στην πολιτική των Παλαιστινίων όπου κι αν βρίσκονταν.
Ο Σαρόν πίστευε ότι δεν ήταν σε θέση να εγκαταστήσει μια εναλλακτική παλαιστινιακή ηγεσία λόγω της επιρροής της PLO. Έψαχνε ένα πρόσχημα όχι μόνο για να καταστρέψει την PLO στο Λίβανο αλλά και για να εγκαταστήσει μια φιλοϊσραηλινή κυβέρνηση στον ίδιο τον Λίβανο. Η ευκαιρία προέκυψε στις 4 Ιουνίου 1982, όταν η ομάδα Αμπού Νιντάλ, η οποία δεν συνδεόταν με την PLO, επιχείρησε να δολοφονήσει τον Ισραηλινό πρέσβη Σλόμο Άργκοφ (Shlomo Argov), στο Λονδίνο. Δύο ημέρες αργότερα το Ισραήλ ξεκινούσε αυτό που ονόμασε «Επιχείρηση Ειρήνη για τη Γαλιλαία», γνωστή και ως Πρώτος Πόλεμος του Λιβάνου. Ήταν το κόλπο του Σαρόν για να δώσει τέλος στην παλαιστινιακή αντίσταση. Αλλά απέτυχε.
Ο ισραηλινός στρατός κατάφερε να καταλάβει μεγάλο μέρος του Λιβάνου, περιλαμβανομένης της πρωτεύουσας Βηρυτού. Σε αυτό βοηθήθηκε από τους Φαλαγγίτες, τη δεξιά παραστρατιωτική οργάνωση των Μαρωνιτών, που ήλπιζαν ότι ο Σαρόν θα τους βοηθούσε ν’ αποκτήσουν περισσότερη εξουσία στο Λίβανο. Και με τη βοήθεια του Ισραήλ, ένας πρόεδρος από την ομάδα τους, ο Μπασίρ Τζεμαγιέλ (Bashir Gemayel), εξελέγη για ένα μικρό χρονικό διάστημα, βάσει μιας πλατφόρμας ειρήνης με το Ισραήλ. Αυτή η συμμαχία επέτρεψε επίσης στους Φαλαγγίτες να σφαγιάσουν χιλιάδες Παλαιστίνιους σε δύο προσφυγικούς καταυλισμούς, τη Σάμπρα και τη Σατίλα, τον Σεπτέμβριο του 1982 (Sabra and Shatila massacre).
Ο ισραηλινός στρατός επέβαλε πολιορκία στη Βηρυτό και την βομβάρδιζε αδιάκοπα. Υπό την ηγεσία του Γιάσερ Αραφάτ, η PLO υποχώρησε και συμφώνησε να μεταφέρει την έδρα της στην Τύνιδα. Έφυγαν από το Λίβανο το Σεπτέμβριο του 1982. Ο ισραηλινός στρατός αποσύρθηκε από τη Βηρυτό στο νότιο τμήμα του Λιβάνου.
Εκεί και τότε ξεκίνησε ένας νέος αντιστασιακός αγώνας κατά της ισραηλινής κατοχής του νοτίου Λιβάνου, με επικεφαλής μια νέα σιιτική ομάδα, τη Χεζμπολάχ. Μετά από έναν μακρύ ανταρτοπόλεμο, το 2000, η Χεζμπολάχ ανάγκασε τον ισραηλινό στρατό να αποχωρήσει εντελώς από τον Λίβανο.
Η αποδυνάμωση της PLO, μετά την απομάκρυνσή της στην Τύνιδα, επηρέασε την ικανότητά της να συνεχίζει τον αγώνα για την απελευθέρωση της Παλαιστίνης. Σε μια προσπάθεια να εκμεταλλευθεί στο έπακρον τις αντίξοες συνθήκες, η PLO αποφάσισε να συνεργαστεί στενά με την Ιορδανία –παρά την αναξιοπιστία του βασιλείου– και να συμμετάσχει στην αμερικανική ειρηνευτική προσπάθεια. Αλλά δεν υπήρχε καμία προθυμία από την ισραηλινή πλευρά να καταλήξει σε συμφωνία για το μέλλον των κατεχομένων εδαφών είτε με την Ιορδανία είτε με την PLO.

Ανάμεσα στις δύο Ιντιφάντα. 1987-2000
Μέχρι το 1957, οι κάτοικοι των κατεχομένων εδαφών είχαν αγανακτήσει μετά από είκοσι χρόνια αναγκαστικών εκτοπίσεων, συλλήψεων, μακροχρόνιων και ανεξήγητων κρατήσεων και κακοποιήσεων που είχαν γίνει ρουτίνα. Δεν ήταν διατεθειμένοι να περιμένουν μια τιθασευμένη ΠΟΑ να τους οδηγήσει στον απελευθερωτικό τους αγώνα. Τον Δεκέμβριο του 1957, μετά τη σύγκρουση ενός ισραηλινού φορτηγού με ένα πολιτικό αυτοκίνητο στη Γάζα, ξέσπασε η Πρώτη Ιντιφάντα («εξέγερση» στα αραβικά). Ήταν κυρίως ένα μη βίαιο κίνημα διαμαρτυρίας, κατά το οποίο οι Παλαιστίνιοι κατάφεραν να ελέγξουν χωριά και γειτονιές και να τις διοικήσουν στη βάση της αλληλεγγύης και της αυτο-βιωσιμότητας για ένα σύντομο χρονικό διάστημα. Ο ισραηλινός στρατός αντέδρασε χρησιμοποιώντας όλη του τη δύναμη. Ως γνωστόν, ο τότε υπουργός Άμυνας Γιτζάκ Ράμπιν (Yitzhak Rabin) διέταξε τους στρατιώτες να «σπάσουν τα κόκαλα» των διαδηλωτών. Υπήρξαν εκτεταμένες διαδηλώσεις αλληλεγγύης στην Ιντιφάντα από τους Παλαιστίνιους στο εσωτερικό του Ισραήλ.
Η εξέγερση συνεχίστηκε ως το 1993. Το Ισραήλ σκότωσε πάνω από χίλιους Παλαιστίνιους, κράτησε ανθρώπους χωρίς δίκη και εφάρμοσε μέτρα συλλογικής τιμωρίας: κατεδαφίσεις σπιτιών, απαγορεύσεις κυκλοφορίας, κλείσιμο σχολείων και απελάσεις.
Η κατάσταση έγινε κάπως πιο περίπλοκη στις αρχές της δεκαετίας του 1990 μετά την εισβολή του Σαντάμ Χουσεΐν στο Κουβέιτ. Ο πρόεδρος της ΠΟΑ Γιάσερ Αραφάτ αποφάσισε να υποστηρίξει τον Σαντάμ ενώ το μεγαλύτερο μέρος του αραβικού κόσμου καταδίκασε την εισβολή. Η ΠΟΑ απομονώθηκε περαιτέρω στη διεθνή σκηνή ως συνέπεια αυτής της απόφασης. Έχασε επίσης την σημαντικότερη υποστήριξη που απολάμβανε από κάποια υπερδύναμη όλες αυτές τις δεκαετίες: η ΕΣΣΔ κατέρρευσε, αφήνοντας τη Ρωσία σε εσωτερική κρίση.
Όμως, ο πρώτος Πόλεμος του Κόλπου είχε και μια αισιόδοξη πτυχή. Οι ΗΠΑ απάντησαν στην εισβολή στο Κουβέιτ σχηματίζοντας έναν διεθνή στρατιωτικό συνασπισμό για να αναγκάσουν τον ιρακινό στρατό να αποσυρθεί από το Κουβέιτ. Οι αραβικές χώρες συμφώνησαν να συμμετάσχουν υπό τον όρο ότι οι ΗΠΑ θα συγκαλούσαν μια διεθνή διάσκεψη που θα αναζητούσε λύση στο Παλαιστινιακό ζήτημα.
Οι Παλαιστίνιοι ήταν πιο αισιόδοξοι για την εν λόγω διάσκεψη από ό,τι για τις προηγούμενες προσπάθειες επειδή αυτή τη φορά θα συμμετείχαν στις διαπραγματεύσεις για το μέλλον της Παλαιστίνης. Ήδη από τα τέλη της δεκαετίας του 1980, πριν από την εισβολή στο Κουβέιτ, οι ΗΠΑ ήταν πρόθυμες να ξεκινήσουν απευθείας διαπραγματεύσεις με την ΠΟΑ στην Τύνιδα, διαισθανόμενες ότι η οργάνωση και ο ηγέτης της επιθυμούσαν πολύ να αποτελέσουν μέρος μιας ειρηνευτικής διαδικασίας. Γνώριζαν ότι ο Αραφάτ ήταν διατεθειμένος να αναγνωρίσει το Ισραήλ και να αποκηρύξει τον ένοπλο αγώνα ή, όπως το χαρακτήριζαν οι ΗΠΑ και το Ισραήλ, την τρομοκρατία. Εκείνο που δεν μπορούσαν να προβλέψουν οι Αμερικανοί ήταν ότι ακόμη και τέτοια οραματικά βήματα δεν θα έπειθαν το Ισραήλ να σταματήσει τον εποικισμό της Δυτικής Όχθης και της Μεγάλης Ιερουσαλήμ. Ούτε το Ισραήλ ήταν πρόθυμο να ξεκινήσει σοβαρές διαπραγματεύσεις για μια λύση δύο κρατών. Είτε ήταν το Λικούντ είτε οι Εργατικοί στην εξουσία, η ισραηλινή κυβέρνηση δεν είχε καμία διάθεση να εγκαταλείψει τα εδάφη που κέρδισε στους πολέμους του 1948 και του 1967. Το Ισραήλ είχε ουσιαστικά καταλάβει όλη την ιστορική Παλαιστίνη και είχε απομακρύνει εκατομμύρια Παλαιστίνιους από τα σπίτια τους. Για τις διαδοχικές ισραηλινές κυβερνήσεις, αυτό ήταν το κύριο επίτευγμα του εβραϊκού κράτους.
Η διάσκεψη της Μαδρίτης, 1991
Έτσι, παρακινούμενες από τη διαλλακτική στάση της ΠΟΑ, οι ΗΠΑ και η ΕΣΣΔ, στις τελευταίες ημέρες της, συγκάλεσαν την ειρηνευτική διάσκεψη στα τέλη Οκτωβρίου 1991 στη Μαδρίτη.
Οι ΗΠΑ ανάγκασαν το Ισραήλ να συμμετάσχει σε αυτή τη διάσκεψη· αυτού του είδους η πίεση ήταν ένα από τα χαρακτηριστικά της νέας αμερικανικής προσέγγισης. Είχε απέναντί της τον αδιάλλακτο πρωθυπουργό Γιτζάκ Σαμίρ (Yitzhak Shamir), επικεφαλή μιας κυβέρνησης Λικούντ ύστερα από τη διάλυση της κυβέρνησης ενότητας του Ισραήλ (1984-1988). Το Ισραήλ συμφώνησε να συμμετάσχει μόνο εάν η ΠΟΑ δεν ήταν επισήμως παρούσα. Αξίζει να σταθούμε στον παραλογισμό εδώ - το Ισραήλ θα συμμετείχε μόνο υπό την προϋπόθεση ότι δεν θα χρειαζόταν να διαπραγματευτεί με τους Παλαιστίνιους. Επιτεύχθηκε ένας συμβιβασμός: δύο παλαιστινιακές αντιπροσωπείες έφτασαν στη Μαδρίτη. Η μία ήταν από τη Δυτική Όχθη και τη Λωρίδα της Γάζας και αποτελούσε μέρος της επίσημης ιορδανικής αντιπροσωπείας. Η άλλη αντιπροσωπεία δεν είχε επίσημο ρόλο· προερχόταν από την Τύνιδα κι εκπροσωπούσε την ΠΟΑ.
Τα μέλη της πρώτης αντιπροσωπείας προετοιμάστηκαν σχολαστικά για το συνέδριο. Επικεφαλής τους ήταν άτομα όπως ο Χαϊντάρ Αμπντούλ Σάφι (Haidar Abdul Shafi) από τη Λωρίδα της Γάζας, ο Φαϊζάλ Χουσεΐνί (Faisal Husseini) από την Ιερουσαλήμ και η Χανάν Ασράουι (Hanan Ashrawi) από τη Ραμάλα. Πίσω τους υπήρχε η σκληρή δουλειά ομάδων Παλαιστινίων εμπειρογνωμόνων (των Ταουάκιμ) που δούλευαν στο Orient House (Οίκος της Ανατολής) στην Ιερουσαλήμ σχεδιάζοντας την υποδομή για ένα ανεξάρτητο παλαιστινιακό κράτος στη Δυτική Όχθη και τη Λωρίδα της Γάζας.
Το Orient House ανήκε στην πιο αξιόλογη οικογένεια της Ιερουσαλήμ, τους Χουσεΐνί. Μετά τον Πόλεμο των Έξι Ημερών το 1967 έγινε το άτυπο αρχηγείο του παλαιστινιακού εθνικού κινήματος και αποτέλεσε αντικείμενο τακτικής καταστολής από την ισραηλινή κυβέρνηση. Το 1985 έκλεισε εντελώς. Αλλά η οικογένεια Χουσεΐνί συνέχισε να υποστηρίζει το παλαιστινιακό εθνικό κίνημα και να συγκαλεί αυτές τις ομάδες. Τα σχέδιά τους έθεταν τα πολιτικά και κοινωνικά θεμέλια για μια πραγματική λύση δύο κρατών. Αν οι Ισραηλινοί ήταν έτοιμοι να συμβιβαστούν τότε, τα δύο κράτη μπορεί να είχαν αναπτυχθεί ως εφικτή λύση.
Αλλά οι ιδέες των Παλαιστινίων αντιπροσώπων απορρίφθηκαν πλήρως από τους Ισραηλινούς, ακόμη και αν το αμερικανικό υπουργείο Εξωτερικών τις βρήκε εντυπωσιακές. Δεν ήταν μόνο οι Ισραηλινοί που απέρριψαν το έργο των παλαιστινιακών ομάδων με έδρα την Ιερουσαλήμ. Η ηγεσία της ΠΟΑ στην Τύνιδα αισθάνθηκε ότι έχανε την εξουσία να είναι ο μοναδικός πολιτικός εκπρόσωπος των Παλαιστινίων. Ως εκ τούτου, το Ισραήλ και η ΠΟΑ προχώρησαν παρασκηνιακά σε συνομιλίες μεταξύ τους. Η ειρηνευτική διάσκεψη της Μαδρίτης κατέληξε σε πλήρη αποτυχία. Κυριάρχησε ένα παράδειγμα «επίλυσης της σύγκρουσης» που αγνοούσε τις πραγματικές αιτίες της σύγκρουσης. Εμβληματικό αυτού ήταν η απόφαση να αναβληθεί επ’ αόριστον η συζήτηση για το καθεστώς της Ιερουσαλήμ και το δικαίωμα επιστροφής των προσφύγων: δύο κρίσιμα σημεία αντιπαράθεσης.
Η Συμφωνία του Όσλο Ι, 1993
Το 1992, το Εργατικό Κόμμα επέστρεψε στην εξουσία του Ισραήλ, υπό την ηγεσία του Γιτζάκ Ράμπιν. Η Παλαιστίνη δεν αποτελούσε αρχικά προτεραιότητα για τον Ράμπιν· τον ενδιέφερε περισσότερο η ειρήνη με τη Συρία. Πίστευε ότι αυτό θα μπορούσε να ανοίξει αργότερα τον δρόμο για ειρήνη με τους Παλαιστίνιους.
Η αιώνια νέμεσή του, ο Υπουργός Εξωτερικών Σιμόν Πέρες, με τη βοήθεια του αναπληρωτή του Γιόσι Μπεϊλίν, προτίμησε να δοκιμάσει πρώτα την παλαιστινιακή οδό. Έκαναν τη σωστή εκτίμηση ότι η ΠΟΑ στην Τύνιδα δεν είχε την ισχύ της παλαιστινιακής ηγεσίας που έδρευε στο Orient House και ήταν πολύ πιο πρόθυμη να κάνει παραχωρήσεις. Έτσι ο Πέρες άρχισε απευθείας διαπραγματεύσεις με την ΠΟΑ στην Τύνιδα, εν αγνοία του πρωθυπουργού.
Το Εργατικό Κόμμα στο Ισραήλ είχε καλές σχέσεις συνεργασίας με το Εργατικό Κόμμα και τα συνδικάτα στη Νορβηγία, όπως και η ΠΟΑ. Έτσι, η Fafo, ένα μη κερδοσκοπικό ινστιτούτο που είχε ιδρυθεί αρχικά από τη Νορβηγική Συνομοσπονδία των Συνδικάτων, ήταν μια φυσική επιλογή για τον ρόλο διαμεσολαβητή.
Το παρελθόν και η φιλοσοφία της Fafo ταίριαζαν πολύ καλά στους Ισραηλινούς. Βασιζόταν στις τρέχουσες θεωρίες περί διαχείρισης συγκρούσεων στις δυτικές κοινωνικές επιστήμες. Για να το πούμε απλά, εξέταζε τις συγκρούσεις με όρους των ανισορροπιών ισχύος κι εξεύρεσης του ποιο είναι το ισχυρότερο μέρος. Στη σύγκρουση Ισραήλ-Παλαιστίνης, αυτό ήταν αυτονόητα το Ισραήλ. Ο ρόλος του διαμεσολαβητή ήταν να πάρει την καλύτερη προσφορά από το ισχυρότερο μέρος κι εν συνεχεία να πιέσει την ασθενέστερη πλευρά να την αποδεχθεί. Σε ένα τέτοιο πλαίσιο, φυσικά, τα αιτήματα του ασθενέστερου μέρους δεν μετρούν καθόλου. Ο ρόλος του είναι απλώς να δέχεται ό,τι κόκαλα του πετάει το ισχυρότερο μέρος. Η υπόθεση που διέπει τέτοιες «διαπραγματεύσεις» είναι ότι αυτό που προσφέρεται είναι αρκετά καλύτερο από την ισχύουσα πραγματικότητα, οπότε το ασθενέστερο μέρος πρέπει να είναι έτοιμο να το αποδεχθεί, ανεξαρτήτως του πόσο υπολείπεται από εκείνο που πράγματι θέλει.
Στην ουσία, αυτό ήταν το οδηγητικό πλαίσιο για τη Συμφωνία του Όσλο Ι που υπογράφτηκε τη 13η Σεπτεμβρίου 1993 στον χλοοτάπητα του Λευκού Οίκου. Μια αποδυναμωμένη ΠΟΑ, στερημένη πλέον από την πρώην ΕΣΣΔ, καταδικασμένη σε κάποιες αραβικές χώρες λόγω της υποστήριξης του Αραφάτ στην ιρακινή εισβολή κι έχοντας επίγνωση της ανόδου μιας εναλλακτικής παλαιστινιακής ηγεσίας στα κατεχόμενα εδάφη, συμφώνησε, στα χαρτιά, να αποδεχθεί την ισραηλινή υπαγόρευση.
Οι Ισραηλινοί ήταν πρόθυμοι να εγκαταλείψουν τον άμεσο έλεγχο του 40% περίπου της Δυτικής Όχθης και να επιτρέψουν σε έναν νέο φορέα που δημιουργήθηκε με τη Συμφωνία του Όσλο Ι, την Παλαιστινιακή Αρχή, να διαχειρίζεται τις εσωτερικές υποθέσεις των Παλαιστινίων. Αλλά θα έπρεπε να συμφωνήσει αυτή να συνεργάζεται με τον ισραηλινό στρατό και τις μυστικές υπηρεσίες για την παρακολούθηση και την καταστολή κάθε αντίστασης στην κατοχή. Η παλαιά ΠΟΑ μεταμορφώθηκε στη νέα Παλαιστινιακή Αρχή (ΠΑ) και ο ηγέτης της ΠΟΑ, που εξακολουθούσε να είναι ο Γιάσερ Αραφάτ, έγινε πρόεδρος της ΠΑ. Η Συμφωνία προέβλεπε επίσης έναν νέο θεσμό, το Παλαιστινιακό Νομοθετικό Συμβούλιο, ως το κοινοβούλιο της ΠΑ. Αυτό θα λειτουργούσε παράλληλα με το Παλαιστινιακό Εθνικό Συμβούλιο - το κύριο όργανο λήψης αποφάσεων της ΠΟΑ. Η διγλωσσία της ΠΟΑ, που λειτουργούσε πίσω από την πλάτη του μεγαλύτερου μέρους της αντίστασης, εμπόδιζε την ανάπτυξη μιας ξεκάθαρης, ενιαίας παλαιστινιακής στρατηγικής. Μερικά πρόσωπα-κλειδιά και οργανώσεις της αντίστασης, που αποτελούσαν μέρος της ΠΟΑ, απέρριψαν τη Συμφωνία του Όσλο Ι και αρνήθηκαν να συμμετάσχουν στην ΠΑ. Ενδιαφέρον παρουσιάζει το γεγονός ότι αριστερές ομάδες αποδέχθηκαν τη συμμετοχή. Αυτό ήταν ένα σημαντικό σημείο καμπής για την παλαιστινιακή αντίσταση, η οποία μέχρι τότε κυριαρχούνταν από μια εν πολλοίς κοσμική, αριστερή ηγεσία. Πολιτικές ισλαμιστικές ομάδες, όπως η Χαμάς και η Παλαιστινιακή Ισλαμική Τζιχάντ, δεν προσχώρησαν στην ΠΑ και αρνήθηκαν να οργανωθούν υπό τη σημαία της ΠΟΑ. Δεν αποδέχθηκαν τη Συμφωνία του Όσλο Ι. Το αντιστασιακό κίνημα ήταν συνεπώς ξεκάθαρα διχασμένο.
Σήμερα, βέβαια, στα μάτια πολλών δυτικών, η Χαμάς ειδικότερα είναι πρακτικά συνώνυμη με την παλαιστινιακή αντίσταση. Πρέπει να εξετάσουμε την προέλευσή της προκειμένου να εξηγήσουμε πώς έφτασε σε αυτό το σημείο. Χαμάς είναι ακρωνύμιο στα αραβικά για την «Ισλαμική Αντίσταση» (Χαράκατ αλ-Μουκάουαμα αλ-Ισλαμίγια). Προέκυψε από το παλαιστινιακό παράρτημα της Μουσουλμανικής Αδελφότητας, που ιδρύθηκε στην Αίγυπτο το 1928. Το κίνημα αυτό γεννήθηκε ως αντίδραση σε δύο σημαντικές εξελίξεις του μεσοπολέμου: μια αίσθηση ότι οι δυτικές δυνάμεις συνέχιζαν να ασκούν υπερβολική πολιτιστική και οικονομική επιρροή και την αποτυχία των κοσμικών εθνικών κινημάτων να προσφέρουν πραγματική ανεξαρτησία και να αντιμετωπίσουν τα πάγια προβλήματα της φτώχειας, της ανεργίας και της άθλιας στέγασης. Ο Χασάν αλ-Μπάνα (Hassan al-Banna), ένας χαρισματικός δάσκαλος, έπεισε τους εργαζόμενους ότι ο καλύτερος τρόπος για την αντιμετώπιση αυτών των ζητημάτων ήταν η ισλαμική αναγέννηση. Στην Αίγυπτο, η Αδελφότητα επικεντρώθηκε αρχικά στην παροχή κοινωνικών υπηρεσιών, όπως σχολική εκπαίδευση και υγειονομική περίθαλψη. Αλλά για πολλούς από τους οπαδούς της μετατράπηκε σε ένα πολιτικό όραμα για ένα ισλαμικό κράτος που θα εφάρμοζε τον νόμο της Σαρία. Αυτό θα ήταν αντίδοτο στα δυτικά κρατικά μοντέλα που έμοιαζαν να αφήνουν πάρα πολλούς ανθρώπους πεινασμένους και άνεργους.
Το παράρτημα της Μουσουλμανικής Αδελφότητας στη Λωρίδα της Γάζας περιελάμβανε επίσης αμφότερες τις τάσεις: εκείνους που αναζητούσαν την αλληλεγγύη στην ευσέβειά τους κι εκείνους οι οποίοι πίστευαν πώς η απελευθέρωση της Παλαιστίνης θα μπορούσε να κερδηθεί μόνο με ισλαμικούς όρους.
Μετά την ισραηλινή κατοχή της Γάζας και της Δυτικής Όχθης, οι ισραηλινές αρχές είχαν θετική στάση απέναντι στη Μουσουλμανική Αδελφότητα. Πίστευαν ότι θα μπορούσε να βάλει σφήνα μεταξύ των Παλαιστινίων και ως εκ τούτου να αποδυναμώσει το κοσμικό κίνημα της Φατάχ, που τότε προσπαθούσε ενεργά να απελευθερώσει τα κατεχόμενα εδάφη και την Παλαιστίνη γενικότερα. Έτσι της επέτρεψαν να αποκτήσει επιρροή στη Λωρίδα της Γάζας.
Τον Δεκέμβριο του 1987, λίγο μετά το ξέσπασμα της Πρώτης Ιντιφάντα, η Μουσουλμανική Αδελφότητα πήρε την απόφαση να δημιουργήσει μια ένοπλη πτέρυγα: αυτήν που σήμερα όλοι γνωρίζουμε ως Χαμάς. Ο ηγέτης της, ο σείχης Αχμάντ Γιασίν (Sheikh Ahmed Yassin), κάλεσε ανοιχτά για την ίδρυση ενός ισλαμικού κράτους στην Παλαιστίνη και για αγώνα κατά του Ισραήλ - αρχές οι οποίες εμφανίστηκαν στο καταστατικό της Χαμάς το 1988. Ωστόσο, για το Ισραήλ, η Χαμάς εξακολουθούσε να αποτελεί ένα χρήσιμο αντίβαρο απέναντι στις κοσμικές και αριστερές δυνάμεις του αντιστασιακού κινήματος. Η ιστορία της μυστικής υποστήριξης του Ισραήλ έρχεται σε πλήρη αντίθεση με τις θεατρικές δηλώσεις του σήμερα ότι η Χαμάς δεν είναι καλύτερη από τον ISIS.
Η Παλαιστινιακή Ισλαμική Τζιχάντ γεννήθηκε επίσης από το κίνημα της Μουσουλμανικής Αδελφότητας, αλλά ιδρύθηκε νωρίτερα - το 1981 - εμπνεόμενη από την Ισλαμική Επανάσταση στο Ιράν. Σήμερα παραμένει στενά συνδεδεμένη με την Ισλαμική Δημοκρατία του Ιράν.
Και τα δύο κινήματα είχαν μια στρατιωτική και μια πολιτική πτέρυγα. Πολλές χώρες της Δύσης θεωρούν επίσημα και τα δύο ως τρομοκρατικές οργανώσεις. Αλλά παρά τις καταδίκες της Δύσης, παραμένουν μέρος του αντιαποικιοκρατικού παλαιστινιακού απελευθερωτικού κινήματος.
Όσλο ΙΙ: ένα νέο είδος κατοχής
Τον Σεπτέμβριο του 1995, οι ασαφείς αρχές της Συμφωνίας του Όσλο μεταφράστηκαν σε μια πιο λεπτομερή συμφωνία, τη Συμφωνία του Όσλο ΙΙ.
Υπογράφηκε στην Τάμπα, κοντά στα σύνορα Ισραήλ και Αιγύπτου, και μεταδόθηκε ζωντανά για όλους τους ενδιαφερόμενους τηλεθεατές. Έτσι, εκατομμύρια άνθρωποι είδαν τη στιγμή που ο Αραφάτ κυριολεκτικά πιέστηκε από τον Αιγύπτιο πρόεδρο να υπογράψει τη Συμφωνία. Είχε κάθε λόγο να είναι διστακτικός, όπως θα δούμε.
Οι Ισραηλινοί άφησαν να εννοηθεί, παρότι αρνήθηκαν να δεσμευτούν ρητά, ότι η παλαιστινιακή περιοχή που θα διοικούνταν αυτόνομα σύμφωνα με τις Συμφωνίες του Όσλο θα μπορούσε να γίνει κράτος. Αλλά ήταν σαφές ότι όποια μορφή κι αν έπαιρνε, δεν θα μπορούσε να λειτουργήσει χωρίς τη συνεργασία και τον υπέρτατο έλεγχο του Ισραήλ. Η επικράτεια που παραχωρήθηκε στους Παλαιστίνιους με τη Συμφωνία του Όσλο ΙΙ ορίστηκε ως Περιοχή Α. Περιελάμβανε τα πλέον πυκνοκατοικημένα τμήματα της Δυτικής Όχθης, αλλά δεν αποτελούσε περισσότερο από το 18% του συνόλου της Δυτικής Όχθης.
Δύο άλλες περιοχές ορίστηκαν από το Όσλο: η Περιοχή Β, όπου το Ισραήλ και η Παλαιστινιακή Αρχή θα μοιράζονταν τυπικά την εξουσία, αλλά το Ισραήλ θ’ ασκούσε φυσικά την αποφασιστική διοίκηση· και η Περιοχή Γ, όπου βρίσκονταν οι περισσότεροι ισραηλινοί εβραϊκοί οικισμοί. Η πρόσβαση των Παλαιστινίων στην Περιοχή Γ θα ήταν περιορισμένη. Η Λωρίδα της Γάζας παρέμενε απροσδιόριστη, αλλά διοικούνταν κατά τρόπο παρόμοιο με την Περιοχή Β.
Στους Παλαιστίνιους προσφέρθηκε η Ραμάλα ως πρωτεύουσά τους και δεν υπήρξε καμία πραγματική συζήτηση για το πρόβλημα των Παλαιστινίων προσφύγων. Το Ισραήλ έδωσε κάποιες αόριστες υποσχέσεις να συζητήσει την Ιερουσαλήμ και τους οικισμούς στο μέλλον, σαν ανταμοιβή για την «καλή συμπεριφορά» των Παλαιστινίων.
Αρχικά, τουλάχιστον από τη σκοπιά της ΟΑΠ, αυτό φάνηκε αρκετά δίκαιο. Στους ηγέτες της, περιλαμβανομένου του Αραφάτ, επιτράπηκε να επιστρέψουν στην Παλαιστίνη και να ιδρύσουν παλαιστινιακούς θεσμούς οι οποίοι θ’ αποτελούσαν τη βάση ενός μελλοντικού παλαιστινιακού κράτους. Είναι επίσης πιθανόν ότι ορισμένοι απ’ αυτούς, περιλαμβανομένου του Αραφάτ, ήλπιζαν να συνεχίσουν τον αγώνα για την απελευθέρωση εκ των έσω.
Μέχρι το Νοέμβριο του 1995, η παλαιστινιακή ηγεσία και πολλοί απλοί Παλαιστίνιοι αποδέχονταν το Όσλο ΙΙ σαν μια καλή αρχή — και σαν κάτι που θα μπορούσε να βελτιωθεί αργότερα. Αλλά οι εξελίξεις επί του πεδίου σήμαναν ότι δεν επρόκειτο να γίνει καμία περαιτέρω παραχώρηση προς τους Παλαιστίνιους. Σε τελική ανάλυση, το Όσλο ΙΙ δημιουργούσε μια πραγματικότητα στα κατεχόμενα εδάφη που ήταν πολύ χειρότερη από ό,τι είχε προηγηθεί.
Τα άλυτα ζητήματα σχετικά με τους οικισμούς οδήγησαν σε πρωτοφανή βία εκ μέρους των Εβραίων εποίκων. Οι παλαιστινιακές παρατάξεις της αντίστασης που αντιτάχθηκαν συνολικά στο Όσλο απάντησαν με επιθέσεις εναντίον πολιτικών στόχων, περιλαμβανομένων ισραηλινών λεωφορείων κι εμπορικών κέντρων. Με τη σειρά του, ο ισραηλινός στρατός τιμωρούσε συλλογικά τον παλαιστινιακό πληθυσμό. Το Όσλο έμοιαζε να πυροδοτεί νέους κύκλους βίας — δεν φαινόταν να φέρνει ειρήνη.
Επιπλέον, οι δεξιοί στο Ισραήλ αντιτάχθηκαν σθεναρά στις συμφωνίες του Όσλο και δεν ήθελαν να γίνει καμία παραχώρηση στους Παλαιστίνιους. Τον Νοέμβριο του 1995, μόλις δύο μήνες μετά την υπογραφή του Όσλο ΙΙ, δολοφονήθηκε ο Ισραηλινός πρωθυπουργός Γιτζάκ Ράμπιν. Τώρα, το σύνολο της ισραηλινής πολιτικής κινήθηκε ταχύτατα προς τα δεξιά.
Ο φυσικός διάδοχος του Ράμπιν στο Εργατικό Κόμμα, ο Σιμόν Πέρες, δεν μπόρεσε να κερδίσει τις εκλογές που ακολούθησαν. Μια ωμή τρομοκρατική επίθεση από έναν ακροδεξιό Εβραίο πολύ απλά δεν αρκούσε για να αποτρέψει τη μετατόπιση του Ισραήλ προς τα δεξιά.
Κι έτσι ο Μπένιαμιν Νετανιάχου, ο ηγέτης του δεξιού Λικούντ, κέρδισε την πρώτη του εκλογή ως Πρωθυπουργός του Ισραήλ. Θα ήταν μία από τις πολλές. Ορκίστηκε να τιμήσει τις Συμφωνίες του Όσλο, αλλά στην πράξη η κυβέρνησή του εφάρμοζε όλο και πιο καταπιεστικά μέτρα κατά των Παλαιστινίων. Εκατοντάδες σημεία ελέγχου κατασκευάστηκαν μεταξύ των περιοχών Α, Β και Γ, μεταξύ του βορρά και του νότου της Λωρίδας της Γάζας και μεταξύ των κατεχόμενων εδαφών και του Ισραήλ.
Όπως είδαμε, αυτά τα σημεία ελέγχου ήταν ο τόπος του καθημερινού εξευτελισμού των Παλαιστινίων. Οι ισραηλινές δυνάμεις δεν είχαν κανέναν ενδοιασμό να παραβιάζουν κατάφωρα τα βασικά δικαιώματα των Παλαιστινίων και να κακοποιούν πολίτες χωρίς κανέναν λόγο. Σε περιόδους αυξημένων εντάσεων, οργανώσεις ανθρωπίνων δικαιωμάτων ανέφεραν μητέρες που αναγκάστηκαν να γεννήσουν κοντά στα σημεία ελέγχου, αδυνατώντας να φτάσουν σε νοσοκομείο, και ασθενείς που πέθαιναν για τον ίδιον λόγο. Η φυσιολογική ζωή κατέστη αδύνατη: το αν θα έφτανες στο σχολείο, στη δουλειά σου ή στο σπίτι σου για να φας εξαρτιόταν από τις ιδιοτροπίες των στρατιωτών στο σημείο ελέγχου εκείνη την ημέρα. Το 1996, η κυβέρνηση Νετανιάχου έχτισε έναν συρμάτινο φράχτη γύρω από τη Λωρίδα της Γάζας. Τώρα έμοιαζε περισσότερο με φυλακή παρά με οτιδήποτε άλλο.
Επιπλέον, η νέα κυβέρνηση του Λικούντ ενέτεινε την εβραιοποίηση της ευρύτερης περιοχής της Ιερουσαλήμ, επιτρέποντας ανοιχτά στους Εβραίους εποίκους να εκδιώκουν τους Παλαιστίνιους. Επινόησε προφάσεις για να αναγκάσει τους Παλαιστίνιους της Ιερουσαλήμ να μετακινηθούν στη Δυτική Όχθη και όρισε συγκεκριμένες συνοικίες της Ιερουσαλήμ που αρχικά δεν αποτελούσαν μέρος της Περιοχής Γ ως «χωριά της Δυτικής Όχθης», καθιστώντας τες έτσι μέρος της Περιοχής Γ.
Οποιαδήποτε αντίσταση αντιμετωπίστηκε με βάναυση συλλογική τιμωρία. Στις αρχές της θητείας του Νετανιάχου, αφού το Ισραήλ κατασκεύασε σήραγγες κατά μήκος του Δυτικού Τείχους στην Ιερουσαλήμ, ξέσπασαν μαζικές παλαιστινιακές διαμαρτυρίες τόσο στη Δυτική Όχθη όσο και στη Λωρίδα της Γάζας. Στη διάρκεια των διαδηλώσεων, πενήντα εννέα Παλαιστίνιοι σκοτώθηκαν. Οι Αμερικανοί, αντιλαμβανόμενοι ότι η κατάσταση έφτανε σε σημείο κρίσης, επιχείρησαν να επανεκκινήσουν την «ειρηνευτική διαδικασία». Το 1998 προσπάθησαν να συμφιλιώσουν τον Νετανιάχου με τον Αραφάτ.
Στο Μέρυλαντ, το 1998, ο Αραφάτ και ο Νετανιάχου υπέγραψαν το Μνημόνιο του Ποταμού Ουάι — μια συμφωνία που δεν θα εφαρμοζόταν ποτέ. Ήταν εντελώς αποκομμένη από την πραγματικότητα. Η συμφωνία προέβλεπε ότι σε αντάλλαγμα για τη μετάθεση ενός μικρού τμήματος της Περιοχής Γ και ενός ακόμη μικρότερου τμήματος της Περιοχής Β στην Περιοχή Α, οι Παλαιστίνιοι θα εγκατέλειπαν κάθε αντίσταση στην κατοχή. Το Ισραήλ θεώρησε ότι ακόμη κι αυτό ήταν υπερβολικά γενναιόδωρο. Η Περιοχή Γ, υπό άμεση ισραηλινή κυριαρχία, αποτελούσε τότε περισσότερο από το 70% της Δυτικής Όχθης. Το ίδιο εξακολουθεί ν’ αποτελεί και σήμερα.
Μια πιο περιορισμένη συμφωνία, επίσης μη υλοποιημένη, υπογράφτηκε αναφορικά με το μέλλον της πόλης της Χεβρώνας, της εμπορικής πρωτεύουσας της Δυτικής Όχθης. Για να καταλάβουμε γιατί η Χεβρώνα ήταν τόσο επίμαχη, θα πρέπει να ανατρέξουμε πίσω στις δύο αντίπαλες ιδεολογίες που οδηγούσαν τον εβραϊκό εποικισμό της Δυτικής Όχθης, ιδίως τους μεσσιανικούς Σιωνιστές του Γκους Εμουνίμ.
Όπως είδαμε, υπήρχαν δύο χάρτες για τον εβραϊκό εποικισμό της Δυτικής Όχθης. Ο ένας, που προτάθηκε από το Εργατικό Κόμμα, απέφευγε την εγκατάσταση σε περιοχές οι οποίες κατοικούνταν πυκνά από Παλαιστίνιους, ενώ ο άλλος, που ετοιμάστηκε από το νέο μεσσιανικό κίνημα, το Γκους Εμουνίμ, είχε ως στόχο την εγκατάσταση στις πλέον πυκνοκατοικημένες παλαιστινιακές περιοχές — επειδή ήταν τόποι σημαντικοί στην Παλαιά Διαθήκη. Στη Χεβρώνα οι δύο χάρτες λειτουργούσαν παράλληλα. Δίπλα στη Χεβρώνα, η κυβέρνηση των Εργατικών έχτισε μια νέα πόλη, την Κίριατ Άρμπα, που φιλοξενούσε μεταξύ άλλων πολλούς μαθητές του ραβίνου Μέιρ Καχάνε, ενός Αμερικανοεβραίου που κέρδισε δημοτικότητα χάρη στο κάλεσμά του να μεταφερθούν όλοι οι Παλαιστίνιοι έξω από το Ισραήλ και τα κατεχόμενα εδάφη. Στην παλιά πόλη της Χεβρώνας εγκαταστάθηκε μια μεσσιανική ομάδα. Με τη βοήθεια ζηλωτών από το Κίριατ Άρμπα, επέκτειναν την παρουσία τους στην καρδιά της Χεβρώνας. Μετακινήθηκαν σε νέες γειτονιές μέσω μιας απροκάλυπτης πολιτικής ωμής επιθετικότητας και βίας ενώ ο στρατός έκανε τα στραβά μάτια. Αυτό οδήγησε στη σχεδόν πλήρη απο-αραβοποίηση της παλιάς πόλης. Μόνο μια μικρή ομάδα θαρραλέων Παλαιστινίων είχε απομείνει, υποκείμενη σε διαρκή κακοποίηση από τους εποίκους. Η διεθνής κοινότητα θορυβήθηκε από τη ραγδαία επιδείνωση της πόλης και προσπάθησε να μεσολαβήσει για μια νέα συμφωνία.
Τον Ιανουάριο του 1997, ο ΟΗΕ υποχρέωσε το Ισραήλ και την Παλαιστίνη να υπογράψουν το Πρωτόκολλο σχετικά με την Αναδιάταξη στη Χεβρώνα. Αλλά η συμφωνία δεν επικυρώθηκε ποτέ. Χώριζε τη Χεβρώνα σε δύο περιοχές: Η1, μια παλαιστινιακή περιοχή που κάλυπτε το 80% της πόλης, και Η2, το εβραϊκό τμήμα. Ωστόσο, υπήρχαν επίσης Παλαιστίνιοι στην Η2. Η συμφωνία υποσχόταν την προστασία αυτών των Παλαιστινίων από μια μη στρατιωτική διεθνή δύναμη που θα παρακολουθούσε την κατάσταση. Η δύναμη αυτή λειτούργησε μόνο για ένα μικρό χρονικό διάστημα· αργότερα το Ισραήλ την ανάγκασε να εγκαταλείψει τη Χεβρώνα. Οι Παλαιστίνιοι έμειναν ανυπεράσπιστοι απέναντι σε μια συντονισμένη εκστρατεία εκφοβισμού και παρενόχλησης που συνεχίζεται μέχρι σήμερα. Η παλιά πόλη μοιάζει με εγκαταλελειμμένη εμπόλεμη ζώνη.
Τι έκανε η καινούργια Παλαιστινιακή Αρχή εκείνη την εποχή; Θεωρητικά, είχε στη διάθεσή της μια ένοπλη αστυνομική δύναμη, αλλά ποτέ δεν μπόρεσε να παρέμβει αποτελεσματικά. Από την πλευρά της, επιδίωκε να μετατραπεί σε κανονική κυβέρνηση, σχεδιάζοντας να προβαίνει κατά διαστήματα σε εκλογές και να εδραιώσει πραγματικούς κρατικούς θεσμούς. Αλλά οι ταραχές στη Χεβρώνα και αλλού αποκάλυψαν τη θεμελιώδη αδυναμία της. Η κυβέρνηση της Παλαιστινιακής Αρχής δεν ήταν ποτέ πλήρως δημοκρατική, ούτε άμοιρη αξιοσημείωτης διαφθοράς. Το μέλλον των Παλαιστινίων εξαρτιόταν επομένως από το Ισραήλ. Κι εξαρτιόταν επίσης από την ικανότητά τους να αντιστέκονται στις πιο βίαιες πολιτικές του Ισραήλ.
Το 1999 ο Βενιαμίν Νετανιάχου έχασε την υποψηφιότητά του για μια δεύτερη θητεία ως πρωθυπουργός. Το Εργατικό Κόμμα, υπό την ηγεσία του Εχούντ Μπάρακ (Έχουντ Μπάρακ), επέστρεψε στην κυβέρνηση.

Η δεύτερη Ιντιφάντα, 2000
Όταν ο Εχούντ Μπάρακ ανέλαβε το πρωθυπουργικό αξίωμα, το μόνο που ήθελε ήταν να ολοκληρώσει επιτυχώς τις συμφωνίες του Όσλο. Ήταν τυχερός: ο απερχόμενος πρόεδρος των ΗΠΑ Μπιλ Κλίντον (Bill Clinton) ήθελε απεγνωσμένα να τον θυμούνται για κάτι άλλο εκτός από το ερωτικό του σκάνδαλο με τη γραμματέα του Μόνικα Λεβίνσκι.
Υπό την πίεση του Κλίντον και του Μπάρακ, ο Γιάσερ Αραφάτ αναγκάστηκε να συμμετάσχει σε μια καλοκαιρινή σύνοδο κορυφής το 2000 στο Καμπ Ντέιβιντ, το εξοχικό καταφύγιο του Αμερικανού προέδρου. Ήταν μια πολύ περίεργη υπόθεση. Μετά από επτά χρόνια αποτυχίας να μεταφραστούν οι Συμφωνίες του Όσλο σε πραγματική ειρήνη, ο Κλίντον και ο Μπάρακ προσπάθησαν να το κάνουν μέσα σε δύο εβδομάδες. Ήθελαν να κερδίσουν κάποια εύσημα στην πατρίδα τους. Ο Αραφάτ ήξερε ότι αν αρνιόταν να συμμετάσχει θα καταδικαζόταν ως πολεμοκάπηλος.
Στη σύνοδο κορυφής, ο Αραφάτ προσπάθησε να παρακάμψει την επιθυμία των ΗΠΑ και του Ισραήλ να περιγράψουν την προτεινόμενη συμφωνία ως τελική διευθέτηση. Πρότεινε ότι η συμφωνία θα ήταν προσωρινή, οπότε θα μπορούσε να επιστρέψει στην Παλαιστίνη με τα καλά νέα των λιγότερων σημείων ελέγχου, των λιγότερων οικισμών και του ανοίγματος της ισραηλινής πλευράς σε διαπραγμάτευση για τα πιο ακανθώδη ζητήματα της Ιερουσαλήμ, του δικαιώματος επιστροφής των προσφύγων κι ενός παλαιστινιακού κράτους στο μέλλον. Ο Μπάρακ και ο Κλίντον δεν το δέχτηκαν. Ζήτησαν από τον Αραφάτ να αποκαλέσει τη συμφωνία οριστική. Δηλαδή, του είπαν να μην αποδεχθεί κανένα πραγματικό παλαιστινιακό κράτος, καμία αλλαγή στο καθεστώς της Ιερουσαλήμ και καμία πραγματική λύση στο προσφυγικό πρόβλημα. Όπως είπε εκ των υστέρων ένας από τους Παλαιστίνιους διαπραγματευτές, «η μεγαλύτερη διαστρέβλωση είναι ότι ο Μπάρακ προσέφερε οτιδήποτε». Ο Αραφάτ αρνήθηκε. Όπως είχε προβλέψει, καταγγέλθηκε αμέσως ως πολεμοκάπηλος.
Λίγες μόνο εβδομάδες μετά την επιστροφή του Αραφάτ στην Παλαιστίνη, ο ηγέτης της ισραηλινής αντιπολίτευσης, ο Αριέλ Σαρόν, πραγματοποίησε μια προκλητική επίσκεψη στο Χαράμ αλ-Σάριφ, τον ιερό τόπο των Μουσουλμάνων, γνωρίζοντας πολύ καλά ότι θα υποκινούσε ταραχές. Οι απογοητευμένοι Παλαιστίνιοι του πέταξαν πέτρες καθώς κατέβαινε από το βουνό. Στη συνέχεια έριξε λάδι στη φωτιά δηλώνοντας: «Το Όρος του Ναού είναι ακόμα στα χέρια μας». Οι φθίνουσες ελπίδες ότι με τις Συμφωνίες του Όσλο θα αποδοθεί δικαιοσύνη και οι σκόπιμες προκλήσεις του Σαρόν πυροδότησαν τη Δεύτερη Ιντιφάντα.
Σε αντίθεση με την Πρώτη Ιντιφάντα, αυτή ήταν μια πολύ πιο στρατιωτικοποιημένη εξέγερση που επεκτάθηκε στο ίδιο το Ισραήλ. Δεκατρείς Παλαιστίνιοι πολίτες του Ισραήλ, που διαμαρτυρήθηκαν σκοτώθηκαν από τον ισραηλινό στρατό και την αστυνομία. Οι ισλαμιστικές ομάδες αντίστασης ξεκίνησαν μια νέα εκστρατεία βομβιστικών επιθέσεων αυτοκτονίας εντός του Ισραήλ. Η πιο θανατηφόρα διαπράχθηκε από τη Χαμάς: η βομβιστική επίθεση στο ξενοδοχείο Park Hotel στη Νετάνια την ώρα που οι Εβραίοι γιόρταζαν το Πάσχα. Τριάντα άνθρωποι έχασαν τη ζωή τους και περισσότεροι από 140 τραυματίστηκαν.
Το Ισραήλ απάντησε με την Επιχείρηση «Αμυντική Ασπίδα», με την οποία ουσιαστικά ανακατέλαβε τη Δυτική Όχθη και τμήματα της Λωρίδας της Γάζας. Η επιχείρηση ήταν πολύ πιο βίαια από το συνηθισμένο καθεστώς των συλλογικών τιμωριών. Ορισμένοι καλά δικτυωμένοι Ισραηλινοί δημοσιογράφοι ισχυρίζονται ότι αυτό έγινε για να αντισταθμιστεί η ταπεινωτική αποχώρηση του Ισραήλ από τον Λίβανο υπό την πίεση της Χεζμπολάχ το καλοκαίρι του ίδιου έτους.
Το Ισραήλ αξιοποίησε την πολεμική του αεροπορία για να βομβαρδίσει πόλεις, κατέσφαξε ανθρώπους στους προσφυγικούς καταυλισμούς της Τζενίν και επέβαλε πολιορκία στον Αραφάτ στο κυβερνητικό του κτήριο σε ένα συγκρότημα γνωστό ως Μουκάταα, πρώην έδρα του στρατιωτικού διοικητή στη Ραμάλα. Διατήρησαν αυτή την εκστρατεία καταστολής αμείωτη επί χρόνια. Μόνον όταν ο Αραφάτ αρρώστησε σοβαρά –υπάρχουν ισχυρές υποψίες ότι δηλητηριάστηκε από τους Ισραηλινούς– και τελικά πέθανε τον Νοέμβριο του 2004, το Ισραήλ αποκλιμάκωσε κάπως.
Ο Αραφάτ αντικαταστάθηκε από τον Μαχμούντ Αμπάς (Mahmoud Abbas), που ήταν ο αναπληρωτής του. Ο Αμπάς γνώριζε καλά την ισραηλινή μεταχείριση του προκατόχου του και υιοθέτησε μία πιο μετριοπαθή προσέγγιση. Ενίσχυσε τον συντονισμό της Παλαιστινιακής Αρχής με τις ισραηλινές υπηρεσίες ασφαλείας και εγκατέλειψε εντελώς τον ένοπλο αγώνα ως μέσον αντίστασης στην κατοχή.
Αρχικά αυτό απέδωσε καρπούς. Οι ξένες χρηματοδοτήσεις επέστρεψαν για έργα ανοικοδόμησης και για την παιδεία και την πρόνοια, φτάνοντας στα υπουργικά γραφεία της ΠΑ ή περνώντας από τα χέρια τοπικών ΜΚΟ, υπό την προϋπόθεση ότι δεν έρχονταν σε αντίθεση με τη νέα προσέγγιση. Η Παλαιστινιακή Αρχή επέτρεψε σε ΜΚΟ οι οποίες ήταν επικριτικές στις πολιτικές της να συνεχίσουν να εργάζονται — άλλωστε ήθελε να φανεί αξιοσέβαστη στα δυτικά μάτια. Ήταν, μολαταύτα, αδίστακτη στη στοχοποίηση των πολιτικών ακτιβιστών, ιδίως εκείνων οι οποίοι ανήκαν στις τάξεις της Χαμάς και της Παλαιστινιακής Ισλαμικής Τζιχάντ. Αυτοί όχι μόνο αντιτάχθηκαν στην ΠΑ, αλλά επέμεναν στον ανταρτοπόλεμο κατά της κατοχής.

Το Ισραήλ, και η Παλαιστίνη στον 21ο αιώνα
Καθώς η βία αποκλιμακωνόταν, δύο διαδικασίες εκτυλίσσονταν ταυτόχρονα. Στο έδαφος, το Ισραήλ επέμενε να σταθεροποιεί τον έλεγχό του σε όλη την ιστορική Παλαιστίνη (Δυτική Όχθη, Λωρίδα της Γάζας και το ίδιο το Ισραήλ). Εν τω μεταξύ, οι ΗΠΑ προσπαθούσαν άκαρπα να δώσουν νέα πνοή στην «ειρηνευτική διαδικασία», η οποία είχε εξελιχθεί σε κακόγουστο αστείο.
Η δημιουργία του κράτους απαρτχάιντ
Στα χρόνια που ακολούθησαν τη δεύτερη Ιντιφάντα, το Ισραήλ ενέτεινε την εβραιοποίηση της Δυτικής Όχθης και της περιοχής της Ιερουσαλήμ. Επίσης, στέρησε περαιτέρω δικαιώματα των Παλαιστινίων πολιτών του Ισραήλ. Η Κνεσέτ, το ισραηλινό κοινοβούλιο, ψήφισε ένα νέο κύμα νομοθεσίας, περιλαμβανομένου του διαβόητου νόμου για την ιθαγένεια και την είσοδο στο Ισραήλ, το 2003. Αυτός απαγόρευε στους κατοίκους της Δυτικής Όχθης και της Γάζας να λαμβάνουν αυτομάτως την ιθαγένεια ή την άδεια παραμονής μέσω γάμου με ισραηλινό πολίτη, πράγμα που σημαίνει ότι οι ισραηλινοί πολίτες Παλαιστίνιοι θα μπορούσαν να βρεθούν σε αδυναμία να συναντηθούν με τους/τις συζύγους τους. Αυτή η σωρεία νομοθετημάτων επρόκειτο να κορυφωθεί με τον Θεμελιώδη Νόμο του Εβραϊκού Έθνους-Κράτους το 2018, ο οποίος υποβάθμιζε την αραβική γλώσσα από γλώσσα του κράτους σε γλώσσα που απλώς προστατεύεται με «ειδικό καθεστώς», διεκδικούσε την Ιερουσαλήμ ως πρωτεύουσα του Ισραήλ και προωθούσε την επέκταση των οικισμών. Έδινε προτεραιότητα στους μετανάστες Εβραίους όσον αφορά τα δικαιώματα ιθαγένειας.
Ο δρόμος προς το 2018 ήταν στρωμένος με πολλούς νόμους που εισήγαν διακρίσεις. Το 2011, η κυβέρνηση ψήφισε το νόμο για τη Νάκμπα: οποιοδήποτε επίσημο ίδρυμα τιμούσε τη μνήμη της Νάκμπα θα έχανε κάθε κρατική χρηματοδότηση και την προστασία του καθεστώτος. Άλλοι νόμοι κατοχύρωναν το δικαίωμα εβραϊκών πόλεων και οικιστικών περιοχών να μην επιτρέπουν την είσοδο σε Παλαιστίνιους πολίτες του Ισραήλ. Μέχρι το τέλος του εικοστού αιώνα, το 97% της γης ανήκε άμεσα ή έμμεσα σε εβραϊκά ιδρύματα όπως το Εβραϊκό Εθνικό Ταμείο (το οποίο κατέχει μόνο του το 13% της γης). Το καταστατικό του Εβραϊκού Εθνικού Ταμείου απαγορεύει συναλλαγές επί της γης με μη Εβραίους. Πολλά άλλα ιδρύματα έχουν παρόμοιες πολιτικές, είτε επίσημα είτε ανεπίσημα. Οι Παλαιστίνιοι, οι οποίοι αποτελούν περισσότερο από το 20% του πληθυσμού του κράτους του Ισραήλ, αποκλείονται έτσι γενικά από την αγορά γής. Δεν μπορούν, συνεπώς, να αναπτύξουν τις υπάρχουσες πόλεις και χωριά, πόσο μάλλον να χτίσουν περισσότερα, ενώ οι εβραϊκοί οικισμοί επεκτείνονται απρόσκοπτα.
Στη Νέγκεβ, μια ερημική περιοχή στο νότιο Ισραήλ, οι Βεδουίνοι, ιστορικά ένας νομαδικός πληθυσμός, αντιμετώπισαν μια παρόμοια επιθετική εβραιοποίηση. Μετά την ίδρυση του ισραηλινού κράτους, εκτοπίστηκαν σε μια περιοχή που ονομάζεται Σιγιάγκ (κυριολεκτικά «φράχτης») και ο νόμος του 1950 περί Προστασίας της Βλάστησης μετέτρεψε τη γεωργία και τη βόσκηση, δηλαδή τις κύριες ασχολίες τους, σε έγκλημα. Καθ’ όλη τη διάρκεια του 20ού αιώνα, αναγκάζονταν να εγκαθίστανται σε πόλεις και η ισραηλινή κυβέρνηση αρνήθηκε να αναγνωρίσει οποιαδήποτε από τις διεκδικήσεις τους στη γη. Σε απάντηση, οι Βεδουίνοι έχτισαν τα δικά τους χωριά χωρίς καμία άδεια από το κράτος, γνωστά ως «μη αναγνωρισμένα χωριά». Το Ισραήλ επιδίωξε την κατεδάφιση αυτών των χωριών ως επίσημη πολιτική —πιο διαβόητα με το Σχέδιο Πράουερ (Prauver Plan) του 2011, το οποίο σήμανε τη μετεγκατάσταση 40 έως 70 χιλιάδων Βεδουίνων. Οι Βεδουίνοι επιδεικνύουν αξιοσημείωτη ανθεκτικότητα απέναντι σε αυτές τις προκλήσεις: το χωριό Αρακίμπ έχει καταστραφεί περισσότερες από σαράντα φορές. Κάθε φορά οι κάτοικοί του το ξαναχτίζουν.
Συνεπώς, ο εξιουδαϊσμός δεν είναι απλώς μια πολιτική πρόσκτησης εδαφών και οικοδόμησης οικισμών στη Δυτική Όχθη και την Ιερουσαλήμ: είναι μια πολιτική που εκτείνεται σε ολόκληρο το Ισραήλ. Το 2000, οι Παλαιστίνιοι αποτελούσαν περίπου το μισό του πληθυσμού μεταξύ του ποταμού Ιορδάνη και της Μεσογείου. Μέσα στις προσεχείς δεκαετίες εκδιώχθηκαν, γκετοποιήθηκαν και στερήθηκαν σκοπίμως βασικά δικαιώματα. Ο εξιουδαϊσμός απαιτεί τη διαρκή υποταγή των Παλαιστινίων, ανεξαρτήτως του πού βρίσκονται στην ιστορική Παλαιστίνη.
Ενώ το Ισραήλ διαμόρφωνε μια όλο και πιο ρατσιστική νομική υποδομή, η Δύση έκανε ορισμένες κενές χειρονομίες προς μια ειρηνευτική διαδικασία — κάποιου είδους. Ο Αραβικός Σύνδεσμος ήταν πρόθυμος να διαπραγματευθεί: το 2002 πρότεινε την Αραβική Ειρηνευτική Πρωτοβουλία, η οποία θα εγγυόταν την αναγνώριση του Ισραήλ απ’ όλα τα αραβικά κράτη και θα προέβλεπε μια πραγματική λύση δύο κρατών με βάση τα προπολεμικά σύνορα του 1967. Σε έναν εκπληκτικό συμβιβασμό, η τελική διατύπωση που υιοθετήθηκε δεν ανέφερε δικαίωμα επιστροφής των προσφύγων. Ωστόσο, το Ισραήλ απέρριψε πλήρως το σχέδιο και οι ΗΠΑ υποστήριξαν τη θέση του.
Η σκυτάλη δόθηκε σε ένα εντελώς διαφορετικό όργανο: το Κουαρτέτο, που συστάθηκε ως διαμεσολαβητής μετά την αποτυχία της Διάσκεψης της Μαδρίτης το 1991. Αποτελούμενο από εκπροσώπους των ΗΠΑ, του ΟΗΕ, της ΕΕ και της Ρωσίας, μείωσε δραματικά τις φιλοδοξίες του. Θεώρησε την παλαιστινιακή αντίσταση ως το κύριο εμπόδιο για την ειρήνη και όχι τον επεκτατισμό του Ισραήλ. Όπως ήταν αναμενόμενο, η προσέγγιση αυτή απέτυχε να κερδίσει μεγάλη απήχηση. Απτόητο, το Κουαρτέτο προσπάθησε να προσφέρει μία νέα συμφωνία: καταστολή της παλαιστινιακής αντίστασης υπό την αιγίδα της Παλαιστινιακής Αρχής με αντάλλαγμα το πάγωμα των εβραϊκών εποικισμών στα κατεχόμενα εδάφη και τον τερματισμό των συλλογικών τιμωριών που επιβάλλονται στους Παλαιστίνιους. Και αυτό όμως απέτυχε.
Οι προσπάθειες αυτές εντάθηκαν μετά το θάνατο του Αραφάτ το Νοέμβριο του 2004. Ο νέος πρόεδρος Μαχμούντ Αμπάς δεν επιθυμούσε να γίνουν κανονικές εκλογές, φοβούμενος ίσως πως θα έχανε την ισχνή εξουσία που κατείχε. Η Παλαιστινιακή Αρχή άρχισε να χάνει τη νομιμοποίησή της, ενώ τα ισλαμιστικά κινήματα κέρδιζαν σε δημοτικότητα λόγω της δέσμευσής τους στον ένοπλο αγώνα κατά της κατοχής. Η Χαμάς ειδικότερα σημείωσε εξαιρετικά καλές επιδόσεις στις τοπικές εκλογές. Ήταν σαφές ότι αν γίνονταν εθνικές εκλογές για το παλαιστινιακό νομοθετικό σώμα, θα αναδεικνυόταν ως ένα από τα μεγαλύτερα κόμματα. Στην ισραηλινή πλευρά, επίσης, η πολιτική γινόταν όλο και πιο πολωμένη. Από το 2001 η σκηνή εκυριαρχείτο από τον Αριέλ Σαρόν, ο οποίος είχε εγκαταλείψει το Λικούντ και στη συνέχεια ίδρυσε ένα ακόμη πιο ακραίο κόμμα: την Καντίμα.
Απομάκρυνση του Ισραήλ από τη Λωρίδα της Γάζας, 2005
Ως πρωθυπουργός, ο Σαρόν ήθελε να βγει από το αδιέξοδο. Είχε ένα καινούργιο άσσο στο μανίκι του. Προς έκπληξη όλων, το 2003 πρότεινε να απομακρυνθούν όλοι οι Εβραίοι έποικοι από τη Λωρίδα της Γάζας, περίπου οκτώ χιλιάδες ανθρώπους, και κατά συνέπεια να παραιτηθεί από κάθε ευθύνη για τη διοίκηση της Λωρίδας. Τον Ιούνιο του 2004 η ισραηλινή κυβέρνηση εφάρμοσε πλήρως αυτή την ιδέα — οδηγώντας σε βίαιες συγκρούσεις στη Λωρίδα.
Οι έποικοι αντιστάθηκαν με νύχια και με δόντια, μη θέλοντας να εγκαταλείψουν τα σπίτια τους. Ο Αριέλ Σαρόν, ο άνθρωπος πίσω από τις πολλαπλές σφαγές, μετατράπηκε σ’ έναν απροσδόκητο ήρωα της ειρηνευτικής διαδικασίας. Αλλά η απόσυρση από τη Γάζα δεν έγινε για χάρη των Παλαιστινίων. Ήταν εντελώς ιδιοτελής. Αποχωρώντας από τη Λωρίδα της Γάζας, ο Σαρόν ήλπιζε ν’ «αποδείξει ότι το Ισραήλ δεν θα μπορούσε να αποσυρθεί από τη Δυτική Όχθη. Θα ήταν πολύ τραυματικό. Η επίμονη αντίσταση της Χαμάς είχε κάνει τους εποίκους στη Λωρίδα της Γάζας δυσβάστακτο βάρος για τον Σαρόν. Η Γάζα, σκέφτηκε, θα μπορούσε να γίνει μια φυλακή για τον περιορισμό της Χαμάς. Και το Ισραήλ θα μπορούσε να της επιτίθεται εκ των έξω χωρίς να διακινδυνεύει τη ζωή δικών του πολιτών.
Τον Σεπτέμβριο του 2005 η απεμπλοκή είχε ολοκληρωθεί. Οι περισσότεροι ειδικοί του διεθνούς δικαίου υπέδειξαν ότι η αποχώρηση δεν έπρεπε να συγχέεται με τερματισμό της κατοχής. Καθώς διαμορφωνόταν η νέα πραγματικότητα στο έδαφος, έγινε σαφές ότι αυτό που το Ισραήλ ανέπτυσσε ήταν ένα νέο μοντέλο κατοχής.
Το Ισραήλ άφησε ένα κενό εξουσίας στη Λωρίδα της Γάζας και η Παλαιστινιακή Αρχή αργούσε πολύ να το καλύψει. Η Χαμάς ήταν σε πλεονεκτική θέση για να ελέγξει τη Λωρίδα. Προκειμένου να αποτρέψει το ενδεχόμενο να αναλάβει η Χαμάς την εξουσία, το Κουαρτέτο πίεσε την Παλαιστινιακή Αρχή να διενεργήσει εκλογές για το κοινοβούλιο των κατεχομένων εδαφών ώστε να σχηματιστεί νέα κυβέρνηση. Ήταν προφανές ότι ο Μαχμούντ Αμπάς δεν είχε πραγματικούς αντιπάλους για τη θέση του προέδρου.
Οι εκλογές έγιναν το 2006: η Χαμάς έλαβε πάνω από το 44% των ψήφων. Σύμφωνα με το νόμο της ΠΑ, η πλειοψηφία τους στο Παλαιστινιακό Εθνικό Συμβούλιο τους επέτρεψε να σχηματίσουν κυβέρνηση. Και αυτό ακριβώς έκαναν, υπό τον Ισμαήλ Χανίγιε (Ismail Haniyeh), έναν από τους πολιτικούς τους αρχηγούς. Ωστόσο, υπό την πίεση του Ισραήλ και των ΗΠΑ, τα άλλα κόμματα αρνήθηκαν να αναγνωρίσουν την κυβέρνηση. Το Ισραήλ συνέλαβε πολλά από τα μέλη του Νομοθετικού Συμβουλίου της Χαμάς και βασικούς ακτιβιστές της. Η Χαμάς ανταπέδωσε με την απαγωγή ενός ισραηλινού στρατιώτη, του Γκιλάντ Σάλιτ. Θα κρατούνταν αιχμάλωτος για πάνω από πέντε χρόνια. Συνειδητοποιώντας ότι ούτε η Δύση ούτε το Ισραήλ θα αποδέχονταν μια κυβέρνηση της Χαμάς, η Χαμάς αποφάσισε να πάρει τον έλεγχο της Λωρίδας της Γάζας με τη βία, μέσω ενός άσχημου πολέμου κατά της Φατάχ. Αποτελεί ένα μελανό σημείο στην ιστορία του παλαιστινιακού απελευθερωτικού κινήματος. Αργότερα έγιναν προσπάθειες για ενότητα, αλλά απέτυχαν. Πρέπει να κατανοήσουμε τη σημερινή εξέλιξη της Χαμάς σε αυτό το πλαίσιο: όταν συμμετείχε σε δημοκρατικές εκλογές και κέρδισε με ξεκάθαρη νίκη, τα υποτιθέμενα δημοκρατικά κράτη απλώς απέρριψαν το αποτέλεσμα. Αυτό μπορούσε να προκαλέσει μόνο περαιτέρω ριζοσπαστικοποίηση. Σε απάντηση, το Ισραήλ έθεσε το σύνολο της Λωρίδας της Γάζας υπό πολιορκία - στερώντας από τους κατοίκους της πολλά είδη πρώτης ανάγκης και περιορίζοντας συχνά την πρόσβασή τους σε νερό και ηλεκτρικό ρεύμα.
Η τελευταία προσπάθεια ειρήνευσης, 2006-2009
Ενώ τα γεγονότα αυτά εξελίσσονταν, μια νέα σύγκρουση ξέσπασε στα σύνορα Ισραήλ-Λιβάνου. Η σιιτική μαχητική οργάνωση Χεζμπολάχ απήγαγε τρεις ισραηλινούς στρατιώτες που, όπως ισχυρίστηκε, βρίσκονταν στο λιβανέζικο έδαφος. Το Ισραήλ απάντησε με μια δεύτερη εισβολή στο Λίβανο: ένας νέος πόλεμος είχε ξεκινήσει. Το Ισραήλ ουσιαστικά εξαφάνισε τη νότια Βηρυτό, βομβαρδίζοντας χιλιάδες κτίρια. Η Χεζμπολάχ κατάφερε να παραβιάσει την άμυνα του Ισραήλ και να προκαλέσει ζημιές μέσω επιθέσεων με ρουκέτες στο βόρειο Ισραήλ. Μετά από τριάντα τέσσερις ημέρες, ο πόλεμος έληξε αφού το Συμβούλιο Ασφαλείας του ΟΗΕ ενέκρινε το Ψήφισμα 1701. Το Ισραήλ υποσχέθηκε να αποσυρθεί από τον νότιο Λίβανο, τον οποίο είχε ουσιαστικά επανακαταλάβει, και η Χεζμπολάχ συμφώνησε να αποσυρθεί βόρεια του ποταμού Λιτάνι, δηλαδή τριάντα χιλιόμετρα μακριά από τα σύνορα Ισραήλ-Λιβάνου. Καμία από τις δύο πλευρές δεν τήρησε το δικό της μέρος της συμφωνίας. Η ειδική δύναμη του ΟΗΕ που διορίστηκε για να επιβλέπει την εφαρμογή της ήταν ανίκανη να επιβάλει τους όρους του ψηφίσματος.
Παρ’ όλα αυτά, υπήρχε κάποια ελπίδα για ένα διαφορετικό μέλλον από τα τέλη του 2006 ως τα τέλη του 2008. Αυτά ήταν τα δύο τελευταία χρόνια της κυβέρνησης του Εχούντ Όλμερτ (Ehud Olmert). Είχε αναλάβει τη θέση του Σαρόν μετά το εγκεφαλικό επεισόδιο που υπέστη ο τελευταίος το 2006. Σε μια χαλάρωση της προηγούμενης ισραηλινής αδιαλλαξίας, ο Όλμερτ ήταν διατεθειμένος να δεχτεί το πρόγραμμα του Αραβικού Συνδέσμου ως βάση για διαπραγματεύσεις. Ωστόσο, ούτε αυτός ήταν πρόθυμος να παραιτηθεί από τα μεγάλα εβραϊκά οικιστικά συγκροτήματα στη Δυτική Όχθη, αν και προσέφερε εδαφική αποζημίωση γι’ αυτά στην έρημο της Ιουδαίας νότια της Χεβρώνας. Αυτό μπορεί να άνοιγε κάποιες δυνατότητες, αλλά υπήρχε ένα μεγάλο εμπόδιο. Ο Όλμερτ, όπως και ο Σαρόν, και όπως κάθε άλλος Ισραηλινός προκάτοχος, όσο προοδευτικός κι αν ήταν, δεν ήταν σε θέση να ανεχθεί ένα πραγματικά ανεξάρτητο και κυρίαρχο παλαιστινιακό κράτος που θα υπήρχε παράλληλα με το Ισραήλ. Το Ισραήλ ήθελε ένα κράτος-ανδρείκελο, το οποίο δεν θα μπορούσε ποτέ να μετατραπεί ξαφνικά σε εχθρικό γείτονα.
Αλλά δεν θα μάθουμε ποτέ αν μπορούσε να προκύψει κάτι, σε περίπτωση που ο Όλμερτ επέμενε. Το 2008 παραιτήθηκε, βυθισμένος σε κατηγορίες για διαφθορά και δωροδοκία, για τις οποίες τελικά φυλακίστηκε. Διάδοχός του ήταν ο Μπένιαμιν Νετανιάχου, φέρνοντας πάλι το Λικούντ στην εξουσία. Πρόγραμμά του ήταν η μονομερής επέκταση του εβραϊσμού στη Δυτική Όχθη, η σκλήρυνση της πολιορκίας των Παλαιστινίων στη Γάζα και η παγίωση του καθεστώτος απαρτχάιντ στο εσωτερικό του Ισραήλ εναντίον των Παλαιστινίων πολιτών του.
Η εποχή Νετανιάχου, 2009-2024
Όταν ο πρόεδρος Ομπάμα κέρδισε τις αμερικανικές εκλογές το 2008, εμφανίστηκε κάποια ελπίδα για μια νέα αναζωογόνηση της ειρηνευτικής διαδικασίας. Ακολούθησε τη δοκιμασμένη αμερικανική συνταγή για την ειρήνευση, θεωρώντας ότι ο ρόλος των ΗΠΑ είναι να επιβάλουν στους Παλαιστίνιους το μέγιστο που το Ισραήλ ήταν πρόθυμο να παραχωρήσει. Σε κάθε επανάληψη της διαδικασίας, το Ισραήλ προσέφερε λιγότερα, προφανώς για να δώσει ένα μάθημα στους Παλαιστίνιους. Ήθελαν να «τιμωρήσουν» τους Παλαιστίνιους για την απόρριψη της «γενναιοδωρίας» τους. Δύο γύροι συνομιλιών υπό τον Ομπάμα το 2010 και το 2012 δεν κατέληξαν σε τίποτα και το διπλωματικό αδιέξοδο επέτρεψε στο Ισραήλ να επεκτείνει περαιτέρω τους οικισμούς και να συνεχίσει να συνθλίβει τους Παλαιστίνιους. Οι εκδικητές μεταξύ των εποίκων στη Δυτική Όχθη έγιναν ακόμη πιο πολεμοχαρείς: έκαιγαν σπίτια, έβαζαν φωτιά σε χωράφια, ξερίζωναν δέντρα ενώ περιστασιακά, μάλιστα, τραυμάτιζαν και σκότωναν Παλαιστίνιους. Ο ισραηλινός στρατός δεν έκανε τίποτα για να προστατεύσει τους Παλαιστίνιους πολίτες.
Ταυτόχρονα, η κυβέρνηση Νετανιάχου ενέτεινε τις προσπάθειες για την εβραιοποίηση της Ανατολικής Ιερουσαλήμ. Με την πρόθυμη συνδρομή των ΜΚΟ των εποίκων, που χρηματοδοτούνται από δεξιούς Αμερικανούς Εβραίους και Χριστιανούς, η κυβέρνηση άρχισε να εκκαθαρίζει εθνοτικά γειτονιές της Ανατολικής Ιερουσαλήμ, όπως το Σέιχ Τζαράχ και το Σιλουάν. Ήταν το νέο μοντέλο στην απόπειρα του Ισραήλ να απομακρύνει τους Παλαιστίνιους από την ιστορική Παλαιστίνη, μέχρι τον Οκτώβριο του 2023. Η εθνοκάθαρση θα ήταν σταδιακή και μικρής κλίμακας, στοχεύοντας σε γειτονιές και όχι σε ολόκληρες πόλεις. Αλλά δεν θα σταματούσε ούτε για μια μέρα.
Η θέση του Νετανιάχου στην κυβέρνηση κλονίστηκε τα έτη 2015-2020 και προκηρύχθηκαν επανειλημμένα πρόωρες εκλογές. Τον Μάρτιο του 2021 έχασε τις βουλευτικές εκλογές από έναν πολύ ασυνήθιστο συνασπισμό των μεγάλων κομμάτων, του ισλαμιστικού κόμματος Ρα’αμ και ενός σχετικά μετριοπαθούς κόμματος εποίκων. Δεν είναι περίεργο που το σχήμα δεν επιβίωσε για πολύ καιρό. Στη διάρκεια της θητείας του στην εξουσία, τον Μάιο του 2021, επί έντεκα ημέρες οι Παλαιστίνιοι σε όλη την ιστορική Παλαιστίνη ενώθηκαν σε μια προσπάθεια να τερματίσουν την πολιορκία της Γάζας, την κατοχή της Δυτικής Όχθης και το απαρτχάιντ στο εσωτερικό του Ισραήλ. Δεν είχαν καμία ελπίδα. Στα αντίποινα που ακολούθησαν από το Ισραήλ, σκοτώθηκαν 260 Παλαιστίνιοι.
Ο Νετανιάχου επέστρεψε στην εξουσία στις εκλογές του Νοεμβρίου 2022. Αυτή τη φορά χρειαζόταν την ακροδεξιά πτέρυγα ως εταίρους του στην κυβέρνηση. Δύο κόμματα, το Οτζμά Γιεχουντίτ («Εβραϊκή Δύναμη») και το Χα-Ζιγιονούτ Χαντάιτ («Θρησκευτικός Σιωνισμός»), εντάχθηκαν στην κυβέρνηση και κατέλαβαν σημαντικές υπουργικές θέσεις. Σημαντικότερα στελέχη ήταν ο Υπουργός Εθνικής Ασφάλειας Ιταμάρ Μπεν-Γκβιρ (Itamar Ben-Gvir) και ο Υπουργός Οικονομικών Μπεζαλέλ Σμότριχ (Bezalel Smotrich). Αυτοί και άλλοι υπουργοί ήταν παιδιά του μεσσιανικού εποικιστικού κινήματος που εξιουδαΐζει τη Δυτική Όχθη από το 1967 και μετά. Το κίνημα αυτό εξέθρεψε μια νέα γενιά ρατσιστών και υπεροπτών Εβραίων, στην οποία ανήκουν οι εν λόγω υπουργοί που όχι μόνο επιθυμούσαν την εκδίωξη των Παλαιστινίων από τη Δυτική Όχθη αλλά στόχευαν και στην επιβολή αυστηρότερου απαρτχάιντ στους Παλαιστίνιους πολίτες του Ισραήλ. Ο ίδιος ο Μπεν-Γκβιρ είχε καταδικαστεί για υποκίνηση ρατσισμού το 2007. Για αυτούς, το ιδανικό Ισραήλ θα ήταν ένα θεοκρατικό κράτος.
Μία από τις πρώτες κινήσεις της νέας αυτής κυβέρνησης ήταν η προσπάθεια να πολιτικοποιήσει ό,τι είχε απομείνει από το σχετικά ανεξάρτητο ισραηλινό δικαστικό σύστημα. Πρέπει να σημειωθεί ότι η ανώτατη δικαστική αρχή του Ισραήλ, το Ανώτατο Δικαστήριο, δεν σταμάτησε τον εποικισμό της Δυτικής Όχθης κατά παράβαση του διεθνούς δικαίου, και υποστήριξε σταθερά τη συνταγματικότητα της νομοθεσίας που έκανε διακρίσεις σε βάρος των Παλαιστινίων πολιτών του Ισραήλ, όσες φορές κι αν ασκήθηκε έφεση.
Αλλά για τους κοσμικούς Εβραίους του Ισραήλ ήταν η τελευταία γραμμή άμυνας απέναντι στη δημιουργία ενός θεοκρατικού κράτους. Αν δεν τους ενοχλούσε η καταπίεση των Παλαιστινίων, σίγουρα τους ανησυχούσαν οι πιθανές επιπτώσεις για τις κοινότητες ΛΟΑΤΚΙ, για άλλες μειονότητες και για την ελεύθερη κοσμική ζωή σε πόλεις όπως το Τελ Αβίβ, το οποίο, παρά την εβραϊκή απαγόρευση κατανάλωσης οστρακοειδών, έχει μια ακμάζουσα σκηνή εστιατορίων θαλασσινών.
Έτσι, όταν η νέα κυβέρνηση ανακοίνωσε τη δρομολόγηση μιας νομικής μεταρρύθμισης που θα καθιστούσε το δικαστικό σύστημα υπόλογο στην κυβέρνηση, οι κοσμικοί Ισραηλινοί βγήκαν στους δρόμους κατά εκατοντάδες χιλιάδες για να διαδηλώσουν εναντίον της. Είναι αποκαλυπτικό ότι, όποιος ανακινούσε το ζήτημα των κατεχόμενων εδαφών σε αυτές τις διαδηλώσεις, του έλεγαν ουσιαστικά να εξαφανιστεί. Το κοσμικό Ισραήλ δεν διαμαρτυρόταν ενάντια στο Ισραήλ του απαρτχάιντ αλλά ενάντια στο θεοκρατικό Ισραήλ.
Ωστόσο, αυτό αποτελούσε σοβαρή πρόκληση όχι μόνο για την κυβέρνηση αλλά και για τη συνοχή της ισραηλινής εβραϊκής κοινωνίας. Οι ηγέτες του κινήματος διαμαρτυρίας ανήκαν στην οικονομική ελίτ του Ισραήλ και υπηρετούσαν ως έφεδροι στις ειδικές δυνάμεις και την αεροπορία. Απείλησαν να αποσύρουν το κεφάλαιό τους από το Ισραήλ και να αρνηθούν να υπηρετήσουν στο στρατό, και ορισμένοι απ’ αυτούς άρχισαν να κάνουν πράξη τις απειλές τους.
Όταν η Χαμάς παραβίασε τα ισραηλινά σύνορα στις 7 Οκτωβρίου 2023, εισήλθε σε μια χώρα στα πρόθυρα εμφυλίου πολέμου. Αυτός ο πόλεμος ξεχάστηκε προς το παρόν καθώς το Ισραήλ συσπειρώθηκε για να τιμωρήσει κάθε κάτοικο της Γάζας για τις πράξεις της Χαμάς. Αλλά οι ρωγμές γίνονται όλο και μεγαλύτερες. Υπάρχει ελάχιστο κοινό έδαφος μεταξύ αυτών των δύο στρατοπέδων, τα οποία θα μπορούσαμε να ονομάσουμε το κράτος του Ισραήλ και το κράτος της Ιουδαίας. Το κράτος της Ιουδαίας είναι το κράτος των εποίκων που αναπτύχθηκε στους εβραϊκούς οικισμούς στη Δυτική Όχθη. Αποτελεί πλέον μια διόλου αμελητέα πολιτική δύναμη στο εσωτερικό του Ισραήλ, με στόχο να μετατρέψει το Ισραήλ σε ένα πιο ρατσιστικό, φασιστικό και θεοκρατικό κράτος.
Απέναντί τους είναι το κράτος του Ισραήλ. Αυτό ήταν το παλιό Ισραήλ, το οποίο υπερηφανευόταν πως είναι «η μόνη δημοκρατία στη Μέση Ανατολή», μια κοσμική και πλουραλιστική κοινωνία. Το γεγονός ότι αυτό ίσχυε μόνο για τον εβραϊκό του πληθυσμό δεν προβλημάτιζε ιδιαίτερα τη συνείδησή του.
Εκείνο που είναι σαφές είναι ότι σήμερα δεν υπάρχει πραγματική Αριστερά στο Ισραήλ, ούτε καν ένα πραγματικό στρατόπεδο ειρήνης. Υπάρχουν βέβαια άτομα που εξακολουθούν να πιστεύουν ειλικρινά στη δυνατότητα μιας ειρηνικής λύσης. Και τα πολιτικά κόμματα που εκπροσωπούν τους Παλαιστίνιους πολίτες του Ισραήλ έχουν επίσης έναν μικρό αριθμό Εβραίων μελών. Υπάρχει μια μειοψηφία που θέλει να εργαστεί προς την κατεύθυνση της δικαιοσύνης για όλη την ιστορική Παλαιστίνη, αλλά είναι περιθωριακή και δεν έχει καμία δυνατότητα να αλλάξει τις έμπρακτες πολιτικές της ισραηλινής κυβέρνησης.

Το ιστορικό και ηθικό πλαίσιο της 7ης Οκτωβρίου 2023
Ξεκίνησα αυτό το βιβλίο με τα λόγια του γενικού γραμματέα του ΟΗΕ Αντόνιο Γκουτιέρες αναφορικά με την 7η Οκτωβρίου 2023. Είχε κάνει μόνο την πιο ήπια μομφή για τις πολιτικές του Ισραήλ, επισημαίνοντας απλώς την πραγματικότητα ενός λαού που ζει εδώ και πενήντα έξι χρόνια υπό κατοχή. Αν μη τι άλλο, ελπίζω ότι μπορείτε να διαπιστώσετε την αλήθεια στα λόγια του. Η αντίδραση στο Ισραήλ, ωστόσο, ήταν φρενήρης.
Η ισραηλινή κυβέρνηση έσπευσε να καταδικάσει τη δήλωση. Ισραηλινοί αξιωματούχοι ζήτησαν την παραίτηση του Γκουτιέρες, δηλώνοντας ότι υποστήριζε τη Χαμάς και δικαιολογούσε τη σφαγή που πραγματοποίησε. Τα ισραηλινά μέσα ενημέρωσης πήδησαν με τη σειρά τους στο άρμα, υποστηρίζοντας μεταξύ άλλων ότι ο επικεφαλής του ΟΗΕ «έδειξε έναν εκπληκτικό βαθμό ηθικής χρεοκοπίας».
Η αντίδραση του Ισραήλ σε μια τόσο υψηλόβαθμη διεθνή προσωπικότητα που υποδεικνύει ένα εξόφθαλμο γεγονός υποδηλώνει ότι κλιμακώνει τις προσπάθειές του να λογοκρίνει κάθε αμφισβήτηση του κράτους και των πολιτικών του, χρησιμοποιώντας συχνά ως όπλο τον ισχυρισμό του αντισημιτισμού. Μέχρι τις 7 Οκτωβρίου, το Ισραήλ είχε επενδύσει πολύ χρόνο και ενέργεια στην οικοδόμηση μιας συναίνεσης γύρω από έναν ορισμό του «αντισημιτισμού» που περιελάμβανε την κριτική προς το ισραηλινό κράτος και την αμφισβήτηση της ηθικής βάσης του Σιωνισμού. Τώρα, ακόμη και η δήλωση ότι από το 1967 γενιές Παλαιστινίων μεγάλωσαν υπό κατοχήν, αρκεί για να ξεκινήσει ένα κυνήγι μαγισσών εναντίον των πάντων.
Είναι χρήσιμο για το Ισραήλ να ξεχάσουμε όλοι μας την ιστορία και οποιαδήποτε βία που ασκείται από τους Παλαιστινίους να θεωρείται μια φρικτή θηριωδία, κατανοητή μόνο μέσα από το πρίσμα της επιθυμίας εξόντωσης των Εβραίων. Αυτό δίνει στο Ισραήλ το ελεύθερο να ακολουθεί πολιτικές τις οποίες θα απέφευγε στο παρελθόν, είτε για ηθικούς είτε για στρατηγικούς λόγους. Και οι δυτικές κυβερνήσεις ακολουθούν το παράδειγμά του.
Η επίθεση της 7ης Οκτωβρίου χρησιμοποιείται από το Ισραήλ ως πρόσχημα για την εφαρμογή πολιτικών γενοκτονίας στη Λωρίδα της Γάζας. Είναι επίσης ένα πρόσχημα για τις Ηνωμένες Πολιτείες που προσπαθούν να επανενισχύσουν την παρουσία τους στη Μέση Ανατολή. Και αποτελεί πρόσχημα για ορισμένες ευρωπαϊκές χώρες προκειμένου να περιορίσουν τις δημοκρατικές ελευθερίες στο όνομα ενός νέου «πολέμου κατά της τρομοκρατίας». Βλέπουμε, για παράδειγμα, πώς η αστυνομία του Βερολίνου απαγόρευσε το τραγούδι και τα συνθήματα σε ξένες γλώσσες στις διαδηλώσεις, ή πώς συνελήφθησαν απόγονοι επιζώντων του Ολοκαυτώματος σε διαδηλώσεις αλληλεγγύης υπέρ της Παλαιστίνης στις ΗΠΑ. Για να υπάρξει οποιαδήποτε ελπίδα ειρήνης και δικαιοσύνης στο δίπολο Ισραήλ-Παλαιστίνη, πρέπει να θυμόμαστε το βασικό ιστορικό πλαίσιο.
Θα πρέπει να ξεκινήσουμε από το 1946. Οι περισσότεροι από τους ανθρώπους που ζουν στη Γάζα είναι πρόσφυγες από την εθνοκάθαρση του 1948: πρώτη, δεύτερη και τώρα τρίτη γενιά προσφύγων. Το Ισραήλ δημιούργησε τη Λωρίδα της Γάζας σαν αποθήκη ψυχών για να μπορέσει να εκκαθαρίσει εθνοτικά άλλες περιοχές της ιστορικής Παλαιστίνης. Δεν υπήρχε Λωρίδα της Γάζας πριν από το 1948. Η Γάζα ήταν μια κοσμοπολίτικη πόλη, μια ματιάς μεταξύ Αιγύπτου και Τουρκίας. Αυτή η λωρίδα γης, μόλις το 2% της ιστορικής Παλαιστίνης, έγινε ο μεγαλύτερος καταυλισμός προσφύγων στον κόσμο.
Από το 1967, οι κάτοικοι της Γάζας και της Δυτικής Όχθης βρίσκονται υπό κατοχήν. Οι κάτοικοι της Δυτικής Όχθης και της Γάζας αποτελούν μέρος της ίδιας κοινότητας, οπότε οι πολιτικές στη μία περιοχή επηρεάζουν και την άλλη.
Η κατοχή, είτε ασκείται στο όνομα του στρατού είτε στο όνομα της πολιτικής διοίκησης, κατέστησε την κράτηση χωρίς δίκη, τις δολοφονίες, την κατεδάφιση σπιτιών, την απαλλοτρίωση γης και την κακοποίηση από τον στρατό χαρακτηριστικά της καθημερινής ζωής των Παλαιστινίων. Το 1987 και το 2000, η απογοήτευση γι’ αυτή τη συνεχιζόμενη δίωξη ξέσπασε σε ανοιχτή αντίσταση: την Πρώτη και τη Δεύτερη Ιντιφάντα. Ήταν θέμα χρόνου να ξεσπάσει και μια τρίτη. Η αποτυχία των δύο εξεγέρσεων ήταν επίσης μια αποτυχία του πιο κοσμικού παλαιστινιακού απελευθερωτικού κινήματος να τερματίσει την υποταγή των Παλαιστινίων. Κατά συνέπεια, πολλοί Παλαιστίνιοι βρήκαν νέα ελπίδα σε ισλαμιστικές ομάδες όπως η Χαμάς και η Παλαιστινιακή Ισλαμική Τζιχάντ. Για αυτούς και για πολλούς Μουσουλμάνους στην Παλαιστίνη, η συνεχής παραβίαση της ιερότητας του Χαράμ αλ-Σαρίφ, του Ιερού Όρους στην Ιερουσαλήμ όπου βρίσκεται το τέμενος Αλ-Άκσα, ο τρίτος ιερότερος τόπος του Ισλάμ, ήταν μια πρόσθετη προσβολή στην υποβάθμιση που βίωναν οι ίδιοι. Οι Παλαιστίνιοι Χριστιανοί, μία από τις παλαιότερες χριστιανικές κοινότητες στον κόσμο, είχαν παρόμοια παράπονα σχετικά με τον τρόπο που το Ισραήλ αντιμετώπιζε τους ιερούς τόπους τους στην Ιερουσαλήμ και τη Βηθλεέμ. Το Ισραήλ κατέστρεψε τώρα και μια ελληνορθόδοξη εκκλησία στη Γάζα.
Η Χαμάς και άλλες παλαιστινιακές ομάδες προειδοποίησαν πολλές φορές ότι η συνέχιση της κράτησης χιλιάδων πολιτικών κρατουμένων και οι προκλήσεις σχετικά με το Χαράμ αλ-Σαρίφ θα τους ωθούσαν να αναλάβουν αποφασιστικές δράσεις κατά του Ισραήλ. Επικαλέστηκαν το παράδειγμα του κινήματος του 2021.
Και το πιο πρόσφατο απ’ όλα, η Λωρίδα της Γάζας υπόκειται σε μιαν ανελέητη πολιορκία εδώ και δεκαεπτά χρόνια. Μέσα σε αυτά τα δεκαεπτά χρόνια, οι ισραηλινές δυνάμεις έχουν επιτεθεί άμεσα στη Γάζα τέσσερις φορές, από την ξηρά, τη θάλασσα και τον αέρα. Οι μισοί από τους κατοίκους της Γάζας είναι κάτω των είκοσι ενός ετών, οπότε αυτή η πραγματικότητα της πολιορκίας και των βομβαρδισμών είναι η μόνη που γνωρίζουν. Για όσους από εμάς ζούμε με άνεση και ασφάλεια στα σπίτια μας, είναι δύσκολο να γίνει αντιληπτή η καταστροφική δύναμη των βομβών που πολλές από τις κυβερνήσεις μας πωλούν στο Ισραήλ. Ένας αεροπορικός βομβαρδισμός στον 21ο αιώνα είναι χειρότερος από ό,τι έχετε διαβάσει σε βιβλία για τον Δεύτερο Παγκόσμιο Πόλεμο. Ακόμα κι αν γλιτώσετε τον τραυματισμό και τον θάνατο σε αυτούς τους βομβαρδισμούς, το τραύμα δεν θα σας αφήσει ποτέ.
Οι μαχητές της Χαμάς που εισέβαλαν στο Ισραήλ στις 7 Οκτωβρίου ήταν σε μεγάλο βαθμό νέοι που έμαθαν τη γλώσσα της βίας από τις βόμβες που έριξε το Ισραήλ πάνω τους. Αυτό δεν αποτελεί δικαιολογία για όσα έκαναν. Αλλά δεν πρέπει να είμαστε τόσο σίγουροι ότι, αν είχαμε υποστεί το ίδιο τραύμα, χωρίς να υπάρχει ορατή λύση, θα αντιδρούσαμε πολύ καλύτερα.
Συμπεράσματα
Επιτρέψτε μου να συνοψίσω τι ελπίζω πως μπορεί να μάθει κανείς από τούτο το σύντομο βιβλίο. Έγραψα αυτό το βιβλίο για όποιον ενδιαφέρεται για την ιστορία του Ισραήλ και της Παλαιστίνης. Ελπίζω ότι βλέποντας τις αδικίες που επιβάλλονται στους Παλαιστίνιους επί έναν και πλέον αιώνα τώρα, θα εμπνευστείτε να συμμετάσχετε στον αγώνα τους με αλληλεγγύη και να εναντιωθείτε στην καταπίεση όπου κι αν βρίσκεστε.
Πρώτον, καταρρίψαμε τον μύθο ότι η Παλαιστίνη ήταν ένας άδειος τόπος — «μια γη χωρίς λαό για έναν λαό χωρίς γη», όπως λέει το σιωνιστικό σύνθημα. Είναι ένα απόλυτο, κραυγαλέο ψέμα, που διαψεύδεται με την παραμικρή ματιά μέσα στα ιστορικά βιβλία. Είδαμε πόσο ακμάζουσα και ποικιλόμορφη κοινωνία ήταν στην πραγματικότητα η Παλαιστίνη.
Δεν είναι λιγότερο σημαντική η διάψευση της ιδέας ότι οι άνθρωποι που ζούσαν πριν από δύο χιλιάδες χρόνια στη ρωμαϊκή Παλαιστίνη ήταν οι πρόγονοι των σιωνιστών εποίκων που έφτασαν για πρώτη φορά το 1882. Ο εποικισμός δεν μπορεί να δικαιολογηθεί με βάση ισχνές συνδέσεις που αντλούνται κυρίως από αρχαία θρησκευτικά κείμενα. Δεν λειτουργούν έτσι πλέον οι νόμοι και τα δικαιώματα.
Το δεύτερο συμπέρασμα είναι ότι ένα εβραϊκό κράτος οικοδομήθηκε στην ιστορική Παλαιστίνη επειδή εξυπηρετούσε τα βρετανικά αυτοκρατορικά συμφέροντα κατά τη διάρκεια και μετά τον Πρώτο Παγκόσμιο Πόλεμο. Βοηθώντας το σιωνιστικό κίνημα να οικοδομήσει ένα κράτος (την περίοδο 1918–48), οι Βρετανοί παραβίασαν την υπόσχεση που έδωσαν στους Παλαιστίνιους ότι θα είχαν την ίδια μεταχείριση με άλλα νεοσύστατα έθνη, ότι δηλαδή θα μπορούσαν να ασκήσουν το δικαίωμα αυτοδιάθεσης και να αποκτήσουν ανεξαρτησία. Επιπρόσθετα, κατέστησαν τους Βρετανούς συνενόχους στην τελική εθνοκάθαρση των Παλαιστινίων το 1948.
Το τρίτο συμπέρασμα είναι ότι από τη στιγμή που το σιωνιστικό κίνημα αποφάσισε να επικεντρωθεί στην Παλαιστίνη ως τόπο δημιουργίας ενός νέου εβραϊκού έθνους, μετατράπηκε σε κίνημα εποικιστών-αποικιοκρατών. Τα εποικιστικά-αποικιοκρατικά κινήματα είναι ευρωπαϊκά εποικιστικά κινήματα, που επιδιώκουν να οικοδομήσουν μια νέα Ευρώπη έξω από την Ευρώπη, όπου οι ίδιοι έχουν καταστεί ανεπιθύμητοι. Σε όλες τις περιπτώσεις, επέλεξαν μέρη στα οποία ζουν ήδη άλλοι άνθρωποι. Οι ιθαγενείς σε αυτά τα μέρη θεωρήθηκαν από τα κινήματα εποικιστών-αποικιοκρατών ως εμπόδιο που έπρεπε να εξαλειφθεί.
Συλλαμβάνοντας τον Σιωνισμό σαν ένα εποικιστικό-αποικιοκρατικό κίνημα, μπορούμε να κατανοήσουμε καλύτερα γιατί από πολύ νωρίς οι σιωνιστές διανοητές και ηγέτες έγραφαν για την ανάγκη μεταφοράς των Παλαιστινίων. Εξηγεί επίσης γιατί, ήδη από τα μέσα της δεκαετίας του 1920, το σιωνιστικό κίνημα εκμεταλλεύθηκε τους νέους εδαφικούς νόμους των Βρετανών για να διαπράξει τις πρώτες πράξεις εθνοκάθαρσης κατά των Παλαιστινίων αγροτών. Αυτή η εθνοκάθαρση συνεχίζεται από τότε μέχρι σήμερα. Το 2023 έφτασε σε ακόμη πιο βίαιες ακρότητες, οι οποίες κόστισαν τη ζωή δεκάδων χιλιάδων ανθρώπων στη Λωρίδα της Γάζας.
Το τέταρτο συμπέρασμα είναι ότι, παρ’ όλο που πολλοί στη Δύση ήταν πρόθυμοι να απλώσουν το χέρι σε άλλους αντιαποικιακούς αγώνες, ειδικά όταν στρέφονταν εναντίον μιας αντίπαλης αυτοκρατορίας, αυτό δεν επεκτάθηκε ποτέ στους Παλαιστίνιους. Με την εντατική πίεση φιλοϊσραηλινών λόμπι, ο παλαιστινιακός αντιαποικιοκρατικός αγώνας παρουσιάστηκε ως ωμή τρομοκρατική ενέργεια χωρίς καμία δίκαιη αιτιολόγηση πίσω της. Είναι καιρός να αναγνωριστεί το παλαιστινιακό εθνικό κίνημα ως αντιαποικιακό κίνημα. Στον Παγκόσμιο Νότο και σε πολλές μερίδες της κοινωνίας των πολιτών στον Παγκόσμιο Βορρά, αυτή η εικόνα του παλαιστινιακού απελευθερωτικού κινήματος ως τρομοκρατικής οργάνωσης δεν είναι πλέον αποδεκτή. Αλλά χωρίς την ολόπλευρη παγκόσμια αναγνώριση του δικαιώματος των Παλαιστινίων να διεξάγουν απελευθερωτικό αγώνα, η αιματοχυσία στο Ισραήλ και την Παλαιστίνη θα συνεχιστεί.
Το πέμπτο συμπέρασμα είναι ότι οι λεγόμενες ειρηνευτικές προσπάθειες καθοδηγούνταν μετά το 1967 από τις ΗΠΑ και απέτυχαν επειδή οι ΗΠΑ και οι σύμμαχοί τους στην Ευρώπη ήταν ανέντιμοι διαμεσολαβητές. Πάντα αγνοούσαν τα δεινά και τα δικαιώματα των Παλαιστινίων και μετέτρεπαν τη «διαδικασία» σε ασπίδα που επέτρεπε στο Ισραήλ να συνεχίζει την κατοχή και τον εποικισμό. Σε αυτό το πλαίσιο, δείξαμε ότι οι συμφωνίες του Όσλο, που χαιρετίστηκαν σαν μια γενναιόδωρη ισραηλινή ειρηνευτική πρόταση η οποία απορρίφθηκε αδικαιολόγητα από τους Παλαιστινίους, δεν ήταν τίποτα τέτοιο. Ήταν μια προσπάθεια αντικατάστασης μίας μορφής κατοχής με μιαν άλλη. Δημιούργησε ελπίδες οι οποίες δεν μπόρεσαν να εκπληρωθούν και συνέβαλε στο ξέσπασμα της Δεύτερης Ιντιφάντα.
Το έκτο συμπέρασμα είναι ότι η λύση των δύο κρατών, δηλαδή η κύρια ιδέα που διέπει τη λεγόμενη ειρηνευτική διαδικασία, έχει αποτύχει παταγωδώς. Απέτυχε επειδή δεν είναι πλέον εφαρμόσιμη. Δεδομένης της παρουσίας 700.000 Εβραίων εποίκων στη Δυτική Όχθη και της συνολικής μετατόπισης του ισραηλινού πολιτικού συστήματος προς τα δεξιά, η οποία θα ενταθεί από τα γεγονότα της 7ης Οκτωβρίου 2023, δεν μπορεί επίσης να λειτουργήσει επειδή οι λογικές και ηθικές της προϋποθέσεις είναι εσφαλμένες. Ισχύει μόνο για ένα μικρό μέρος της Παλαιστίνης (22%) και μόνο για ένα μέρος του παλαιστινιακού λαού. Μια πραγματική λύση πρέπει να αντιμετωπίσει τα προβλήματα των Παλαιστινίων προσφύγων και της παλαιστινιακής μειονότητας εντός του Ισραήλ. Αυτό μπορεί να επιτευχθεί μόνο στο πλαίσιο μιας λύσης ενός δημοκρατικού κράτους, στο οποίο όλοι, Παλαιστίνιοι ή Ισραηλινοί, θα απολαμβάνουν ίσα δικαιώματα και θα έχουν ελευθερία κινήσεων σε όλη την ιστορική Παλαιστίνη.
Το έβδομο συμπέρασμα είναι ότι πρέπει να αλλάξουμε τον τρόπο με τον οποίο μιλάμε για το Ισραήλ και την Παλαιστίνη. Δεν έχει νόημα να μιλάμε για ειρήνη, σαν να φταίνε εξίσου και οι δύο πλευρές, όταν η διαδικασία με την οποία έχουμε στην πραγματικότητα να αναμετρηθούμε είναι η αποαποικιοποίηση. Η ιστορική Παλαιστίνη έχει υποστεί την αποικιοκρατία των εποίκων για πάνω από έναν αιώνα, με τεράστιο κόστος.
Η αποαποικιοποίηση είναι στενά συνδεδεμένη με άλλους όρους, τους οποίους αποφεύγει ο κυρίαρχος πολιτικός λόγος στη Δύση όταν πρόκειται για το Ισραήλ και την Παλαιστίνη: την απελευθέρωση και τη συμφιλίωση.
Δεν προσποιούμαι ότι έχω έναν οδικό χάρτη για το πώς μπορούν να επιτευχθούν αυτοί οι ευγενείς στόχοι. Το παλαιστινιακό απελευθερωτικό κίνημα θα πρέπει να βρει τρόπο να εφαρμόσει πρακτικά μια λύση — μια λύση που θα προσφέρει δικαιοσύνη σε όλους όσους ζουν σήμερα στην ιστορική Παλαιστίνη, περιλαμβανομένων των ισραηλινών Εβραίων.
Τέλος, αυτό που είδαμε στη Λωρίδα της Γάζας τον τελευταίο χρόνο είναι το χειρότερο κεφάλαιο στην ιστορία του σύγχρονου Ισραήλ και της Παλαιστίνης. Εν ευθέτω χρόνω, αυτό θα αποτιμηθεί ως μία καταστροφή αδιανόητη. Είναι πολύ νωρίς για να προβλέψουμε πώς θα επηρεάσει την πορεία του μέλλοντος και τη μοίρα των Παλαιστινίων τα επόμενα χρόνια. Αλλά εάν ανατρέξουμε στην Ιστορία, όπως κάναμε, μπορούμε να κατανοήσουμε καλύτερα τη σχέση μεταξύ των απαρχών του Σιωνισμού στην Παλαιστίνη ως εποικιστικού-αποικιοκρατικού κινήματος και των ενεργειών του που διαπνέονται από μια λογική εξάλειψης των γηγενών. Μπορούμε να καταλάβουμε γιατί πρέπει να δούμε την παλαιστινιακή αντίσταση πρώτα και κύρια ως αντιαποικιακή, παρά τις δηλωμένες ιδεολογίες των συμμετεχόντων σε αυτήν.
Υπάρχουν και άλλες συνειδητοποιήσεις που προκύπτουν από την υιοθέτηση του παραδείγματος της εποικιστικής αποικιοκρατίας. Σημαίνει ότι οποιαδήποτε λύση στο μέλλον θα πρέπει να λάβει υπόψιν της ότι τα τελευταία εκατό χρόνια η εβραϊκή κοινότητα έχει εξελιχθεί σε έναν υπολογίσιμο πληθυσμό οκτώ εκατομμυρίων ανθρώπων. Είναι μια κοινότητα που έχει δημιουργήσει ένα σύγχρονο κράτος κι έναν από τους ισχυρότερους στρατούς στον κόσμο για να διατηρηθεί ως εβραϊκό κράτος. Και όμως δεν μπορεί να επιβιώσει, ή νομίζει ότι δεν μπορεί, χωρίς να καταπιέζει τους Παλαιστίνιους. Οι Παλαιστίνιοι συνεχίζουν να αντιστέκονται και συνεχίζουν να αποτελούν πρόκληση, παρά οποιεσδήποτε προσπάθειες απομάκρυνσής τους ως κοινότητα από την ιστορική Παλαιστίνη, που κυμαίνεται από εκτοπίσεις μέχρι ωμή βία και βομβαρδισμούς.
Γίνεται σαφές ότι το Ισραήλ, ως εβραϊκό σχέδιο, δεν λειτουργεί. Φαίνεται ότι υπάρχει πολύ λίγο κοινό έδαφος που μοιράζονται οι κοσμικοί και οι θρησκευόμενοι Εβραίοι στο Ισραήλ, πέρα από το μίσος για τους Άραβες γενικά και τους Παλαιστίνιους ειδικότερα. Αυτό δεν είναι αρκετό για μια σταθερή εθνική ταυτότητα — δεν είναι κάτι για το οποίο οποιοσδήποτε φυσιολογικός άνθρωπος μπορεί να επιμένει να είναι υπερήφανος.
Οι ισραηλινοί ηγέτες στην εποχή μας δεν προσφέρουν κανένα όραμα για ειρήνη και κανονικότητα για τους Ισραηλινούς σε έναν αραβικό κόσμο. Το Ισραήλ εξακολουθεί να βλέπει τον εαυτό του ως ένα δυτικό φυλάκιο μέσα σε έναν εχθρικό αραβικό κόσμο, ακόμη και αν η πλειοψηφία των Εβραίων στο Ισραήλ σήμερα δεν προέρχεται καν από την Ευρώπη. Μόνον όταν το Ισραήλ αποδεχθεί την πραγματικότητα του παρελθόντος του και την εγγύτητά του με τους άμεσους γεωγραφικούς του γείτονες, μπορεί να αποτελέσει μέρος της σφυρηλάτησης ενός καλύτερου μέλλοντος για την ιστορική Παλαιστίνη και για τη Μέση Ανατολή στο σύνολό της. Ελπίζουμε αυτή η μέρα να έρθει στη διάρκεια της ζωής μας.
Επίμετρο στην ελληνική έκδοση
Μια (πάρα) πολύ σύντομη ιστορία των ελληνοϊσραηλινών σχέσεων
Όπως υπαγορεύει και ο τίτλος, το κείμενο που ακολουθεί αποτελεί μια σύντομη δημοσιογραφική περίληψη γύρω από ένα τεράστιο θέμα, που άνετα θα μπορούσε να γεμίσει δεκάδες τόμους. Άλλωστε, ακόμα κι αυτό το μόλις δεκατετρασέλιδο αφιέρωμα στις σχέσεις Ελλάδας και Ισραήλ δεν μπορεί να περιοριστεί μόνο στην ιστορία των διακρατικών διπλωματικών δεσμών ανάμεσα στα δύο κράτη, αλλά πρέπει αναγκαστικά να επεκταθεί — έστω και ακροθιγώς — σε πλήθος άλλων τομέων, όπως είναι το εμπόριο και γενικότερα τα οικονομικά αλισβερίσια, η όλο και πιο επικίνδυνη «αμυντική» πολεμική συνεργασία, δηλαδή η ντε φάκτο συνέργεια της Αθήνας στη γενοκτονία των Παλαιστινίων, αλλά και η κλιμακούμενη διείσδυση του σιωνιστικού κράτους και κεφαλαίου στα ελληνικά ΜΜΕ και πανεπιστήμια. Συνεπώς, το κείμενο αυτό είναι περισσότερο μια συμπυκνωμένη εισαγωγή — τροφή για περαιτέρω σκέψη και έρευνα: ένα primer, που λένε και οι υπεύθυνοι (και) αυτής της τραγωδίας, οι Άγγλοι.
Οι οποίοι Άγγλοι «επιστήμονες» της αποικιοκρατίας, αφού πρώτα με το Σύμφωνο Σάικς-Πικό και την αραβική εξέγερση που υποκίνησε ο πράκτοράς τους Λόρενς, τεμάχισαν και μοίρασαν κατάλληλα με τους Γάλλους εταίρους τους τα «οικόπεδα» της Μέσης Ανατολής, κρατώντας τελικά όλο το πετρέλαιο για λογαριασμό τους, στην συνέχεια υποσχέθηκαν ένα από αυτά τα κομμάτια γης στους Εβραίους, με τη Διακήρυξη (του αντισημίτη υπουργού Εξωτερικών τους) Μπάλφουρ προς τον Εβραίο αρχηγό του διεθνούς σιωνιστικού κινήματος και μεγαλοτραπεζίτη λόρδο Λάιονελ Γουόλτερ Ρότσιλντ. Πυροδοτώντας έτσι ένα δεύτερο κύμα εβραϊκού εποικισμού στη βιβλική «Σιών», την Παλαιστίνη, που βέβαια πολλαπλασιάστηκε με τις διώξεις των Ναζί και γιγαντώθηκε αμέσως μετά τον Πόλεμο με την «Έξοδο» από την Ευρώπη εκατοντάδων χιλιάδων απελπισμένων επιζώντων του Ολοκαυτώματος — ανάμεσά τους και οι χίλιοι περίπου Σαλονικιοί Σεφαραδίτες Εβραίοι, αλλά και οι ελάχιστοι Ρωμανιώτες που γλύτωσαν από τους φούρνους του Άουσβιτς.
Στις 29 Νοεμβρίου 1947, η Γενική Συνέλευση του νεότευ-κτου ΟΗΕ. με οριακή πλειοψηφία 33 κρατών (και κυρίως των δυο πραγματικών νικητών του πολέμου, των ΗΠΑ και της Σοβιετικής Ένωσης, που πειθάναγκασαν και τους υπόλοιπους). αποφασίζει τη Διχοτόμηση της Παλαιστίνης και την ίδρυση του κράτους του Ισραήλ. Παραχωρώντας στους νεοφερµένους σιωνιστές εποίκους, που παρά την «Έξοδο» είναι ακόµα οι µισοί από τους γηγενείς Παλαιστινίους, το μεγαλύτερο τµήµα (560 του πρώην οθωμανικού βιλαετιού και τότε βρετανικού προτεκτοράτου.
Περιέργως, η ελεγχόμενη ακόµη από τους Άγγλους ελληνική κυβέρνηση Σοφούλη λέει «όχυ) και γίνεται έτσι ένα από τα µόλις 13 κράτη -και το μοναδικό ευρωπαϊκό-που αντιτάχθηκαν στην μοιραία Απόφαση 181. Γιατί; Επισήμως η Αθήνα φοβάται πιθανά αντίποινα σε βάρος τῶν ελληνικών παροικιών στην Αίγυπτο και αλλά φιλικά αραβικά κράτη, ενώ ανησυχεί και για το µέλλον της εκκλησιαστικής παρουσίας και κυρίως… περιουσίας στους Άγίρλιους Τόπους. Όμως µια πιο εύλογη πολιτικά εξήγηση είναι πως όλα αυτά γίνονται εν µέσω του Εμφυλίου και η αγγλοκρατούµενη ελληνική ελίτ,που διαπιστώνει µε γνήσιο τρόμο την κατάρρευση του βρετανικού ιμπέριουμ στην ευρύτερη περιοχή, φοβάται πως οι ουσιαστικά χρεοκοπηµένοι Εγγλέζοι (που προτίμησαν την αποχή. µαζί µε άλλα εννιά κράτη-μέλη) θα τους άφηναν και αυτούς στο έλεος των κομμουνιστών του ΔΣΕΙ
Όπως και να΄χει οι Παλαιστίνιοι και οι Άραβες γείτονεςτους (Αίγυπτος, Υπέρ-Ιορδανια και Ιράκ. όλοιτους κράτη-πελάτες της Αγγλίας, συν την ουσιαστικά γαλλοκρατούµενη Συρία) αρνούνται επίσης να συναινέσουν στην αρπαγή των πατρογονικών εδαφών, και απαιτούν δικαστική διαιτησία, που οι Μεγάλοι δεν αποδέχονται. Την επόμενη κυριολεκτικά µέρα ξεσπά πόλεμος µε «παρατηρητέο) τον ΟΗΕ καιτους απερχοµέ-νους Εγγλέζρυς, αλλά οι Ισραηλινοί µετις πλάτες των λοιπών ξένων είναι ήδη πάνοπλοι και πανέτοιµοι: την άνοιξη νικούν ευκολά στον πρώτο αραβό-ισραηλινό πόλεμο και αµέσως, και με βάση το περιβόητο σχέδιο «Ντάλετ» για τη στρατιωτική κατάκτηση όλης της Παλαιστίνης, που είχε άρχισε να καταρτίζεται ὡς «σχέδιο Αβνίρ» ήδη από το 1937 µε εντολή του Νταβίντ Μπεν-Γκουριόν, διεξάγουν την πρώτη «Νάκμπα», την μαζική εθνοκάθαρση 500.000 Παλαιστινίων. Στις 14 Μάη του 194δ ο Μπεν-Γκουριόν ανακηρύσσειτην ανεξαρτησία του Κράτους του Ισραήλ, πάνω στα µατωμένα χώματα.
Ένα χρόνο αργότερα, όταν στις 11 Μαΐου 1949 γίνεται η ψηφοφορία της στον ΟΗΕ για την αποδοχή του Ισραήλ. ως κράτος µέλους του Οργανισμού, η Ελλάδα δεν καταψηφίζει μεν, αλλά απέχει. Τι μεσολαβεί; Μα φυσικά το γεγονός ότι η χώρα µας έχει στο μεταξύ περάσει πλήρως υπό την αµερικα-νική κηδεμονία, και οι Αμερικάνοι –που µαζί µετο βρετανικό ιμπέριουμ κληρονομούν και το Μεσανατολικό Πρόβλημα-είναι ήδη από τότε οι ισχυρότεροι προστάτες και σπόνσορες του Ισραήλ. Κι έτσι, για τα επόμενα σαράντα χρόνια, ξεκινά µια ομολογουμένως σχιζοφρενική περίοδος όπου η περήφανη Ελλάς αναγνωρίζει μεν αέ [αείο, αλλά όχι και 4ε Ί1Γε το σιώνιστικό κράτος, ενώ ταυτόχρονα συναλλάσσεται υπογείῶς μαξίτου σε πλήθος τοµείς, µε αποκορύφωμα την επταετία της χούντας.
Αυτό το διπλό παιχνίδι επέτρεψε στις εκάστοτε ελληνικές κυβερνήσεις αλλά και την αναδυόµενη μετεμφυλιακή επιχειρηµατική, εργολαβική και εφοπλιστική ελίτ να διατηρήσουν ως «βιτρίνα» έναν σαφή φιλοαραβικό προσανατολισμό και να διεκδικούν µεγάλες δουλειές από τις αραβικές δικτατορίες και µοναρχίες, ενώ παράλληλα καλλιεργούσαν διακριτικά και μακριά από τη δημοσιότητα τις μπίζνες µε το ισραηλινό κεφάλαιο και το Τελ Αβίβ. Είναι άλλωστε η εποχή που τα ελλη-νόκτητα τάνκερ εδραιώνονται ὡς βασικός µεταφορέας του αραβικού πετρελαίου στις ευρωπαϊκές και παγκόσμιες αγορές.
Μακράν το καλύτερο παράδειγμα αυτής της κρυφής σχέσης είναι οι δοσοληψίες των Ισραηλινών με τους δικούς μας χουντικούς. Αν και η αμερικανοκίνητη «Επανάσταση» της 21ης Απριλίου 1967 είχε σχεδιαστεί πολλά χρόνια πριν, δεν υπάρχει αμφιβολία ότι ένας από τους λόγους της εκδήλωσής της τη συγκεκριμένη στιγμή ήταν οι αυξημένες πολεμικές ανάγκες των Ισραηλινών ενόψει του επικείμενου Πολέμου των Έξι Ημερών, όπως ονομάστηκε η «προληπτική» (και πειρατική, αφού δεν προηγήθηκε καν η κήρυξη πολέμου) επίθεση του Τελ Αβίβ τον Ιούνιο εναντίον των ολοένα και πιο αξιόμαχων Αράβων γειτόνων του, που με επικεφαλής τον Νάσερ εξοπλίζονταν πλέον από το σοβιετικό μπλοκ. Έξι μέρες που βέβαια οδήγησαν στην αρπαγή των σήμερα αποκαλουμένων «κατεχόμενων» εδαφών της Δυτικής Όχθης, του Γκολάν και αλλού - λες και τα καταπατημένα πριν το 1967 δεν είναι παρανόμως κατεχόμενα.
Όπως και να ‘χει, η νεόκοπη χούντα των συνταγματαρχών επέτρεψε στο Ισραήλ την ανεμπόδιστη χρήση του ελληνικού χώρου και παρείχε πάσης φύσεως διευκολύνσεις στην ισραηλινή αεροπορία. Οι κατακτητές έδειξαν έμπρακτα την ευγνωμοσύνη τους, και η επόμενη εξαετία - με βάση και τα πρόσφατα (2019-2020) αποχαρακτηρισμένα αρχεία του Υπουργείου Εξωτερικών του Τελ Αβίβ που και τα δύο μέρη κατέβαλλαν προσπάθειες επί πολλά χρόνια να αποκρύψουν - εξελίχτηκε σε έναν μακρύ μήνα του μέλιτος, που μόνο με τη σημερινή εκατέρωθεν λατρεία μπορεί να συγκριθεί. Άλλωστε το δήθεν «δημοκρατικό» κράτος-απαρτχάιντ του Ισραήλ πάντα έδειχνε προτίμηση στην ανάπτυξη στενών σχέσεων με ακροδεξιές δικτατορίες σε όλο τον κόσμο.
Είναι χαρακτηριστικό ότι μόλις λίγες εβδομάδες μετά την συντριπτική επικράτηση των Ισραηλινών, ο επικεφαλής της «άτυπης» ισραηλινής αποστολής στην Αθήνα (αφού οι δυο χώρες επισήμως δεν διέθεταν διπλωματικές σχέσεις) Γιοσέφ Σάι τηλεγραφεί με ενθουσιασμό στο Τελ Αβίβ για τη μυστική συνάντησή του με τον «υπουργό Εξωτερικών» της χούντας, και μεταφέρει τον «ενθουσιασμό» των συνταγματαρχών «για την ένδοξη νίκη του ΙΕ». Σύμφωνα με το απόρρητο τηλεγράφημα, ο υπουργός απολογήθηκε στον Σάι πως λόγω των διπλωματικών συμφερόντων της Ελλάδας στον αραβικό κόσμο η χούντα δεν μπορούσε να ακολουθήσει μια δημόσια φιλοϊσραηλινή γραμμή, όπως ήθελε· αλλά υποσχέθηκε μυστική διεύρυνση των εμπορικών και στρατιωτικών σχέσεων, όπως κι έγινε.
Περιττό μάλλον να πούμε ότι οι κοινές σχέσεις των δυο καθεστώτων με την αμερικανική CIA βοήθησαν πολύ στο λιώσιμο του πάγου· μάλιστα στις αρχές του 1968 την θέση του άτυπου «πρέσβη» στην Αθήνα παίρνει ο πρώην υπαρχηγός της Μοσάντ Γιάακοβ Κρουζ, που συνδέεται άμεσα με τον Μακαρέζο και άλλα στελέχη της χούντας. Μαζί, αναβαθμίζουν κατακόρυφα - αλλά πάντα κρυφά - τις δοσοληψίες: η χούντα, λόγω των καταγγελιών για άγρια καταστολή και παραβίαση των ανθρωπίνων δικαιωμάτων, αντιμετωπίζει ήδη προβλήματα τροφοδοσίας σε όπλα και πυρομαχικά από τις ΗΠΑ, και το οπλισμένο ως τα δόντια Ισραήλ αναλαμβάνει να μας πουλά γρήγορα και φτηνά ό,τι χρειαζόμαστε.
Μια ελληνική στρατιωτική αντιπροσωπεία που επισκέφτηκε κρυφά και με… πολιτικά ρούχα το Ισραήλ ανέφερε χαρακτηριστικά ότι «λόγω της μείωσης του προγράμματος στρατιωτικής βοήθειας των ΗΠΑ, η Ελλάδα εξαρτάται από τις διεθνείς αγορές όπλων […] και το Ισραήλ είναι μια αγορά για σύγχρονα και φθηνά όπλα και ένας τόπος για εκτεταμένες εμπορικές ανταλλαγές και στενή οικονομική συνεργασία προς όφελος και των δύο πλευρών». Μάλιστα οι δυο πλευρές συζητούν ήδη από το 1969 σοβαρά ακόμη και το ενδεχόμενο κατασκευής πυρηνικού αντιδραστήρα στην Ελλάδα: είναι βλέπετε η εποχή που οι Ισραηλινοί ολοκληρώνουν, με την βοήθεια κυρίως των Γάλλων και των Αμερικανών, το απόρρητο πρόγραμμά τους για την κατασκευή ατομικών όπλων, με τα οποία έκτοτε απειλούν και εκβιάζουν τους πάντες επισείοντας την περιβόητη «Επιλογή του Σαμψών».
Το ελληνικό ατομικό πρότζεκτ βέβαια δεν προχώρησε, αλλά το ίδιο έτος ξεκίνησε η υπογραφή μυστικών εμπορικών και στρατιωτικών συμφωνιών αξίας πολλών εκατομμυρίων δολαρίων. Ανάμεσα στα «καλούδια» που μας έστειλαν οι φίλοι σιωνιστές ήταν βλήματα όλμων, ανταλλακτικά για κινητήρες αεροσκαφών, υποπολυβόλα Ουζί, ασυρμάτους, αλεξίπτωτα και πλήθος άλλα. Αργότερα, τον Φεβρουάριο του 1973, τα μυστικά αρχεία αναφέρουν ότι υπογράφηκε συμφωνία με την ελληνική χούντα για τη μεταφορά αρκετών εκατομμυρίων τόνων αργού πετρελαίου από τον Περσικό Κόλπο μέσω του πετρελαιαγωγού Εϊλάτ-Ασκελόν, και από εκεί στον Πειραιά. Το «ντιλ» αυτό θεωρείται τόσο απόρρητο, ώστε με νέο τηλεγράφημα απαγορεύεται κάθε περαιτέρω γραπτή αναφορά ακόμη και στα στελέχη του ισραηλινού υπουργείου Εξωτερικών που διαχειρίζονταν την υπόθεση!
Όμως τα γεγονότα τρέχουν και, όταν στις 7 Οκτωβρίου του 1973 οι Άραβες αντεπιτίθενται αιφνιδιάζοντας τους υπερόπτες Ισραηλινούς ανήμερα της αργίας του Γιομ Κιπούρ, όπως έκανε και η Χαμάς ακριβώς μισό αιώνα αργότερα, ο δικτάτορας Παπαδόπουλος παίρνει την εθνικά σωστή αλλά μοιραία γι’ αυτόν απόφαση να προασπίσει επιτέλους την ουδετερότητα της χώρας και να μην επιτρέψει την προσγείωση αμερικανικών αεροπλάνων στα αεροδρόμια Ελευσίνας και Σούδας, από όπου θα έπαιρναν μέρος στις επιχειρήσεις στο πλευρό των Ισραηλινών. Η άρνησή του αυτή να ικανοποιήσει την αμερικανική εντολή, σε μια τόσο κρίσιμη στιγμή για το Ισραήλ, έπαιξε αναμφίβολα ρόλο στην σχεδόν άμεση πτώση του και την αντικατάσταση του από τον Δημήτριο Ιωαννίδη στις 25 Νοεμβρίου 1973, ένα «πραξικόπημα μέσα στο πραξικόπημα» που συνήθως αποδίδεται ολοκληρωτικά - μα λανθασμένα - στην φοιτητική εξέγερση του Πολυτεχνείου.
Βέβαια ο «σκληρός» Ιωαννίδης πολύ γρήγορα τα κάνει θάλασσα και με το πραξικόπημα-απόπειρα δολοφονίας του Μακαρίου στις 15 Ιουλίου 1974 υπογράφει, εκτός από την τραγωδία της Κύπρου, και την πτώση της χούντας. Το ομόσταβλο Ισραήλ αρνείται να δώσει οποιαδήποτε βοήθεια στον «κόκκινο παπά» Μακάριο - αλλά ο καλά ενημερωμένος Ισραηλινός πρεσβευτής στη Λευκωσία τηλεγραφεί ψυχρά, στις 15 Ιουλίου, ότι «[η] εκτίμηση είναι ότι η κυρίαρχη ομάδα στην Αθήνα ενήργησε με έλλειψη κατανόησης των διεθνών υποθέσεων και με επαρχιώτικη οπτική», σαν να ξέρει τι ακριβώς θα ακολουθήσει. Όπως και να ‘χει, όταν σχεδόν αμέσως ξεκινά η προμελετημένη τουρκική εισβολή και εθνοκάθαρση 200.000 Ελληνοκυπρίων, το Τελ Αβίβ νίπτει τας χείρας του, μαζί φυσικά με τις ΗΠΑ και τον αρχιτέκτονα της αιματοβαμμένης διχοτόμησης, τον Αμερικανοεβραίο ΥΠΕΞ Χένρι Κίσινγκερ.
Το βέβαιο είναι ότι η χούντα του Ιωαννίδη καταρρέει και μαζί της καταρρέει σε μεγάλο βαθμό και η «ειδική σχέση» με τη σιωνιστική οντότητα. Ο Καραμανλής βγάζει τη χώρα από το στρατιωτικό σκέλος του ΝΑΤΟ, ο αντιαμερικανισμός (νομοτελειακά) κορυφώνεται και σύσσωμη η ελληνική κοινή γνώμη αγκαλιάζει τον παλαιστινιακό απελευθερωτικό αγώνα, παρά τις καθαρά τρομοκρατικές μεθόδους που εφαρμόζει η Οργάνωση για την Απελευθέρωση της Παλαιστίνης στη δεκαετία του ‘70 και του ‘80 με αεροπειρατείες, απαγωγές κ.α. Η φιλοαραβική αυτή στάση κορυφώνεται το 1981 με τον ερχομό στην εξουσία του Ανδρέα Παπανδρέου, ο οποίος όχι μόνο καλεί επίσημα στην Αθήνα τον Γιασέρ Αραφάτ, αλλά και ένα χρόνο αργότερα παρεμβαίνει έμπρακτα για να σώσει ολόκληρη την παλαιστινιακή ηγεσία, μεταφέροντας την με ελληνικά καράβια στη Τυνησία, μετά την αιματηρή εισβολή των Ισραηλινών δυνάμεων στο Λίβανο, που οι ίδιοι αποκαλούν - με το γνωστό τους θράσος - «Επιχείρηση Ειρήνη για τη Γαλιλαία»…
Ο Ανδρέας συγκρίνει τον Ισραηλινό στρατό με τους Ναζί, υπουργοί και βουλευτές του ΠΑΣΟΚ διαδηλώνουν φορώντας ασπρόμαυρες κεφίγια, και οι Ισραηλινοί πνέουν τα μένεα κατά της Αθήνας - κυβερνητικά στελέχη χαρακτηρίζουν ειρωνικά την Ελλάδα ως την μόνη… αραβική χώρα, πλην της Αίγυπτου, με την οποία το Ισραήλ δεν βρίσκεται σε κατάσταση πολέμου! Άλλωστε με τις πλάτες των Αμερικανών προστατών του, το Τελ Αβίβ έχει υπογράψει ήδη από το 1979 στο Καμπ Ντέιβιντ την περίφημη συμφωνία ειρήνης με την Αίγυπτο, και ουσιαστικά βρίσκεται σε πορεία «νομιμοποίησης» των κλεμμένων εδαφών - οπότε η δημόσια κόντρα με την Αθήνα τους χαλάει την εικόνα. Είπαμε όμως: πίσω από την αντιαμερικανική/αντι-ισραηλινή κουρτίνα οι διακριτικές μπίζνες συνεχίζονται, με τον ίδιο μαγικό τρόπο που οι αμερικανικές «βάσεις του θανάτου» «έφυγαν»… παραμένοντας. Και το 1987 ο μετέπειτα πρόεδρος Κάρολος Παπούλιας γίνεται ο πρώτος Έλληνας υπουργός Εξωτερικών που επισκέπτεται το Ισραήλ, με σκοπό την de facto αναγνώριση. Το σχέδιο χαλάει γιατί οι Παλαιστίνιοι εξεγείρονται: η πρώτη Ιντιφάντα εκτροχιάζει την αναγνώριση για τρία ακόμη χρόνια.
Τελικά, οι ασφυκτικές πιέσεις του αμερικανικού Στέιτ Ντιπάρτμεντ αλλά και οι παρασκηνιακές υποσχέσεις για μεγάλες εξαγορές και επενδύσεις στην Ελλάδα από το πανίσχυρο εβραϊκό λόμπι στις Ηνωμένες Πολιτείες «ενθαρρύνουν» τον Κωνσταντίνο Μητσοτάκη να αναγνωρίσει επίσημα το κράτος του Ισραήλ, στις 21 Μαΐου 1990. Είναι η επίσημη έναρξη για την δεύτερη θερμή περίοδο στις σχέσεις των δυο κρατών-πελατών των ΗΠΑ, που άλλωστε μετά το 1993 διευκολύνεται από την υπογραφή της «ειρηνευτικής» συνθήκης του Όσλο, την οποία η Αθήνα φυσικά αξιοποιεί ως «φερετζέ». Μια συνθήκη που ωστόσο γρήγορα εξελίσσεται σε ουσιαστική ταφόπλακα για τον παλαιστινιακό απελευθερωτικό αγώνα και πράξη συνθηκολόγησης της ΟΑΙΠ και του Αραφάτ στο Ισραήλ.
Σύμφωνα με την επίσημη αναφορά για την ιστορία των ελληνοισραηλινών σχέσεων που συνέταξε το 2011 για λογαριασμό της ισραηλινής πρεσβείας ο μετέπειτα γενικός γραμματέας του Κεντρικού Ισραηλιτικού Συμβουλίου Βίκτορ Ελιέζερ, το αμέσως επόμενο διάστημα δυο πολιτικοί γόνοι - η κόρη του Μητσοτάκη Ντόρα και ο γιος του Παπανδρέου Γιώργος - παίζουν σημαντικό ρόλο στη σύσφιξη των δεσμών, υπογράφοντας συμφωνίες συνεργασίας μεταξύ των δύο χωρών στους τομείς της πολεμικής βιομηχανίας, της ασφάλειας, του εμπορίου και φυσικά της έρευνας και τεχνολογίας. Όμως πραγματικός πρωτεργάτης της σύσφιξης φαίνεται πως είναι ο υφυπουργός Εξωτερικών Γιάννος Κρανιδιώτης, ο οποίος στις διάφορες θητείες του ως υφυπουργός Εξωτερικών από το 1993 έως το 1999, οργανώνει στην Αθήνα μυστικές αλλά και δημόσιες συναντήσεις Ισραηλινών και Παλαιστινίων αξιωματούχων.
Είναι μια νέα εποχή - και μπορεί το μεγαλύτερο μέρος της ελληνικής κοινής γνώμης να παραμένει στο πλευρό του προδομένου παλαιστινιακού λαού και να στηρίζει τη δεύτερη Ιντιφάντα, αλλά ήδη το ελληνικό κράτος και κεφάλαιο έχουν πέσει με τα μούτρα στις μπίζνες με τους Ισραηλινούς, μετατρέποντας την Ελλάδα σε γέφυρα προς τις ευρωπαϊκές αγορές για τα αιματοβαμμένα προϊόντα της ισραηλινής οικονομίας. Η μεταστροφή αυτή αρχίζει ήδη από την πρώτη δεκαετία του 21ου αιώνα να διαφαίνεται και στα ΜΜΕ, περιλαμβανομένων και αυτών της κεντροαριστεράς, που σταδιακά αλλάζουν τροπάρι και ξεκινούν να πλέκουν το εγκώμιο του Ισραήλ ως μαχόμενης δημοκρατίας, ενώ παρουσιάζουν την άλλοτε ηρωική παλαιστινιακή αντίσταση ως βάρβαρη ισλαμιστική τρομοκρατία. Με αποκορύφωμα βέβαια τη σημερινή απαράδεκτη κάλυψη της γενοκτονίας στη Γάζα, όπου η σφαγή δεκάδων χιλιάδων αμάχων παρουσιάζεται στην πλειοψηφία των «ρεπορτάζ» ως καθόλα δικαιολογημένη αντίδραση στις «βαρβαρότητες» της Χαμάς, και η ισραηλινή προπαγάνδα περί «δικαιώματος στην αυτοάμυνα» ρέει αφιλτράριστη, χωρίς καμμιά απόπειρα ανεξάρτητης δημοσιογραφικής διασταύρωσης.
Προτρέχω. Στα χρόνια μετά την τρομερή χρηματοπιστωτική κρίση του 2007, που οδηγεί ουσιαστικά τη χώρα μας στην εσωτερική χρεοκοπία και τα μνημόνια, οι προοπτικές συνεργασίας με το χρυσοδάκτυλο Ισραήλ αντιμετωπίζονται ως… μάννα εξ ουρανού. Ειδικά στον ενεργειακό τομέα, όπου η υπογραφή των στρατηγικών συμφωνιών μεταξύ Τελ Αβίβ και Λευκωσίας για τη συνεκμετάλλευση υποθαλάσσιων κοιτασμάτων πετρελαίου και αερίου στην κυπριακή ΑΟΖ - ένα άνοιγμα που οι χαροκαμένοι Κύπριοι αδελφοί μας πίστεψαν, λανθασμένα όπως αποδείχτηκε, ότι ίσως γινόταν μοχλός για την επίλυση του παγωμένου κυπριακού προβλήματος - δίνει την ευκαιρία στην Αθήνα να ενταχθεί στον λεγόμενο τριπλό άξονα Ελλάδας-Κύπρου-Ισραήλ, ο οποίος φυσικά λειτουργεί πρωτίστως υπέρ των συμφερόντων της… τρίτης συνιστώσας.
Στις αρχές του 2010, λοιπόν, όπως γράφει ο Ελιέζερ, μία συμπτωματική (;) συνάντηση σε ένα εστιατόριο της Μόσχας του Έλληνα πρωθυπουργού Γ. Παπανδρέου με τον Ισραηλινό ομόλογό του Μπενιαμίν Νετανιάχου «στάθηκε η αφορμή για να αναδειχθεί όχι μόνο η χημεία ανάμεσα στους δύο άνδρες, αλλά και για την χάραξη νέας εξωτερικής πολιτικής και διπλωματικών προσανατολισμών στις δύο χώρες […] και για την επίτευξη στρατηγικής συνεργασίας σε όλα τα επίπεδα και σε όλους σχεδόν τους τομείς». Πράγματι, ο διάδοχος του «χασάπη του Λίβανου» Αριέλ Σαρόν στο κόμμα Λικούντ και βασικός υπεύθυνος της σημερινής σφαγής Νετανιάχου επισκέπτεται λίγους μήνες μετά την Αθήνα και μαζί με τον Παπανδρέου - που ένα μήνα αργότερα ταξιδεύει κι αυτός στο Τελ Αβίβ - υπογράφουν τη μια συμφωνία μετά την άλλη, ανοίγοντας την Κερκόπορτα για ουσιαστική πρόσδεση της χώρας μας στο ισραηλινό άρμα… μάχης.
Από εκείνη την αποφράδα χρονιά, και μέχρι σήμερα που οι σιωνιστές ισοπεδώνουν ατιμώρητα τη Γάζα και το Λίβανο, σκοτώνοντας δεκάδες χιλιάδες αμάχους, το ελληνικό κράτος χωρίς υπερβολή συμμετέχει ενεργά στην εγκληματική «αυτοάμυνα» της σιωνιστικής οντότητας, καθιστώντας όλους εμάς συνένοχους σε μια διαρκή, προσχεδιασμένη γενοκτονία. Και αυτό το άγος βαραίνει όλες ανεξαιρέτως τις κυβερνήσεις, περιλαμβανομένης και της κατ’ όνομα «αριστερής», αλλά εν τέλει εξίσου αμερικανόδουλης κυβέρνησης ΣΥΡΙΖΑ-ΑΝΕΛ.
Στον οικονομικό τομέα, όπως είδαμε και παραπάνω, οι σχέσεις των δυο χωρών έχουν πολλαπλασιαστεί, με τον τουρισμό (πέρσι μόνο το πρώτο οχτάμηνο επισκέφτηκαν τη χώρα μας πάνω από 600.000 Ισραηλινοί) και την αγορά ακινήτων (αλλά και ελληνικών διαβατηρίων, μέσω του αμαρτωλού προγράμματος της «Χρυσής Βίζας») να εκτοξεύονται χρόνο με το χρόνο. Ως προς το καθαρό εμπόριο, ενδεικτικά το 2022 οι εξαγωγές του Ισραήλ στη χώρα μας ξεπέρασαν τα 523 εκατομμύρια ευρώ σημειώνοντας αύξηση 33% από το 2021, ενώ οι δικές μας εξαγωγές έφτασαν τα 850 εκατομμύρια από 550, αυξημένες κατά 54,5%. Γι’ αυτό άλλωστε, όπως διαβάζουμε σε σχετικό ρεπορτάζ των Νέων, η έκρηξη του πολέμου προκάλεσε μεγάλη ανησυχία στους Έλληνες εξαγωγείς, αλλά και στους ξενοδόχους και τους μεσίτες.
Όμως τα νούμερα αυτά διόλου δεν αποτυπώνουν την πραγματική αλληλεξάρτηση που αποκαλύφθηκε μόνο μετά την έκρηξη του πολέμου. Έτσι, μετά το ουσιαστικό μπλόκο της Ερυθράς Θάλασσας από τους αντάρτες Χούθι σε όλα τα πλοία που μεταφέρουν αγαθά και καύσιμα για την πολεμική μηχανή του Ισραήλ, αποδείχτηκε πως το 40% των δεξαμενόπλοιων και φορτηγών που στοχοποιήθηκαν —περιλαμβανομένου του σούπερ-τάνκερ Sounion, που καιγόταν επί μέρες ακυβέρνητο στα ανοιχτά της Υεμένης— ανήκουν σε Έλληνες εφοπλιστές. Ταυτόχρονα, μια έρευνα της ΜΚΟ Desk Gaia που αναδημοσιεύτηκε πρόσφατα από τη βρετανική εφημερίδα Guardian αποκαλύπτει ότι τουλάχιστον δέκα ελληνικοί εφοπλιστικοί όμιλοι (Αλαφούζος, Μαρτίνος, Βερνίκος, Οικονόμου κ.α.) πρωταγωνιστούν στην τροφοδοσία του Ισραήλ, παρά τις συνεχείς καταδίκες από τον ΟΗΕ και τη σαφή προειδοποίηση ότι «χώρες, εταιρείες και φυσικά πρόσωπα που συμμετέχουν στον εφοδιασμό του Ισραήλ με καύσιμα μπορεί να αντιμετωπίσουν συνέπειες για σοβαρά εγκλήματα από το Διεθνές Ποινικό Δικαστήριο για παραβίαση της συμφωνίας της Γενεύης και για υποστήριξη σε γενοκτονία»…
Ίσως η πιο αμαρτωλή συνεργασία των δυο κρατών είναι όμως η στρατιωτική, και ιδιαίτερα η πολυτιμότατη για το Ισραήλ συμβολή της ελληνικής αεροπορίας στην εκπαίδευση των Ισραηλινών πιλότων, που αποκτούν στη χώρα μας την τεχνογνωσία που τους επιτρέπει στη συνέχεια να δολοφονούν μαζικά αμάχους στη Γάζα και τον Λίβανο. Συγκεκριμένα, η Ελλάδα πραγματοποιεί συστηματικά κοινές ασκήσεις στον ελληνικό εναέριο χώρο, επιτρέποντας έτσι στους Ισραηλινούς αεροπόρους να προπονούνται στις χαμηλές πτήσεις και στον βομβαρδισμό ορεινών περιοχών, που οι ίδιοι δεν διαθέτουν στη χώρα τους. Αλλά ο πραγματικός στόχος των Ισραηλινών ήταν και παραμένει το Ιράν: και η χώρα μας επιτρέπει στους πιλότους του να εξασκούνται κοντά στην Κρήτη, ώστε να μάθουν τα αδύνατα σημεία των ρωσικής προελεύσεως πυραύλων S-300, δηλαδή του βασικού αντιαεροπορικού/αντιπυραυλικού συστήματος του Ιράν.
Μεγάλη είναι και η διείσδυση των Ισραηλινών στον ελληνικό ακαδημαϊκό χώρο με διάφορες επιστημονικές συνεργασίες και κοινά ερευνητικά προγράμματα, που συχνά συνδέονται ευθέως ή υπογείως με την πολεμική βιομηχανία: είναι μια μέθοδος έμμεσου ελέγχου που φυσικά έχουν εφαρμόσει σε τεράστιο βαθμό στις ίδιες τις ΗΠΑ, όπου όπως είδαμε και κατά τις πρόσφατες μεγάλες φοιτητικές εξεγέρσεις υπέρ των Παλαιστινίων, τα περισσότερα μεγάλα πανεπιστήμια έχουν διαβρωθεί από το Ισραηλινό λόμπι. Στην Ελλάδα, ολοκληρωτικός έλεγχος για την ώρα εξασκείται κυρίως μέσω των παρεμβάσεων της πρεσβείας και του Κεντρικού Ισραηλιτικού Συμβουλίου, που όλο και συχνότερα επιτίθενται σε όσους αντισιωνιστές δημοσιογράφους ή πανεπιστημιακούς τολμούν να κριτικάρουν τα πεπραγμένα του Ισραήλ, χρησιμοποιώντας την ταμπέλα του αντισημιτισμού για να αξιώσουν την άμεση απομάκρυνσή τους: προσωπικά έχω την τιμή να έχω γίνει ως σήμερα στόχος τουλάχιστον τριών τέτοιων παρεμβάσεων. Αλλά εδώ κυνηγάνε για αντισημιτισμό γνήσιους Σημίτες, σπουδαίους Εβραίους σαν τον Παπέ, τον Τσόμσκι και τον Φινκελστάιν…
Ας βάλουμε όμως κάπου εδώ μια τελεία. Έτσι κι αλλιώς, ενώ γράφονται αυτές οι γραμμές, τα υπερσύγχρονα αμερικανικά Ε-35 των Ισραηλινών ανασκάπτουν ξανά την αραβική γη, σκοτώνοντας χιλιάδες αθώους, υπό το διακριτικό χειροκρότημα της “πολιτισμένης” Ευρώπης και προσωπικά του πρωθυπουργού μας Κυριάκου Μητσοτάκη, η κυβέρνηση του οποίου, όπως είδαμε, εξακολουθεί παντοιοτρόπως να στηρίζει τη γενοκτονική μηχανή. Βλέπουμε άλλωστε ότι ενώ ο Νετανιάχου κάνει τα πάντα για να παρατείνει και να διευρύνει τον πόλεμο με στοχευμένες δολοφονίες, μαζικά τρομοκρατικά σαμποτάζ και σαρωτικούς βομβαρδισμούς, μέσα στο Ισραήλ αυξάνονται συνεχώς οι φωνές υπέρ μιας κατάπαυσης του πυρός, καθώς ακόμη και σκληροί σιωνιστές του «βαθέως κράτους» συνειδητοποιούν πως η χώρα τους —που δεν είναι ένα κράτος με στρατό, όπως τα άλλα, αλλά ένας στρατός με κράτος— βυθίζεται καθημερινά και πιο βαθιά σε ένα στρατηγικό, οικονομικό, δημογραφικό και πρωτίστως πολιτικό αδιέξοδο, από το οποίο κανείς, ούτε καν οι ΗΠΑ, δεν θα μπορέσουν να τη βγάλουν. Πόσους θα σκοτώσουν πια — εκατό χιλιάδες, πεντακόσιες χιλιάδες, ένα εκατομμύριο;
Κι όμως, με δεδομένη την απόλυτη εξάρτηση του Ισραήλ από τους ξένους συμμάχους του, αλλά και την ουσιαστική κατάρρευση της εγχώριας οικονομίας του μετά από ένα χρόνο πολέμου, θα αρκούσε ένα καλά συντονισμένο εμπάργκο σε καύσιμα, τρόφιμα, όπλα και πυρομαχικά για να τερματιστεί ο πόλεμος και η ανθρωποσφαγή μέσα σε λίγες εβδομάδες. Και η Ελλάδα, λόγω της γεωγραφικής θέσης της, των παραδοσιακά καλών σχέσεών της με τα αραβικά κράτη και του τεράστιου ρόλου που παίζουν οι εφοπλιστές της στις διεθνείς μεταφορές, θα μπορούσε ακόμη και τώρα να σηκώσει κεφάλι και να πρωτοστατήσει σε μια τέτοια αποφασιστική κίνηση. Αλλά αυτά είναι όνειρα φθινοπωρινής νυκτός — «Έχει άτοπα πολλά, βεβαίως και δυστυχώς, η Αποικία».
Γιώργος Ισιάρας,
Αθήνα, Οκτώβριος 2024
Επίλογος επιμελητή
Πάρε τη γλώσσα σου από τον εγκέφαλό μου.
Στους τσιμεντένιους και στους διαδικτυακούς δρόμους της χώρας —και όχι μόνο— λέγεται ότι αυτή είναι η πρώτη γενοκτονία στην ιστορία που εκτυλίσσεται ζωντανά στις οθόνες μας. Ότι αυτή τη φορά η ιστορία δε θα γραφτεί από τους θύτες, από τους ισχυρούς, όπως συνηθίζεται πριν πακεταριστεί και βαφτιστεί «επίσημη γνώση», δηλαδή έγκυρη και άρα η μόνη αληθής.
Ναι, τα κοινωνικά δίκτυα έχουν κάνει τεράστια ζημιά στο Ισραήλ. Μολονότι υπάρχουν για να εξασφαλίζουν ότι θα καταναλώνουμε, ότι θα σπαταλάμε όσο το δυνατόν περισσότερο χρόνο αποβλακωμένοι, σκρολάροντας, η εμετική μετάδοση —ή, συνήθως, η μη μετάδοση— των εγκλημάτων στην ιστορική Παλαιστίνη από τα συστημικά ΜΜΕ, τους μονοπωλητές της αλήθειας (μιας και οι μη ειδικοί, μας λένε, είναι επιρρεπείς στα fake news και άρα καλύτερα να μην μπλέκονται στη δουλειά τους), ανάγκασε καθημερινούς ανθρώπους να γίνουν πομποί προκειμένου να σερβίρουν την θαμμένη πληροφορία.
Από τα «αποκεφαλισμένα μωρά» μέχρι τις «ξεκοιλιασμένες εγκύους», η προπαγάνδα και η παραπληροφόρηση έχει φτάσει σε επίπεδο αηδίας. Πάμε να δούμε, λοιπόν, τη μαγική συνταγή που έκανε ένα μέρος του κόσμου να συμμερίζεται τα λόγια ενός υπουργού του Ισραήλ: «Απέταξα την πλήρη πολιορκία της Λωρίδας της Γάζας. Ούτε ενέργεια, ούτε φαγητό, ούτε φυσικό αέριο, όλα είναι κλειστά. Πολεμάμε ανθρωπόμορφα ζώα και δρούμε αναλόγως».
Το Intercept αποκάλυψε το περιεχόμενο του «ραβασακίου» που καθοδηγεί την πένα των δημοσιογράφων του κολοσσού New York Times. Στη λογοκρισία υπόκεινται οι λέξεις «γενοκτονία», «εθνοκάθαρση» και οι φράσεις «κατεχόμενες περιοχές» και «προσφυγικοί καταυλισμοί». Το έγγραφο παραδίδεται από τους προϊστάμενους ως σχεδιάγραμμα «για να παραμείνεις αντικειμενικός σύμφωνα με τις αρχές της δημοσιογραφίας», αλλά οι εργαζόμενοι αντιλαμβάνονται ότι προασπίζεται το αφήγημα του Ισραήλ.
Η χρήση της λέξης «Παλαιστίνη» απαγορεύεται «εκτός πολύ σπάνιων περιπτώσεων». Αντιθέτως, η λέξη Ισραήλ και οι ομόρριζές της γεμίζουν τις οθόνες μας: Ο κόσμος πρέπει να πιστεύει ότι υπάρχει ένας πόλεμος ανάμεσα σε ανθρώπους σαν εμάς —της Δύσης, λευκούς, πολιτισμένους, της ελεύθερης αγοράς, δημοκρατικούς— και σε τρομοκράτες («Hamas, Hamas, what?»). Το ραβασάκι, ασφαλώς, παροτρύνει τους δημοσιογράφους να χρησιμοποιούν τη λέξη «τρομοκράτες» για την 7η Οκτώβρη και να αποφεύγεται η χρήση της λέξης «μαχητής» (fighters, combatants).
Επίσης, ενώ οι αναφορές σε θανάτους Ισραηλινών γίνονται με τη Χαμάς πάντα ως Υποκείμενο, οι αναφορές σε θανάτους Παλαιστινίων —όταν γίνονται— γίνονται σχεδόν αποκλειστικά σε παθητική φωνή, χωρίς ποιητικό αίτιο. Τα ρήματα και τα επίθετα επιλέγονται, επίσης, προσεκτικά με κριτήριο την εθνικότητα των θυμάτων. Έτσι, τους Ισραηλινούς «τους σκοτώνει» η Χαμάς, ενώ οι Παλαιστίνιοι «χάνουν τη ζωή τους».
Τον Νοέμβριο του 2023, άλλη έρευνα του Intercept κατέληξε στο ότι λέξεις όπως «σφαγή» χρησιμοποιούνταν σχεδόν αποκλειστικά για τους σκοτωμένους από Παλαιστίνιους Ισραηλινούς και όχι το αντίστροφο. Εκτός αυτών, συμπληρώνω εγώ, σύμφωνα με την επίσημη ενημέρωση, οι νεκροί Ισραηλινοί έχουν πρόσωπο, όνειρα, οικογένειες, παρελθόν. Αντιθέτως, οι νεκροί Παλαιστίνιοι έχουν μόνο… νούμερο.
Δεν είναι δύσκολο να αντιληφθεί κανείς ότι τα εν λόγω ευρήματα αντιπροσωπεύουν και την Ελλάδα των δολοφονημένων δημοσιογράφων, των υπό κρατική παρακολούθηση δημοσιογράφων, των χαϊδεμένων με γκλοπ και ποινικές διώξεις δημοσιογράφων, των ΕΣΡ, των φιλοτεχνημένων στο Μέγαρο Μαξίμου powerpoints και των εξαγορασμένων από την διαπλεκόμενη κυβέρνηση μίντια. Στην Ελλάδα του ανελεύθερου τύπου —hashtag 108— είδαμε πώς σε μία έκτακτη συγκυρία όπου η πολεμική εμπλοκή πρέπει να δικαιολογηθεί στα μάτια των ψηφοφόρων, η καθημερινή ενημέρωση δεν είναι παρά «βιασμός της πραγματικότητας».
Το «δικαίωμα του Ισραήλ στην αυτοάμυνα» —όπως μας θυμίζει διαρκώς ο αυτοανακηρυχθείς φίλος του, ο Κ. Μητσοτάκης— θεωρείται δεδομένο στη δημόσια συζήτηση και ο προβληματισμός έγκειται στο αν «το παράκανε» ή όχι.
Για να φτάσεις σε αυτό το συμπέρασμα πρέπει να προσπεράσεις πολλούς νομικούς κανόνες. Αρχικά, το ότι η κατοχή ξένης χώρας συνιστά επίθεση. Και, μάλιστα, «παραβιάζει τον πυρήνα των αρχών στις οποίες είναι θεμελιωμένος ο ΟΗΕ, που είναι ο σεβασμός της εδαφικής κυριαρχίας και ακεραιότητας, το δικαίωμα των λαών στην αυτοδιάθεση, οι αρχές της ειρηνικής συνύπαρξης, της καλής γειτονίας και της ειρηνικής επίλυσης των διαφορών. Δεν μπορεί επομένως να γίνει λόγος για αυτοάμυνα. Για παράδειγμα, οι επιχειρήσεις των γερμανικών ενόπλων δυνάμεων, όταν μάχονταν ενάντια στις ανταρτικές δυνάμεις της Ελλάδας ή άλλων κατεχόμενων χωρών, δεν ήταν αυτοάμυνα. Ούτε οι επιχειρήσεις των Οθωμανών ενάντια στους εξεγερμένους Έλληνες το 1821 ήταν αυτοάμυνα. Επομένως, είναι λαθεμένη και παραπλανητική η συζήτηση για το αν το Ισραήλ εφαρμόζει το Διεθνές Δίκαιο των ένοπλων συγκρούσεων. Απλούστατα, δεν πρόκειται για άμυνα. Πρόκειται για επιχειρήσεις εδραίωσης της κατοχής».
Άρα, δε θα έπρεπε καν να μιλάμε για εγκλήματα «πολέμου». Αυτά έγραφε ο Δημήτρης Καλτσώνης σε μία Ελλάδα όπου ο αμυνόμενος είχε βαφτιστεί επιτιθέμενος και ο θύτης, θύμα. Η αντιστροφή των ρόλων.
Σύμφωνα με τον Χάρτη του ΟΗΕ (άρθρο 2, παρ. 1), κάθε λαός δικαιούται να εξασφαλίζει την εθνική ανεξαρτησία του με κάθε μέσο! Επιπρόσθετα, ψήφισμα της Γενικής Συνέλευσης του ΟΗΕ το 1970 αναφέρεται ρητώς στη «νομιμότητα του αγώνα λαών για την ανεξαρτησία τους, την εδαφική ακεραιότητα, την εθνική ενότητα και απελευθέρωση από αποικιοκρατία, απαρτχάιντ και ξένη κατοχή με όλα τα διαθέσιμα μέσα, συμπεριλαμβανομένου του ένοπλου αγώνα».
Η αντικατάσταση της λέξης «Παλαιστίνη» με τη λέξη «Χαμάς» στον συστημικό τύπο εξυπηρετεί ακριβώς αυτό: να αποκοπούν οι χρήστες της βίας (Χαμάς) από τους δικαιούμενους να αντισταθούν βίαια Παλαιστινίους.
Στις 14/2/24, εκπρόσωπος του ΟΗΕ δήλωνε σε συνέντευξη
«Έχω δουλέψει με πολλές τρομοκρατικές και εξεγερτικές ομάδες, η Χαμάς δεν είναι τρομοκρατική οργάνωση για εμάς, φυσικά. Όπως ξέρετε, είναι πολιτικό κίνημα». Ας δούμε τώρα τον —παρεμφερή με τον ορισμό της ΕΕ— ελληνικό νομοθετικό ορισμό της τρομοκρατικής οργάνωσης στο άρθρο 187Α του ΠΚ.
Αλήθεια, ένα κράτος ή ένας στρατός, παραδείγματος χάριν ο Ισραηλινός, αποτελείται από περισσότερα από τρία πρόσωπα που δρουν από κοινού; Έχει τη δομή ομάδας; Έχει διαρκή δράση; Τελεί κακουργήματα —όπως ανθρωποκτονίες (299 ΠΚ), βαριές σωματικές βλάβες (310 ΠΚ), απαγωγές παιδιών (324 ΠΚ), εκρήξεις που καταστρέφουν εγκαταστάσεις κοινής ωφέλειας (π.χ. νοσοκομεία, δρόμους, σύστημα ύδρευσης, ηλεκτρισμού) ή ανθρώπινες ζωές (270 ΠΚ)— ή πράξεις από τις οποίες υπάρχει η πιθανότητα να δημιουργηθεί κίνδυνος (εγκλήματα γενικής διακινδύνευσης) ή «διαπράττει βιαιοπραγίες εναντίον προσώπων ή πραγμάτων ή εισβάλλει παράνομα σε ξένα σπίτια, καταστήματα ή άλλα ακίνητα κτήματα» (διατάραξη κοινής ειρήνης 159 ΠΚ, έγκλημα κατά της τάξης); Αυτά τα διαπράττει σε έκταση που δημιουργεί κίνδυνο για τη χώρα, ας πούμε των Παλαιστινίων; Έχει σκοπό να εκφοβίσει σοβαρά τον πληθυσμό —για παράδειγμα των Παλαιστινίων— ή να βλάψει/καταστρέψει τις θεμελιώδεις πολιτικές/οικονομικές δομές της χώρας τους;
Δεν φιλοδοξώ να δαχτυλοδείξω ποιος είναι τρομοκράτης και ποιος όχι, παρά να θυμίσω ότι τα κριτήρια στιγματισμού κάποιας ομάδας ως τρομοκρατικής είναι καθαρά πολιτικά, όχι νομικά (όχι πως το νομικό δεν είναι πολιτικό, αλλά αυτό είναι μια άλλη συζήτηση κοινωνιολογίας του δικαίου). Με απλά λόγια, τρομοκράτης γίνεσαι, όχι λόγω των πράξεών σου, αλλά επειδή κάποιος έχει συμφέρον να σου κολλήσει αυτή την ετικέτα. Και αν έχει αρκετή εξουσία και διασυνδέσεις, δεν είναι τόσο δύσκολο να το πετύχει. Τα συμφέροντα, βέβαια, αλλάζουν και, συνεπώς, αλλάζουν και οι εχθροί.
Πάρτε για παράδειγμα την τρυφερή συνεργασία των —αενάως αιμοσταγών— ΗΠΑ με τον αιμοσταγή Σαντάμ Χουσεΐν του Ιράκ και τη μετέπειτα μισητή αποκήρυξή του ως παράφρονα τρομοκράτη. Παραφράζοντας την Αναστασία Τσουκαλά, ο τέως τρομοκράτης μπορεί να μετατραπεί σε ισότιμο συνομιλητή στο μέλλον, αν μεταβληθούν οι συσχετισμοί δυνάμεων — και το αντίστροφο. Τρανταχτή απόδειξη αυτής της ρευστής, μη αντικειμενικής ταξινόμησης είναι ο Νέλσον Μαντέλα, το σήμερα εγκωμιαζόμενο σύμβολο κατά του απαρτχάιντ, το οποίο βρισκόταν στη λίστα των τρομοκρατών των ΗΠΑ μέχρι το 2008. Το ίδιο μοτίβο ανιχνεύεται και όσον αφορά την Οργάνωση για την Απελευθέρωση της Παλαιστίνης (PLO).
Στα συστημικά μέσα ενημέρωσης δεν υπάρχει κατηγορία για αυτόν που ασκεί το δικαίωμά του στην ένοπλη πάλη: Τα άτομα στη Γάζα διχοτομούνται σε αμάχους και σε τρομοκράτες —για τα σιώνια είναι όλοι τρομοκράτες. Σύμφωνα με την εικόνα που έχουν κατασκευάσει παρέα με το Χόλυγουντ, τον πολιτικό λόγο και την ακαδημία, ο τρομοκράτης δεν είναι άνθρωπος. Δεν εμφορείται από λογική, συναίσθημα, ηθική και δεν έχει δικαιώματα. Άρα, είναι αδύνατο να διαπραγματευτείς μαζί του, είναι αδύνατο να συνυπάρξεις μαζί του και είναι αδύνατο να έχει δικαίωμα στην ένοπλη αντίσταση. Ως το ύψιστο εργαλείο απανθρωποποίησης, η ετικέτα της τρομοκρατίας είναι ό,τι ακριβώς χρειάζεται να κολλήσει ένα κίνημα εποικιστικής αποικιοκρατίας στη μούρη των γηγενών θυμάτων του.
Όπως μου επισήμανε ο ίδιος ο Ιλάν Παπέ, δεν φταίει, εν τέλει, κάποιο συλλογικό τραύμα εκ του Ολοκαυτώματος, αλλά η εκμετάλλευση ενός επίπλαστου συλλογικού τραύματος το οποίο αναγιγνώσκει τους αυτόχθονες αντιστεκόμενους ως τους «νέους Ναζί». Το Ολοκαύτωμα, έγραφε ο Norman Finkelstein δυο δεκαετίες πίσω, «είναι μία ιδεολογική αναπαράσταση του Ναζιστικού ολοκαυτώματος». Όπως οι περισσότερες ιδεολογίες, ενέχει μία έστω αμυδρή σύνδεση με την πραγματικότητα. Το Ολοκαύτωμα δεν είναι αυθαίρετο, είναι εσωτερικά συναφές κατασκεύασμα. Το κεντρικό του δόγμα συντηρεί πολιτικά και κρατικά συμφέροντα. Το Ολοκαύτωμα έχει αποδειχθεί απαραίτητο ιδεολογικό όπλο. Μέσω της εκμετάλλευσής του, μία από τις πιο τρομερές στρατιωτικές δυνάμεις, με ένα φρικτό αρχείο παραβιάσεων των ανθρωπίνων δικαιωμάτων, έχει δώσει στον εαυτό της το ρόλο ενός κράτους-θύματος.
Η μοιρολατρική ιδέα ότι βρισκόμαστε σε ένα βίντεο-παιχνίδι με προκαθορισμένους, αμετάκλητους ρόλους, εξυπηρετεί άριστα το μανιχαϊστικό μότο του Ισραήλ: «εγώ είμαι ο καλός, εσύ ο κακός». «Ένα από τα πιο δύσκολα πράγματα είναι να εξηγήσεις στους Ισραηλινούς ποια είναι η αιτία και ποιο το αποτέλεσμα, τι προκαλεί αυτή τη βία, και να μη θεωρούν ότι είναι εντελώς απρόκλητη και άρα δεν έχουν άλλη επιλογή από το να βρίσκονται στην κατάσταση που βρίσκονται».
Σύμφωνα με έρευνα του Ισραηλινού Ιδρύματος Δημοκρατίας, δεν υπάρχει οριακά κανένας Ισραηλινός που να πιστεύει ότι η ίδρυση ανεξάρτητου, αποστρατιωτικοποιημένου (!) κράτους θα έδινε τέλος στη λεγόμενη τρομοκρατία (0,5%). Μηδέν. Κόμμα. Πέντε.
Υπό την πεποίθηση ότι είναι καταδικασμένοι να αμύνονται αιώνια, δεν εκπλήσσει το βαφτιστικό του στρατού τους, «Αμυντικές Δυνάμεις του Ισραήλ» (IDF) —εμείς του κολλήσαμε το παρατσούκλι «Κατοχικές Δυνάμεις του Ισραήλ» (IOF).
Εκτός του Ισραηλινού Πρωθυπουργού, ως «νέους Ναζί» τιτλοφόρησε τη Χαμάς και ο Καγκελάριος της Γερμανίας, για να συμπληρώσει ο Πρόεδρος των ΗΠΑ ότι «είναι χειρότερη από τον ISIS». Μετά παραβλέψεως της «κοινοτοπίας του κακού», την οποία παρουσίασε ιδιοφυώς ο Λάντσμαν στη μεγάλη οθόνη έξι δεκαετίες αφότου η Χάννα Άρεντ την ανέλυσε στο χαρτί, οι Ναζί έχουν αποτυπωθεί στη συλλογική φαντασία ως τέρατα —και όχι ως παράγωγα ενός ιστορικού, κοινωνικού περιβάλλοντος με ψυχολογικές περιπλοκές.
Με αυτήν την ταύτιση (Χαμάς = τέρατα), λοιπόν, οι αλιτήριες δυτικές ελίτ αυτοπροβάλλονται ως φύλακες της ανθρωπότητας σε κάτι που θυμίζει ταινία της Marvel. Με τα λόγια του Νετανιάχου: «Στηρίξτε το Ισραήλ όσο μάχεται και υπερνικά τη Χαμάς. Δεν είναι αποκλειστικά δική μας μάχη —είναι μάχη όλου του πολιτισμένου κόσμου!».
Κάθε αυτοκρατορία στον επίσημο λόγο της διατείνεται πως δεν είναι σαν όλες τις άλλες. Ότι οι συνθήκες της είναι ιδιαίτερες. Ότι φέρει ιστορική αποστολή να διαφωτίσει, να εκπολιτίσει, να φέρει τάξη και δημοκρατία. Και πως χρησιμοποιεί τη βία μόνο ως έσχατη λύση. Ακόμα πιο θλιβερό: πάντα υπάρχει μια χορωδία πρόθυμων διανοουμένων που μιλούν καθησυχαστικά για «αγαθές» ή «αλτρουιστικές» αυτοκρατορίες, σαν να πρέπει κανείς να αμφισβητεί τα ίδια του τα μάτια, βλέποντας την καταστροφή, τη δυστυχία και τον θάνατο που σπέρνει η εκάστοτε «εκπολιτιστική αποστολή».
Ο Εντουάρντο Γκαλεάνο γνωρίζει καλά πως το λεξιλόγιο που χρησιμοποιείται σε ριψοκίνδυνα για τους ισχυρούς θέματα δεν είναι ποτέ τυχαίο ούτε ουδέτερο. «Υπήρχε γαλλο-αλγερινή σύγκρουση;», αναρωτιέται ο Τζέιμς Γουέιν. «Όχι. Υπήρχε μια βάναυση κατοχή εις βάρος της Αλγερίας», απαντά. Στην Ελλάδα επί Κατοχής (1941–1944) υπήρχε Αντίσταση κατά των Γερμανών. Δεν υπήρχε «πόλεμος Γερμανίας–ΕΑΜ» ή «γερμανοελληνική σύγκρουση».
«Είμαστε σε πόλεμο», διακήρυττε ο Πρωθυπουργός του Ισραήλ το πρωί της 7ης Οκτώβρη. Μα γίνεται να κηρύξεις πόλεμο στον λαό που εσύ ο ίδιος κατέχεις;
Καμουφλάροντας το δίπολο καταπιεστή–καταπιεζόμενου, δίνεται η εντύπωση ότι φταίνε εξίσου και οι δύο πλευρές. Την ίδια λειτουργία επιτελεί και η «ορθοδοξία της ειρήνης», που έχει επαρκώς επικριθεί από τον Παπέ, οπότε θα ακουμπήσω μόνο μερικές αράδες του ποιητή Καμπράλ, όπως τις απέδωσε στα ελληνικά ο Ντίνος Χριστιανόπουλος:
> Ο καταπιεστής λέει
> ότι «διαταράσσουμε την ειρήνη» —
> Ψεύδεται.
> Δεν διαταράσσουμε την ειρήνη.
> Αυτό που διαταράσσουμε είναι το μυστικό σύστημα καταπίεσης
> που έχει χτίσει πάνω στις πλάτες των δικών μας δεινών.
> Αποκαλεί αυτό το σύστημα ανισότητας «ειρήνη»
> γιατί η άνεσή του
> εξαρτάται από τη δική μας ταλαιπωρία.
Γι’ αυτό έχει τόση σημασία να φωνάξουμε «Λευτεριά στην Παλαιστίνη». Η απελευθέρωση είναι κάτι διαφορετικό —και ανώτερο— από την ειρήνη. Ή, ορθότερα κατ’ εμέ, είναι προϋπόθεση της ειρήνης.
Αντίστοιχα, η χρήση της λέξης “κρατούμενος” για τους Παλαιστίνιους στις ισραηλινές φυλακές, σε αντιπαραβολή με τους Ισραηλινούς “ομήρους”, σβήνει την κατοχή από τη συζήτηση. Της προσδίδει νομιμοποίηση. Παρουσιάζει την απαγωγή Παλαιστινίων ως νόμιμη κράτηση και την ομηρεία Ισραηλινών ως αδικαιολόγητη θηριωδία.
Κι όμως, η τελευταία ίσως μπορεί να ειδωθεί ως βίαιη αντίσταση (με όρια φυσικά), ενώ η «φυλάκιση» χιλιάδων Παλαιστινίων δεν μπορεί να δικαιολογηθεί —διότι διεξάγεται στο πλαίσιο ενός καθεστώτος απαρτχάιντ. Σε θεατρικές παραστάσεις που ονομάζουν «δίκες», δικάζονται από στρατιωτικά κατοχικά δικαστήρια με πιθανότητα καταδίκης που αγγίζει το 99%. Στα στρατόπεδα βασανιστηρίων —όπως αποκαλούνται στην έκθεση της B’Tselem τα ισραηλινά σωφρονιστικά ιδρύματα— οι πιο αρρωστημένες φαντασιώσεις παίρνουν σάρκα και οστά.
Το 2020, άλλη έκθεση αποκάλυπτε πως το 95% των κρατουμένων βασανίζεται, συμπεριλαμβανομένων παιδιών. 400 έως 700 παιδιά απάγονταν κάθε χρόνο πριν από την 7η Οκτωβρίου.
Άλλη παραπλανητική φράση είναι η «συλλογική τιμωρία». Σημαίνει ότι τιμωρείται ένα σύνολο ατόμων για τις πράξεις μεμονωμένων μελών του ή επειδή απλώς ανήκουν σε αυτό. Όμως τιμωρία σημαίνει ένα κακό που επιβάλλεται ως αντίβαρο ενός άλλου κακού· απευθύνεται σε θύτη και προϋποθέτει ένα θύμα.
Οι δολοφονίες αμάχων στις 7 Οκτωβρίου σηκώνουν αναμφίβολα τιμωρία. Αλλά η ερμηνεία κάθε εγκλήματος του Ισραήλ τους τελευταίους 10 μήνες ως «αντίδραση» στην 7η Οκτωβρίου συγκαλύπτει τα ρατσιστικά κίνητρα των σιωνιστών, οι οποίοι διαχρονικά (εθνο)καθαρίζουν τη «Γη της Επαγγελίας», ανεξαρτήτως του τι πράττει η Χαμάς.
Το νόημα των λέξεων βουλιάζει σιωπηλά κάτω από τις κραυγές, κι εμείς ούτε που το αντιλαμβανόμαστε. Μέχρι και άτομα, μέσα ή οργανώσεις που αναγνωρίζουν το δίκαιο της παλαιστινιακής πλευράς, μιλούν τη γλώσσα του καταπιεστή· πυροβολούν με σφαίρες που τους χάρισε ο εχθρός. Το παιχνίδι παίζεται σε μια Οργουελική Νεογλώσσα, και αν θέλεις να συμμετέχεις, είσαι υποχρεωμένος να την καταπιείς.
Άλλο επικοινωνιακό τέχνασμα: η μεταμφίεση ενός συστημικού χαρακτηριστικού σε ατυχή εξαίρεση. Το γνωστό μας «μεμονωμένο περιστατικό». Ο Νετανιάχου, λένε, «δεν αντιπροσωπεύει την ισραηλινή κοινωνία». «Υπάρχουν διαδηλώσεις εναντίον του». Όμως αυτές αφορούν μόνο «τα του Ισραήλ». Ως προς την κατοχή, το απαρτχάιντ, την πολιορκία, δεν υπάρχει καμία διαφωνία, πλην μιας χούφτας περιθωριακών —που αντιμετωπίζονται, στην καλύτερη περίπτωση, ως παράφρονες· στη χειρότερη, ως προδότες.
Ο Παπ Ραπέ ανακαλεί ένα πανό σε κτήριο του Τελ Αβίβ, που έγραφε:
«Όχι, Ιλάν Πάπε, κάνεις λάθος: Μόνο τα Εβραϊκά βρέφη αξίζουν να ζουν».
Ήταν απάντηση σε άρθρο του που έλεγε:
«Λυπηθείτε τουλάχιστον τα σκοτωμένα μωρά».
Σύμφωνα με δημοσκόπηση, το 66% των Ισραηλινών πιστεύει ότι οι παλαιστινιακές απώλειες είναι δικαιολογημένες. Και είναι απολύτως αναμενόμενο αυτό, σε μια κοινωνία με κατήχηση που, όπως λέει ο Παπέ, είναι «η πιο βαθιά απ’ όλες τις δυτικές και μη δυτικές κοινωνίες». Δεν εξαναγκάζονται· είναι αποτέλεσμα πανίσχυρης ιδεολογικής επεξεργασίας «από τη στιγμή που γεννιέσαι μέχρι τη στιγμή που πεθαίνεις».
Έτσι, όταν ο Πρωθυπουργός αποκάλεσε τους Παλαιστίνιους “Αμαληκίτες”, η βιβλική εντολή ήρθε φυσικά στη μνήμη:
> «Πάταξε τον Αμαλήκ και εξολόθρευσε κάθε τι που έχει·
> μη τους λυπηθείς· αλλά θανάτωσε και άνδρα και γυναίκα,
> και παιδί και βρέφος που θηλάζει, και βόδι και πρόβατο
> και καμήλα και γαϊδούρι».
> (Α’ Σαμουήλ 15:3)
Ακούγοντας δεκάχρονα στα αμιγώς εβραϊκά σχολεία να λένε «οι Άραβες θα γίνουν οι σκλάβοι μας και θα μας άρεσε να τους σκοτώνουμε», δεν προκαλεί καμία εντύπωση ότι σχεδόν κανένα ισραηλινό κόμμα δεν στηρίζει τη δημιουργία παλαιστινιακού κράτους. Από έρευνα προκύπτει ότι τα 2/3 των Ισραηλινών δεν δέχονται την ίδρυσή του, ούτε καν χωρίς στρατό.
«Μας έχουν διδάξει», λέει μια Ισραηλινή,
«ότι ο μόνος τρόπος να είμαστε ασφαλείς, είναι να μη νιώθουν ποτέ ασφαλείς εκείνοι».
Δεν μπορεί να χωρέσει στη σιωνιστική φαντασία ένας κόσμος όπου δεν θα ελέγχει κάθε πτυχή της ζωής των αυτοχθόνων.
Κάμερες και πένες καταγράφουν —και θα καταγράψουν— την εν εξελίξει γενοκτονία. Η λίστα είναι ατέρμονη, μα ας αναφέρουμε ενδεικτικά λίγα από τα εγκλήματα του τελευταίου χρόνου (δίχως να σημαίνει πως είναι πρωτοφανή):
* Το 70% των δολοφονημένων είναι γυναίκες και παιδιά — δηλαδή εξ ορισμού άμαχοι.
* Σε μόλις 90 ημέρες, το Ισραήλ κατέστρεψε το 60% των σπιτιών της Γάζας.
* Βομβαρδίστηκαν σχολεία, νοσοκομεία, αγορές, νεκροταφεία, εκκλησίες, τεμένη.
* «Δεν υπάρχει ασφαλές μέρος στη Γάζα», δήλωναν ο ΟΗΕ και η UNICEF.
* Ο πληθυσμός των εκτοπισμένων τον Ιούλιο ανήλθε σε 1,9 εκατομμύρια από τα 2,1 εκατομμύρια κατοίκων.
* Το σιωνιστικό κράτος συχνά «προειδοποιεί» για βομβαρδισμούς, στέλνοντάς τους σε ζώνες “ασφαλείς” — που έπειτα βομβαρδίζει επίσης.
(π.χ. στις 10/9 τις σκηνές στο Αλ-Μαουάνις)
Σε αυτό το σημείο αγγίζουμε έναν μύθο που καλλιέργησε η ισραηλινή προπαγάνδα στον δυτικό κόσμο. Σύμφωνα με αυτόν, το γεγονός ότι οι εβραϊκές τρομοκρατικές οργανώσεις απαιτούσαν από Παλαιστίνιους χωρικούς να εγκαταλείψουν τα σπίτια τους εντασσόταν υποτίθεται στη λογική της προστασίας των αμάχων, και όχι στην εθνοκάθαρση. Το είχε περιγράψει εύστοχα ο Ναδίμ Χούρι σχετικά με τη Νάκμπα του 1948.
Η ιστορία επαναλαμβάνεται. Και μαζί της, οι ίδιες επικοινωνιακές τεχνικές. Στο ντοκιμαντέρ “Born Dead: Stealing Palestinian Land”, βλέπουμε Ισραηλινούς εποίκους να μιλούν για το πόση γη θα πάρει ο καθένας και να κάνουν θαλάσσια τουρ, αγναντεύοντας τον πιο σφοδρό βομβαρδισμό στην ανθρώπινη ιστορία: μέσα σε 200 μέρες, το Ισραήλ έριξε 20 φορές περισσότερες βόμβες ανά τετραγωνικό χιλιόμετρο απ’ όσες έριξαν οι ΗΠΑ στο Βιετνάμ μέσα σε 9 χρόνια.
Πτώματα με τα όργανά τους αφαιρεμένα εντοπίζονται σε μαζικούς τάφους. Το Ισραήλ μπλοκάρει την ανθρωπιστική βοήθεια σε ποσοστό 80–85%, χρησιμοποιώντας τον λιμό ως πολεμικό όπλο. Ο ΟΗΕ καταγγέλλει ότι «κάθε άτομο στη Γάζα πεινάει». Το τρομοκρατικό κράτος δολοφονεί ακόμα και τους λιμοκτονούντες όταν πλησιάζουν φορτηγά με τρόφιμα (*Σφαγή του Αλευριού*).
Είδαμε, επίσης, βιντεοσκοπημένο ομαδικό βιασμό Παλαιστίνιου κρατούμενου σε ισραηλινές φυλακές, ακολουθούμενο από μίνι εμφύλιο στο Ισραήλ… για το «δικαίωμα στον βιασμό».
Στις 20 Ιουλίου, έκθεση του Γραφείου Ανθρωπιστικών Υποθέσεων του ΟΗΕ εκτιμά ότι οι έμμεσοι θάνατοι (λιμοί, αρρώστιες, τραυματίες χωρίς περίθαλψη) είναι τετραπλάσιοι από τους άμεσους. Αυτό σημαίνει ότι 11 μήνες μετά, οι νεκροί ξεπερνούν τους 200.000.
Το Ισραήλ έχει επίσης:
* βομβαρδίσει πάνω από 500 σχολεία όπου είχαν καταφύγει εκτοπισμένοι,
* 130 ασθενοφόρα,
* όλα τα νοσοκομεία της Γάζας πλην τεσσάρων,
* ακόμα και κλινική γονιμότητας με 4.000 κατεψυγμένα έμβρυα,
* πάνω από 500 επιθέσεις σε δομές υγείας,
* πάνω από 250 δολοφονημένους εργαζόμενους στην ανθρωπιστική βοήθεια, κυρίως του ΟΗΕ,
* 136 δημοσιογράφους δολοφονημένους.
Την ίδια στιγμή, Ισραηλινοί στρατιώτες ποζάρουν στο TikTok μπροστά από φλεγόμενες βιβλιοθήκες, και χιουμορίστες influencers χλευάζουν οικογένειες που θρηνούν τα παιδιά τους.
Στις 26 Ιανουαρίου, το Διεθνές Δικαστήριο της Χάγης αποδέχθηκε την αγωγή της Νότιας Αφρικής κατά του Ισραήλ για παραβίαση της Σύμβασης περί Γενοκτονίας, εκδίδοντας προσωρινά μέτρα. Τον Ιούλιο, το Δικαστήριο διέταξε να τερματιστεί η κατοχή και το απαρτχάιντ και κάλεσε όλα τα κράτη να σταματήσουν κάθε συνεργασία με το Ισραήλ, ειδάλλως θεωρούνται συνένοχα.
Το ότι αυτή η απόφαση βγήκε μόλις το 2024, παρότι τα δεδομένα ισχύουν εδώ και δεκαετίες, αποδεικνύει την αποτελεσματικότητα των παγκόσμιων κινητοποιήσεων. Φυσικά, το Ισραήλ δεν πτοήθηκε. Ο Πρωθυπουργός του δήλωσε, λίγο μετά το αίτημα σύλληψης από τον επικεφαλής του Διεθνούς Ποινικού Δικαστηρίου για τον ίδιο, τους υπουργούς του και ηγέτες της Χαμάς:
> «Καμία πράξη του ΔΠΔ δεν θα επηρεάσει την αδαμάντινη αποφασιστικότητα του Ισραήλ να πετύχει τους στόχους του».
Και εμείς τι κάνουμε, μπροστά σε αριθμούς που στοιβάζονται;
Αρνούμαστε.
Σύμφωνα με τον Stanley Cohen, υπάρχουν τρεις μορφές άρνησης:
1. Η κυριολεκτική – το άτομο αρνείται ότι συμβαίνουν αυτά τα εγκλήματα:
*«Δεν σκοτώνουν αμάχους».*
2. Η ερμηνευτική – δέχεται τα γεγονότα, αλλά τα ερμηνεύει αλλιώς:
«Ναι, τους σκοτώνουν, αλλά δεν είναι αθώοι – είναι όλοι Χαμάς».
3. Η εκλογίκευση – αποδέχεται τα γεγονότα, αλλά αρνείται τις ηθικές, ψυχολογικές ή πολιτικές τους συνέπειες:
«Δεν μπορείς να κάνεις κάτι. Απλώς χαλιέσαι με το να βλέπεις και να ξαναβλέπεις σφαγές».
Δυστυχώς για τη βόλεψή μας, υπάρχουν πολλά που μπορούμε να κάνουμε.
Και πρώτο απ’ όλα: BDS.
Το παγκόσμιο μη βίαιο κίνημα Μποϊκοτάζ, Αποεπένδυσης και Κυρώσεων, που γεννήθηκε το 2005 με αίτημα να αντιμετωπιστεί το Ισραήλ όπως κάποτε το απαρτχάιντ της Νότιας Αφρικής.
Τα όπλα του είναι απλά.
Αλλά εξαιρετικά ισχυρά:
Μποϊκοτάζ. Αποεπένδυση. Κυρώσεις.
Άφησα για το τέλος μια λίστα ντοκιμαντέρ που πολεμούν τον οριενταλισμό, τόσο χάρη στο γνωστικό όσο και στο συναισθηματικό φορτίο τους:

Occupation 101* (2006)

Basma: We Will Return* (2019)

How to Steal a Country’s Water* (2024)

Inside Palestine: Anatomy of a Siege* (2021)

1948: Creation and Catastrophe* (2017)

Jenin, Jenin* (2002)

Palestine Is Still the Issue* (1977)

Broken Cameras* (2011)

Farha* (2022)

Israelism* (2023)
Αν νομίζουμε πως πρόκειται για ένα μακρινό ζήτημα, απλώς κοροϊδεύουμε τον εαυτό μας. Όπως μου τόνισε ο Παπ, η νίκη ενάντια στον τέταρτο ισχυρότερο στρατό στον κόσμο (μετά τις ΗΠΑ, Κίνα, Ρωσία) μπορεί να επιτευχθεί μόνο με μη βίαιη αντίσταση εκτός Ισραήλ — νικώντας τους συνεργάτες του.
Στη χώρα μας, κυρίες και κύριοι, ο σιωνισμός πλαγιάζει στα υπνοδωμάτια Υπουργών, Πρωθυπουργών, επιχειρηματιών (π.χ. αυτουργών της στεγαστικής κρίσης, τύπου Attica Bank – Epsilon Net), καναλαρχών, ακαδημαϊκών… Εκεί λουφάζει. Συνουσιαζόμενος με το χρήμα και με τους υποτακτικούς του.
Σε ένα κείμενο αφιερωμένο πρωτίστως στη χρήση της γλώσσας, η κατακλείδα δεν μπορεί να ανήκει σε άλλον, παρά στον αγαπημένο γλωσσολόγο Νόαμ Τσόμσκι:
> «Η τραγωδία των Παλαιστινίων οφείλεται εν μέρει στο γεγονός ότι δεν έχουν διεθνή υποστήριξη. Δεν διαθέτουν πλούτο, δεν κατέχουν δύναμη — άρα δεν έχουν δικαιώματα. Έτσι λειτουργεί ο κόσμος: τα δικαιώματά σου συμβαδίζουν με τη δύναμη και τον πλούτο σου.»
Πολλοί από εμάς αρεσκόμαστε να αναρωτιόμαστε:
Τι θα έκανα αν ήμουν ζωντανός την εποχή της δουλείας;
Τι θα έκανα στον αμερικανικό Νότο;
Ή επί καθεστώτος απαρτχάιντ;
Τι θα έκανα αν η χώρα μου διέπραττε γενοκτονία;
Η απάντηση είναι απλή:
Αυτό ακριβώς που κάνεις τώρα.
Φαίδων Μ. Σάλτος

